[image: ]

[image: ]


[image: ]


תוכן העניינים

פרק ראשון – נושאים מערכתיים

רשות המסים בישראל – המאבק ב"הון שחור"

מבוא

"קו הצדק" וגמול למודיעים  .............................................................................................11
יחידות החקירה  ..............................................................................................................13
מבצע משותף של רשות המסים ומשטרת ישראל למאבק בפשיעה  .........................................17
פטרו מדיווח לעולים חדשים ולתושבים חוזרים ותיקים .......................................................21
הליך גילוי מרצון – מעקב .................................................................................................25
פעילות המערכת החדשה לאיתור חשבוניות פיקטיביות  - פורסם בדוח 
מבקר המדינה 64א עמ' 191  ..............................................................................................31
טיפול המשטרה ומשרדי הממשלה בתופעת גנבות כלי רכב .....................39

גיוס והעסקת קרובים ומקורבים בתאגידים  .................................................53
חברת נמל אשדוד בע"מ ....................................................................................................57
חברת נמל חיפה בע"מ  .....................................................................................................59
מקורות חברת מים בע"מ  .................................................................................................60
שח"מ מקורות ביצוע בע"מ  ..............................................................................................60
חברת רכבת ישראל בע"מ  ................................................................................................64
חברת החשמל לישראל בע"מ  ...........................................................................................65
רשות שדות התעופה  .......................................................................................................71

פרק שני – משרדי ממשלה
משרד האוצר
תכנון ויישום של תכניות עבודה  ........................................................................................77









הרשות לזכויות ניצולי השואה
ממצאי מעקב
טיפולה של הרשות לזכויות ניצולי השואה בניצולים  ............................................................79

רשות החברות הממשלתיות
הפרטות ושינויים מבניים של חברות  .................................................................................81

רשות המסים בישראל
מיסוי רבנים, "מקובלים" ובד"צים  ...................................................................................93

משרד התשתיות הלאומיות, האנרגיה והמים
קידום החיסכון באנרגיה  .................................................................................................99
הבטחת אספקתם של חומרי חציבה וכרייה  ......................................................................107

משרד הבינוי והשיכון
דירות שירות ויחידות מגורים במרכז הרפואי ע"ש חיים שיבא – 
תל השומר  ....................................................................................................................125

משרד הכלכלה
חסמי אסדרה המגבילים יבוא טובין  ................................................................................135
הפיקוח הממשלתי על ענף היהלומים  ...............................................................................149

משרד הפנים
רשות האוכלוסין, ההגירה ומעברי הגבול
העסקת עובדים פלסטינים בענף הבניין בישראל  ...............................................................159

משרד התחבורה והבטיחות בדרכים
תכנית נתיבי ישראל – פיתוח מערך הרכבת  .......................................................................163
הפיקוח על הפעלת הרכבת הקלה בירושלים  ......................................................................169
ארגון מחדש של התחבורה הציבורית בירושלים  ................................................................175






פרק שלישי – מוסדות המדינה, חברות ממשלתיות ותאגידים

החברה הממשלתית לתיירות בע"מ
מכרזים והתקשרויות  .....................................................................................................185

חברת נמלי ישראל – פיתוח ונכסים בע"מ
הסדרי פנסיה של עובדי חברת נמלי ישראל בחברות הנמלים  ..............................................191

מקורות חברת מים בע"מ
פרויקט מתקני חיבור מפעלי התפלה לרשות הארצית – 
ופרויקט מערכת המים החמישית לירושלים וסביבותיה  .....................................................199

חברת נת"ע – נתיבי תחבורה עירוניים להסעת המונים בע"מ
התארגנות לחשמול קווי הרכבת  ......................................................................................217





































פרק ראשון

נושאים מערכתיים







[bookmark: _GoBack]רשות המסים בישראל – המאבק ב"הון השחור"
קו הצדק וגמול למודיעים

הגופים המבוקרים: רשות המסים.

ליקוי 

1. 	חלק מפקידי השומה ומנהלי היחידות ברשות שותפו בתכנית ההקמה של מוקד "קו הצדק" רק ימים ספורים לפני התחלת המבצע, וחלקם שמעו על כך בתקשורת. עקב כך נוצרו עיכובים בהעברת המידע שהתקבל ממטה המודיעין ליחידות ברשות.

ליקוי

2. 	האחריות לקבלת המידע הוטלה על יחידת מטה המודיעין של מס הכנסה, ללא שיתוף אנשי המודיעין של מס ערך מוסף (להלן - מע"ם), ויחידה זו לא פעלה להעביר את המידע ליחידות של מע"ם.

ליקוי 

3. 	כדי לקלוט את המידע שהצטבר גייסה הרשות סטודנטים אך לא הכשירה אותם לתפקידם, ובשל כך הטיפול במידע שנמסר היה לקוי. לעובדים אלה לא היה הסיווג הביטחוני הנדרש לעובדי מודיעין הנחשפים למידע רגיש.

ליקוי

4. 	לא תמיד עשו המשרדים האזרחיים שימוש במידע על הכנסות הנישום שהועבר להם ממשרדי החקירות (הפליליים) לצורך קביעת שומה וחיובו של הנישום במס.

ליקוי 

5. 	חלק מהמידע שהתקבל במוקד "קו הצדק" הועבר למשרדי שומה אזרחיים לביקורת ניהול פנקסים, וחלקו לחוליות השומה. אין ברשות מידע על תוצאות הטיפול, שכן מטה המודיעין של מס הכנסה אינו דורש משוב על המידע שהועבר. בשל כך אין לרשות נתונים על האפקטיביות של המוקד.




ליקוי

6. 	נוהלי יחידות המודיעין של מס הכנסה ושל מע"ם בדבר גמול כספי למודיעים, כלומר אנשים שמוסרים מידע מהותי על עברות מס, אינם מתפרסמים ברבים.

ליקוי

7. 	על פי נוהל הרשות, על המודיע להמתין עד לסיום ההליך הפלילי כדי לקבל תמורה כספית על פעילותו. הליך זה נמשך בדרך כלל זמן רב. יתרה מזו, אם בית המשפט פוסק עונש מאסר בפועל בלי קנס כספי או עונש מאסר בפועל וקנס כספי שלא ישולם בפועל לרשות המסים, המודיע לא יקבל גמול כספי כלל. דבר זה פוגע בתמריץ למודיעים. מספר תיקי המודיעים הממתינים לגמול במודיעין מס הכנסה הוא כ-50 בלבד, ורק שניים מהם נפתחו בשנת 2013.

ליקוי

8. 	נמצא כי הרשות אינה פועלת לאיתור יורשים של מודיעים שנפטרו הזכאים לגמול.

ליקוי

9. 	הקמת מוקד מודיעיני אחד על ידי רשות המסים תרמה להנגשתה לציבור. עם זאת על הרשות לפעול להגברת היעילות והאפקטיביות של הטיפול במידע על עברות מסים המתקבל במוקד ולעקוב אחר הטיפול במידע שהועבר ליחידות השדה ברשות. עוד על הרשות לבחון את תמרוץ המודיעים, במטרה להגדיל את מספר הידיעות המתקבלות ובכך להרתיע עבריינים פוטנציאליים מביצוע עברות מס.






















יחידות החקירה
הגופים המבוקרים: רשות המסים, משרד המשפטים, משטרת ישראל.
ליקוי 

1. 	העברת מידע על חשדות לכאורה על העלמת הכנסות ממשרדי השומה האזוריים, המטפלים בשומות במישור האזרחי-מינהלי (להלן - משרדי השומה האזרחיים), למשרדי השומה לחקירות (הפליליים) מתבצעת בהיקף קטן מהנדרש, ורוב תיקי החקירה נפתחו בעקבות מידע ממקורות אחרים.
ליקוי

2. 	יחידות החקירות במס הכנסה אינן מעבירות את ממצאי החקירות שלהן למשרדי מע"ם האזוריים. גם יחידות החקירות של מע"ם אינן מעבירות את ממצאי החקירות שלהן למשרדי השומה האזוריים.

ליקוי 
3. 	נוהל חדש בעניין סמכות החקירות של עובדי משרדי מע"ם האזוריים, הציף טענות של מנהלים במע"ם בפני צוות הביקורת, שמבקרי החשבונות יעדיפו לסיים במישור האזרחי טיפול בתיק שעולים ממנו חשדות להפרת הוראות החוק, מכיוון שהטיפול במישור הפלילי כרוך בקבלת אישור והנחיות מיחידת החקירות – דבר הגורם להכבדה נוספת על עבודתם השוטפת.

ליקוי
4. 	לא תמיד עשו המשרדים האזרחיים שימוש במידע על הכנסות הנישום שהועבר להם ממשרדי החקירות (הפליליים) לצורך קביעת שומה וחיובו של הנישום במס.



ליקוי 
5. 	ברוב תיקי החקירות של יחידת יהלום לא קבעו משרדי השומה האזרחיים שומות מס לנישומים וממילא לא גבו את המס המתחייב בגינם.

ליקוי
6. 	משנת 2010, זה יותר משלוש שנים, סיימו פרקליטויות המחוז ויחידת הפרקליטות במע"ם את הטיפול ב-110 מ-183 תיקי החקר של מס הכנסה (כ-60%), וב-209 מ-339 תיקי החקר של המכס ומע"ם (כ-61%). כתוצאה מעיכובים בהגשת כתבי אישום קיים קושי לסיים את הטיפול השומתי בתיקים אלה ולגבות את המס המתחייב בגינם.

ליקוי
7. 	במקרים שבהם המירו נישומים את האישום הפלילי בכופר ולא עמדו בהסדר הכופר, לא הצליחה הרשות לגבות מהם את סכום הכופר או לנקוט נגדם אמצעי אכיפה לצורך גביית חובם.

ליקוי
8. 	על הנהלת רשות המסים לפעול לכך שמשרדי השומה האזרחיים יקיימו את ההנחיה בדבר העברת מידע שעניינו חשד בעברות מס פליליות למשרדי השומה לחקירות.

ליקוי
9. 	על הנהלת רשות המסים לעשות לכך שמשרדי השומה האזרחיים במס הכנסה יקבלו מידע על מי שנחקר בידי יחידות החקירה של מע"ם, ושמשרדי מע"ם יקבלו מידע על מי שנחקר בידי מס הכנסה. כל זאת במטרה להביא במהירות האפשרית לקביעת השומה ולגביית החוב של מי שנתפס בביצוע עברות מס. 

ליקוי

10. 	על הרשות והפרקליטות לפעול לכך שניתן יהיה להגיש במהירות כתב אישום נגד נישום שלא עומד בהסדר הכופר שעליו סוכם עם הרשות, 


ועליהן לפעול לקידום חקיקה אשר תסדיר אפשרות לנקיטת אמצעי אכיפה נגד נישום במצב כזה.




























































מבצע משותף של רשות המסים ומשטרת ישראל למאבק בפשיעה
הגופים המבוקרים: רשות המסים, משטרת ישראל.

ליקוי 
1. 	רשות המסים והמשטרה לא הגדירו את דרך שיתוף הפעולה המודיעיני ביניהן. הרשות לא ציינה לפני תחילת המבצע אילו פריטי מידע דרושים לה מהמשטרה לשם גיבוש שומות בהליכים אזרחיים, והיא גם לא ביקשה לעיין במידע הרלוונטי הקיים במשטרה על העבריינים לפני שהחל המבצע. כמו כן, המשטרה והרשות לא בחנו את הבעיות הכרוכות בחשיפת המידע המודיעיני המשטרתי הנחוץ לגיבוש שומות והפעלת אמצעי אכיפה בהליכים אזרחיים ובהליכים פליליים שמנהלת הרשות בעצמה מול הנישומים.

ליקוי
2. 	לפני המבצע הגישה המשטרה לרשות המסים בקשה לקבל מידע חסוי ממחשבי הרשות על 400 עבריינים, ללא צורך חקירתי מוכח. במסגרת בקשתה, המשטרה לא העבירה לרשות מידע מודיעיני הקושר את רשימת העבריינים לעברות המיוחסות להם, כמתחייב בהליך לקבלת ההיתר לגילוי המידע. בהמלצת סמנכ"ל בכיר למודיעין וחקירות ברשות המסים, אישר מנהל הרשות דאז היתר גורף לגילוי המידע למשטרה, שלא בהתאם לנוהלי הרשות.

ליקוי 
3. 	לאחר תחילת המבצע לא העבירה המשטרה מידע לרשות לשם ניהול הליכי חקירה ואכיפה כנגד העבריינים למרות בקשות חוזרות של הרשות לקבלת המידע. מוקד המודיעין המשולב של המשטרה ורשות המסים לא היה שותף במבצע ולא הכין סקירות מודיעיניות על אודות העבריינים שנכללו במבצע. הרשות צמצמה את הרשימה ל-297 עבריינים בלבד, עקב קשיים בארגון כוח אדם לתחילת המבצע 

תגובה 
משטרת ישראל
1-3. 	המשטרה ראתה חשיבות רבה בהעברת מידע לקידום הליכים לרשות המיסים, ומיד פעלה למימוש האישור של ר' אח"מ בסדרת פעולות והצעות למתן מענה הולם בתיאום עם רשות 


                     המיסים, מדור תכיפה כלכלית החל בהכנת סקירות מודיעין ("פרפרזות") אודות עבריינים המנויים "ברשימה ה-400". מהלך זה הובחן כבלתי מספק לנוכח צורכי הליך האכיפה המדובר. התייחסותה של רשות המסים לסקירות הראשונות גלתה פער ידע משטרתי בנבכי הליכי המיסוי ובנהגי יישומם מול נישומים ותרחישים, וחוסר המיומנות הנדרשת לברור בין עיקר לטפל לצורך הסקת היסקים מיסויים ולהכנת פרפרזה הקולעת למטרת ההליך. 
לאור האמור לעיל, במספר פגישות עבודה שיזם המדור לתכיפה כלכלית ביחידת יהלום, הוצע לר' היחידה כי נציגיה יגיעו למשרדי המדור, ובמהלך עיון משותף ימוצה המידע המשטרתי ביחס לנשואי "רשימת ה-400". הצעה זו תאמה את צורכי רשות המסים לבצע מיצוי מלא של המידע הרלוונטי להליכיו; בעוד שהיא אפשרה למשטרה לפעול בהתאם לאילוצי ביטחון מידע, נוכח מידע מסווג/רגיש יותר ולפקח על אופן הצגתו בהליך המיסוי. סגן ר' יהלו"ם ביקר במדור לתכיפה כלכלית פעם אחת בלבד, למשך שעות ספורות, ופניות המשך לר' יחידת יהלו"ם וסגנו לקיום חוזר של המהלך לא נענו. 
לחלופין, הציעה המשטרה לקשר בין יחידות המשטרה המטפלות בעברייני "רשימת ה-400" לבין יחידת יהלו"ם, ובמעורבות מדור תכיפה כלכלית, לנהוג בפעילות הערכה ואיסוף משותפת ליחידות וליהלו"ם לכדי יכולת מימוש פוטנציאל האכיפה המיסוית; הפעולות האלה ייעשו במחזורים עוקבים, על בסיס מתמשך, עד למיצוי "רשימת ה-400". הצעה זו נדחתה על הסף. 
הכשל המובנה של המשטרה במיצוי המידע שלה לצורכי מיסוי, אי היכולת לגשר על פערי הידע בלא השתתפות רשות המסים ואי נכונות רשות המסים ליטול חלק במהלך, רוקנו מתוכן פעילות משטרתית חד-צדדית בהעברת מידע; העברת מידע משטרתי בתנאים כאמור היתה חוטאת למטרה, מסכנת מקורות מידע בלא תוחלת אכיפה בהליכי שומה, ומובילה למסירת מידע עודף ובלתי רלוונטי לרשות אחרת בניגוד לקבוע בחוק הגנת הפרטיות. 
לנושא מבצע "מעות צדק" - מבצע "מעות צדק" כלל אינו נוגע ל"מבצע משותף" כהגדרתו בנוהל, כדלקמן (סעיף 4.ד. לנוהל שת"פ בין משטרת ישראל לבין רשות המסים: "פעולות חיפוש, מעקב טכני, תשאול, חקירה או מעצר ממוקדת בזמן, המבוצעת בשילוב גורמי מודיעין/חקירות משני הגופים לשם הפסקת מעשי עבירה או מניעתם, איסוף ראיות ותפיסת רכוש". בכל מקרה, דרישות הגנת הפרטיות ואילוצי בטחון מידע, מחייבים כי העברת מידע לרשות המסים תיעשה ע"פ הנמקה - ראה סעיף 4.א.3) ו-4) לנוהל. ברם, לקראת "מעות צדק" הובהר למשטרה בהזדמנויות שונות כי אין צורך בהעברת מידע תכני 


על מנת שרשות המסים תדרוש הגשת דו"חות מידי הנישומים המנוים ב"רשימת ה-400"; המשטרה הבינה כי מידע יידרש על בסיס פרטני ועל פי הצורך בהתאם לפרטי מעני הנישומים לדרישות. יוטעם כי המשטרה היתה שותפה מלאה לקיים את המבצע; ולא טענה אז למגבלה חוקית כלשהי כסיבה לאי העברת מידע, ואילו היתה מוצגת בפניה דרישה להעביר מידע באותו שלב, היתה פועלת להעברת מידע ככל הנדרש. יש להדגיש כי ניסיון המשטרה במבצע זה ובנסיונות המשך להביא עבריינים לידי הליכי מיסוי, חשפו בפניה סעיפי חוק, פסיקה, נהגי יישום המחייבים הענקת הזדמנויות חוזרות לנישום להיענות לדרישות הרשות, זכות השגה מצד הנישום הגוררת חובות גילוי בהליך האזרחי, דקויות היחס שבין הצהרת הון הקודמת לבין זו שבאה אחריה, פער הסמכויות של אגף מס הכנסה בכל הקשור לתפיסת רכוש הנישום, אי יכולת החלה של עבירה מטריאלית לנוכח אי הגשת דו"ח או הגשת דו"ח מטעה, ועוד כהנה וכהנה לקחים. לקחים אלה העמידו בסימן שאלה את התועלת של המהלך כפי שתוכנן ובאשר היותו מאפשר הליך לבר-פלילי ומהיר, שאינו סותר את ההליך הפלילי העיקרי לטווח הארוך. לאור התובנות שהופקו כאמור, באוגוסט 2011 משטרת ישראל התניעה עבודת מטה בו הוצגו מודלים לשיתוף פעולה המכוונים להתגבר על הפערים. כיום, הלקחים שהופקו משמשים בסיס פעולה מועיל לשיתוף פעולה פורה שתוצאותיו בצידו. 

ליקוי
4. 	הטיפול הפלילי של יחידת יהלום בתיקי העבריינים שנכללו במבצע היה קצר, מרבית התיקים נסגרו לאחר חקירה אחת של העבריינים, והוטלו על כ-15 עבריינים קנסות על סך 980 ש"ח לדוח בלבד. במקרים אחרים סגרה יחידת יהלום את התיקים ללא הטלת סנקציות.

ליקוי 
5. 	הרשות לא נערכה כיאות לטיפול בעבריינים במישור האזרחי: היא לא שיתפה במבצע את משרדי השומה האזוריים, לא ניצלה את האפשרות לדרוש מכל 250 העבריינים הרשומים במס הכנסה את הגשת הדוחות באמצעות מערכת המחשב שלה, ולא הגישה במסירה אישית דרישות לקבלת דוחות לכל 150 העבריינים הלא רשומים. עד לסיום מועד הביקורת, סוף שנת 2013, לא פעלו הרשות והמשטרה להשלמת המבצע.



ליקוי
6. 	משרד השומה בחולון והיחידה הארצית לשומה בחולון, שהופקדו על הטיפול בדוחות ועל המעקב אחר הגשתם, לא בדקו רבים מהדוחות שהוגשו להם ולא אימתו את הנתונים שהגישו העבריינים. חלק מהעבריינים הגישו דוחות ריקים ועדיין נרשמו במחשבי הרשות כמי שמילאו את הוראות החוק. הרשות לא פעלה לבדיקת הדוחות השנתיים שהגישו עבריינים בפרק הזמן הנקוב בפקודת מס הכנסה, ונאלצה לקבל את השומות העצמיות לאחר שהתיישנו.

ליקוי
7. 	אחת המטרות המרכזיות של המבצע - רישום עבריינים אשר להם הכנסות מפעילות לא חוקית במערך המס והרחבת בסיס הדיווח, לא צלחה. בעקבות המבצע, פתחה רשות המסים תיקים במס הכנסה ל-61 עבריינים בלבד. אך בהיעדר מידע ראוי מהמשטרה על הנישומים נאלצה הרשות לסגור שמונה תיקים של עבריינים שנכללו במבצע, ובכוונתה לסגור 33 תיקים נוספים. חלק מהעבריינים פנו לרשות בכתב בבקשה לסגור את תיקם במס הכנסה, והרשות השיבה רק לאחר שחלפו בממוצע יותר מ-546 ימים מפנייתם.

ליקוי
8. 	במסגרת המאבק בפשיעה המאורגנת על רשות המסים לנקוט את כל האמצעים הנדרשים כדי שניתן יהיה למסות את פעילותם העסקית של העבריינים ולחייב אותם בתשלום מס ככל נישום אחר. לשם כך, על הרשות לבחון אפשרות להקמת יחידה ייעודית בתוך יחידת יהלום או מחוץ לה שתטפל, נוסף על ההליך הפלילי, בהליך השומה האזרחית ובגביית המס מעבריינים. מן הראוי שהרשות והמשטרה ירחיבו את שיתוף הפעולה ביניהן בתחום העברת המידע לשם אכיפת חוקי המס על עבריינים גם באמצעות משרדי השומה האזרחיים. כל אלה כדי להשיג את המטרה של פגיעה כלכלית בעבריינים ובארגוני הפשיעה.

ליקוי
9. 	על הנהלת רשות המסים לעשות לכך שמשרדי השומה האזרחיים במס הכנסה יקבלו מידע על מי שנחקר בידי יחידות החקירה של מע"ם, ושמשרדי מע"ם יקבלו מידע על מי שנחקר בידי מס הכנסה. כל זאת במטרה להביא במהירות האפשרית לקביעת השומה ולגביית החוב של מי שנתפס בביצוע עברות מס. 













פטור מדיווח לעולים חדשים ולתושבים חוזרים ותיקים

הגופים המבוקרים: משרד האוצר, רשות המסים, משרד העלייה והקליטה, הרשות לאיסור הלבנת הון ומימון טרור.

ליקוי 
1. 	הפטור מדיווח שניתן לעולים ולתושבים חוזרים ותיקים על ההון והנכסים שנצברו מחוץ לישראל אינו עומד באמות מידה בין-לאומיות של שקיפות וחילופי מידע, וכן קיים חשש שבעקבותיו יוחדרו לישראל כספים שמקורם בפשע. כמו כן, ברשות לאיסור הלבנת הון אין פרטים בנוגע לעולים ולתושבים החוזרים הוותיקים שנהנים מפטור מדיווח.

תגובה 
רשות המיסים
1. 	רשות המסים זיהתה את האמור וביקשה לתקן את הוראות החוק במסגרת חוק ההסדרים לשנים 2013-2014.

תגובה 
משרד המשפטים
1. 	בידי הרשות אכן אין פרטי זיהוי של עולים חדשים ותושבים חוזרים שנהנים מהפטור מדיווח, אולם בהעדרו של מידע זה בידי רשות המסים, אין לרשות מקור כלשהו ממנו היא מוסמכת לקבל מידע זה. ככל שמידע זה יהא מצוי בידי רשות המסים (דבר הדורש את תיקון פקודת מס הכנסה), תפנה הרשות בבקשה לקבלת המידע מרשות המסים.
הרשות פועלת זה מכבר מול משרד האוצר ורשות המסים לביטול הפטור הקיים לעולים חדשים בחוק איסור הלבנת הון, התש"ס-2000 בנוגע לדיווח על כספים בכניסה לישראל.

ליקוי

2. 	פקיד השומה בישראל מוסמך להנפיק עבור תושבי ישראל אישור תושבות, המשמש אותם במגעיהם עם שלטונות המס בחו"ל. אישור התושבות פוטר במקרים רבים ממס בחו"ל (תלוי באמנה שנחתמה עם המדינה הרלוונטית ובסוג ההכנסה) ונותן את זכות המיסוי למדינת ישראל. משרד השומה אמור לגבות את המסים ממקבל אישור התושבות על ההכנסות שמקורן בחו"ל. נמצא כי אישור התושבות אינו ממוספר ואינו מתועד במערכות המחשב של רשות המסים, ולכן 


          יש קושי לוודא כי המקבלים אותו מדווחים על הכנסותיהם שנוצרו בחו"ל ומשלמים עליהן מס כנדרש.

תגובה 
רשות המיסים
2. 	רשות המיסים יזמה בתוכניות העבודה של החטיבה המקצועית מיכון אישורי תושבות. כמו כן, בדוח הועדה למיצוי מידע שהמלצותיו הסופיות נמסרו להנהלת הרשות בחודש נובמבר 2012 הועברו המלצות למיכון ומספור אישורי תושבות.

ליקוי 
3. 	לעולה חדש או לתושב חוזר ותיק ניתנת אפשרות לקבל מעמד זמני של תושב חוץ במשך שנה מהמועד שבו עלה לישראל או שב אליה (להלן - שנת הסתגלות). רק ביוני 2012 ביקשה רשות המסים ממשרד העלייה והקליטה למסור לה את רשימת העולים והתושבים החוזרים הוותיקים שביקשו שנת הסתגלות, אך לא הפיצה את המידע הנכלל ברשימה למשרדי השומה האזוריים, שהם הגורם האחראי להנפקת אישורי התושבות. עקב כך עולה חשש שפקידי השומה נתנו לעולים ולתושבים חוזרים ותיקים שביקשו שנת הסתגלות אישור תושבות ישראלית, אף שעל פי הפקודה הם נחשבים בשנה זו לתושבי חוץ, וכי בעקבות קבלתו נהנו העולים והתושבים הוותיקים האמורים מפטור ממס בחו"ל.

תגובה 
רשות המיסים
3. 	בחודש אפריל 2012 קיימו נציגי הרשות ישיבה עם נציגי משרד הקליטה. בישיבה זו הועלה הצורך לקבלת המידע. ב- 21 ביוני 2012 נשלח המידע באשר לבקשות לשנת הסתגלות.

ליקוי
4. 	על משרד האוצר, רשות המסים והרשות לאיסור הלבנת הון לפעול להגברת הבקרות, כדי למנוע החדרת כספים שמקורם בפשע לישראל. על רשות המסים לקדם חקיקה, שלפיה היא תוכל לדרוש מתושבים חוזרים ומעולים דיווח על הון ונכסים שהם מביאים לארץ, על פי תקרה שתיקבע.





תגובה
רשות המיסים
4. 	רשות המסים סבורה, כי הפטור מדיווח שניתן לעולים ולתושבים חוזרים ותיקים על הון ונכסים שנצברו מחוץ לישראל אינו עומד באמות מידה בינלאומית של שקיפות וחילופי מידע, וכן קיים חשש שבעקבותיו יוחדרו לישראל כספים שמקורם בפשע. לפיכך, סבורה הרשות כי יש להמשיך ולקדם את הצעת החקיקה לעניין ביטול הפטור מדיווח כפי שהובאה במסגרת חוק ההסדרים לשנים 2013-2014 ולהחילה החל מיום פרסום החוק, כך שלא תחול על מי שעלה/ חזר לישראל ערב פרסום החוק. 

ליקוי
5. 	בדוח ה-OECD מצוין בין היתר כי בעקבות תיקון 168 נוצר פער בין כמות המידע על חברות זרות שנשלטות ומנוהלות על ידי תושבים ישראלים, ובין כמות המידע על חברות זרות שנשלטות ומנוהלות על ידי עולים או תושבים חוזרים ותיקים, שלגביהן יש פטור מדיווח על זהות בעלי השליטה. הדוח ציין כי קיומו של פער כזה אינו ראוי והמליץ למדינת ישראל לוודא שבידי הרשויות שלה יהיה מידע מלא בנוגע לבעלויות על כלל החברות הזרות שנשלטות ומנוהלות מישראל.

תגובה 
רשות המיסים
5. 	הרשות ממליצה לתקן את החקיקה כאמור במסגרת חוק ההסדרים, ולהחילה החל מיום פרסום החוק. 

ליקוי
6. 	לדעת משרד מבקר המדינה, על משרד העלייה והקליטה למסור לרשות באופן שוטף, ולא אחת לשנה, את רשימות כלל העולים והתושבים החוזרים הוותיקים שביקשו שנת הסתגלות. על רשות המסים להיערך לקליטת המידע במערכות המחשב שלה ולהעבירו לכל משרדי השומה.

תגובה
רשות המיסים
	6. 	הרשות סבורה כי ההודעות על בחירת שנת הסתגלות צריכות להישלח לרשות המסים ובמידת הצורך מידע זה יועבר למשרד הקליטה, ככל שיידרש ממשרד הקליטה.














































הליך גילוי מרצון - מעקב

הגופים המבוקרים: רשות המסים, משרד המשפטים, הרשות לאיסור הלבנת הון ומימון טרור.

ליקוי 
1. 	בנוהל גילוי מרצון טרם נקבעו קריטריונים הנוגעים לנסיבות עברות המס, שלפיהם ייקבע אם להקל על המבקש או להחמיר עמו בקביעת גובה הקנסות שיוטלו עליו; בנוהל עדיין לא נקבעה חובת ההנמקה בכתב על ידי סמנכ"ל החקירות והמודיעין ברשות, לאישור או לדחייה של בקשה לגילוי מרצון; הרשות טרם פעלה לעיגון הליך הגילוי מרצון בחקיקה.

תגובה
רשות המיסים
1. 	רשות המסים סבורה שאין זה נכון לנמק בפני המבקש או מייצגו מהן הסיבות לדחיית הבקשה מהטעם הברור שבמקרים בהם הבקשה נדחית על רקע קיומו של מידע מודיעיני או שומתי וכו' כנגד המבקש, לא ניתן לחשוף זאת בפניו שכן עצם החשיפה עלולה להכשיל הליך יזום של ביקורת או חקירה כנגד המבקש. עם זאת, מקום בו הבקשה לגילוי מרצון נדחית, קיים תיעוד ונימוק פנימי בתיק לסיבת הדחייה. לסוגיית עיגון ההליך בחקיקה – מתכונת של חקיקה קשיחה עלולה להביא לפגיעה בהליך הרגיש המושתת על אמון הציבור ברשות המיסים. כמו כן, ראוי להדגיש כי פרקליטות המדינה מלווה את גיבוש ההליך והינה שותפה מלאה בכל שלבי תכנון ואישור נוהל גילוי מרצון.

ליקוי
2. 	בדוח הקודם הוער כי אין הנוהל מפרש איזה סוג של "מידע" או "בדיקה קיימת" של הרשות או של גוף שלטוני אחר מונע את אישור הבקשה לגילוי מרצון. בעניין זה לא חל כל שינוי.

תגובה
רשות המיסים
2. 	בנוהל גילוי מרצון ישנם חלקים המנוסחים בצורה כללית על מנת שלא לחשוף שיטות עבודה של חטיבת החקירות והמודיעין ברשות המיסים, ובכדי לאפשר לרשות לבחון עניינית האם הבקשה עונה על תנאי הנוהל.


ליקוי 
3. 	בנוהל לא הובהר מהי אחריות המייצגים לבדיקת המידע הכלול בבקשה לגילוי מרצון. במסמך הבקשה לא נדרשות לא חתימתו של המסייע בהגשתה ולא הצהרתו שהוא מודע לאחריות המוטלת עליו לפי סעיף 224 לפקודת מס הכנסה.

תגובה
רשות המיסים
3. 	מייצג המגיש את הבקשה לגלוי מרצון לרשות המיסים מעביר את הבקשה והנספחים, ככל שנדרש, ולא תמיד יש לו את היכולת ממשית לוודא את נכונות הבקשה ואמיתות המסמכים. הדבר נובע מעצם טיבו של ההליך – מדובר בחשיפת הון של כספים ונכסים שהוצאו מספרי העסק והמסמכים בשלהם, בדרך כלל, הושמדו ולא נשמרו. זאת בניגוד למצב שבו מייצג מגיש דו"חות לרשות המיסים לאחר שעיין בספרי העסק ובמסמכים עסקיים הפרושים בפניו, ערך ביקורת חשבונאית על הדוחות הכספיים וערך את דו"ח ההתאמה לצורכי מסים. לסיכום, בהליך זה המייצג ניזון מפי הצהרות הנישום ומחשב את תוצאת המס בהתאם להצהרות הנישום ולמסמכים שניתן לספק.

ליקוי
4. 	בדוח הקודם הוער כי אין הנוהל כולל את מדיניות רשות המסים בנוגע להכרה בהפסדים שדווחו במסגרת הליך הגילוי מרצון, גם בעניין זה לא חל כל שינוי. בדוח המעקב הועלה כי ביישום הוראת השעה התקבלו החלטות הסותרות את הוראות הפקודה.

תגובה
רשות המיסים
4. 	במסגרת הוראת השעה משנת 2011 ניתנה הנחייה המאפשרת במסגרת גילוי מרצון לקזז הפסדים מחו"ל תחת מגבלות מיוחדות ומבלי להביא בסופו של דבר "ליבוא" הפסדים מחו"ל ולשחיקת בסיס המס הישראלי המדווח. כמו כן, מטרת הקיזוז הייתה לאפשר להגיע, עד כמה שניתן, לחבות המס הכלכלית האמיתית של כל נישום ונישום. אף במסגרת נוהל גילוי מרצון החדש משנת 2014 שפורסם ביום 7.9.2014 ניתנה התייחסות ספציפית לסוגיית קיזוז ההפסדים בדומה להוראת השעה משנת 2011 ונקבע מפורשות באילו תנאים ניתן לקזז הפסדים מחו"ל במסגרת הליך הגילוי. כאמור, נוהל גילוי מרצון זה 


אושר לאחרונה ע"י פרקליטות המדינה והיועמ"ש לממשלה.

ליקוי
5. 	הדוח הקודם הצביע על חולשת רשות המסים בכל הנוגע למידע על הכנסות תושבי ישראל בחו"ל; עיקר המלצותיה של ועדה בראשותו של מנהל הרשות - בנושא הגברת האכיפה והמלחמה בהון השחור הנוגעות לאיסוף המידע האמור - טרם יושמו ועדיין לא הוקם ברשות המסים מאגר מידע בנוגע להכנסות תושבי ישראל בחו"ל.

תגובה
רשות המיסים
5. 	רשות המסים פועלת כל שניתן, תחת האילוצים הקיימים, לאסוף מידע על פעילות ישראלים בחו"ל. בעניין זה, ניתנה תגובה מפורטת יותר לטיוטת הדוח. מעבר לכך, רשות המיסים חותמת על הסכמים לחילופי מידע עם מדינות זרות. עם קבלת המידע יועשרו מאגרי המידע הקיימים לגבי תושבי ישראל וייעשה שימוש מושכל בהתאם לנסיבות המקרה. בנוסף, בימים אלו מקודמת הצעת חוק שתאפשר לרשות המסים לחתום על אמנה מולטילטראלית בין רשויות מס להחלפת אינפורמציה, ולאור הצהרת השרים של מדינות ה-OECD (לרבות ישראל) ישראל תקדם החלפת אינפורמציה בנקאית בין מדינות הארגון ובהתאם לאמנה ולהסכמים שייחתמו. בנוסף, בימים אלו מקודמת חקיקה בנושא העברת אינפורמציה בנקאית/פיננסית לגבי תושבים ואזרחים אמריקאים במסגרת פרויקט ה-FATCA. במסגרת מהלך זה, ביקשה ישראל כי תהיה העברת אינפורמציה גם של מוסדות פיננסים בארה"ב לרשות המסים בישראל לגבי תושבים ישראליים.

ליקוי
6. 	הרשות עדיין אינה מסתייעת במידע על המבקש, המצוי במאגריה של ראה"ה. באוגוסט 2012 סוכם כי הרשות תעביר לראה"ה בקשות לגילוי מרצון כדי שזו תבדוק אם נמצא מידע כלשהו על הגורם המבקש, המבסס חשד להלבנת הון או למימון טרור. תהליך בדיקה זה לא יושם.

תגובה
משרד המשפטים
6. 	המשרד סבור כי ראוי שרשות המיסים תנצל את האפשרות העומדת לרשותה לבצע בדיקות כאמור באמצעות הרשות בנוגע 


                     לבקשות שיוגשו במסגרת נוהל גילוי מרצון. כידוע, לאור המגבלות הקיימות על פי החוק הרשות לא תוכל ליידע את רשות המיסים לגבי קיומו של מידע ותוכנו, אולם תוכל להעביר מידע רלבנטי למשטרת ישראל אשר מוסמכת להעבירו לרשות המסים לפי תקנות איסור הלבנת הון (כללים לשימוש במידע שהועבר למשטרת ישראל ולשירות הביטחון הכללי לשם חקירת עבירות נוספות ולשם העברתו לרשות אחרת), תשס"ו – 2006.

תגובה
רשות המיסים
6. 	לא ניתן להעביר מאות בקשות לבדיקת הרשות לאיסור הלבנת הון מהפן הטכני שיגרום לעצירת ההליך וסרבולו, מאחר שיש צורך חוקי להוציא היתר גילוי ידיעות לכל בקשה. כל בקשה נבדקת בין היתר על ידי משטרת ישראל החשופה למידע שמקורו ברשות לאיסור הלבנת הון ובמקרים שעולה חשד להלבנת הון הבקשה נדחית. עם השלמת תיקון החוק לאיסור הלבנת הון והוספת עבירות המס החמורות של מס הכנסה (סעיף 220 לפקודה) כעבירות מקור בחוק לאיסור הלבנת הון יהיה ניתן לקבל את המידע ישירות מהרשות לאיסור הלבנת הון.

ליקוי
7. 	הליך הגילוי מרצון עדיין אינו ממוחשב ואין הוא מתועד במאגר המידע. לכן חלה פגיעה ביכולת של מטה הרשות לקיים פעולות בקרה ולהפיק לקחים מיישום הנוהל בנוגע לבדיקות שעורכים משרדי השומה בשלב הטיפול האזרחי בבקשות הגילוי, ועל תיקון דוחות על ידי משרדי השומה שבמהותם הם בבחינת הסדרי גילוי מרצון, אשר נעשו ללא הפניית הנישום לנקוט הליך של גילוי מרצון ומהווים למעשה עקיפה של הנוהל.

תגובה
רשות המיסים
7. 	כיום מערכת המחשוב פועלת כראוי במטה החקירות וכל הבקשות מוזנות בה וניתן לבצע מעקב אחר הבקשות השונות. תיקון דוחות אינו מיועד לעקוף את הליך הגילוי מרצון. תיקון הדוח, על פי רוב, מיועד לבצע תיקוני טעויות בתום לב שנפלו במסגרת הגשת הדוח (לדוגמה, אי הכללת חשבונית הוצאה, טעות חשבונית בסיכום הספרות וכו'), ואף הוא אינו בהכרח ובכל מקרה זכות קנויה של הנישום ובוודאי משהחלו הליכי השומה בעניינו של הנישום.



ליקוי
8. 	בדוח הקודם צוין כי בדיקות של בקשות לגילוי מרצון הנעשות בידי יחידת החקירות אינן ממצות. משרד מבקר המדינה בחר באופן אקראי ובדק 23 בקשות לגילוי מרצון שהוגשו בין דצמבר 2012 ליוני 2013, ומצא מספר ליקויים. למשל, בדיקת המידע המודיעיני לא כללה תאגידים הקשורים למבקש הבקשה; בקשה שלא אושרה עקב חשד למידע חסר על העלמות המס לא הועברה לטיפול אזרחי; בקשתה של עמותה שהגישה דיווחים כוזבים על שכר עובדיה אושרה אף שאין הנוהל חל על עברות ניכויים משכר. כמו כן אושרו בקשות על אף שהבדיקות המודיעיניות העלו חשדות כי הגילוי בבקשות לא היה "כן ומלא" כנדרש בנוהל.

ליקוי
9. 	רשות המסים לא פרסמה נתונים על תוצאותיהם של שני הליכי הגילוי מרצון (הנוהל והוראת השעה). נתונים אלה יסייעו בידי מקבלי ההחלטות והציבור לדעת אילו לקחים ניתן להפיק מהליכים אלה ועד כמה נשמר האיזון בין שני אינטרסים מנוגדים - הרצון להגדיל את הגבייה לעומת הצורך לנהוג בשוויוניות ולצמצם את העיוות הטמון במציאות שבה חוטא יוצא נשכר.

תגובה
רשות המיסים
9. 	רשות המיסים סבורה שיש מקום לפרסום מידע סטטיסטי מסוים ביחס לבקשות ולהליך הגילוי (כמו למשל, כמות בקשות שהוגשו, כמות בקשות שנדחו, כמות בקשות אנונימיות וכו'). רשות המסים תפרסם נתונים אלו מעת לעת.

ליקוי
10. 	בדוח הקודם המליץ משרד מבקר המדינה לבחון את האפשרות להנהיג פרסום של הסדרי גילוי מרצון, לרבות פרסום שמותיהם של מי שנהנו מהליך גילוי מרצון לאחר שהעלימו מס בנסיבות מחמירות. ביקורת המעקב העלתה כי לא נעשתה בחינה כזאת.

תגובה
רשות המיסים
10. 	הרשות מתנגדת לפרסום שמות מגישי הבקשה לגילוי מרצון 


                     מאחר שפרסום שכזה ירתיע ויהווה חסם מלהיכנס להליך הגילוי, דבר שיפחית את כמות הבקשות וההון השחור שנחשף במסגרת ההליך. 

ליקוי
11. 	משרד מבקר המדינה ממליץ לרשות המסים להבהיר בנוהל גילוי מרצון את הנושאים שהועלו בדוח זה ולפעול לעיגונו בחקיקה. כמו כן, על הרשות לקיים איסוף מידע על פעילות תושבי ישראל בחו"ל ולקדם תהליכי חילופי מידע עם רשויות מס זרות. על הרשות להקפיד ולבצע את כל הבדיקות הנדרשות לפני אישורן של בקשות לגילוי מרצון כדי להבטיח שהליך הגילוי מרצון אינו מנוצל לרעה בידי אלה שאינם עומדים בדרישות הנוהל בכלל ובידי מלביני הון בפרט.

תגובה
רשות המיסים
11. 	בנוהל החדש שפורסם ביום 7.9.2014 ניתן מענה לחלק מהערות המבקר שנכללו בדו"ח. כאמור, הנוהל החדש אושר בידי פרקליטות המדינה והיועמ"ש לממשלה.

ליקוי
12. 	לדעת משרד מבקר המדינה, קיומו של מסלול המקל על מעלימי מס מחייב בצדו בדיקה מעמיקה ומקיפה שתבטיח שאין מדובר גם בהלבנת כספים שמקורם בפשיעה.

תגובה
רשות המיסים
12. 	מסלול הגילוי מרצון לא בא כדי להקל עם עברייני המס אלא בבסיסו מיועד להכנסת הון לקופת המדינה, הכנסת ההון לרשת הדיווח לשנים הבאות ותוך מתן חסינות פלילית במקרים המתאימים. הבקשות נבדקות ביסודיות ומניחות בפני מקבל ההחלטה תמונה מציאותית של המבקש.













פעילות המערכת החדשה לאיתור חשבוניות פיקטיביות

הגופים המבוקרים: רשות המסים, משרד האוצר.

ליקוי 
1. 	בתחילת שנת 2012 רק כ-55,000 מכ-460,000 העוסקים הפעילים הרשומים במע"ם היו חייבים בדיווח במערכת הדיווח המפורט. כ-10% מהעוסקים החייבים בדיווח מפורט לא המציאו את הדוחות המפורטים, והרשות לא נקטה נגדם את אמצעי האכיפה הקבועים בחוק מס ערך מוסף, התשל"ו-1975 (להלן - חוק מע"ם); יש לציין כי לרשות אין סמכות להטיל קנסות מינהליים על סרבני הדיווח המפורט.

תגובה
רשות המיסים
1. 	נושא הטלת סנקציות וקנסות מנהליים על מי שלא מגיש דוחות מפורטים, או שמגישם באיחור, או שמגישם בניגוד להנחיות, הונח על שולחן ועדת החוקה, חוק ומשפט של הכנסת (להלן-הועדה) עוד בשנת 2010. בחודש אוגוסט 2014 הועברה פניה מטעם שרת המשפטים לוועדה בבקשה מחודשת לאישור הקנסות המנהליים. לכשיושלם הליך החקיקה, תוכל הרשות להטיל סנקציות כנגד מפרי החוק. רשות המיסים פועלת לקידום החקיקה, אך יכולתה להשפיע על סדר היום של הוועדה מוגבל, ולפיכך לא ניתן להצביע על מועד בו ייחתם מחדש החוק. יודגש כי במקרים בהם הוגשו כנגד חייבי דיווח מפורט כתבי אישום בגין עבירות מע"מ אחרות, לא נכללו סעיפי אישום בשל חריגויות בדיווח המפורט, מאחר שעד 12/2013 נושא הדיווח המפורט נכלל במסגרת חוק ההתייעלות, ועד כה לא הוסמכו עובדי הרשות לחקור או להגיש כתבי אישום בגין עבירות על חוק ההתייעלות.

ליקוי
2. 	הנהגת הדיווח המפורט הביאה לאיתור אי-התאמות (להלן - חריגויות) בדיווחי העוסקים בהיקף גדול מאוד. ביולי 2012 היה מספר החריגויות בכל המשרדים האזוריים יותר ממיליון, וסכום החשבוניות שבהן מדובר - יותר מ-31.5 מיליארד ש"ח. חלק מהחריגויות נבעו 


           מטעויות טכניות שונות בחשבוניות, אולם לגבי חלק אחר יש להניח במידה רבה של ודאות כי ניתן להפיק שומות ולגבות את המס. הרשות באמצעות תחנות המע"ם האזוריות לא עשתה די לטיפול בחריגויות שאיתרה מערכת הדיווח המפורט, ובשל כך נגרם נזק רב לאוצר המדינה. כך לדוגמה, באותו מועד סכום העסקאות שעוסקים לא דיווחו עליהן כנדרש היה כ-3.9 מיליארד ש"ח. אי-הטיפול של הרשות בחריגויות העולות מהדיווח המפורט הוא כשל ניהולי מהותי. 

תגובה
רשות המיסים
2. 	טיפול חלקי בחריגויות שאותרו, נובע בעיקר ממחסור חמור בכ"א, ובכלים אפקטיביים לצמצום החריגויות. הרשות פעלה ופועלת לעיבוי מצבת כ"א, הן בגיוס סטודנטים, והן בהסבת עובדים מביצוע מטלות אחרות לנושא זה. מאז חודש 8/2013, הוקצו בכל יחידה שני עובדים לנושא, והם הונחו לפעול רק בנושא זה, אולם בשל מורכבות הטיפול, קצב הטיפול בחריגויות הקיימות אינו מדביק את קצב "כניסתן" של חריגויות חדשות. יצוין כי לאחרונה הוגש דוח של תת ועדה בנושא "מבנה ארגוני מיטבי להתמודדות עם חריגויות הדיווח המפורט". בהתאם להמלצות תת הוועדה יש צורך בגיוס מבקרי חשבונות נוספים, אך נראה כי בשלב זה הנושא אינו על סדר היום. בשלב זה נקבע כי עד סוף 2014, תמשיך הרשות להתנהל במתכונת הנוכחית, ובמהלך הרבעון האחרון בשנה זו, יקוים דיון נוסף בהמלצות תת הועדה. בנוסף, בהליך פיתוח מתקדם נמצא שילוב של מערכת מחשוב חכמה בשע"מ, המבוססת על חוקים (BI), אשר מטרתה לאתר מתוך כלל העוסקים שצברו חריגויות, את אותם עוסקים בהם ההסתברות לחריגות הינה אמתית (שאינה טכנית) ושסכומה גבוה. בהתאם לזמינות משאבי הפיתוח בשע"מ, המועד הסביר להפעלת המערכת, הינו הרבעון הראשון לשנת 2015. בהקשר זה, יצוין כי המחלקה לתכנון וכלכלה קלטה לאחרונה מספר אנליסטים, מתוך מטרה לאתר מאפייני התנהגות של עוסקים בעלי חריגויות שאינן טכניות והרשות צופה כי תוצרי המחקר יבואו לידי ביטוי במהלך הרבעון הראשון של שנת 2015. בנוסף לאמור לעיל, יצוין כי כבר בשלהי שנת 2012 הוחל בפיילוט בהשתתפות כמאתיים מייצגים, אשר קיבלו הדרכות והרשאות לתקן חשבוניות שגויות, ולטפל בחריגויות שצברו לקוחותיהם, אולם בשל העלויות הגבוהות הכרוכות בכך, מעטים מבין המייצגים נרתמו בפועל לנושא זה. שע"ם מקדם פרויקט לצמצום חריגויות סרק וכן פיתוח מערכות המאפשרות הצגת והתייחסות לחריגויות העוסקים/מייצגים. שילוב של שני הדברים יחד ישים זרקור על חריגויות בעלות פוטנציאל גביה. 


                     שע"ם מפתח מערכת BI עתידית שאחת ממטרותיה היא לאתר חריגויות משמעותיות ולצמצם חריגויות סרק (טכניות).

ליקוי 
3. 	עד אפריל 2012 הוזנו למערכת הדיווח המפורט חשבוניות בסכום כולל של 327 מיליארד ש"ח; מהן איתר הממונה על תחנת המע"ם באר שבע חשבוניות החשודות כפיקטיביות בסכום מצטבר של עשרות מיליארדי ש"ח. התברר כי בשל חוסר משאבים טיפלה מחלקת החקירות ברשות רק בחלק מחשבוניות אלה.

תגובה
רשות המיסים
3. 	טיפול מחלקת החקירות בעוסקים החשודים בהפצת חשבוניות פיקטיביות, נגזר ממצבת כ"א שזמינה למחלקה. במהלך שנת 2014 נקלטו והוכשרו חוקרים נוספים, אשר ישולבו ביחידות החקירות לקראת סוף שנה זו. בהקשר זה יודגש כי מחלקת החקירות פועלת גם לפי הנחיות היועצים המשפטיים, ובשל הצורך לאסוף ראיות איכותיות, נוצרים עיכובים בהשלמת החקירות.

ליקוי
4. 	עד מאי 2012 לא מינתה הרשות את אחד הסמנכ"לים לאחראי לפרויקט מערכת הדיווח המפורט, והפרויקט לא קודם קידום של ממש במשך כשנתיים.

תגובה
רשות המיסים
4. 	אכן בחודש 5/2012 מונה סמנכ"ל לנושא זה, ובמהלך חודש ספטמבר 2014 מונה מנהל תחום בכיר לנושא, אשר ירכז את הטיפול בהוראות הביצוע, בבקרות ובנושא בכללו.

ליקוי
5. 	חלק מתחנות מע"ם שלחו לחייבי הדיווח המפורט מכתבי התראה על אי-דיווח שנוסחו ללא יד מכוונת של הנהלת הרשות ושל הלשכה המשפטית בה.





תגובה
רשות המיסים
5. 	המכתבים שנשלחו ע"י היחידות היו ללא יד מכוונת, אולם בחודש 6/2014 הועבר ליחידות מכתב שנוסח בהנהלת הרשות, והיחידות הונחו להשתמש במכתב זה. יובהר כי הכוונה ליצור מערכת מכתבים אוטומטיים בהתאם לחריגויות השונות שצברו העוסקים, אשר יישלחו ישירות באמצעות המערכת (עם העתק למייצגים), אולם בשל מחסור כ"א במחלקה המשפטית, טרם נוסחו מכתבים אלו, ובהסתמך על משאבי כ"א במחלקה זו ניתן לצפות כי ברבעון הראשון לשנת 2015 תושלם מלאכת ניסוח המכתבים. בהמשך להחלטה של סמנכ"ל בכיר לגביה, שע"ם שיפר את מנגנון יידוע העוסקים בדבר היעדר דיווח מפורט.

ליקוי
6. 	פקודת מס הכנסה (נוסח חדש), התשכ"א-1961, והתקנות שהותקנו מכוחה מטילות על משלמים לנכות מתשלומים מסוימים מס במקור, בשיעורים קבועים. לעוסקים החשודים בהפצת חשבוניות פיקטיביות היו אישורים שהנפיקו פקידי השומה ובהם פטור מניכוי מס במקור. פטור כזה עלול לפגוע פגיעה של ממש בהכנסות המדינה, שכן אם המס אינו מנוכה במקור מעוסקים אלה, גדל הסיכון שהוא לא ייגבה כלל.

תגובה
רשות המיסים
6. 	רשות המסים הקימה ועדה אשר התבקשה לדון במשמעויות ובתנאים לביטול הפטור מניכוי במקור. ועדה זו אמורה להגיש את המלצותיה ברבעון האחרון לשנת 2014. בהתאם להנחיות סמנכ"לית בכירה לשומה בוצעו מהלכי שלילת אישור (או התראה בטרם השלילה) ניכוי מס במקור למאות נישומים בשל סיבות שונות וביניהן חשד להפצת חשבוניות פיקטיביות. קיים שיתוף פעולה, שיושם כפיילוט, בין מערכת דיווח מפורט למערכת קביעת שיעור ניכוי מס במקור. למערכת מס הכנסה הועבר קובץ עוסקים החשודים בהפצת חשבוניות פיקטיביות, על פי קריטריונים שנקבעו בוועדה שהוקמה לצורך כך, ולעוסקים אלו הועלה שיעור ניכוי מס במקור.

ליקוי
7. 	הרשות טרם סיימה את הטיפול בהרשאות הגישה של עובדיה למערכת הדיווח המפורט. נוסף על כך, במשך תקופה ארוכה לא עמד המחשב המרכזי בשע"ם בעומסי המערכת בשל הדיווח המפורט, ועקב כך לא 


          פעלו שאילתות חיוניות למניעת הונאות מס. כמו כן הוגשו לרשות דוחות בלי שנחתמו בחתימה אלקטרונית כנדרש על פי החוק. בשל כל אלה נפגעו הכנסות המדינה ממסים.

ליקוי
8. 	על משרד האוצר ובכלל זה רשות המסים להכיר בכך שמערכת הדיווח המפורט היא מערכת בעלת חשיבות מהמעלה הראשונה להתמודדות עם עברייני המס ולהגדלת הכנסות המדינה במידה ניכרת, ולשקול להקצות לה משאבים בהתאם. מצופה מן הרשות להשתמש במאגר המצוי במערכת כדי להביא להקטנת תופעת ההשתמטות ממסים, וממילא להגברת השוויון בנטל של ציבור משלמי המסים. 

תגובה
רשות המיסים
7-8. 	הרשאות גישה למערכת - בשלב זה ניתנו לכל העובדים הרלוונטיים, ולא ידוע על קבוצות עובדים שנזקקות למידע, פנו לקבלת הרשאות וטרם קיבלו אותן. עומסי עבודה על מחשבי שע"מ- אכן עד רכישת הרחבות למחשב הקיים הרשות נאלצה להפעיל חלק מהשאילתות בזמנים קצובים, אך נושא זה סודר כבר בראשית שנת 2013, עם רכישת הרחבות למחשב שע"מ. חתימה אלקטרונית ע"ג הדוחות - נושא זה נמצא בסדר עדיפות גבוה בשע"מ ובמחלקה המשפטית, מאחר שמדובר בנושא טכנולוגי - הלו"ז המשוער למתן פתרון הינו הרבעון הראשון לשנת 2015. שע"ם שידרג את מערכות התשתית ולמעשה בעיות העומס נעלמו כליל (נבדק מול צוות הטכנולוגיות בשע"ם). פותחה מערכת מתן הרשאות לעובדי מס הכנסה וברבעון האחרון של שנת 2014 תפותח מערכת דומה למחלקת הניכויים. במסגרת המלחמה בתופעה של החשבוניות הפיקטיביות בהתבסס על הדיווח המפורט, ביצעה חטיבת השומה מספר פעולות: פתיחת שאילתות הדיווח המפורט לעובדי השומה במס הכנסה. חטיבת השומה, יזמה מהלך של פתיחת האפשרות לצפות בנתוני הדוח המפורט למע"מ, אשר שודרו על ידי העוסקים, לעובדי השומה במס הכנסה בדרגים השונים בעבר השאילתא הייתה פתוחה לפקידי שומה, סגני פקידי שומה וגובים ראשיים. לאחר השינוי, נפתחה המערכת לצפייה של הרכזים והמפקחים. פתיחת הצפייה מהווה ללא ספק כלי עזר שימושי לעריכת השומה. 
לנושא טיפול במערך ביקורת חשבונות במע"מ- עדכון ושיפור תהליך עבודת הביקורת - תהליך עבודת הביקורת במע"מ בנוי כך שבעת סיום ביצוע הביקורת בתיק, מחויב מבקר החשבונות לציין על גבי גיליון הבדיקות הממוחשב את הבדיקות שערך 


במהלך עבודת הביקורת בתיק. טיפול במערך ביקורת חשבונות במע"מ עדכון ושיפור תהליך עבודת הביקורת - תהליך עבודת הביקורת במע"מ בנוי כך שבעת סיום ביצוע הביקורת בתיק, מחויב מבקר החשבונות לציין על גבי גיליון הבדיקות הממוחשב את הבדיקות שערך במהלך עבודת הביקורת בתיק. כחלק מהטמעת הטיפול בחריגויות הדוח המפורט, נוספה לגיליון הבדיקות, בדיקה נוספת של חריגויות הדו"ח המפורט. לבדיקה ניתן ניקוד גבוה (החלק האיכותי בשכר העידוד מתבסס על כמות הבדיקות ואיכותן), כך שלא ניתן לסיים ביקורת בתיק ללא התייחסות לחריגויות. למעשה כמעט ואין תיק בו לא קיימות חריגויות וכתוצאה מכך מטופלות חריגויות רבות במסגרת זו. החל מהרבעון הראשון של שנת 2014 נוסף למדרג הביקורת (הליגה) עוד פרמטר, והוא הטיפול בחריגויות הדו"ח המפורט. הפרמטר כולל שני מרכיבים: מרכיב כמותי- כמות החריגויות שטופלה בהתייחס לשעות העבודה של כלל עובדי הביקורת. מרכיב איכותי- החיוב משומה ודוחות מתקנים שנבע מחריגויות הדו"ח המפורט ביחס לכמות החריגויות שטופלה. למדד החדש תהיה השפעה מדרבנת לטיפול עובדי הביקורת ביחידה בנושא. ניתן יהיה לקדם את הנושא באופן משמעותי אם לדרך הטיפול בתוצרי הדו"ח המפורט יתווספו הפעולות הבאות: טיוב המערכת ע"י שע"מ שתקטין את מספר החריגויות. ניטור חריגויות לעבודת הביקורת והגבייה באמצעות מערכת BI והעברת רשימות עבודה של עוסקים עם פוטנציאל גבוה לממצאים.	 
מבין הנושאים הנזכרים בדו"ח, באחריות המחלקה המשפטית תיקון תקנות העבירות המנהליות (קנס מינהלי-חיקוקי מסים), התשמ"ז–1987 (להלן: התקנות) לשם הוספת קנסות מינהלים על סרבני הדיווח המפורט. לעניין זה יצוין, כי ביום 5.8.2014 הועברה פנייה מטעם שרת המשפטים לועדת החוקה, חוק ומשפט של הכנסת (להלן: הועדה) בבקשה לאשר תיקון לתקנות הכולל, בין היתר, קביעת קנס מינהלי בשל העבירה שעניינה אי פירוט בדו"ח מפורט של פרט שהיה חובה לפרט. עוד יצוין, כי התיקון לתקנות כולל קנסות מינהלים כאמור המתייחסים הן לעבירות עפ"י חוק ההתייעלות הכלכלית (תיקוני חקיקה ליישום התוכנית הכלכלית לשנים 2009 ו-2010), התשס"ט-2009, בתוקף עד ליום 31.12.2013, והן לעבירות עפ"י חוק מס ערך מוסף, התשל"ו-1975 שתחילתן מיום 1.1.2014. בהקשר זה יוזכר, כי המחלקה המשפטית פעלה כבר בשנת 2010 על מנת לקבוע בחקיקה עבירות הנוגעות לדיווח המפורט והפיכתן לעבירות מנהליות. בהתאם, בחודש אפריל 2011 פנה שר האוצר לשר המשפטים בבקשה לתקן את התקנות כנדרש. ביום 19 במאי 2011 פנה שר המשפטים לח"כ דוד רותם, יו"ר הועדה, על מנת שהתקנות יאושרו בוועדה, אך על אף פניות למזכירות 


הוועדה לא התקיים בשעתו דיון בתקנות והן לא אושרו ע"י הועדה. אי לכך, וכאמור לעיל, עם הקמת הממשלה החדשה וכינונן מחדש של ועדות הכנסת; הועברה בשנית הבקשה לתיקון התקנות. חטיבת החקירות שותפה כיום בוועדה שממפה את הסיכונים הקיימים בנושא החשבוניות הפיקטיביות ופועלת באמצעות העלאת שיעור ניכוי המס במקור כחלק מהכלים להתמודדות עם התופעה.










































































טיפול המשטרה ומשרדי הממשלה בתופעת גנבות 
כלי רכב

הגופים המבוקרים: המשרד לביטחון פנים, יחידת אתג"ר, משרד התחבורה והבטיחות בדרכים, משרד האוצר - אגף ביטוח וחסכון ואגף שוק ההון, משרד המשפטים, משטרת ישראל, מדור מחקר וסטטיסטיקה , יחידת התביעות בלהב 433, המינהל האזרחי, משרד הביטחון - הרשות המעברים היבשתיים.

ליקוי

1. לנוכח הגידול שחל במספר גנבות הרכב בשנת 2005 הוחלט על הקמתה מחדש של יחידה ארצית ייעודית לטיפול בתופעה (להלן - אתג"ר או היחידה). בנובמבר 2005 החליטה הממשלה להתיר למשרד לביטחון הפנים לקבל - לצורך הפעלת היחידה - תרומה מאיגוד חברות הביטוח ומהארגון הישראלי של החברות להשכרת רכב לנהיגה עצמית, בשיעור של 40% מעלות הקמתה והפעלתה של היחידה. בהחלטה נקבע שאתג"ר תפעל לפי נוהל שגובש על דעת המשנה ליועץ המשפטי לממשלה, המבטיח כי היחידה תפעל באופן עצמאי, כי יהיה ניתוק בינה ובין הגורמים המממנים שלא יאפשר השפעה של הגורמים המממנים על תפקודה כדי שתפעל על פי שיקולים מקצועיים בלבד. לנוהל הייתה חשיבות יתרה, היות שבמסגרת פעולות הבקרה והאכיפה של אתג"ר פועלת היחידה גם בזיקה לחברות הביטוח. בדיקת משרד מבקר המדינה העלתה כי שלא בהתאם להוראות הנוהל התקיימו חמישה מפגשים בין אתג"ר ובין הגוף המממן במשרדי הגוף המממן ולא במתקן משטרתי, ולמעט פגישה אחת הם לא תועדו בפרוטוקולים; כי בשנת 2011 חקרה אתג"ר באזהרה נושא משרה בתאגיד ביטוח החבר בגוף המממן בלא שקיבלה אישור לכך מראש אגף חקירות ומודיעין; וכי במקרה מסוים ביקש עובד של הגוף המממן מהיחידה לנקוט עמדה המנוגדת לתפיסתה המקצועית.

תגובה 
המשרד לביטחון פנים

1.	לנושא הסדרת המימון באמצעות גוף חיצוני פרטי; ממשלת ישראל התירה בהחלטתה 4470 מתאריך 27.11.2005 למשרד לביטחון הפנים לקבל תרומה בשיעור של 40% למימון הקמתה והפעלתה של יחידת אתג"ר. בהתאם להסכם ההבנות שנחתם בשנת 2005 מימנו הגורמים החיצוניים סך 11,268 אלפי ₪, שהם 40% מעלות הפעלת היחידה (מחירי 2005). כיום עומד היקף המימון החיצוני על סך 7,100 אלפי ₪ בלבד (מחירי 


                    2014). מאישור הסדר התרומה על ידי הממשלה ירד היקפה בשיעור של כ-37% נומינלית ובשיעור של כ-40% ריאלית. ירידה משמעותית זו בשיעור המימון באמצעות תרומה, שנעשתה באופן הדרגתי במהלך השנים מאז החלטת הממשלה, מיישמת הלכה למעשה, את הצורך באיזון מתמיד בין אילוצי תקציב המשטרה מחד, ועצמאותה המקצועית של יחידת אתג"ר מאידך. המשרד לביטחון פנים מקבל את דוח הביקורת באשר לצורך בהגברת הפיקוח והבקרה על יישום הנוהל שאושר על ידי הממשלה ביחד עם אישור קבלת התרומה. עם זאת, לאור הנתונים המוצגים לעיל ובהתחשב במגבלות תקציב המדינה ובהמלצות דוח הביקורת שיש להמשיך להפעיל את יחידת אתג"ר בהיקפה הנוכחי, המשרד לביטחון פנים אינו מוצא כי יש להטיל על היועץ המשפטי לממשלה, בשיתוף המשרד לביטחון הפנים ומשטרת ישראל, להכריע אם ראוי כי חברות הביטוח יממנו את אתג"ר, זאת בכפוף ליישום דוח הביקורת בדבר הצורך שמשטרת ישראל תיישם את הנוהל. בנושא התנהלות המשטרה מול הגופים התורמים לפעילות אתג"ר, המשרד מציין כי בתאריך 3.8.2014 התקיימה ישיבה בנושא במשרד המשפטים, בה נדונו הליקויים בהתנהלות המשטרה וזו התחייבה לפעול לכך שליקויים אלו לא ישנו, לרבות באמצעות הפצת נוהל עבודה מסודר בנושא והטמעתו.

תגובה 
משטרת ישראל 

1. 	משטרת ישראל מציינת כי אין קשר בין חריגה טכנית של קיום פגישות שהתקיימו במשרד הגוף המממן, אשר רובן היו פגישות הכרות בין מפקדי אתגר לבין נציגי הגוף המממן, בכדי להשליך על מידת עצמאותה, או העדר עצמאותה, של יחידת אתגר לפעול משיקולים מקצועיים וענייניים ובהתאם למדיניות המשטרה בכל הקשור לשיקולי חקירה והעמדה לדין. 

ליקוי

2. כאשר כלי רכב המבוטח בביטוח רכוש ניזוק בתאונה, מעריך שמאי רכב את סכום הנזק. אם שיעור הנזק שווה ל-60% לפחות מערכו בעת האירוע, מוגדר מצב כלי הרכב - כאבדן גמור, והוא מורד מהכביש. אם שיעור הנזק שווה ל-59%-40% מערכו, מוגדר מצב כלי הרכב - כאבדן גמור להלכה, והוא נמסר לבעלות חברת הביטוח אשר מוכרת אותו למגרש הסדר או לסוחרי רכב לשיקום (להלן - אבדן להלכה). ממסמכי המשטרה עולה כי: (1) שיקום כלי רכב אלו וסחר בהם הם מהגורמים העיקריים לגנבות כלי רכב. (2) רבים מכלי הרכב שמצבם הוגדר כאבדן להלכה משוקמים באופן לא תקני ושלא בהתאם להוראות 


יצרני הרכב. (3) לעתים בעת מכירת כלי רכב ששוקמו נעשות פעולות להעלמת דבר התאונה או להפחתת חומרתה. מטרת החוק להגבלת השימוש ורישום פעולות בחלקי רכב משומשים (מניעת גנבות), התשנ"ח-1998 (להלן - חוק הרישום), היא להתמודד עם התופעה של גנבות כלי רכב באמצעות מניעה, אכיפה והחלשת המניע הכלכלי לשימוש בחלפים גנובים המשמש תמריץ לגנבת כלי רכב. לפי החוק חברת הביטוח תמכור את כלי הרכב לאחר שרוכש הרכב ימציא לה אישור ממוסך לגבי התיקון, חוות דעת של שמאי רכב, חשבונית מס בגין התיקון ותעודת בדיקה. לחברות ציי הרכב מחויב רוכש הרכב להגיש רק את אישור המוסך. בדיקת משרד מבקר המדינה העלתה כי מטרות החוק לא הושגו, כמפורט להלן: בבקרות שביצעה אתג"ר בחברות הביטוח הועלו מאות ליקויים הנוגעים לאישורי המוסך, למשל - אישור המוסך זויף; חלקי הרכב סופקו למוסך אחד ואילו חשבונית התיקון הייתה ממוסך אחר; תאריך התיקון היה לאחר מועד קבלת תעודת הבדיקה ונעשה שימוש במספר רישיון של מוסך שאינו קיים או של מוסך אחר. כמו כן נמצאו כלי רכב שתוקנו באמצעות הלחמה של שני חלקי שלדה, במוסכים שאינם מורשים או ללא אישור היצרן. עוד נמצא כי עלותם הממוצעת של התיקונים של כלי רכב שהיו במצב של אבדן להלכה היו בשיעור של כ-15% מהעלות שנקבעה בחוות הדעת של שמאי רכב. נתונים אלו מעוררים חשש כי איכות התיקון של כלי הרכב הייתה נמוכה, וכי החלפים ששימשו לשיקומם מקורם בכלי רכב גנובים.

תגובה
משרד התחבורה

2. 	המושג "אובדן להלכה", הינו אינטרס כלכלי של חברות הביטוח כאשר סביב מושג זה מתבצע כל הסחר במכוניות שניזוקו ועולות חזרה לכביש וגורמות לתופעות השליליות בשוק הרכב. המבטחות אף הרחיבו את היריעה לאמור, כאשר כבר בנזקים של 40% ומעלה מגדירות את הנזק כ"אובדן להלכה" בניגוד לחוק (50%-60%). על מנת לגרום לכך שרכב שנמכר על ידי חברות הביטוח יתוקן במוסך מורשה, משרד התחבורה ויחידת אתגר נוקטות באמצעים אלו: חיוב חברות הביטוח להחזיק רישיונות עד לקבלת אישור תקינות; התניית קבלת רכב במכון בדיקה המורשה ולפי תקנה 309 על ידי קבלת חשבונית המעידה על אופי התיקון ואישור מוסך מורשה; איסור שימוש בחלקים משומשים לרכב שגילו מתחת לשנתיים; הטלת חובה על מוסכים לביצוע רישום החלפים ומקורם. משרד התחבורה אינו יכול להיות אחראי על זיופים. לדעת המשרד הפתרון האידיאלי הינו לאסור על חברות הביטוח למכור רכב במצבו הניזוק אלא לפצות את בעל הרכב בהתאם לנזק למעט "אובדן גמור".


תגובה 
משטרת ישראל

2. 	יחידת אתגר פועלת לאכיפה הפלילית של חוק הרישום בכל הנוגע לתחומי ההתעניינות המוגדרים לה (גניבות רכב). 

ליקוי

3. 	הפיקוח על מוסכים מורשים לפי תקנה 309 על מוסכים מורשים לפי תקנה 309 מוטלת אחריות כבדה בנוגע לאישור תקינותם ובטיחותם של כלי רכב ששוקמו לאחר שניזוקו נזק קשה. משרד מבקר המדינה מעיר למשרד התחבורה כי עליו לבחון מחדש את הנהלים הנוגעים לפיקוח על המוסכים, ולכלול בהם הנחיות לפיקוח על מוסכים מורשים לפי תקנה 309 ובכלל זה החובה לבחון אם המוסכים עומדים במפרט לבדיקת כלי רכב לאחר תאונה כפי שהוגדר בהוראות הנוהל. כמו כן על משרד התחבורה לתת את דעתו על תדירות הבקרות המתבצעות במוסכים אלה ועל הצורך לחייבם להציג לו אישורים בדבר תקינות המכשירים לפני הנפקת הרישיון השנתי. משרד מבקר המדינה מעיר למשרד התחבורה ולמשטרה לצורך בבירור המקרים בהם יש חשד לרשלנות מקצועית של המוסך המורשה לפי תקנה 309. ובמידת הצורך לנקוט באמצעים שונים ובהם שלילת רישיונם המקצועי של אותם מוסכים ושל מנהליהם.

תגובה
משרד התחבורה

3. 	לאור עדכון תקנה 309, משרד התחבורה הוציא נוהל מפורט לעניין הפעלת מוסך (נוהל 47ג'). בנוהל זה מפורטות הדרישות ממוסך במקצוע זה ואת הבקרות (מעבדה מוסמכת) שעל המוסך לעבור טרם חידוש רישיון המוסך בין יתר התנאים לחידוש (פעם בשנה) הינו הצגת אישור כולל מכשירים על ידי מעבדה מוסמכת ללא אישור הכיול, המשרד אינו מחדש את רישיון המוסך. במסגרת הפיקוח השוטף המפקחים בודקים שהמוסך עומד בדרישות שנקבעו ושהבדיקות לכלי הרכב מתבצעות על פי המפרט. המשרד הפיק את הלקחים בעקבות המקרה שפורסם בתקשורת, ועלה בדוח הביקורת, יושם דגש לבירור מקרים דומים בעתיד עם כל המשתמע מכך. 

ליקוי

4. 	בהתאם לסמכויות שהוקנו למשרד התחבורה ליישום הוראות חוק הרישום, עליו להפעיל מערך פיקוח אפקטיבי על כלל הגורמים המעורבים בתהליך שיקום כלי רכב ועל הסחר בהם. בד בבד על 


           משטרת ישראל לפעול להגברת פעולות ההרתעה והאכיפה בכל הנוגע לגנבת כלי רכב, לסחר בחלפים ולשיקום כלי רכב שמצבם הוגדר כאבדן להלכה. 

תגובה
משטרת ישראל

4.	משטרת ישראל ככלל, ובתוכה יחידת אתגר, עוסקת נמרצות בפעילות שתכליתה צמצום כמות גניבות כלי הרכב. יחידת אתגר פועלת לאכיפה נגד כלל הגורמים אשר יכולים ויש להם נגיעה בפשיעת כלי הרכב. יחידת אתגר מבצעת פעילות במשחטות, במגרשי הסדר, במוסכים ובמגרשי חלפים ופועלת נגד סוחרים מפרי חוק, כנופיות גנבי רכב ועוד. בעוד צי כלי הרכב במדינה גדל משמעותית בשנים האחרונות, ירדו גניבות הרכב בשיעור של 47%. בנוסף, כמות כתבי האישום עלתה בלמעלה מ-20%. יחידת אתגר, יחד עם משרד התחבורה, פעלו נמרצות בשנים האחרונות לתיקון חוק הרישום אשר ייכנס לתוקפו ב 6.10.2014. התיקון לחוק מוסיף חובות וקנסות אשר ייעלו ויטייבו את אכיפתה של יחידת אתגר ומשטרת ישראל בתחום, ויגבירו את האפקטיביות של פעולות היחידה נגד התופעה. 

תגובה
משרד התחבורה

4. 	אגף הרכב במשרד התחבורה נמצא בהליך של שינוי מבנה אירגוני בכלל ובפרט בנושא פיקוח ורישוי מוסכים אשר במסגרתו יוגבר הפיקוח ויהיה פיקוח משולב הן לסחר בחלקים והן למוסכים, הדבר יבוא לידי ביטוי שהפיקוח יהיה מקצועי ורחב יותר ובתדירות גבוהה יותר. מותנה באישור הנציבות לקליטת מפקחים. האמור תלוי גם באישורים תקציביים הנדרשים לכך. 

ליקוי

5. 	חוות דעת של שמאי רכב וחשבונית מס - לדעת משרד מבקר המדינה, מאחר שבדוח השמאי לפני התיקון מצוינים כל פרטי הנזק, על משרד התחבורה לחייב את המוסכים המורשים לפי תקנה 309 לבדוק את כלי הרכב הנמצאים במצב של אבדן להלכה רק לאחר שהומצא להם דוח זה הכולל את פירוט הנזקים שנגרמו בתאונה. משרד מבקר המדינה מעיר למשרד התחבורה כי נוכח נחיצות בדיקה זו יש להחיל אותה לא רק על כלי רכב מבוטחים, אלא גם על כלי הרכב שאינם מבוטחים, כדוגמת כלי רכב שבבעלות חברות ציי הרכב.


תגובה
משרד התחבורה

5. 	בעדכון חוק הרישום אשר פורסם בתאריך 6/8/14, בסעיף 3 א' נכללו גם חברות ציי הרכב לכל הנוגע לחוק הרישום כגון: חשבונית תיקון , החזקת הרישיונות, הקפדה על רישום חלקי חילוף וכו'. סעיף (א) לתקנה 309 מחייב את בעליו של רכב, קצין בטיחות או מי שהשליטה ברכב בידו ושרכבו ניזוק באחד מהמקומות המצוינים בתקנה לבצע בדיקה לרכב במפעל לבדיקות רכב לאחר תאונה כך שהאחריות הינה על בעל הרכב ובציי הרכב על קצין הבטיחות ובנוסף המשרד הטיל אחריות לביצוע הבדיקה והדיווח על המנהל המקצועי של המוסך המתקן.

ליקוי

6. 	כריות האוויר מקטינות בעשרות אחוזים את הסיכון לפגיעות ראש וחזה, שעלולות להיות קטלניות. מאחר שהעלות של כריות אוויר חדשות היא גבוהה, נוצר תמריץ כלכלי להתקין בכלי רכב שכריות האוויר שבו נפתחו כריות משומשות או גנובות הזולות במידה ניכרת מכריות חדשות. מתעורר חשש שבחלק מכלי הרכב ששוקמו הותקנו כריות אוויר משומשות באופן לא בטיחותי ושלא לפי הוראות יצרני כלי הרכב. משרד מבקר המדינה מציין כי על משרד התחבורה להיערך ליישומה של החלטת ועדת הכלכלה שתכנס לתוקף ב-1.8.14. על המשרד לוודא שבידי המוסכים המורשים לפי תקנה 309 יהיה ציוד מתאים שיאפשר לוודא כי יש ברכב כריות אוויר וכי הן תקינות. לחלופין, עליו לפתח מנגנון אחר לטיפול בנושא כדוגמת המנגנון שהציע איגוד המוסכים. כמו כן כדי להבטיח כי בכלי הרכב הותקנו כריות אוויר חדשות, על המשרד להורות לחברות הביטוח לשחרר רישיונות של כלי רכב שהיו במצב של אבדן להלכה ושכריות האוויר שבהם נפתחו רק לאחר שקיבלו אישור שהותקנו בהם כריות אוויר חדשות. אם משרד התחבורה סבור כי מתן הנחיה זו לחברות הביטוח טעון הסדר חקיקתי בחוק הרישום או בתקנותיו, עליו ליזום הליך להתקנת הסדר זה.

תגובה
משרד התחבורה

6 . 	כריות האוויר הינם פריט בטיחותי ומשכך המשרד יזם שבתיקון תקנה 309, עדכון מס' 5, שיישומו החל בתאריך 1.8.2014. כל רכב המחויב בביצוע בדיקה יחויב בנוסף, בבדיקת תקינות כריות אוויר , נושא כריות האוויר הוכנס גם בתעודת הבדיקה. מכון בדיקה המורשה לביצוע תקנה 309 לא יקבל רכב 


                      לבדיקה אם לא ניתנה לגביו תעודה מאת מוסך מורשה בדבר תקינות כריות האוויר. בעדכון חוק הרישום אשר פורסם בחודש אוגוסט 2014, בסעיף 3א הוכללו גם חברות ציי הרכב לכל הנוגע לחוק הרישום כגון: חשבונית תיקון, החזקת רישיונות , הקפדה על רישום חלקי חילוף וכדומה. 

ליקוי

7. 	שר התחבורה ממונה על ביצוע חוק הרישום, על התקנת תקנות מכוחו ועל קידום ביצוע תיקונים לחוק זה. בשנת 2009, בעקבות הפקת לקחים מפעולות אכיפה, ביקשה אתג"ר לקדם תיקון של כמה סעיפים בחוק, על מנת להתאימם לשינויים שחלו בתחום ולשפר את יכולת האכיפה שלה. אף שהמשטרה פנתה בעניין זה למשרד התחבורה, קידום הליכי החקיקה התעכב במשך שנים, ובמועד סיום הביקורת הוא טרם הושלם. לפי חוק הרישום ולשם פיקוח על ביצועו נקבעו כי המפקחים שבמשרד התחבורה מוסמכים לבדוק את אופן ביצוען של הוראות החוק, ובהן הוראות הנוגעות לחובות של חברות הביטוח ושל חברות ציי הרכב וכן חובות המוסכים לנהל יומני חלפים ולרשום חלפים. הבדיקה העלתה כי אף ששר התחבורה ממונה על ביצוע חוק הרישום, ואף שהחוק הקנה לו את הסמכות למנות מפקחים, משרדו אינו מפקח על ביצוע החוק. על משרד התחבורה להפעיל מערך פיקוח אפקטיבי על כלל הגורמים המעורבים בתהליך שיקום כלי רכב ועל הסחר בהם. 


תגובה
משרד התחבורה

7 . 	חוק רישום הגבלת השימוש ורישום פעולות בחלקי רכב משומשים עודכן ופורסם כבר ברשומות בתאריך 6.8.2014. שר התחבורה ממונה על ביצוע הוראות חוק הרישום ומכח החוק פועלים במסגרת המשרד 8 מפקחים העוסקים בנושא הפיקוח השונים של אגף הרכב. הפיקוח על יישום הוראות חוק הנוגעות לחובות חברות הביטוח וציי הרכב מתבצע באמצעות מפקחי המשרד במסגרת ביקורות המתבצעות במוסכים. הפיקוח על יישום חובות המוסכים לניהול יומני חלפים ורישום חלפים מתבצע במסגרת מבצעי פיקוח משולב הנערכים על ידי מפקחי אגף הרכב בשילוב שוטרי יחידת אתגר. כיום המשרד נמצא במצוקת כח אדם עקב הקפאה בקליטת כח אדם, עם קבלת תקנים למפקחים נוספים יעודכנו הוראות הנוהל ותוגבר רמת האכיפה בהתאם. 





ליקוי 

8. 	אף שבחקירותיה מצאה אתג"ר מוסכים ומנהליהם שהפרו את חוק הרישום, את הנחיות משרד התחבורה ואת תקנות התעבורה, היא לא דיווחה על כך למשרד התחבורה, הממונה על ביצוע חוק הרישום. 


תגובה
משרד התחבורה

8. 	מתקיים שיתוף פעולה בין אגף הרכב (מפקחי האכיפה, ניידות, מחלקת סחר וכו') לבין יחידת אתג"ר בנושאים שונים.


תגובה
משטרת ישראל

8. 	יחידת אתגר מעדכנת את משרד התחבורה, כאשר היא מוצאת לנכון, ומבקשת היזון חוזר וקבלת תוצאות טיפול של משרד התחבורה במקרים בהם לא ניתן לפעול מבחינה פלילית, או במקרים בהם עולה מסוכנות לציבור. 


ליקוי

9 . 	מידע בדבר נזק שנגרם לכלי רכב בתאונה אשר בגינו הוגדר מצב כלי הרכב כאבדן להלכה, חשוב שיהיה נחלת הכלל, על מנת לאפשר לרוכש פוטנציאלי של כלי הרכב לקבל החלטה מושכלת על בסיס מידע מלא. במועד סיום הביקורת משרד התחבורה עדיין לא הנגיש מידע זה לציבור. החל מאוגוסט 2012 הציב משרד התחבורה בקניונים 51 עמדות שירות עצמי. אף שהמשרד הודיע כי במשך הזמן ניתן יהיה לקבל מידע על ההיסטוריה של כלי הרכב, ביולי 2014 עדיין לא ניתן היה לקבל בהן את המידע האמור. היעדר מידע כאמור עלול לסכן את בטיחותם של רוכשים תמימים ושל משתמשים בדרך ואף לשמש עבור עבריינים תמריץ להטעיית רוכשים כדי להשיג רווחים קלים.


תגובה
משרד המשפטים

9.	לפני מספר חודשים אושרו בועדת הכלכלה של הכנסת תקנות שיש בהן כדי לקדם את האפשרות לקבל מידע מלא כאמור. המדובר בתיקון לתקנה 309 לתקנות התעבורה, לגבי הסדרת השימוש ברכב שניזוק. בין היתר, התיקון קובע כי המידע בדבר הנזק הבטיחותי שנגרם לרכב יצוין ברישיון הרכב. לענייננו, נבקש להפנות תשומת הלב להגדרת "נזק בטיחותי" ולהוראה המהותית שנקבעה בסעיף 309(ז):


"נזק בטיחותי"- נזק שגרם לעיוות, הסטה, סדק או שבר מהותיים באחד מעמודי המרכב, במסגרת גג המרכב, באחת מקורות השלדה הקדמית או האחורית שבין ציר הגלגלים הקדמיים והאחוריים ולפגיעה במרכב הרכב שגרמה לעיוות או לשינוי במבנה הגיאומטרי של רצפת המרכב, למעט נזק לחלקים הניתנים לפירוק ולהחלפה באמצעות ברגים ולא באמצעות ריתוך.
(ז) נמסרה לרשות הרישוי הודעה כאמור בתקנות משנה (ג),
ו-(ו) תרשום רשות הרישוי ברישיון הרכב "נזק בטיחותי תוקן ונבדק".
אמנם, אין חפיפה מלאה בין רכב שנגרם לו נזק בטיחותי לבין המונח הביטוחי המתייחס לרכב שהוגדר כ"אובדן להלכה", ואף הממונה על הביטוח התנגד מקצועית לקשירה בין המונחים. יחד עם זאת, לעמדת המשרד יש בהתקנת תקנה זו משום מענה מסוים, מן הבחינה המהותית, להנגשת המידע לציבור, בהתאם להמלצת מבקר המדינה, ויש בכך כדי לקדם את ההסדרים המהותיים הנדרשים.
ככל שהמשך הקידום של הסוגיות הנדונות בדו"ח זה יוכל להעשות באמצעות חקיקה וחקיקת משנה המטופלים בידי מחלקת ייעוץ וחקיקה, המשרד יוסיף ויסייע לקידומו. 

תגובה
משרד התחבורה

9. 	במשרד התחבורה נמצא מידע על כלל כלי הרכב הרשומים במדינת ישראל, למעט, רישום על רכבים שניזוקו והוגדרו על ידי חברות הביטוח "אובדן להלכה". האמור נתון להחלטת חברות הביטוח ובכפוף לדרישות והנחיות אגף שוק ההון במשרד האוצר. יחד עם זאת, המשרד דוגל בשקיפות מלאה בכל הקשור למידע רלבנטי אודות כלי רכב לכלל הציבור מבלי לפגוע בפרטיותם של בעלי הרכב. המידע הרלוונטי נכלל ברישיון הרכב, כגון: רישום בדבר נזק בטיחותי – כתוצאה מאישור תקנה 309 לתקנות התעבורה עדכון מס' 5 שנכנס לתוקף מיום 1/8/14; מס' הבעלויות; רישום הקילומטרים; עיקולים ושעבודים למיניהם. המשרד מציין כי החל מחודש ספטמבר 2014 במסגרת מכונות השירות הפרוסות ברחבי הארץ שפיזר המשרד ב-51 אתרים בפריסה ארצית בנוסף למשרדי הרישוי - המשמשות לביצוע פעולות רישוי מקוונות בנושאי רישיונות רכב ונהיגה - ניתן לקבל מידע בנושא נזק בטיחותי והיסטוריית הרכב ומידע אודות הניקוד.





ליקוי

10. 	אתג"ר קבעה יעדי פעילות שנתיים לביצוע בקרות בחברות הביטוח, בחברות ההשכרה ובחברות הליסינג (להלן - חברות ציי רכב) ובמגרשי ההסדר, אך לא עמדה בהם. במרביתם לא בוצעו בשנים 2013-2010 בקרות כלל. 


תגובת 
משטרת ישראל

10. 	אתגר פועלת על פי תוכנית יעדים שנתית. כלל הפעולות מתבצעות במקביל ומושפעות משיקולי כח אדם וסדרי עדיפויות. בבדיקה שערכה יחידת אתגר עולה כי בפועל בוצעו בשנת 2010, 7 בקרות, בשנת 2011 בוצעו 9 בקרות, בשנת 2012 בוצעו 8 בקרות, בשנת 2013 בוצעו 5 בקרות. בנוסף, ביצעה היחידה מאות ביקורות במוסכים ובמגרשי חלפים.


ליקוי

11.	ראוי כי משרד המשפטים והמשרד לבט"פ יבחנו מחדש אם ראוי להמשיך לממן את פעילותה של היחידה באמצעות תרומה מגורם עסקי. יש לתת את הדעת על כך שמדובר בגורם המונחה גם על ידי שיקולים כלכליים ושחבריו הם חלק ממערך הסחר בכלי רכב שמצבם הוגדר כאבדן להלכה. לדעת משרד מבקר המדינה, אם יוחלט על המשך יישומו של מודל זה יש לעשות זאת תוך הידוק הפיקוח על יישום התנאים שנקבעו להפעלתו, ואילו אם יוחלט על הפסקתו ראוי כי הדבר יעשה לאחר שיובטח המימון הציבורי המלא להמשך פעילות היחידה במתכונת עבודתה בשנים האחרונות.


תגובה
משרד המשפטים

11.	בעקבות ממצאי עבודת הביקורת כפי שהובאו לידיעת המשרד כבר בטיוטת הדו"ח, פנתה המשנה ליועץ המשפטי לממשלה (ייעוץ), ביום 2.1.14 – עוד בטרם פורסם הדו"ח – אל היועץ המשפטי למשרד לביטחון פנים ואל היועץ המשפטי למשטרת ישראל בבקשה לקבל מהם מספר הבהרות בנושאים הנדונים בדו"ח. בפרט, המשרד ביקש לקבל מידע בנוגע להיקף העדכני של המימון החיצוני של יחידת אתג"ר, הפיקוח והבקרה על פעילות היחידה ויישום הוראות נוהל עצמאות היחידה, אשר היווה תנאי לאישור הסדר המימון החיצוני של היחידה על-ידי הממשלה. לאחר שהמשרד קיבל את ההתייחסויות המבוקשות בימים 4.2.14 ו-24.3.14, התקיימה ישיבה בנושא במחלקתנו 


                     ביום 3.8.14, בהשתתפות נציגי המשרד לביטחון פנים והמשטרה. במסגרת הישיבה, נדונו ההיבטים השונים הנדונים בדו"ח הנוגעים למימון יחידת אתג"ר באמצעות גורמים חיצוניים, לרבות שאלת הצורך וההצדקה להמשך המימון של היחידה על-ידי גורמים חיצוניים ודרכים אפשריות להידוק הפיקוח על יישום התנאים שנקבעו להפעלת נוהל עצמאות היחידה, בהינתן הסדר המימון הנוכחי. נוכח העדרם של נציגי היחידה מהישיבה, המשרד ביקש לקבל מהיחידה התייחסות משלימה בנושאים האמורים. לאחרונה, ביום 24.8.14, התקבלה במחלקת ייעוץ וחקיקה התייחסות כאמור מאת סגן ראש האגף לחקירות ולמודיעין במשטרה, בשלב זה, המשרד בוחן את המענה האמור ואת מכלול הנושאים שנדונו בישיבה, במטרה לגבש את המתווה הראוי להמשך ההסדרה של הנושא, ברוח המלצות דו"ח הביקורת. המחלקה מעריכה כי העניין יוכרע, בתיאום עם המשרד לביטחון הפנים והמשטרה, במהלך השבועות הקרובים. בסמוך לאחר מכן, יובא סיכום הדברים לידיעתם ולטיפולם של כלל הגורמים הרלוונטיים. 


ליקוי

12. 	חוק הרישום קובע חובות רישום ודיווח בנוגע לפעולות בחלקי חילוף משומשים. מבקרות שמבצעת אתג"ר כדי לאכוף את ביצוע הוראות החוק במוסכים ואצל סוחרי חלקי חילוף עלה כי לכשליש מהמוסכים שנבדקו אין רישיון עסק; כי ליותר מ-40% ממוסכים אלה אין יומן חלפים; וכי יותר מ-45% מהם אינם מנהלים רישום חלפים, אף שהדבר נדרש בחוק. עוד עולה כי אף שאתג"ר מבצעת בקרות כבר משנת 2006, לא חל במשך השנים שיפור ניכר בנוגע לשיעור המוסכים המנהלים רישום, וכי לא הושגה המטרה שלשמה בוצעו בקרות הרישוי במוסכים. לנוכח ממצאי הביקורת בעניין זה מתעורר ספק בדבר האפקטיביות של ההרתעה. 


תגובה
משטרת ישראל

12. 	במסגרת פעילותה של יחידת אתגר, מתבצעת פעילות ענפה בתחום אכיפת חוק, הרישום במוסכים ובמגרשי חלפים. מדובר במאות פעילויות בשנה המבוצעות עצמאית על ידי היחידה, לעיתים בשיתוף פעולה עם גורמי רישוי במחוזות משטרת ישראל ולעיתים בשיתוף פעולה עם משרד התחבורה. במקרים הראויים אף מוגשים כתבי אישום נגד מפרי חוק הרישום. תיקון מס' 5 לחוק הרישום אשר התקבל בכנסת ביום 6.8.14 והובל על ידי משרד התחבורה ויחידת אתגר, עשוי לייעל באופן משמעותי את פעולת יחידת אתגר באכיפת "חוק הרישום".


ליקוי

13. 	אף שהתופעה של שיקום כלי רכב במצב של אבדן להלכה היא מניע מרכזי לגנבות כלי הרכב, העלתה הבדיקה כי מנגנוני הבקרה, האסדרה והאכיפה של המשטרה ומשרד התחבורה, האמורים להתמודד עם מניע פשיעה זה, אינם יעילים דיים ואינם מביאים למיגור או להפחתה ניכרת של גנבות כלי הרכב, וכי לעתים תהליך השיקום מתבצע באופן העלול אף לגרום לסכנת חיים. 


תגובה 
משטרת ישראל

13. 	הישגיה של משטרת ישראל בצמצום תופעת גניבות הרכב הינם משמעותיים ביותר, כמצויין בדוח הביקורת("בשנות פעילותה של יחידת אתגר פחת מספרן של גניבות הרכב ב-47%. נתון זה משקף תוצאה ראויה לציון אותה יש לזקוף לגורמי האכיפה שפעלו לצמצום תופעת גניבות כלי- הרכב"). תפקידה של יחידת אתגר הינו לצמצם את תופעת גניבות הרכב. היחידה מתמחה בעבירות שעניינן גניבות כלי רכב, או עבירות נלוות / משיקות. אין ליחידת אתגר אחריות באשר לבדיקת בטיחות ואיכות תיקון ושיקום של כלי רכב שהוגדרו "אובדן הלכה". משטרת ישראל מציינת כי אין בעבודתה של יחידת אתגר תפקיד בכל הקשור למעגל שיקום כלי רכב מסוג "אובדן הלכה".


ליקוי

14.	בחוק הרישום נקבע כי אסור לתקן כלי רכב בשטחים שבאחריות הרשות הפלשתינאית. לפי נתוני המשטרה אלפי ישראלים מעדיפים לתקן את כלי רכבם בשטחים שבאחריות הרשות הפלשתינאית , בשל המחירים הנמוכים של התיקונים. לדעת הגורמים המקצועיים עקב האפשרות לתקן כלי רכב בשטחים שבאחריות הרשות הפלשתינאית נוצר ביקוש נרחב לחלקי חילוף גנובים, וכלי רכב המטופלים בשטחים אלה מתוקנים באופן המסכן את הנוסעים ברכב. נמצא כי המשטרה הגישה המלצות לכתבי אישום רק נגד שיעור קטן של מפרי החוק, והדבר פוגע באפקטיביות ההרתעה של המשטרה בנושא זה.


תגובה
משטרת ישראל

14.	חוק הרישום קובע בסעיף 18 כי קיים איסור על תיקון כלי רכב בשטחי הרשות הפלסטינית, העונש בצד עבירה זו הינו 3 שנות מאסר. פעילות יחידת אתגר בשטחי הרשות הפלסטינית מותנית בקבלת אישור פעילות מצה"ל ומאובטחת על ידי 


                     חיילים. אין מחלוקת בדבר חשיבותם וקדימותם של השיקולים הביטחוניים, ואפילו אם הם מגבילים לא אחת את פעילות האכיפה של יחידת אתגר בתחומי הרשות. כשמתאפשרת פעילות בשטחי הרשות כאמור לעיל, ובתיקי החקירה קיימות ראיות להפרתו של החוק, מוגשים כתבי אישום. 

ליקוי 

15. 	אחד מתפקידיה של אתג"ר הוא לפעול לזיהוי כלי רכב גנובים בעת הגעתם למעברים לשטחים שבאחריות הרשות הפלשתינאית. למרות פעולות המשטרה אלפי כלי רכב גנובים עוברים מדי שנה בשנה דרך המעברים לשטחים שבאחריות הרשות הפלשתינאית . השר לביטחון פנים ציין בנושא זה כי יש צורך בחשיבה מחודשת וצורת הפעלה שונה של המעברים.

תגובה
משרד הביטחון

15. 	האחריות להפעלת המעברים נחלקת בין המשטרה, צה"ל ורשות המעברים היבשתיים במשרד הביטחון (להלן – רמ"ים). רמי"ם הוקמה בשנת 2005 כמינהלת המעברים, ובשנת 2009 הוסבה ליחידת סמך במשרד הביטחון, שתפקידה לממש את התוכנית לאזרוח המעברים. ביהודה ושומרון פועלים 18 מעברים, 14 מהם אוזרחו, והאחריות עליהם עברה מצה"ל לרמי"ם המפעילה את המעברים ומכשירה ומנחה את עובדי המעברים, על פי ההנחיות המקצועיות של המשטרה ושירות הביטחון הכללי. כל יוזמה של המשרד לביטחון פנים ומשטרת ישראל תקודם בברכה, רמי"ם נאותה בעבר ותמשיך גם ובעתיד לסייע למשטרת ישראל ולמשרדי הממשלה השונים לכל פעילות שתידרש, לרבות העמדת התשתיות הקיימות לטובת פעילות של גופי האכיפה, במעברים שבאחריותה. מערכת הביטחון תשתף פעולה עם כל מיזם והרחבת יכולות של המשרד לביטחון פנים ומשטרת ישראל במסגרת המעטפת של המעברים ובלבד שלא תעמוד בסתירה לייעוד ולתפקידי רמי"ם.

ליקוי

16.	הגם שאגף שוק ההון, ביטוח וחיסכון שבמשרד האוצר אינו ממונה על אכיפת חוק הרישום, הרי שלמכלול ההיבטים שהועלו בדוח זה יש השפעות על הרגולציה הממשלתית בתחום הביטוח. יש מקום כי הממונה על האגף ילמד את ממצאי דוח זה לצורך הפקת מסקנות והפקת לקחים בנוגע לפעולות רלוונטיות שעליו לנקוט במסגרת תפקידו הרגולטיבי מול חברות הביטוח.


ליקוי

17.	על היועץ המשפטי לממשלה לבחון - בשיתוף משרד התחבורה, המשרד לביטחון פנים והמשטרה, כל אחד בתחומו - מהם שינויי החקיקה הדרושים לשם גיבוש פתרון מערכתי שיתרום להפחתה ניכרת במספר הגנבות ובכלל זה תיקון חוק הרישום ותקנותיו והתאמתם למציאות המשתנה, בחינת האפשרות להטיל קנסות מינהליים כחלופה להעמדה לדין והחלת החובות החלים על חברות הביטוח גם על חברות ציי הרכב. זאת תוך שימת דגש על חומרתה של תופעת גנבות כלי רכב כמחולל פשע הפוגע בכללי הסדר הציבורי ובביטחון האישי של האזרחים. 


תגובה
משטרת ישראל

16. 	יחידת אתגר יחד עם משרד התחבורה פעלו נמרצות בשנים האחרונות לתיקון חוק הרישום. ביום 6.8.14 פורסם החוק ברשומות וייכנס לתוקפו ב-6.10.2014. התיקון לחוק מוסיף חובות וקנסות אשר ישפרו את האכיפה נגד התופעה. 


תגובה
המשרד לביטחון פנים

17. 	המשרד לביטחון הפנים באמצעות הלשכה המשפטית היה שותף מלא בהובלת וקידום הרפורמה ותיקוני החקיקה בחוק הגבלת השימוש ורישום פעולות בחלקי רכב משומשים (מניעת גניבות), התשנ"ח – 1998. בתאריך 6.8.2014 תוקן חוק הגבלת השימוש ורישום פעולות בחלקי רכב משומשים (מניעת גניבות) (תיקון מס' 5) התשע"ד – 2014. נוסח תיקון החוק הינו בהתאם לתיקונים שהתבקשו על ידי יחידת אתג"ר תוך תיאום עם כלל משרדי הממשלה הרלוונטיים, והוא נותן מענה לדוח הביקורת. 



















גיוס והעסקת קרובים ומקורבים בתאגידים

הגופים המבוקרים: רשות החברות הממשלתיות, רשות שדות התעופה, חברת החשמל לישראל בע"מ, חברת רכבת ישראל בע"מ, חברת נמל אשדוד בע"מ, חברת נמל חיפה בע"מ, מקורות חברת המים בע"מ, שח"מ מקורות ביצוע בע"מ.


ליקוי 

1. 	בתאגידים שנבדקו לא נמצא מאגר מלא ומעודכן של נתונים על כל קרובי המשפחה המועסקים בהם. יצוין כי המאגר שברשות התאגידים שנבדקו מבוסס על הצהרת העובדים, ואין בידיהם כלים לבדוק את אמינות ההצהרות באופן מוחלט.

ליקוי

2. 	רשות החברות לא בחנה את הצורך לחייב את עובדי החברות הממשלתיות ואת עובדי חברות הבנות שלהן לדווח על קרבה משפחתית לעובדים בחברה אחרת באותה קבוצת חברות.לדעת משרד מבקר המדינה על רשות החברות, לבחון את הצורך לכלול בהגדרה של קרוב משפחה, גם קרובי משפחה נוספים כגון קרובי משפחה באותה קבוצת חברות. כמו כן עליה לבחון את הצורך ליזום תיקון לתקנות, ולפיו יחויבו עובדים בחברה להצהיר על קרובי משפחה שיש להם בחברה אחרת השייכת לאותה קבוצה. הצהרה זו חשובה במיוחד כאשר יש ממשקי עבודה הדוקים בין עובדי החברות שבקבוצה ועלול להיווצר ניגוד עניינים בין עובדים בקבוצת החברות.

תגובה
רשות החברות הממשלתיות

2.	בעקבות דוח הביקורת שוקלת רשות החברות הממשלתיות (להלן "הרשות") לבצע תיקון נוסף בתקנות החברות הממשלתיות (כללים בדבר העסקת קרובי משפחה)- התשס"ה-2005 (להלן "התקנות") אשר יחייב את העובדים למסור מידע על קרובי משפחתם המועסקים בחברות הבת, וכן בחברות בנות ממשלתיות גם על קרובי משפחה המועסקים בחברת האם, וזאת על מנת לבחון האם המידע שיתקבל מצריך תיקון נוסף של התקנות על מנת להגביל קליטת קרובי משפחה בנסיבות אלו. 






ליקוי

3. 	הליכי מינוי עובדים בכירים : נמצאו ליקויים בהליכי מינוי פקידים בכירים במקורות: בחלק מהמקרים לא פורסמה מודעה פומבית, אלא נעשתה פנייה לחברת השמה אחת; לא נמצא תיעוד של דיוני ועדת האיתור שבו מפורטים הנימוקים להחלטותיה. 


תגובה
מקורות חברת המים הלאומית

3. 	הליך הפנייה לחברות השמה היה על פי הנוהל שהיה תקף באותה העת (חברות ההשמה בדרך כלל מפרסמות בעיתון או באתר שלהן מודעה פומבית). בעקבות דוח הביקורת מקורות כיום מפרסמת מודעה בעיתון בכל מקרה של גיוס עובדים.


ליקוי 

4. 	על הרשות לשקול את הסדרת נושא גיוסם של כל העובדים והעובדים הבכירים בחברות הממשלתיות, ובכלל זה החלת הוראות חוק חובת המכרזים בנושא, ולהדק את הפיקוח על החברות הממשלתיות בעניין זה. 


ליקוי

5. 	על אף הערות מבקר המדינה בדוח הקודם לא נמצאו ברשות החברות תיעוד של דיונים שבהם בחנה הרשות את הצורך להחיל את הוראות התקנות בעניין הליכי קבלת עובדים על כלל העובדים בחברות הממשלתיות, ולא רק על העובדים הבכירים או על בעלי שש הדרגות הגבוהות ביותר. 


ליקוי

6. 	רשות החברות טרם הסדירה את הליכי הקבלה של כלל העובדים בחברות ממשלתיות. התהליכים להוצאת חוזר שיסדיר את הליכי מינוי עובדים בכירים התמשכו במשך שנים. במרס 2013 פרסמה רשות החברות חוזר בנושא הליכי האיתור והמינוי של פקידים בכירים בחברות ממשלתיות (להלן - החוזר), ואולם באוקטובר 2013 הודיעה רשות החברות על ביטולו. בהוראת מנהל רשות החברות על ביטול החוזר ממרץ 2013 יש משום נסיגה ופגיעה בסדרי הפיקוח של הרשות על החברות הממשלתיות. על מנהל הרשות לבחון החלטה זו ואת השפעותיה.




ליקוי

7. 	היעדר כללים בעניין משרות אמון: רשות החברות לא פרסמה כללים ברורים או הנחיות לחברות הממשלתיות בנוגע להליכי המינוי של משרות אמון. דבר זה עלול לשמש פתח למינויים לא תקינים העלולים להביא לידי בחירתם של עובדים לא מתאימים או חסרי כישורים למילוי משרות אלו.


ליקוי

8. 	רשות החברות אישרה לחברת נמל אשדוד להעסיק מועמדים שהעסקתם עלולה לגרום למצבים של ניגוד עניינים או לכפיפות עם קרובי משפחתם המועסקים בחברה. 



תגובה 
רשות החברות הממשלתיות

8. 	בתיקון התקנות ממרץ 2014 נוספה הבהרה כי הגדרת "קשרי עבודה" תכלול גם את המצב בו קרוב משפחה של העובד, או המועמד, משמש כחבר באחד מבין הוועדים הפועלים בחברה. עד לתיקון זה, התקנות לא התייחסו במפורש למצב בו אין בחברה הממשלתית ועד מרכזי אחד ופועלים בו מספר ועדים. בנסיבות אלה, העדיפו חלק מחברות מממשלתיות לאמץ פרשנות לפיה ההגדרה של "קשרי עבודה" לא חלה בנסיבות בהן קרוב משפחתו של העובד חבר בוועד, שאליו לא משתייך העובד. האישורים שנתנה רשות החברות לחברת נמל אשדוד, ניתנו על סמך מידע שמסרה החברה לרשות ובכפוף לכך שהעסקת המועמד לא תביא ליחסי כפיפות או קשרי עבודה ואין בהעסקה כדי להוות חשש לניגוד עניינים. 


ליקוי 

9. 	על הרשות לבחון את הצורך לפעול לתיקון התקנות ובין היתר להבהיר בהן את ההגדרה של "קרוב משפחה", שכן, לדוגמה, לא ברור אם גיס של בן זוג ואחיין של בן זוג נכללים בה. על הרשות לבחון את הצורך להסדיר את סוגיית העסקתם של קרובי משפחה בחברות בנות ממשלתיות השייכות לאותה קבוצה. על הרשות לפקח על כך שהתאגידים לא יאפשרו העסקת קרובי משפחה באותן יחידות, ובפרט בתפקידים שיש בהם כפיפות לקרוביהם, כדי להבטיח פיקוח ושמירה על טוהר המידות.





תגובה
רשות החברות הממשלתיות

9. 	רשות החברות מסתמכת על הגדרת קרובי המשפחה המופיעה בתקש"יר. הרשות פנתה לנציבות שירות המדינה על מנת ללבן סוגיה זו. לכשתוציא הנציבות פרשנות להגדרת קרובי המשפחה, תשקול הרשות החלת הפרשנות גם על החברות הממשלתיות וחברות הבנות הממשלתיות. בעקבות דוח הביקורת רשות החברות הממשלתיות (להלן "הרשות") שוקלת לבצע תיקון נוסף בתקנות החברות הממשלתיות (כללים בדבר העסקת קרובי משפחה)- התשס"ה-2005 (להלן "התקנות") אשר יחייב את העובדים למסור מידע על קרובי משפחתם המועסקים בחברות הבת, וכן בחברות בנות ממשלתיות גם על קרובי שמפחה המועסקים בחברת האם, וזאת על מנת לבחון האם המידע שיתקבל מצריך תיקון נוסף של התקנות על מנת להגביל קליטת קרובי משפחה בנסיבות אלו.  
[bookmark: Date]



























חברת נמל אשדוד 


ליקוי

1. 	חברת נמל אשדוד האריכה את מועד סיום התוקף של רשימת הכשירים למכרז לתפקיד סוור מנובמבר 2006 לאוקטובר 2011 - בניגוד לתקנות המחייבות מתן שוויון הזדמנויות והליך תחרותי הוגן, ואף סותרות את נוהל החברה בנוגע לתוקף מכרז. בפועל שריינה הארכה זו תפקידים בנמל למועמדים מוגדרים מראש למשך חמש שנים, ובכך נחסמה האפשרות להגשת מועמדות לעבודה בחברה בפני מועמדים מתאימים נוספים.


ליקוי

2. 	לדעת משרד מבקר המדינה, על החברה לפעול לעקירת תופעה זו מהשורש, כדי להבטיח את תקינות תהליכי הקליטה ואת מתן שוויון ההזדמנויות לכלל המועמדים הפונים אליה ללא מתן עדיפות למועמדים בעלי קרובי משפחה בחברה. יש להנחות את נציגי הוועד בפרט ויתר בעלי התפקידים היושבים בוועדות המכרזים בכלל, לתת למועמדים ציונים הולמים בהתאם לכישוריהם, בלי קשר לשאלה אם יש להם קרובי משפחה בחברה. 


תגובה
חברת נמל אשדוד

2. 	החברה נקטה שורה ארוכה של פעולות לצמצום התופעה, לרבות: שינויים בנוהל, הנחיית נציגי העובדים בועדות הקליטה וכן את יתר חברי הועדות להימנע ממתן ציוני קיצון, ביטול ציוני ועדה שבה ניתנו ציוני קיצון ועוד.


ליקוי

3. 	גב' מיכל לוגסי, מזכירת ועד עובדי מינהל, דירגה 78 מועמדים (בכמה מכרזים) שלא היו להם קרובי משפחה בחברה, בתחתית דירוג הכישורים. בכך הפחיתה הנציגה במידה ניכרת את סיכוייהם של מועמדים אלה להיקלט בעבודה בחברה, והגדילה במידה ניכרת את סיכוייהם של מועמדים שהיו להם קרובי משפחה בחברה. למרות הערות מבקר המדינה בדוח הקודם בנוגע להטיית ציונים בוועדות הקליטה - לא שינתה הנהלת החברה את שיטת הערכת המועמדים בוועדת הקליטה ולא העלתה נושא זה לבחינתו של בית הדין לעבודה. הביקורת הנוכחית מצביעה על כך שתופעה זו ממשיכה להתקיים.






ליקוי

4. 	בספטמבר 2009 החליט הסמנכ"ל למינהל ומשאבי אנוש בחברת הנמל מר עובדיה כהן, לקלוט מועמדת לתפקיד עוזרת מנכ"ל בחברה, אף שזו לא עברה את מבחני המיון ולא עמדה בדרישות הסף לתפקיד. לפני קליטתה בחברת הנמל עבדה המועמדת כמזכירתו של יו"ר איגוד עובדי התחבורה בהסתדרות העובדים הכללית החדשה (להלן - ההסתדרות), שיש לו קשרים עם ועדי העובדים בנמל. החלטה זו מעלה חשש כי בחירתה של המועמדת הושפעה משיקולים זרים.


ליקוי 

5. 	הסמנכ"ל למינהל בחברת הנמל היה לעתים קרובות המוציא לפועל של מדיניות קליטת העובדים שיש להם קרובי משפחה בחברה, גם בתוקף תפקידו כיו"ר ועדות הקליטה השונות; במקרים נוספים הפעיל את סמכותו וכפה את מרותו על עובדים הכפופים לו או על עובדים ביחידות אחרות בחברה, כדי להעדיף עובדים שיש להם קרובי משפחה או מקורבים בחברה. 


ליקוי

6. 	"שומרי הסף", האחראים על קליטת עובדים ומתן שוויון הזדמנויות, פעלו בניגוד לטובתה של חברת הנמל בכך שאפשרו העדפת קרובי משפחה ומקורבים. הסמנכ"ל למינהל - שעל פי הגדרת תפקידו הוא אמור להיות שומר הסף בתחום קליטת עובדים, פעל להעדפת קליטתם של קרובים ומקורבים והסיר כל מחסום שהיה עלול למנוע את קליטתם בחברה. על הדירקטוריון והנהלת חברת הנמל לפעול במשותף בכל דרך לצמצום התופעה החמורה של העסקת קרובי משפחה ולהמשיך את המגמה שהחלה בשנים 2013-2012 שבהן נקלטו קרובי משפחה בודדים בלבד.


ליקוי

7. 	הנהלת החברה מנעה תחרות פתוחה והוגנת. היא התעלמה מהדרישה לקיום הליך פומבי תקין של קליטת עובדים, ומהצורך להפיק לקחים מדוחות ביקורת קודמים של מבקר המדינה. על היועץ המשפטי לממשלה, רשות החברות והדירקטוריון למצות את הדין עם שומרי הסף ובעיקר הסמנכ"ל למינהל, ולשקול ליזום שינוי בתקנות שיאפשר להגביר את אכיפתן ולשרש את התופעה.








חברת נמל חיפה בע"מ

ליקוי 

1. 	במאי 2013 הועסקו בחברת נמל חיפה (להלן: חנ"ח) כ-70 קרובי משפחה באותן מחלקות ובאותם סקטורים. 61 מהם (כ-87%) הועסקו במחלקת תפעול ובסקטור ציוד מכני, ובסך הכול כ-15% מכלל 411 העובדים במחלקה ובסקטור האמורים. העסקה כזאת עלולה ליצור קשרי עבודה פסולים בין קרובי משפחה או כפיפות של עובד לקרוב משפחתו, או לגרום להם לפעול תוך ניגוד עניינים. על אף הערת משרד מבקר המדינה בדוח הקודם לא הצטמצמה תופעה זו.


ליקוי

2.	מאגר המידע על קרובי המשפחה של חנ"ח אינו שלם: במאי 2013 עבדו בחנ"ח 24 עובדים שיש להם קרובי משפחה בחברה שלא נכללו במאגר המידע האמור.


ליקוי

3. 	ממצאי דוח זה מצביעים על כך שמרבית הליקויים שהועלו בדוח הביקורת הקודם תוקנו. חלקם של העובדים שיש להם קרובי משפחה בחברה ירד. על החברה למצוא פתרון למניעת ניגודי עניינים כתוצאה מקשרי עבודה בין קרובי משפחה באותה יחידה.


ליקוי

4. 	על ועדת הביקורת של חנ"ח לדון בכל המקרים שעובדים מועסקים בתפקידים שבכפיפות לתפקידיהם של קרוביהם, או שמתקיימים ביניהם קשרי עבודה כהגדרתם בתקנות. כמו כן עליה לקבוע הסדרים למניעת יחסי כפיפות, ניגוד עניינים או קשרי עבודה בין קרובי משפחה המועסקים באותה יחידה, ולדווח על כך לדירקטוריון.














מקורות חברת המים בע"מ ושח"מ מקורות ביצוע בע"מ 



ליקוי

1. 	אי-תיקון חלק מהליקויים בהסכם הקיבוצי החדש ובנהלים - מקורות תיקנה בהסכם הקיבוצי החדש רק חלק מהליקויים שהועלו בדוח הקודם. עד מועד סיום הביקורת, מקורות טרם תיקנה את נהליה, כך שייקבע בהם הליך תקין של גיוס עובדים, בהתאם לעקרונות של שוויון ההזדמנויות, הפומביות והתחרות ההוגנת. בעקבות הביקורת, מקורות החלה בהליכים לתיקון נהליה.

ליקוי 

2.	גיוס עובדים שיש להם קרובי משפחה בהליכים בלתי תקינים לכ-11 (כ-3%) מ-353 העובדים שקיבלה שחם מינואר 2010 - אפריל 2013 היו קרובי משפחה שהועסקו בה, ולחמישה עובדים נוספים (כ-1.5%) מהם היו קרובי משפחה במקורות. עובדים אלה הצהירו בעת קליטתם כי אין להם קרובי משפחה בשחם. גיוס העובדים ליחידות הביצוע בשחם שבהן מועסקים גם קרוביהם, לא נעשה בהליך תחרותי, אלא על פי המלצות של העובדים בהן, בדרך של "חבר מביא חבר", תוך פגיעה בעקרונות של שוויון ההזדמנויות, הפומביות והתחרות ההוגנת.


ליקוי 

3.	לכ-1% מ-657 העובדים שקיבלה מקורות בשנים 2012-2008, היו קרובי משפחה שהועסקו בה. שיעור זה משקף ירידה בגיוס קרובים בהשוואה לממצאי הדוח הקודם. אולם, התיעוד של הליכי המיון והקבלה של עובדים אלה היה חלקי בלבד, ולא נמצאו מסמכים שבהם מפורטים הנימוקים לכך. בחלק מהם פרסמה מקורות מודעה בנוגע למשרה פנויה באמצעות חברת השמה אחת, אף על פי שלפי נוהל קבלת עובדים משנת 1996 שהיה בתוקף באותה עת, היה עליה לפרסם מודעה בעיתונות או לפנות לשירות התעסוקה. פנייה לחברת השמה אחת שאינה מפרסמת מודעה פומבית, אינה מתאימה לנוהל ואינה עולה בקנה אחד עם העקרונות של תחרות ושוויון הזדמנויות.



תגובה
מקורות חברת המים הלאומית

1-3.  	חברת מקורות מקבלת את הערות הביקורת והטמיעה אותן בחברה. מדוח הביקורת עולה כי שיעור קליטת קרובי המשפחה עומד על 1% בלבד, ונכון למועד כתיבת דוח הביקורת, שיעור העסקת קרובי משפחה ירד ב-50% ביחס לדוח הביקורת הקודמת. החברה כתבה נהלים חדשים בנושא גיוס עובדים 


                   ואיוש משרות בהתאם לנדרש. בנוסף, חברת מקורות הסדירה את נושאי התיעוד וההנמקות הנדרשות בתהליכי קבלת עובדים בהתאם לנדרש, והטמיעה את המלצת המבקר לפרסום המכרזים בעיתון.
בתאריך 1.5.14 עדכנה מקורות את נוהל גיוס, איוש משרות בחברה, ונוהל קליטת עובדים, ונקבע הליך גיוס עובדים התואם את עקרונות השוויון, הפומביות והתחרות ההוגנת, כל גיוס של עובד יפורסם ההליך בעיתון ובאתר האינטרנט של החברה. עדכון נוהל קרובי משפחה עובר שינוי בכדי להתאימו לשינויים האחרונים בתקנות שתוקפן מ- 24.4.14.


ליקוי 

4. 	מאגר מידע חלקי של קרובי משפחה והעסקה בכפיפות התקנות אינן עוסקות בקרבה משפחתית בין עובדים באותה קבוצת חברות, ואינן קובעות חובה לדווח על קרבה כזו, על אף שהיא עלולה ליצור מצבים של ניגוד עניינים ולהביא לידי העדפה של קרובי משפחה בקבלה לעבודה. מוצע כי הרשות תשקול לבחון את הצורך בהוספת חובת דיווח על קשרים אלה. 


ליקוי

5. 	הליכי מינוי עובדים בכירים במקורות נמצאו ליקויים בהליכי המינוי של עובדים בכירים במקורות: בחלקם לא פורסמה מודעה פומבית, אלא נעשתה פנייה לחברת השמה אחת; לא נמצאו פרוטוקולים של דיוני ועדת האיתור או מסמכים שבהם מפורטים הנימוקים להחלטותיה. מדובר בדרך פעולה בלתי תקינה.


ליקוי 

6. 	בשני מקרים של גיוס עובדים בכירים לתפקיד מנהלי יחידות במקורות לא התקיים הליך תחרותי. במקרה אחד החליטה מקורות לקיים הליך פומבי לאחר שהעובד כבר החל לעבוד בה, אולם במשך ביצוע ההליך הפומבי המשיכה מקורות להעסיק את העובד באמצעות חברת כוח אדם. העובד לא עבר ראיון בחברת ההשמה, על אף שיתר המועמדים לתפקיד עברו ראיונות כאלה, ונכלל ישירות בין המועמדים שעברו את המיון בחברת ההשמה והמשיכו לשלב הבא של ההליך לראיון במקורות. מלבד זה לא נמצאו מסמכים שבהם מפורטים הנימוקים לדחיית המועמדים האחרים בשלבי המיון בחברת ההשמה, והדיון בוועדת האיתור במקורות תועד באופן חלקי בלבד. בכך ביצעה מקורות הליך בלתי שוויוני ולא תקין.





ליקוי 

7. 	על מקורות ושחם להקפיד על קיומם של הליכים שוויוניים בהליכי גיוס העובדים, לרבות רישום פרוטוקולים שישקפו כראוי את הדיונים ואת הנימוקים להחלטות המתקבלות בכל אחד משלבי האיתור. על מקורות להקפיד על התקשרות בהליך של מכרז בעת גיוס עובדים. על ההנהלות של מקורות ושחם לקבוע נהלים לגיוס עובדים ולפקח על יישומם ולפעול לתיקון הליקויים.


תגובה
מקורות חברת המים הלאומית

4-7. 	בראשית חודש מאי 2014, עדכנה חברת מקורות נוהל גיוס ואיוש משרות בחברה בו תוקנו כל הליקויים עליהם הצביע הדוח והוטמעו ההמלצות בדבר שקיפות ופומביות ההליך, וכן נקבעו בו הנחיות לגבי שמירת תיעוד מלא המאפשר בקרה על כל שלביו, כאשר נקבע כי מנהלת משאבי אנוש אחראית על בקרת ההליך. בנוסף, תוקן נוהל גיוס איוש משרות בחברה העונה במלואו על עקרונות השוויון והתחרות הכולל גם פרסום בעיתון ובאתר האינטרנט של החברה. 


ליקוי

8. 	משרד מבקר המדינה מעיר למקורות ולשחם, כי עליהן לפעול כנדרש בתקנות ובחוזר שהוציא מנהל רשות החברות (בפועל) דאז, ולחייב את כל עובדיהן לחתום על הצהרה בנוגע לקרובי המשפחה שלהם במועד קליטתם, וכן לחייבם להצהיר על כך באופן שוטף כנדרש בתיקון לתקנות ממארס 2014. כמו כן, על מקורות ושחם להוסיף למאגר שלהן את רשימת העובדים שבביקורת הנוכחית נמצא שלא הצהירו על קרבת משפחה כלל. 


תגובה
מקורות חברת המים הלאומית

8. 	מקורות הוסיפה את שמות העובדים אשר נמסרו לה על ידי מבקר המדינה למאגר "קרובי המשפחה" אותו היא מנהלת. מבדיקת מקורות עולה כי נכון למועד כתיבת הדוח קיימים רק 13 קרובי משפחה בין עובדי מקורות לעובדי שחם.


ליקוי

9.	 משרד מבקר המדינה מעיר למקורות, כי תיעוד חלקי של הליכי איתור העובדים פוגע בשקיפות ההליך ואינו מאפשר לפקח עליו. על 



           מקורות להקפיד על תיעוד מלא של הליכי איתור העובדים, לרבות רישום פרוטוקולים של דיוני ועדת האיתור, שבהם יפורטו שלבי הדיון והנימוקים להחלטות המתקבלות בכל אחד משלבי האיתור. עוד העיר משרד מבקר המדינה למקורות, כי עליה לשקול לקבוע בנוהל, כי כל משרה פנויה תפורסם לציבור באמצעים שיהיו נגישים לכלל המועמדים - כגון אתר האינטרנט שלה.


תגובה
מקורות חברת המים הלאומית

9. 	מקורות עדכנה את נוהלה ב-1/5/14 בדבר גיוס ואיוש משרות בו נקבעו הנחיות לאופן התיעוד ובכלל זה הפרוטוקולים מדיוני וועדות האיתור וכן יישמה החל משנת 2014 מודול של סריקת מסמכים לתוך מערכת תיוק ממוחשבת כך שהתיוק יישמר באופן נאות. בנוסף, מקורות פנתה לגיוס על פי הנדרש בתקנות החברות הממשלתיות (כללים בדבר אופן בחירת פקידים בכירים). בחודש מאי 2014, מקורות עדכנה את נוהל גיוס, איוש משרות בחברה באופן שתהליך גיוס כל עובד יפורסם בעיתון. 
 

ליקוי

10.	גיוס עובדים חדשים בהליך פומבי, תחרותי ושוויוני שבו תינתן לכל מתחרה הזדמנות שווה לזכות במשרה מתחייב מעקרונות המשפט הציבורי. מקורות טרם השלימה את הליך קביעתו של נוהל לגיוס עובדים. עליה ועל שחם לקבוע בנוהל את אופן פרסום המשרות ולפעול לפרסומן באופן שיובאו לידיעת כל המועמדים הפוטנציאליים. על החברות להקפיד על תיעוד מלא של הליכי גיוס העובדים שישקפו כראוי את הדיונים שהתקיימו בשלבי האיתור ואת הנימוקים להחלטות. 


תגובה
מקורות חברת המים הלאומית

10.	ב- 1.5.14 מקורות עדכנה את הנוהל בדבר גיוס, איוש משרות בחברה. ע"פ הנוהל המעודכן במקומות בהן הגיוס נערך ע"י חברת השמה, תתבצע בקרה על ההליך ע"י הממונה על משאבי אנוש וכן יתבצע תיעוד מוקפד להליך. כל הליכי גיוס העובדים ילוו במודעה בעיתון ופרסום באתר האינטרנט של החברה. כל הליכי הגיוס יתועדו באופן שיאפשר בקרה על ההליך.







רכבת ישראל


ליקוי

1. 	שיעור העסקה של עובדים שיש להם קרובי משפחה בחברת הרכבת הוא 11% לעומת שיעור של 13% בביקורת הקודמת. נתון זה מצביע על ירידה בשיעור היחסי של המועסקים שיש להם קרובי משפחה העובדים בחברה. ממצאי דוח זה מצביעים, כי מרבית הליקויים שהועלו בדוח הביקורת הקודם תוקנו. חלקם של העובדים בעלי קרובי משפחה בחברה ירד בעקבות פרישה מוקדמת וצמצום הקליטה של קרובים.


תגובה
רכבת ישראל 

1. 	רכבת ישראל מתמודדת בתופעת העסקת קרובי המשפחה מזה מספר שנים בכל הכלים העומדים לרשותה. כך מקשה החברה מאוד על מועמדים לעבודה, שהינם קרובי משפחה של עובדי רכבת ומבצעת בקרה קפדנית על תהליכי הגיוס תוך שימוש בהצהרות הניתנות על ידי המועמדים לעבודה. במהלך השנים מהביקורת הקודמת ועד למועד זה, ובפרט בשנים האחרונות, סיימו את עבודתם בחברה מנהלים בכירים אשר בני משפחתם מועסקים אף הם בחברה ובנוסף, "פורקו" מספר מוקדים משמעותיים של קרובי משפחה בחברה. הנהלת החברה פועלת בתופעה הפסולה, ומאמציה אף נשאו הצלחה במרבית המקרים. הנהלת הרכבת פועלת ותמשיך לפעול, ללא לאות, למיגור תופעת קרובי המשפחה כפי שעשתה בשנים האחרונות בהצלחה רבה.


ליקוי 

2. 	על החברה לגבש הגדרות תפקיד גם למשרות אמון, על פי תיאור תפקיד, תחומי האחריות וכדומה, כדי לייעל ולשפר גם את תהליך קליטת העובדים למשרות האמון בחברה.


תגובה 
רכבת ישראל 

2. 	רכבת ישראל מקבלת את הערת המבקר באשר לתיאור התפקיד למשרות אמון ובכוונת החברה לגבש תיאור תפקיד כללי למשרות אלה.





חברת חשמל לישראל בע"מ


ליקוי

1. 	שיעור ההעסקה של עובדים שיש להם קרובי משפחה בחברת החשמל לישראל (להלן: חח"י) הוא כ-24% לעומת שיעור של 27% בביקורת הקודמת. נתון זה מצביע על כך ששיעור העסקת קרובים בחח"י עדיין גבוה.


תגובה
חברת חשמל 

1. 	חברת החשמל מקבלת את דוח הביקורת והחברה תמשיך ותפעל להפחתת שיעור העסקת בני משפחה בחברה. ראוי לציין כי החברה ירדה מהיקף העסקה של 27% בני משפחה בחברה ל- 24% בשנת 2013 וזאת על אף הקושי הנובע מכך שמרבית עובדי החברה ובכלל זה בני המשפחה הינם עובדים וותיקים וקבועים, המועסקים טרם התקנת תקנות החברות הממשלתיות (כללים בדבר העסקת קרובי משפחה), תשס"ה-2005 (להלן: "תקנות העסקת קרובי משפחה"). היעד של החברה להמשיך ולפעול לצמצום שיעור העסקת קרובי משפחה בחברה בין באמצעות קצב קליטה שלא יעלה על 5% בשנה ובין באמצעות פרישות עובדים קבועים, תהליכים שיגרמו להקטנת שיעור בני משפחה בחברה. 


ליקוי

2. 	לפי נתוני חח"י, בשנים 2008-2013 נקלטו בה כ-3,901 עובדים חדשים. מתוכם 221 שקרוביהם עבדו בחח"י במועד קליטתם - כ-5.7% בממוצע, לעומת כ-30% בקליטת עובדים מאוגוסט 2003 ועד סוף שנת 2005 (לפי ממצאי הביקורת הקודמת). יצוין כי בשנת 2013 ירד שיעור הקליטה של עובדים שיש להם קרובי משפחה ל-4.6%. 



תגובה
חברת החשמל

2. 	בחברת החשמל חלה ירידה דרמטית בקליטת קרובי משפחה, מכ-30% בשנת 2003 לכ-5% בשנת 2013 וזאת כביטוי הולם לרוח תקנות העסקת קרובי משפחה ולמדיניות החברה והדירקטוריון בעניין סדרי קבלת עובדים-בני משפחה. מדיניות החברה והדירקטוריון החמירה על הנדרש בתקנות העסקת קרובי משפחה בכך שהחילה את כללי הדיווח והבקרה על כל רמות התפקידים בחברה ולא רק על 6 הרמות הבכירות בסולם 



                   השכר הנוהג בחברה כנדרש בתקנות העסקת קרובי משפחה. מדיניות החברה והדירקטוריון בעניין סדרי קבלת עובדים-בני משפחה נכנסה לתוקף מיום כניסתן לתוקף של תקנות העסקת קרובי משפחה, ומאז מתקיימים דיונים שוטפים ופיקוח רבעוני של הדירקטוריון אחר שיעור קליטות והעסקת בני משפחה, וכמו כן וועדת הביקורת של הדירקטוריון מאשרת פרטנית כל קליטה של בן משפחה כמוגדר בתקנות, החל מאפריל 2014 נדרש גם אישור מליאת הדירקטוריון, יעד הקליטה, הינו קליטה של עד 5% בני משפחה בשנה .


ליקוי

3.	מבדיקת המעקב עולה, כי בספטמבר 2013 היו בחח"י 98 קרובי משפחה המועסקים באותה מחלקה או באותו אזור. נמצא, כי לפחות 25 מהם עבדו בכפיפות לקרובי משפחה שלהם. העסקה כזו עלולה ליצור ביניהם קשרי עבודה פסולים כהגדרתם בתקנות או לגרום להם לפעול תוך ניגוד עניינים. במקרים אלה מוסמכת ועדת חריגים המוגדרת בתקנות ופועלת בחברה ממשלתית גדולה, כהגדרתה בתקנות, לבחון את האפשרות לתת היתר מנומק להמשך העסקתם של קרובים אלה. זאת - בהתחשב בשיקולים המפורטים בתקנות ולאחר ששוכנעה כי העסקתם לא תפגע בטוהר המידות ובתקינות פעילות החברה, ולהתנות תנאים להעסקתם כך שיימנעו יחסי כפיפות, קשרי עבודה וניגוד עניינים בלי לרוקן מתוכן את משרותיהם. עוד עולה מהביקורת, כי אין בחח"י מעקב מלא אחר יישום ההחלטות של ועדת חריגים. כתוצאה מכך, למרות ההחלטות של ועדת חריגים, ממשיכים חלק מהעובדים וקרוביהם לעבוד באותה מחלקה או באותו אזור, אף על פי שהחשש למצב של ניגוד עניינים או יחסי כפיפות ממשיך להתקיים.


תגובה
חברת החשמל 

3. 	חברת חשמל בנושא העסקת קרובי משפחה באותה מחלקה/אזור פעלה לצמצום משמעותי של היקף התופעה, מ- 240 עובדים בשנת 2006 ל-98 עובדים בשנת 2013 (60%-), וזאת למרות העובדה ש-90% מקרובי המשפחה הינם עובדים קבועים שמרביתם הועסקו בחברה טרם כניסת תקנות העסקת קרובי משפחה לתוקף. החברה מציינת כי בהתאם לחוקת העבודה ניודו של עובד טעון הסכמת ארגון העובדים ולפיכך לא ניתן לניידו באופן חד-צדדי ע"י ההנהלה. החברה תוסיף ותפעל לצמצום היקף העסקת קרובי משפחה באותה מחלקה (או אותו אזור), ותקבע הסדרים מתאימים למניעת מצב של ניגוד עניינים ו/או יחסי כפיפות ו/או קשרי עבודה, גם בהתייחס לחברי ועד 



                   ומועצת העובדים כמוגדר בתקנות העסקת קרובי משפחה, ובהתאם לעקרונות המנחים שיושמו לגבי יו"רי הועד המרחביים.עד סוף 2014 תקיים ועדת חריגים בראשות המנכ"ל דיון פרטני בכל אחד ואחד מהמקרים של קרובי משפחה המועסקים באותה מחלקה, כאשר החלטות ועדת חריגים, ידווחו בהתאם לדירקטוריון החברה ולרשות החברות הממשלתיות, כנדרש בתקנות העסקת קרובי משפחה.

ליקוי 

4. 	מאגר קרובי המשפחה של חח"י אינו שלם, לדוגמא: בספטמבר 2013 עבדו בחח"י 99 עובדים שיש להם קרובי משפחה, כהגדרתם בתקנות, והם לא נכללו במאגר המידע הממוחשב של חח"י על קרובי משפחה המועסקים בה.


תגובה
חברת החשמל

4. 	מאגר החברה בנוי אך ורק על נתונים הנמסרים לחברה ע"י עובדיה. החברה הטמיעה תהליך שיטתי וסדור של דיווח על קרבת משפחה על גבי טפסי דיווח והצהרה ידניים ,והקימה מאגר מידע ממוחשב בהתאם, שנמצא ברמת תאימות גבוהה ביותר (97.5%) למאגר מרשם האוכלוסין. החברה מציינת כי המקרים של אי-דיווח קרבת משפחה, כפי שעולה מדוח הביקורת נבדק ומטופל בחומרה על ידי ההנהלה (עד כדי פיטורי עובדים במקרים שנדרשו).מנהל אגף משאבי אנוש מינה ועדה מקצועית, אשר מרכזת את הטיפול בכל 99 המקרים שנתגלו ע"י מבקר המדינה. נקבע כי עד 15.9.2014 יסתיים הטיפול המשמעתי במקרים הנ"ל והנושא יבוא לדיון ודיווח בוועדת חריגים בפני המנכ"ל ולאחר מכן ידווח לדירקטוריון. כל הבאגים המחשוביים אשר נתגלו בנושא תוקנו על ידי אגף מערכות מידע ותקשוב , ומאגר נתוני כ"א טוייב בהתאמה.

ליקוי

5.	לחלק מהעובדים החברים בוועד העובדים, יש קרובי משפחה המועסקים באותו מחוז או באותו אגף שמתקיימים ביניהם "קשרי עבודה" האסורים לפי התקנות ומותרים רק באישורה של ועדת חריגים. נמצא כי ועדת חריגים של חח"י לא דנה ברוב המקרים האלה, וממילא לא אישרה אותם ולא מצאה להם הסדר ראוי בהתאם לתקנות.





תגובה 
חברת החשמל

5.	חברת החשמל מקבלת את הערת הביקורת וכבר יושמה בפועל: וועדת החריגים, בראשות המנכ"ל, שהתכנסה בתאריך 12/06/2014, דנה ב-37 מקרים של חברי ועד המועסקים באותו אגף/מחוז עם קרוב משפחתם והחליטה כי הטיפול בענין קידומם בדרגה או הגדרה / שינוי בתנאי ההעסקה / שינוי בתנאי השכר של קרובי משפחה של חברי מזכירות/ועד/מועצה, יועבר למחלקת משאבי אנוש במרחב שונה מזה של חבר הוועד, ויהיה חייב לקבל את אישור מנהל אגף משאבי אנוש. בהתאם לכך, הועברה הנחיה לכל מנהלי משאבי אנוש בחברה והנושא יושם כבר בחודש אוגוסט 2014 בהתאם. דיווח בהתאם על סדרי הטיפול בחברי וועד נמסר בוועדת הביקורת בדירקטוריון בדיון מיום 28/8/2014 .


ליקוי 

6.	ממצאי הבדיקה מעלים, כי עדיין קיים שיעור גבוה, יחסית, של עובדים חדשים המתקבלים לחברה שיש להם קרובי משפחה בתפקידים בכירים ובוועד העובדים. על הנהלת החברה להקפיד לפעול בהתאם לתקנות ולכללי רשות החברות שפורסמו במרץ 2014. כדי לצמצם תופעה זו.


תגובה
חברת החשמל 

6. 	החברה פועלת בהתאם לתקנות העסקת קרובי משפחה ככתבן וכלשונן ואף החמירה עם עצמה בכך שהחילה את כללי הדיווח והבקרה על כל רמות התפקידים בחברה, ולא רק על ששת הרמות הבכירות בסולם השכר כנדרש בתקנות העסקת קרובי משפחה. חברת החשמל מציינת כי בשלוש השנים האחרונות לא היו כלל קליטות של קרובי משפחה לנושאי משרה או מנהלים בכירים.


ליקוי 

7. 	משרד מבקר המדינה מעיר לוועדת הביקורת ולהנהלת חח"י כי מצב שבו חבר וועד וקרוב משפחתו מועסקים באותו מחוז/אגף הוא מצב בלתי תקין, וכי עליהן להקפיד על כך שהטיפול בענייניהם של חברי הוועד ייעשה במחלקות כח אדם (להלן: במכ"אות) נפרדות לחלוטין מהמכ"אות המטפלות בענייניהם של קרובי המשפחה שלהם.




תגובה
חברת החשמל 

7. 	וועדת החריגים, בראשות מנכ"ל חברת החשמל, שהתכנסה בתאריך ,12/06/2014 החליטה כי הטיפול בעניין קידומם בדרגה או הגדרה / שינוי בתנאי ההעסקה / שינוי בתנאי השכר של קרובי משפחה של חברי מזכירות/ועד/מועצה, יועבר למחלקת משאבי אנוש במרחב שונה מזה של חבר הוועד, ויהיה חייב לקבל את אישור מנהל אגף משאבי אנוש.בהתאם לכך, הועברה הנחיה ביום 19.6.2014 לכל מנהלי משאבי אנוש בחברה המנחה לפעול במקרה של חבר וועד ו/או בעל תפקיד במוסדות ארגון העובדים חברי מזכירות/ועד/מועצה ובני משפחתם המועסקים באותו אגף/מחוז, כי הטיפול בתנאי השרות והשכר של עובדים אלו יבוצע מבחינה משאבי אנוש (להלן: מש"אית) על ידי מש"א אחרת במרחב שאין לה קשרי עבודה שוטפים עם בעל תפקיד, וזאת על מנת למנוע מצב אפשרי של ניגוד עניינים; לגבי בעלי תפקידים כנ"ל, שיש להם קשרי עבודה ברמה המרחבית עם המש"אות המטפלות בקרובי משפחתם, (גם אם אינם מועסקים באותו אגף/מחוז), בדגש על יו"רים וחברי ועד מרחביים, יש להעביר את הטיפול בעניינם למחלקת משאבי אנוש במרחב אחר; יש לדאוג כי כל שינוי בתנאי העסקתם ו/או בשכרם של קרובי משפחתם המועסקים באותו אגף/מחוז/מרחב ובכלל זה קידום הנובע משינוי בדרגות/בהגדרת תפקיד או כפועל יוצא מקידום, יובא לאישור פרטני ומקדמי של מנהל אגף משאבי אנוש.במידה שייבחרו חברי מוסדות ארגון חדשים, יש להמשיך ולנהוג בהתאם לעקרונות המנחים לעיל.

ליקוי 

8. 	על הדירקטוריון וההנהלה של חח"י לדון בכל המקרים שבהם נמצא כי עובדים מועסקים בתפקידים הכפופים לאלו שבהם עוסקים קרוביהם באותה יחידה, או שמתקיימים ביניהם קשרי עבודה כהגדרתם בתקנות - לקבוע הסדרים למניעתם ולדווח על כך לדירקטוריון


תגובה
חברת החשמל 

8. 	עפ"י החלטת יו"ר הדירקטוריון של חברת חשמל, הנושא נדון ומטופל בועדת ארגון ומשאבי אנוש של הדירקטוריון, אשר מדווחת באופן שוטף למליאת הדירקטוריון בעניין. החברה דיווחה לוועדת משאבי אנוש בדירקטוריון במאי 2014, על 



                   ממצאי הדו"ח כבר בשלב גיבוש המענה לטיוטת דו"ח המבקר, ואף התקיים דיון בנושא ונקבעו אבני דרך לטיפול בליקויים שנמצאו. החברה תציג במהלך הרבעון האחרון של שנת 2014 בפני וועדת הביקורת, וועדת משאבי אנוש ומליאת הדירקטוריון את מכלול הפעולות שננקטו על ידה בקשר לממצאי הבדיקה , והנושא אף ידווח בפני רשות החברות הממשלתיות כנדרש מעדכון תקנות העסקת קרובי משפחה מאפריל 2014.





































רשות שדות התעופה 

 
ליקוי

1. 	בשנים 2012-2009 קיבלו 271 עובדים קביעות ברשות, ול-51 מהם (19%), היו קרובי משפחה ולחלקם אף כמה קרובי משפחה ברשות, זאת לעומת שיעור של 28% בביקורת הקודמת. נתונים אלה מצביעים על כך שלמרות הירידה בקליטת קרובי משפחה ברשות, לעובד ארעי שיש לו קרובי משפחה ברשות יש סיכוי גבוה יחסית לקבל בה מעמד של קביעות. 


ליקוי

2. 	כהונת חברי וועד כעובדים בכירים: בניגוד להוראות תקנון שירות המדינה, יו"ר ועד העובדים הכללי ויו"ר ועד הנדסאים, טכנאים ומהנדסים, עדיין משמשים במקביל כמנהלי אגפים ברשות. כמו כן, חבר ועד האקדמאים, משמש גם בתפקיד ראש אגף שינוע, והדבר עלול ליצור ניגוד ענייניים בין תפקידו כחבר המייצג את העובדים לפני ההנהלה ובין תפקידו כמנהל המייצג את ההנהלה לפני העובדים.


תגובה 
רשות שדות התעופה 

2. 	בחירתם של חברי וועד עובדים נעשית בהתאם לתקנון וועדי העובדים של ההסתדרות. בעקבות פניית מבקר המדינה להסתדרות בסוגיה זו (לקראת הוצאתו של דו"ח המבקר 58/א) הודיעה ההסתדרות למשרד מבקר המדינה כי הנושא ייבחן על ידה. רשות שדות התעופה תפנה ללשכה המשפטית של ההסתדרות על מנת לבדוק אם נערכה בחינה מחודשת של הוראות תקנון וועדי העובדים, בהתייחס לסוגיית חברותם בוועד של עובדים המחזיקים בתפקידי ניהול. במקביל הונחתה הנהלת הרשות על ידי מועצת המנהלים לפנות ליועץ המשפטי לממשלה על מנת לקבל הנחיות באשר לאופן שבו עליה לפעול בסוגיה זו


ליקוי 

3. 	העסקה של קרובים ומקורבים פוגעת בציבור הזקוק לשירותיהם של הגופים הציבוריים, וכן נפגע השוויון והייצוג ההולם לקבוצות האוכלוסייה, כפי שהעיר משרד מבקר המדינה עוד בדוח הקודם. שלושה מבני משפחתו של מר פנחס עידן, יו"ר ועד העובדים הכללי, מכהנים בוועד עובדי רשות: מר פנחס עידן, 


          
          מר מרדכי עידן - אחיו של יו"ר הוועד, ומר יוסי בן שחר שהוא אחיינם. כמו כן, למר פנחס עידן יש לפחות 15 קרובי משפחה המועסקים כעובדים קבועים ברשות שדות התעופה. 


ליקוי 

4. 	סדרי קליטת עובדים ברשות: בגיוס עובדים לתפקידי מיון וניטול בין השנים 2012-2010 גויסו 380 עובדים. ל-53 מהם (14%) היו קרובי משפחה ברשות. מעיון בפרוטוקולים של וועדות הקליטה לתפקידים אלה, לא נמצאו נימוקים לבחירת המועמדים שיש להם קרובי משפחה, וההחלטות לא נכללו בפרוטוקול. בחלק מהפרוטוקולים נרשמו שמותיהם של חברי הוועדה, ובחלק אחר היו חסרות חתימותיהם על סיכום הדיון. בגיוסים נוספים לתפקידים של הנדסאי חשמל וטכנאי מערכות שינוע שבהם נבחרו מועמדים שיש להם קרובי משפחה ברשות, לא נוהל פרוטוקול מלא של וועדת הקליטה כפי שמתחייב מהנהלים, אלא נכתב בפרוטוקול, כי הוועדה החליטה פה אחד לבחור במועמד שנבחר.


תגובה
רשות שדות התעופה

4. 	רשות שדות התעופה הוציאה הנחיות ליישום המלצת הביקורת למתן הנמקות ברורות באותם מקרים בהם הוחלט לקלוט לעבודה ברשות מועמד שיש לו קרובי משפחה בארגון. כמו כן הונחו גורמי הרשות העוסקים בהליכי גיוס, ליתן משקל רב יותר לציונים הניתנים על ידי נציגי ציבור מחוץ לרשות המשתתפים בוועדות המכרזים .


ליקוי 

5. 	עניינים או כפיפות לקרוב משפחתם המועסק ברשות, ומוצב אף הוא באותה יחידה. על הרשות לעשות את כל הנדרש לצמצום תופעות אלה ולטפל בהצבתם מחדש של עובדים שיש להם קרובי משפחה המועסקים באותה יחידה, בכפיפות או מתוך ניגוד עניינים.


ליקוי 

6. 	לדעת משרד מבקר המדינה, מכיוון שנציבות שירות המדינה הגבילה את כמות העסקת קרובי המשפחה (בתאגידים הסטטוטוריים), ולאור כמות העובדים בפועל ברשות שעברה את מכסת 10% שנקבעה על ידי נציבות שירות המדינה, יש מקום לשקול להפסיק את קליטתם של קרובי המשפחה ברשות, עד שייוצר האיזון הנדרש.





ליקוי

7. 	משרד מבקר המדינה מעיר לרשות, כי מלבד הצורך בצמצום ההעסקה של קרובי משפחה בארגון, יש גם לפעול בהתאם לנהלים, לרבות מתן הנמקה ברורה במקרים שבהם הוחלט לקלוט מועמד שיש לו קרובי משפחה בארגון. לדעת משרד מבקר המדינה, על הרשות לשקול להעניק משקל רב יותר לציונים של גורמים אובייקטיבים שמחוץ לרשות בתהליך קבלת ההחלטה.


תגובה
רשות שדות התעופה


7. 	גורמי הרשות העוסקים בהליכי גיוס, הונחו ליתן משקל רב יותר לציונים הניתנים על ידי נציגי ציבור מחוץ לרשות המשתתפים בוועדות המכרזים.
















































































פרק שני

משרדי ממשלה
























































משרד האוצר

תכנון ויישום של תוכניות עבודה


הגופים המבוקרים: משרד האוצר, אגף התקציבים,אגף החשב הכללי, אגף שוק ההון והביטוח, מטה התקשוב הממשלתי.


ליקוי 

1. 	אין במשרד האוצר גורם תכנון שמתווה תכנית אסטרטגית ברמה המשרדית ומוודא שתכניות העבודה של האגפים במשרד נגזרות ממנה, מממשות את יעדיה ומתואמות אִתה. רק חלק מהאגפים פועלים על פי תכנית אסטרטגית אגפית.


תגובה
משרד האוצר

1. 	משרד האוצר גיבש תכנית אסטרטגית לעמידה ביעדים (שנקבעו בלשכת השר, באגפי האוצר, במשרד ראש הממשלה) בצירוף לוחות זמנים לביצוע. עם סיום גיבוש התכנית הנ"ל ואישור תכניות העבודה, שוקדת כיום לשכת מנכ"ל על תכנית להסדיר ולמסד את נושא הפיקוח, מעקב ובקרה אחר ביצוע ויישום תכניות העבודה ובכך להוות גוף מרכז ומתכלל.  בכוונת מנכל"ית המשרד לקבוע פלטפורמה/מערכת אחידה של  דיווח שאליה ידווחו האגפים השונים (בהתאם לסטנדרטים והוראות ברורות של תהליכי עבודה) עובדה שתאפשר בקרה, מעקב ופיקוח  כנדרש מעבודת מטה יעילה.
		

ליקוי

2. 	אין במשרד האוצר - ובכלל זה בלשכת המנכ"ל - גוף מרכז ומתכלל המופקד על המעקב, על הבקרה ועל הפקת הלקחים בנושא יישום תכניות העבודה של כל אחד מאגפי המשרד. היעדר מנגנון כזה פוגע בעבודת המטה של המשרד בכל הנוגע לבחינת יישומן של תכניות העבודה ולבחינת השפעותיהן על השגת המטרות והיעדים ועל ביצוע הרפורמות והתהליכים שהמשרד מקדם.


ליקוי 
3. 	משרד האוצר טרם הטמיע מערכת ממוחשבת לניהול תכניות עבודה באגפיו השונים. מערכת כזו אמורה לייעל את התכנון, את הבקרה ואת שיתוף הפעולה במשרד.





ליקוי

4. 	מדריך התכנון הממשלתי (להלן - מדריך התכנון או המדריך) הופץ למשרדי הממשלה ב-2007, והנהלת משרד האוצר אימצה את מתודולוגיית התכנון, המדידה והבקרה שנקבעה בו. למרות זאת לא הונחו אגפי המשרד לפעול על פיה.


ליקוי 

5. 	במשרד האוצר אין תהליך סדור ושיטתי של הכנת תכניות עבודה, וקיימים הבדלים ניכרים בין האגפים באופן הכנתן והצגתן ובמידת הטמעתן את המתודולוגיה של מדריך התכנון.


ליקוי

6. 	לא כל האגפים שנבדקו מבצעים מעקב, בקרה ודיווח שיטתיים על יישום תכניות העבודה שלהם. אשר לאגפים שכן מבצעים זאת - קיימים הבדלים ניכרים ביניהם באופן הביצוע.


ליקוי

7. 	נמצא כי הנהלת משרד האוצר, חרף אחריותה וסמכותה, לא חייבה את אגפי המשרד להיעזר בשירותי חברת הייעוץ שהעסיק המשרד בשנים 2012-2009. מלבד זאת, הנהלת משרד לא קיימה בקרה מספקת ומלאה על התפוקות ועל איכות התוצרים שהתקבלו במהלך ההתקשרות עם חברת הייעוץ.


ליקוי

8. 	על מנכ"ל משרד האוצר לפעול בהקדם להטמעת תרבות של תהליכי תכנון, מדידה ובקרה, זאת משום שמשרד האוצר מוביל נושאים ורפורמות שהם בליבת הפעילות הכלכלית של מדינת ישראל ובהיקפים של מיליארדי שקלים. להיעדרן של תכניות עבודה מסודרות עלולה להיות השפעה מהותית על כלל המשק.















הרשות לזכויות ניצולי השואה - ממצאי מעקב

טיפולה של הרשות לזכויות ניצולי השואה בניצולים


הגופים המבוקרים: משרד האוצר, הרשות לזכויות ניצולי השואה.


ליקוי 

1. 	הרשות משתמשת במערכת מחשוב מיושנת ומסורבלת שנבנתה לפני כעשרים שנה. המידע המופק מהמערכת אינו מהימן וקשה להפיק דוחות על כלל האוכלוסייה שבטיפול הרשות. בנוסף, עובדי הרשות לא תמיד מעדכנים את כל פרטי המידע במערכת הממוחשבת.


ליקוי

2. 	הרשות הכינה אמנה לאיכות השירות, אך זו מתייחסת רק לטיפולן של הוועדות הרפואיות ואינה מגדירה את פרק הזמן הנדרש כדי לטפל בתביעות ממועד קבלתן ועד לתשלום הגמלה או לדחייתה.


ליקוי 

3. 	במרבית תיקי התביעה אין עדות לכך שהרשות שלחה אישורים לניצולים בעת קבלת תביעתם לגמלה או להטבה אחרת, וממילא לא פורטו שלבי הטיפול הצפויים בתביעה ומשכם. כמו כן עובדים ברשות אינם בודקים כל תביעה לגמלה במועד קבלתה, כדי להודיע לניצול מיד אלו מסמכים נוספים נחוצים לדיון בוועדה הרפואית. הרשות מתעכבת כחודש בממוצע עד משלוח ההודעה לניצול.


ליקוי

4. 	מימוש ההטבות ואישור תוספת גמלה כרוכים בהגשת בקשות ובבדיקתן ברשות. הדבר מקשה על הניצולים ועלול למנוע אותם מלתבוע את זכויותיהם. הרשות פעלה למתן תשלום כספי במקום החזר מסים על מוצרי חשמל, ואולם עדיין יש מקום לצמצם את הליכי הבקשה ולהקל על הניצולים, ובייחוד על העריריים וחסרי הסיוע שבהם.


ליקוי 

5. 	על הרשות ומשרד האוצר לבדוק יחד אם המערכת הממוחשבת הנוכחית ממלאת את הצרכים ולעשות את הנדרש כדי לשפרה או 


להחליפה (בשים לב ליחס עלות-תועלת).


ליקוי

6. 	מן הראוי שהרשות תעדכן את האמנה לאיכות השירות או תכין אמנה חדשה, ובה יוגבל פרק הזמן שבין אישור התביעה ברשות לבין התשלום לניצול. יש לפרסם את האמנה באתר האינטרנט של הרשות.


ליקוי

7. 	על הרשות לבחון עם הנהלת משרד האוצר, עם הקרן לרווחת נפגעי השואה בישראל ועם נציגי הניצולים את היתרונות והחסרונות של מתן סיוע בעין (שעות סיעוד שבועיות) לעומת העלאת הגמלה לזכאים בסכום שווה, ולפעול להסדרת הנושא באופן מיטבי, זאת מתוך התייחסות לשונות בין הניצולים ובצורכיהם. ראוי שהרשות תאפשר לניצולים ולנציגיהם להגיש בקשות באמצעות האינטרנט, וכך יתקצר משך הזמן שבין הכנת בקשה לקבלתה ברשות - כל זאת לשיפור השירות וכחלק מתכנית "ממשל זמין", הנהוגה במשרדי ממשלה רבים.


ליקוי

8. 	עד לתיקונה ושיפורה של המערכת הממוחשבת על הרשות להמשיך ולבחון דרכים נוספות לטפל בו-בזמן במכלול התביעות שניצול השואה מגיש במקביל, אם להכרה במחלה נוספת ואם למתן הטבה אחרת, גם אם תיקו אינו ממוחשב.





















רשות החברות הממשלתיות 

הפרטות ושינויים מבניים של חברות
		

הגופים המבוקרים: משרד התיירות, משרד התקשורת, משרד האוצר, משרד התחבורה, רשות החברות הממשלתיות, חברת נמל חיפה , חברת נמל אשדוד, חברת נמלי ישראל פיתוח ונכסים, חברת הדואר, חברת חלמיש, חברת חלד, חברת שקמונה, חברת פרזות, חברת המכון הישראלי ליין, חברת פיתוח מזרח ירושלים, רשות מקרקעי ישראל, חברת נתיבי איילון, חברת אוצר מפעלי ים, רשות הספנות והנמלים.


ליקוי 
1. 	לקראת החלטה 196 ולקראת החלטת ועדת השרים (להלן - ערב קבלת החלטת ההפרטה) לא הציגה הרשות לפני הממשלה או ועדת השרים (להלן - הדרג הנבחר) חלופות למתווה ההפרטה ולא הציגה את היתרונות במתווה ההפרטה המוצע לעומת מתווים אחרים של הפרטה. הרשות אף לא הציגה לדרג הנבחר כל מדד או עמדה לגבי המצב התחרותי שהיה קיים באותה עת בענף נמלי הים ולא הציגה מידע בדבר כדאיות ההפרטה בתנאי התחרות המוגבלים שהתקיימו בענף באותה עת. הצגה זו נדרשה בייחוד לאור הזמן שעבר מחתימת הסכם הרפורמה. זאת ועוד, ערב קבלת החלטת ההפרטה לא הציגה הרשות לדרג הנבחר מחלוקות עם נציגות העובדים בנושאים האלה: הסכמי שכר, מועצות הייצור, סוגיות מקרקעין בנמל חיפה, פיתוח נמלי העתיד ומודל הניהול של הנמלים, ואף לא נערכה לפתרון המחלוקות או לטיפול בהן במקרה של אי-הסכמה והכרזת סכסוכי עבודה מצד נציגות העובדים.

תגובה
רשות החברות הממשלתיות


1. 	יובהר כי החלטת ההפרטה שהתקבלה ב-2010, הינה המשך של המדיניות שנקבעה ב-2005, לאחר דיונים מעמיקים ומו"מ ממושך. לגבי המחלוקות עם נציגי העובדים הרשות מבהירה כי אין ולא היה צורך לכלול מחלוקות עם העובדים טרם קבלת ההחלטה. שכן, רובן המכריע של המחלוקות לא היו קיימות אלא היוו למעשה חלק ממטוטלת של אינטרסים רבים ושונים מאבקי כוחות בין הממשלה, האוצר, ההסתדרות וכו'. לפיכך, בהצעת המחליטים שהגישה הרשות לועדת השרים, נכללו ופורטו החסמים המרכזיים לביצועה. כך למשל בעניין הסדרת המקרקעין, צו האינטרסים החיוניים ותיקון צו התעריפים. לא היה מקום לפרט מחלוקות עם העובדים בהחלטת ממשלה. 


                   מנגד, נהוג להכניס פיסקה בהתייחס לזכויות העובדים – וכך נעשה, פורטו זכויות העובדים לאור ההפרטה ובהתאם למתווה משנת 2005. מנסיון, הרשות כך גם פעלה לאחרונה בהפרטת תע"ש. הדבר נכון שבעתיים בהליך הפרטת הנמלים אשר נסמך על הסכם חתום עם ארגוני העובדים. ולא זו אף זו, בסמוך לקבלת ההחלטה ההסכם "אושרר" למעשה במסגרת "עסקת החבילה" עם ההסתדרות בראשית 2009. והיוותה רכיב משמעותי בה ועיגנה את מחויבות הצדדים לקיום ההסכם.

ליקוי
2. 	לטענת הרשות, למרות התחייבות נציגות העובדים לביצוע ההפרטה בהסכם הרפורמה נסוגה הנציגות מהתחייבותה זו והעמידה תנאים מוקדמים להסכמה לביצוע ההפרטה. הרשות לא פעלה בכל האמצעים החוקיים העומדים לרשותה, על מנת להוציא מן הכוח אל הפועל את התחייבויות נציגות העובדים בהסכם הרפורמה הנוגעות להשלמת  ביצוע ההפרטה.


ליקוי 
3. 	הרשות הפסיקה לקדם את תהליך ההפרטה באופן אינטנסיבי בלי הודעה מראש של הרשות או שר האוצר לשעבר לממשלה ולוועדת השרים על אי-הצלחתם לבצע את ההפרטה ובלי שהתקבלה החלטת ועדת שרים להפסיק את התהליך.

תגובה 
רשות החברות הממשלתיות
2-3. 	לנושא אי- אכיפה של הסכם הרפורמה יובהר כי הרשות פועלת ופעלה בעדכון שוטף של שר האוצר ובהנחייתו.

ליקוי
4. 	מפברואר 2011 קיימו נציגי אג"ת משא ומתן ממושך ואינטנסיבי בנושא תחרות תוך-נמלית עם נציגי הנהלת חנ"א ונציגות עובדי חנ"א במטרה להגיע עמם להסכמה, בין היתר, על מתווה הפרטה שונה ממתווה ההפרטה שגובש בהחלטת ועדת השרים. נציגי אג"ת לא הודיעו לרשות על קיומו של משא ומתן זה.

ליקוי 
5. 	למרות חובת התיעוד החלה על משרדי הממשלה, לא תיעדו הרשות ואג"ת את הפגישות עם נציגות העובדים ואת הנאמר בהן. תיעוד 


          כאמור עשוי היה ללמד על המחלוקות ולאשש או להפריך את טענות הרשות ואג"ת בדבר חוסר שיתוף פעולה מצד הנציגות בתהליך ההפרטה.

תגובה 
רשות החברות הממשלתיות
5. 	הרשות מבהירה כי עבודתה נעשית בין השאר באמצעות קיום דיונים ופגישות שוטפות, החלטות מתקבלות לפי כללי מינהל תקין ואי-תיעודם אין בו לבטל אותן או להוריד מאיכותן. דרישת הביקורת כי כל פגישה תתועד אינה ריאלית ואינה מתיישרת עם ניסיון הרשות בניהול תהליכים מורכבים כהליכי הפרטה.

ליקוי
6. 	בשנים 2012 ו-2013 בחנו משרד האוצר ומשרד התחבורה והבטיחות בדרכים (להלן - משרד התחבורה) את הצורך בשינוי מבני בנמלים ותוספת של תשתיות בנמלים. במאי 2013 הודיע שר התחבורה על פרסום מכרזים להקמה ותפעול של נמל פרטי באשדוד וחיפה. אג"ת הכין נייר עבודה אשר בחן, בין היתר, את השפעת חוסר היעילות של הנמלים על יוקר המחיה במשק. נמצא כי חלק מההנחות ששימשו לחישוב אומדן חוסר היעילות אינן מבוססות דיין. עוד נמצא כי אג"ת לא הציג הערכה בנוגע לסיכויי הרפורמה המתוכננת לצמצם חוסר יעילות זה. מידע זה היה נחוץ למקבלי ההחלטות, על מנת להעריך את הצורך ברפורמה.

ליקוי
7. 	משרד מבקר המדינה בדק את פעולות הרשות וגופים ממשלתיים אחרים לביצוע החלטות ממשלה לשינוי ארגוני בתשע חברות ממשלתיות בשנים 2013-2006. ברוב המקרים שנבדקו נמצא כי הרשות לא עדכנה בכתב את שר האוצר בקשיים בביצוע ההפרטות או החלטות הממשלה כדי שהשר יוכל להביא את העניין לפני הממשלה.

ליקוי
8. 	הממשלה בהחלטותיה הטילה על מנהל הרשות להגיש הצעת החלטת הפרטה לחברת דואר ישראל, והרשות קידמה את ההצעה. עקב אי-הסכמות בין הרשות לשר התקשורת דאז מר משה כחלון לא התקדם תהליך ההפרטה במתווה המוצע. הרשות לא הגישה הצעת החלטת הפרטה אף שהחלטת הממשלה לא שונתה או בוטלה. מצב אי-הוודאות שבו נמצאת חברת הדואר במשך שנים ארוכות מאז התקבלו החלטות הממשלה בקשר להפרטתה עלול להשפיע לרעה על ניהולה, 



על התכניות להבראתה ועל שווייה.

תגובה
משרד התקשורת
8. 	המשרד הודיע לחברת הדואר מספר פעמים, כי האחריות על מצבה הפיננסי של החברה מוטלת בראש ובראשונה על הנהלת החברה ועל הדירקטוריון שלה. אי לכך נדרשה החברה להציג תוכנית כוללת, אשר תתייחס, בין היתר, לדרישות הרגולציה (פרישת יחידות דואר וכו'), תוכנית הבראה עסקית מבוססת, מפורטת ותומכת, ההשלכות על כח האדם והסכמי העסקה וכו'. הנהלת הדואר לא השכילה עד כה לגבש תוכנית כאמור. יצויין כי המשרד, כמאסדר של ענף הדואר, רואה לנגד עיניו את היציבות של כלל החברות הפועלות בשוק ובפרט של חברת הדואר, ופועל למציאת האיזון הנכון בשוק. יודגש, כי המשרד עוקב באופן שוטף ורציף אחר מצבה הכספי של החברה והצביע כי להערכתו, חברת הדואר עלולה להיקלע לקשיים תזרימיים, כבר בראשית שנת 2015 ומכאן החשיבות הגבוהה שרואה המשרד כאמור לעיל לגיבוש תוכנית משולבת מפורטת. 
באפריל 2014, הגישה הועדה את המלצותיה לשרים. ביום 18.05.2014 הופצה לכלל הציבור בקשה לקבלת עמדות ("שימוע") בנוגע לדוח הוועדה ובו נקבע מועד למתן התגובות וזאת עד ליום 22.6.2014. בימים אלה (ספטמבר 2014) דן המשרד בניתוח התגובות והתאמת ההמלצות בהתאם להחלטות השרים. המשרד פועל במרץ, תוך התייחסות להמלצות "ועדת רייך", לייצוב מצבה  הכספי של חברת הדואר תוך פיתוח וקידום התחרות בשוק הדואר ושיפור השירות לצרכן. כמו כן, המשרד שותף עם נציגי משרד האוצר וחברת הדואר בכל הנוגע לקידום תוכנית ההבראה והתייעלות לחברת הדואר.

ליקוי
9. 	הממשלה בהחלטה 191 מ-2009 הנחתה את הרשות להביא לפירוק חברות חלד - חברה ממשלתית עירונית לשיקום דיור ופיתוח בע"מ; ושקמונה - חברה ממשלתית עירונית לשיקום הדיור בחיפה בע"מ. למרות זאת, במשך ארבע שנים מקבלת ההחלטה קיימה הרשות רק פגישה אחת לקידום פירוק החברות עם כל אחת מהעיריות פתח תקווה וחיפה.







ליקוי
10. 	הממשלה החליטה להביא לפירוק פרזות - חברה ממשלתית עירונית לשיכון ירושלים בע"מ (להלן - חברת פרזות) באמצעות הליך פירוק מרצון והסמיכה את הרשות לפעול לכך. בנובמבר 2012 העיר מבקר המדינה שיש להשתמש בכספי המכר של הדיור הציבורי הצבורים בקופתה של חברת פרזות לתועלתם של זכאי הדיור הציבורי. כדי לבצע זאת היה על דירקטוריון חברת פרזות להסדיר את השימוש בכספי הדיור הציבורי ולקבוע את ייעודם עוד לפני קידום ההחלטה על פירוק מרצון של החברה. עד מועד סיום הביקורת (דצמבר 2013) לא התכנס הדירקטוריון, הערות מבקר המדינה לא יושמו וגם הפירוק לא בוצע. עוד החליטה הממשלה להביא לפירוק חברת המכון הישראלי ליין בע"מ (להלן - מכון היין) באמצעות הליך פירוק מרצון והסמיכה את הרשות לפעול לכך. עד יוני 2014 לא התכנסה האספה הכללית של בעלי המניות של מכון היין, וממילא לא החליטה על פירוק מרצון.

תגובה 
חברת פרזות
10. 	בג"ץ 3188/14 אשר הוגש על ידי עמותת צחור-צדק חופש חינוך ורווחה בירושלים כנגד בעלי המניות של החברה ורשות החברות הממשלתיות והחברה, אשר עניינו המרכזי ההסכם אשר נחתם בין בעלי המניות בקשר עם השימוש בכספי החברה עם פירוקה מרצון, תלוי ועומד. בנוסף, בתאריך 9.5.14 התקבל מכתב של היועץ המשפטי (בפועל) של רשות החברות הממשלתיות המופנה אל סגן מנהל הרשות ובו נכתב בין היתר, כי הנושאים הנ"ל עתידים לידון בישיבה שתתקיים בראשות המשנה ליועץ המשפטי לממשלה (משפט אזרחי). לאחר שיתקבלו החלטות בעניינים הנ"ל יתכנס הדירקטוריון לדון בנושא.

ליקוי
12. 	הממשלה בהחלטה 460 מ-2006 קבעה כי יש להביא הצעת החלטה לסיום המעורבות הממשלתית בחברת פיתוח מזרח ירושלים בע"מ (להלן - פמ"י), אם יימצא על ידי מנהל הרשות בתיאום עם מנכ"ל משרד התיירות, החשב הכללי והממונה על התקציבים במשרד האוצר, כי היא אינה נחוצה. עמדת הרשות הייתה כי יש לפרק את החברה ולמזג את פעילותה עם חברה ממשלתית אחרת, אך הרשות לא ביצעה עבודת מטה בנושא.






תגובה 
המשרד לירושלים ותפוצות

12. 	החלטת הממשלה 460 מיום 12.9.2006 מטילה על מנכ"ל משרד התיירות, הממונה על התקציבים והחשב הכללי לבחון את הפעילות של חברות ממשלתיות העוסקות בתיירות, ביניהן פמ"י. סעיף 2 להחלטה קובע, כי במידה ויימצא כי המעורבות הממשלתית בחברות אינה נחוצה, תוגש הצעת החלטה לממשלה לסיום המעורבות הממשלתית בחברות שיימצא כי בהן היא אינה נחוצה יותר. הצעת החלטה על סיום המעורבות הממשלתית בפמ"י מעולם לא הוגשה על ידי אף אחד מהגורמים האמורים בדו"ח, או אחרים. יתרה מכך, בעקבות החלטות ממשלה 2045 מיום 13.06.04, 972 מיום 31.12.2006 ו – 1413 מיום 18.3.2007, צוות מנכ"לים, בראשות המנהל הכללי של משרד ראש הממשלה והחשב הכללי במשרד האוצר, שהוקם מכוח החלטת ממשלה 2045, בחן והמליץ ביחס לכל חברה ממשלתית האם נכון להכיר בה כזרוע ביצוע של המשרד שבאחריותו היא פועלת. במכתב מיום 3.4.2009 של מנכ"ל משרד ראש הממשלה דאז, מר רענן דינור, אל המנהלים הכלליים של משרדי הממשלה, הוא מפרט את רשימת החברות שהוכרו כזרוע ביצוע של משרדי הממשלה. ברשימה זו נמצאת גם פמ"י שהוכרה כזרוע ביצוע של משרד התיירות, "לגבי פרויקטים תיירותיים במסגרת יתרונה היחסי של החברה ובשים לב לסוגיית הסבסוד הצולב". לשם השוואה, חברת חוף אילת והחברה לפיתוח עכו העתיקה, הנזכרות בהחלטת ממשלה מס' 460, לא הוכרו כזרוע ביצוע על ידי צוות זה. 
לאור העובדה שלא רק שלא הוגשה הצעת החלטה על סגירת פמ"י, אלא הוכרה החברה כזרוע ביצוע ממשלתית  - זאת לאחר ביצוע עבודת מטה בראשות מנכ"ל משרד ראש הממשלה והחשב הכללי במשרד האוצר, ולאור העובדה כי המשרד לירושלים והתפוצות, יחד עם עיריית ירושלים מייעדים אותה להתמקצעות בניהול המרחב הציבורי-תיירותי, המשרד סבור כי נכון לומר שאין מקום לסיים את המעורבות הממשלתית בחברה.

ליקוי

13. 	הממשלה בהחלטה 191 מ-2009 הטילה על מנהל הרשות להגיש המלצות לביטול או הקטנת חלקה של הממשלה בחלמיש חברה ממשלתית-עירונית לדיור לשיקום ולהתחדשות שכונות בתל אביב-יפו בע"מ (להלן - חלמיש) ובחברת אוצר מפעלי ים בע"מ תוך 120 יום. עד מועד סיום הביקורת לא הגיש מנהל הרשות המלצות כאמור. הרשות לא הכינה עבודת מטה וסקר נכסים לגבי חלמיש שהיו דרושים לצורך 



ביצוע החלטת הממשלה.

ליקוי
14. 	בתחילת שנות החמישים של המאה העשרים התגלעה מחלוקת בין חברת אוצר מפעלי ים בע"מ לרמ"י בדבר תשלומים על שימוש במקרקעין והסדרת זכויות החברה על המקרקעין. בשנת 2003 הגיעו הצדדים להסדר חלקי על תשלומים בגין שימוש במקרקעין. עד מועד סיום הביקורת טרם הוסדרו הזכויות, והעיכוב הרב בהסדרתן גורם נזק לאוצר מפעלי ים ולמדינה. יצוין כי פרקליטות המדינה לא הצליחה להביא את הצדדים לידי הסכמה על פתרון המחלוקת במשך כתשע שנים ואף לא הפנתה את הטיפול במחלוקת לערכאות משפטיות או ניסתה לפתרה באמצעים אחרים.

תגובה
משרד המשפטים
14. 	הנושא של חברת אוצר מפעלי ים נמצאת בטיפול הפרקליטות בשני הקשרים – האחד –  תובענה ייצוגית שהוגשה ע"י בעלי מניות פרטיים בחברה, כשהפרקליטות מייצגת את המדינה בהליך. השני - מהלך ליישוב סכסוך בין החברה למדינה - רשות מקרקעי ישראל - בהתייחס לקרקע בנמל ת"א שבחזקה של החברה. הליכים אלו משליכים אחד על השני בהקשרים שונים, בעיקר בהקשר לשווי החברה. 
לצד הטיפול של הפרקליטות בשני העניינים דלעיל, הובא לידיעת הפרקליטות כי רשות החברות פועלת להסדרת מערכת היחסים בין המדינה לעיריית ת"א בכל החברות המשותפות בהם עיריית ת"א והמדינה הן בעלי מניות. בתוך כך גם חברת אוצר מפעלי ים.
בשל מורכבות הנושא, נוהל ע"י המשנה לפרקליט המדינה (אזרחי) מהלך ממושך ליישוב הסכסוך בין המדינה לחברה, אשר לא הוביל לפתרון מוסכם. יחד עם זאת גובש הסדר ביניים בדבר תשלום ע"י החברה של דמי שימוש שוטפים לרשות מקרקעי ישראל (רמ"י). חוב העבר נשאר במחלוקת. נוכח האמור, ולאחר שמוצו המהלכים לישוב סכסוך, נדרשה הפרקליטות לשאלה האם להגיש תובענה אזרחית נגד החברה, כדי שתהיה הכרעה שיפוטית במחלוקת בין הצדדים.  בתוך כך, התקיימו הדיונים עם עיריית ת"א, גם היא בעלת מניות בחברה, וזאת על רקע המגעים בין המדינה לעיריית ת"א להסדרת מערכת היחסים בחברות המשותפות. בתוך כך הגיעה הפרקליטות למסקנה כי ראוי שהגורמים הציבוריים ישלימו את המהלך של הדיונים עם עיריית ת"א להעברת (מכירת) מניות המדינה בחברה לידי עיריית ת"א, וכי צפוי כי מהלך זה 



יסדיר גם את זכויות החברה בקרקע, כמו גם ייתן פתרון לתובענה הייצוגית (רכישת מניות המיעוט). מהלך זה נמצא בעיצומו, בהובלת רשות החברות. נוכח הממשקים הרבים, והמורכבות הכוללת של הנושא, ואף שהפרקליטות לא הצליחה להביא ליישוב הסכסוך, לא ראתה מקום לפעול בשלב זה למהלך חד צדדי של הגשת תביעה משפטית – תביעה כספית – נגד החברה, תוך התעלמות מההשלכות שיש למהלך כזה על מכלול הממשקים. 
מובן כי השאלה בדבר הצורך בהגשת תובענה אזרחית תחזור ותישקל בהמשך, ככל שהדברים לא יגיעו לפתרון.

תגובה
רשות מקרקעי ישראל 
14. 	המתווה המתגבש הוא שמקרקעי הנמל יוקצו לאוצר מפעלי ים בחכירה, כמו כן מתגבש הסדר המוגבל על ידי רשות החברות ובתיאום עם חשבת רמ"י והכולל את חוברות דמי החכירה השנתיים בגין העבר וכן התשלום שיידרש בגין הקצאת הקרקע לעתיד. תהליך זה ידרוש אישור המוסדות המוסמכים ברמ"י. בעניין זה התקיימו מספר פגישות במרחב עסקי ת"א של רמ"י במהלך החודשים יולי ואוגוסט 2014. לעניין ביטול ההערה בדבר הפקעת השימוש וחזקה ל- 99 שניתנה לאתרים הדבר בא לידי ביטוי בסעיף ז(3) בהחלטת ועדת השרים לענייני הפרטה מח/5 מיום 1.6.14. ההחלטה הינה, כי בד בבד עם הקצאת המקרקעין לאמ"י, כאמור, יבוצעו הפעולות הנדרשות בפנקסי המקרקעין, לרבות בחינת הערות לטובת חברת אתרים, ביחס למקרקעין נשוא ההקצאה.

ליקוי
15. 	משנת 1998 שינתה הממשלה את עמדתה לגבי הבעלות וההפרטה של חברת נתיבי איילון פעמים מספר. שינויי עמדה אלה מביאים את החברה לידי חוסר ודאות לגבי עתידה ועלולים לפגוע בתפקודה ובפיתוחה.

ליקוי
16.	שנת 1995 עמדת הרשות לגבי קרנות ההשתלמות הענפיות הייתה כי יש להפריטן. למרות זאת בסוף שנת 2013 היו בבעלות המדינה 11 קרנות השתלמויות ענפיות שטרם הופרטו.





ליקוי
17. 	על הרשות ושר האוצר ליידע את הדרג הנבחר בדבר אי-הצלחתם לבצע החלטות של הממשלה וועדת השרים, הקשיים שנתקלו בהם והפסקת ביצוען.

ליקוי
18. 	אי-ההצלחה של הממשלה בהשגת מטרות ההפרטה מחייבת אותה לשפר את סדרי הפיקוח והבקרה על הדרג המבצע את החלטותיה על מנת לוודא שהחלטותיה יוצאו מן הכוח אל הפועל.

ליקוי 
19. 	לדעת משרד מבקר המדינה, כאשר הממשלה וועדת השרים מזהות חברה ממשלתית אשר צריך להפריט אותה, על הרשות וכלל הגופים השותפים לביצוע ההפרטה להתגייס באופן מתואם ולפעול ביתר שאת לביצוע מוצלח של ההפרטה, ובכלל זה היערכות מראש ונקיטת כל הפעולות הנדרשות להצלחת ההפרטה.

ליקוי
20. 	על אג"ת להכין אומדן מבוסס להשפעת חוסר יעילות הנמלים וליכולת הרפורמה לצמצם חוסר יעילות זו על מנת שמקבלי ההחלטות יוכלו לשקול את תועלת הרפורמה לעומת עלותה.

תגובה 
המשרד לירושלים ותפוצות
20. 	המשרד לירושלים והתפוצות מברך על המלצת הביקורת ויסייע בכל דרך לעבודת המטה הנדרשת לבחינת פעילותה של פמ"י. המשרד לירושלים והתפוצות פועל, מרגע הקמתו, יחד עם רשות החברות ועיריית ירושלים למיקוד תחומי האחריות של פמ"י כחברה מנהלת מרחב ציבורי תיירותי. המשרד סבור כי ישנו צורך משמעותי בהמשך קיום החברה כחברה ממשלתית, לטובת השגת מטרות ויעדים ממשלתיים שפורטו בהחלטות ממשלה לפיתוח וקידום ירושלים בתחומי התיירות. תחום ניהול המרחב הציבורי-תיירותי נובע מתפיסה חדשנית של ראיית המרחב התיירותי כחלק מהמוצר התיירותי ומחוויית התייר – תפיסה זו שוכללה בעבודה משותפת עם עיריית ירושלים וכיום יש צורך בגוף מקצועי, שפעילותו תיוחד לניהול המרחב התיירותי באופן אופטימאלי.
חלקו המשמעותי של המרחב הציבורי תיירותי בירושלים מצוי 



בתחומי אגן העיר העתיקה – אזור רגיש לכל הדעות, הנתון להשפעות מדיניות רבות. מן הראוי, שהגוף שיופקד על ניהול מרחב זה יהיה גוף הפועל מטעם הממשלה והעירייה יחדיו. על כן, המשרד רואה חשיבות רבה בהמשך פעילותה של פמ"י כחברה ממשלתית המופקדת על ניהול המרחב הציבורי-תיירותי בירושלים, בכלל זה, המרחב הרגיש של אגן העיר העתיקה.

ליקוי
21. 	על הרשות ומשרד התקשורת להמשיך בקידום החלטת הממשלה בנוגע לחברת הדואר, או לחלופין לפעול לשנותה. במסגרת זו יש להביא בחשבון את מצבה הכספי של חברת הדואר ותכניות ההבראה.

ליקוי
22. 	לאור עמדתם של משרד התיירות והמשרד לירושלים והתפוצות על הצורך להמשיך להפעיל את פמ"י, על הרשות לבצע עבודת מטה יסודית לשם בחינת פעילותה של פמ"י כדי שיהיה בידי המדינה כל המידע הדרוש לקבלת החלטה בקשר לעתידה.

ליקוי
23. 	על הרשות לבצע בהקדם עבודת מטה לגבי אופן ביצוע החלטת הממשלה בחלמיש ולפעול לביצוע סקר נכסים לצורך ביצוע החלטה 191.

ליקוי
24. 	נוכח המחלוקת על זכויות המקרקעין בחברת אוצר מפעלי ים בע"מ, על הרשות להפנות את העניין לשר האוצר על מנת שתינקטנה פעולות נמרצות ליישוב המחלוקת כשלב מקדים להפרטת החברה ועל הפרקליטות לשקול להפנות את המחלוקת בנוגע לחובות חברת אוצר מפעלי ים בע"מ לרמ"י להכרעת בית המשפט.

ליקוי
25. 	הקשיים בביצוע שינויים בתחומי הממשל התאגידי, פרק הזמן הממושך שבו נושא הפרטת קרנות השתלמות שהמדינה שותפה בבעלותן נמצא על המדוכה וכן הבעייתיות בתפקוד חלק מהקרנות מחייבים את הממשלה לבחון את סוגיית קרנות ההשתלמות אשר נמצאות בבעלות חלקית של המדינה.




ליקוי
26. 	נוכח ממצאי דוח זה, על המדינה, בבואה להקים חברות ממשלתיות, להביא בחשבון את הדרכים לסיים בעת הצורך את מעורבותה והחזקתה בהן.

ליקוי
27. 	החלטות הממשלה וועדות השרים משקפות את האינטרס הכללי של המדינה. לפיכך על הגורמים הממשלתיים לפעול על פי החלטות אלה, כל עוד לא שונו או בוטלו. על הגופים האמונים על ביצוען של החלטות הממשלה וועדות השרים לפעול לקידומן באופן נמרץ ומושכל, ולעדכן את הממשלה וועדת השרים בהתפתחויות משמעותיות.




































































רשות המסים בישראל

מיסוי רבנים, "מקובלים" ובד"צים



הגופים המבוקרים: רשות המיסים, הרבנות הראשית לישראל, רשם התאגידים, הרשות לאיסור הלבנת הון ומימון טרור.

ליקוי 

1. 	בחוות דעת של הלשכה המשפטית ברשות מינואר 2003 נקבע בנוגע לאחד המקובלים כי תקבוליו מפעילות חצרו הן בגדר "הכנסה מעסק". בספטמבר 2003 חתמה הרשות עם מקובל זה על הסכם חריג שקבע כי בגין תקבוליו עד שנת 2002 ישולם סכום חד-פעמי של 20 מיליון ש"ח, כ-3% בלבד מהסכום שנצבר באותו זמן בחשבונות הבנק שלו. בהסכם צוין כי המקובל כופר בחבות המס שלו על הכנסותיו, וכי התשלום לרשות הוא "תשלום טובה" שמשלם "אחד מחסידי הרב". הסכם חריג זה פגע בטיפול בהכנסותיהם של כלל המקובלים.


תגובה
רשות המיסים

1. 	בתיק ערעור של המקובלים – המערערים מבקשים לגזור מהסכם של ח' לעניינם הם. הרשות מתנגדת לכל השלכה שהיא בין ח' וההסכם עימו על נסיבותיו לבין מי מהמערערים ונסיבותיהם.


ליקוי

2. 	בשנת 2003 הנחתה מנהלת המחלקה הכלכלית בפרקליטות המדינה את הרשות להפיק לקחים מדרך פעולתה בבדיקת הכנסותיו של המקובל האמור, לקבוע עקרונות לחיוב המקובלים במס ולפרסם הנחיות בתחום זה. אולם עד למועד סיום הביקורת לא מילאה הרשות הנחיות אלה, למרות פרק הזמן הארוך שעבר מאז נתנו לה ולמרות חשיבות הנושא.


ליקוי 

3. 	בשנת 2009 דרשה הרשות ממדגם של 29 מקובלים להגיש דוחות מס שנתיים והצהרות הון, ו-22 מהמקובלים אכן הגישו דוחות והצהרות כאלה. שמונה מהמקובלים שהגישו דוחות והצהרות כאמור טופלו ביחידה הארצית לשומה, אך רק עם ארבעה מהם נערכו הסדרי שומה; שאר 14 התיקים, שהתנהלו במשרדי שומה אחרים, לא טופלו שומתית.




ליקוי

4. 	הבד"צים אינם כפופים לכללי אסדרה או שקיפות: מחיריהם אינם מפוקחים, וחלקם אינם מאוגדים והם אינם חייבים בדיווח למשרד לשירותי דת. לפיכך אין לרשויות המדינה מידע לגבי פעילותם והכנסותיהם. בהיעדר מידע כזה, היה מצופה מהרשות לאתר את עשרות גופי הכשרות הפרטיים ולהכלילם ברשת המס. ואולם הדבר לא נעשה.


ליקוי 

5. 	נבדקו הסדרי מס חריגים בין שני משרדי שומה (ירושלים 3 וגוש דן) ובין חמש חברות ועמותות הקשורות לבד"ץ מסוים. הסכמים אלו כללו הכרה בהוצאות בהיקף מצטבר של עשרות מיליוני שקלים (החל משנת 2000), בלא שהחברות והעמותות המציאו אסמכתאות בדבר הוצאות אלה כנדרש בחוק. משמעות הסדרים אלו היא הקטנת מס החברות על רווחי חברות ועמותות אלה ומתן פטור מניכוי מס במקור למי ששולמו להם הכספים. בכך קבעו פקידי השומה מתווה של אפליית מס פסולה.כתובתם של חלק מגופים אלה היא בירושלים, אך על ההסדר החריג עמם חתם פקיד שומה גוש דן. ההסדרים נעשו ללא התייעצות ואישור של המחלקה המשפטית והמקצועית של הרשות. 


תגובה 
רשות המיסים

4-5. 	ישנה התייחסות למוניטין שבהסכם כאילו מדובר במוניטין אישי ולא כך. המוניטין המדובר אינו אישי כלל אלא מדובר במותג/מונח 'בד"ץ' שבכוחו למשוך צרכנים אף למי שתיה, לחומרי ניקוי וכד', מוצרים ששאלת הכשרות אינה רלוונטית לגביהם. ישנו הגיון רב בלשייך חלק מהמחזור למותג בד"ץ ולהפנותו למוסדות תורניים, שהרי המותג בד"ץ שואב את מעמדו וכוחו החזקים מהמוסדות התורניים ומהרבנים העומדים מאחוריו. בהסכם שומות שנחתם בחודש יולי 2013 הוסכם לבטל הוצאות בגין "המוניטין" בסך של שבעה מיליון ₪ לשנים 2010-2011 וכן הוסכם שעד לשנת 2018 יבוטלו באופן הדרגתי ההוצאות בגין המוניטין ומשנת 2019 לא יתבעו בניכוי הוצאות אלה כלל. הנה כי כן, הרשות רואה שרק בזכות ההסכם משנת 2003 הגיעה ברבות הימים לחיוב במס מלא על מלוא הכנסות הבד"ץ. הבד"ץ ונציגיו סרבו בכל תוקף להתחיל לשלם מס ורק בעקבות עבודת שומה הם הביעו הסכמה ראשונית בשנת 2003 לשלם מס חלקי ובשנת 2013 הם הביעו 


                   
                   הסכמה מלאה לגבי תשלומים בעתיד. ביחס למנהל בד"ץ ב' אכן ישנו עיכוב מה בטיפול, אך התיק מטופל וישנה התקדמות. העיכוב נובע מסיבות שונות ובראשן מדובר בשנים שעבר זמן רב מאז. מנהל הבד"ץ לא ממציא את כל המסמכים שפקיד השומה דורש ממנו ושרק באמצעותם ניתן לשלול את טענותיו ולהכין תחשיב לשומה. הרשות מתנהלת מולו בזהירות כדי שלא להיכשל בטענה נגדית שבאותן שנים לא הייתה מוטלת עליו חובה לנהל ספרים והוא לא נדרש אז להגיש דוחות ולכן אלה נסיבות שבכוחן להצדיק אי המצאת התיעוד הרלוונטי שהרשות מבקשת. 
במסגרת ההגעה להסכם התקיימו התייעצויות רבות עם כלל היועצים הרלוונטיים, בחטיבות המשפטית והמקצועית, ברשות המיסים. חלק מהיועצים היותר מקצועיים והיותר בכירים חשבו שעמדתו של פקיד שומה י-ם 3, לחייב במס את הכנסות הבד"ץ, לא תעמוד במבחן בית המשפט. בלתי אפשרי לקבל חוות דעת משפטית כתובה ברשות המיסים בכל תיק ותיק ובכל שאלה ושאלה וזאת בשל הכמות העצומה של השומות הנערכות ובשל היקף השאלות המשפטיות העולות בתיקים. כל הגורמים המקצועיים והסמכותיים שהיו מעורבים ברכו על ההסכם וסברו שהוא נכון.


ליקוי

6. 	משרד השומה ירושלים 3 התחיל לבדוק את תיקו של מנהל בד"ץ ב ואף זימן בשנת 2008 את נציגו לדיון שומות. בידי הרשות היה מידע משנת 2003 ממנו עולה כי בחשבונות הבנק של המנהל נמצאו כ-11 מיליון ש"ח. מידע זה נזנח ולא טופל עד לשנת 2007. בטיפול השומתי שנעשה לאחר מכן לא קיבל פקיד השומה את גרסת המנהל לגבי מקורם של כספים אלה. אולם אף שמשרד השומה דחה בשנת 2008 את הסברי המנהל, לא השלימה הרשות את בדיקותיה לגבי תיקו האישי ולגבי התאגידים הקשורים אליו, ולא בדקה את הקשר בין הגידול בהונו של המנהל ובין פעילות הבד"ץ.


ליקוי

7. 	בספטמבר 2009 הורה מנהל הרשות דאז לסמנכ"ל שומה וביקורת לכלול את נותני שירותי הדת ברשת המס ולעדכנו. ואולם במועד סיום הביקורת לא בוצעה ההוראה ונותני שירותי הדת אף לא הוכללו בתכנית העבודה של משרדי השומה.


ליקוי

8. 	משרד מבקר המדינה ביקש מהרשות לאיסור הלבנת הון מידע שנצבר 



         אצלה בשנים 2014- 2012 בנוגע למקובלים ובד"צים. על פי חוק איסור הלבנת הון ומימון טרור, התש"ס-2000. התברר כי קיים מידע על פעילות 11 מקובלים ושישה בד"צים המצביע על חשש להלבנת הון.


ליקוי

9. 	לדעת משרד מבקר המדינה, על הרשות והיועץ המשפטי לממשלה לתת את הדעת בנוגע למיסוי תרומה או מתנה שמקבל אדם ממי שאינו בן משפחתו ואף ליזום שינוי חקיקה ככל שיידרש - כדי להסדיר בין היתר את מיסוי ענף המקובלים.


תגובה
רשות המיסים

9. 	הלכות פסוקות מרובות נקבעו לתורת המקור עליה מבוססת פקודת מס הכנסה. לפיכך, לדעת הרשות אין מקום לפרסם הנחיות כלליות כפי שנוסחו בדו"ח. יחד עם זאת, ניתן לשקול פרסום הנחיה באשר לעמדת רשות המסים ביחס למיסוי מקובלים. יצוין כי בשנת 2003 נציגת היועץ המשפטי לממשלה כיוונה לקביעת מדיניות ועקרונות לעמדת הרשות ולעבודתה היא, ללא התייחסות  לפרסומם לציבור. ואכן הרשות פעלה וגיבשה מדיניות ועקרונות לפעולה, בין היתר, בחוות דעת משפטיות שניתנו. חוות הדעת האחרונה היא מיום 7 לאוקטובר 2008. היועץ המשפטי לממשלה הבהיר במכתבו למנהל רשות המסים ביום 9 לפברואר 2009 כי חוות הדעת מקובלת עליו מבחינה משפטית ועקרונית. חוות הדעת הועברה לפקיד השומה המטפל שבו מרוכזים תיקי המקובלים והם מונחים על פיה. לנושא המלצות לתיקון חקיקה בדוח, מומלץ ליזום שינוי חקיקה ככל שיידרש בנוגע למיסוי תקבול שמקבל אדם ממי שאינו בן משפחתו כדי להסדיר את מיסוי ענף המקובלים: ראשית, ההמלצה מתייחסת לכלל המתנות שלא בתוך המשפחה– נושא שהוא רחב לאין שיעור מהנושא נשוא הדוח. שנית, ההמלצה ליוזמת חקיקה היא "ככל שיידרש". לאור ניהול תיקים בבית המשפט בסוגיה נשוא הדוח ולאור הבאת הסוגיה להכרעת בתי המשפט, הרשות בדעה שיש למצות בירור הדין הקיים  לפני שפועלים לתיקונו בחקיקה. הרשות סבורה שהעמדה בה היא נוקטת בתיקי הערעור המתנהלים, היא עמדה ראויה ומבוססת. 


ליקוי

10. 	על הרשות לפעול להכללת הבד"צים ברשת המס ובתכניות העבודה, כפי שנהוג לגבי כל הענפים הכלכליים במשק.



ליקוי

11. 	על הרשות לפעול לגביית מס גם מכלל נותני שירותי הדת כגון עורכי חופות, משגיחי כשרות, מוהלים וכדומה.










































































משרד התשתיות הלאומיות, האנרגיה והמים
קידום החיסכון באנרגיה


הגופים המבוקרים: משרד התשתיות הלאומיות, האנרגיה והמים, הרשות לשירותים ציבוריים-חשמל, משרד האוצר, המשרד להגנת הסביבה, משרד הכלכלה, משרד הבריאות, חברת החשמל לישראל בע"מ, ענבל חברה לביטוח בע"מ. 


ליקוי

1. 	בתיקון לחוק מקורות אנרגיה מ-2011 נקבע כי בתוך שלושה חודשים תאשר הממשלה, לפי המלצתו של שר האנרגיה, תכנית לאומית רב-שנתית להתייעלות אנרגטית, שתכלול, בין היתר, יעדים מדידים או כמותיים לחיסכון באנרגיה ולייעול השימוש בה ואמצעים לעמידה ביעדים אלה. אף שממועד תיקון החוק חלפו כמעט שלוש שנים, עדיין לא גובשה ולא הוגשה לממשלה לאישור תכנית רב-שנתית כנדרש בחוק.


תגובה
משרד התשתיות הלאומיות, האנרגיה והמים
	
1. 	נכון לחודש ספטמבר 2014, המשרד מוביל (באמצעות סמנכ"ל תשתיות אנרגיה ומים) עדכון תכנית לאומית רב-שנתית להתייעלות אנרגטית, כמתחייב מהוראות התיקון לחוק מקורות אנרגיה משנת 2011. התוכנית תכלול, בין היתר, יעדים מדידים/כמותיים לחיסכון באנרגיה ואמצעים לעמידה בהם במגזרים שונים במשק. עם השלמתה, תכנית לאומית רב-שנתית מפורטת להתייעלות אנרגטית תוגש לאישור הנהלת המשרד, ובהמשך לאישור הממשלה.


ליקוי

2. 	נמצאו ליקויים באכיפת החוק והתקנות ובפיקוח על ביצועם: האגף אינו אוכף את תקנות מקורות אנרגיה (פיקוח על יעילות צריכת אנרגיה), התשנ"ד-1993, בקרב תאגידים שהוקמו על פי חוק כמתחייב; אין למנהל תחום (אכיפה ופיקוח) או לכל עובד אחר באגף סמכות לאכיפת הוראות החוק והתקנות; בשל מחלוקות בין משרד האנרגיה ובין המשרד לביטחון הפנים, משטרת ישראל ומשרד המשפטים, אין לאגף הרשאות לביצוע חקירות הנדרשות לאכיפת חלק מהתקנות; האגף לא גיבש מדיניות אכיפה ולא הכין נוהל אכיפה כנדרש; אין בידי האגף בסיס נתונים שלם על צריכת האנרגיה של 



          הגופים במגזרים שהוראות החוק חלות עליהם; אף כי יש כ-20 תקנות, האגף אכף רק הפרות הנוגעות לאי-ביצוע סקר אנרגיה או אי-עדכון סקר, הכלולים בתקנות מקורות אנרגיה (ביצוע סקר לאיתור פוטנציאל לשימור אנרגיה), התשנ"ג-1993.


תגובה
משרד התשתיות הלאומיות, האנרגיה והמים

2. 	בחודש יוני 2013 מונה מנהל תחום אכיפה ופיקוח. בהמשך להבהרות משרד המשפטים, ביום 31.8.14,הסמיך שר התשתיות הלאומיות, האנרגיה והמים את מנהל התחום כמפקח. המפקח מוסמך לבצע אכיפת הוראות חוק מקורות אנרגיה ותקנותיו ורשאי להטיל קנסות מינהליים בשל הפרת חלק מהעבירות המנויות בחוק העבירות המינהליות. המפקח עדיין משולל סמכות לביצוע חקירות פליליות, וזאת עד לסיום עבודת המטה של משרד המשפטים, הבוחן את נושא ביזור סמכויות החקירה הפלילית בין משטרת ישראל לבין המשרד (ביחס לחוק מקורות אנרגיה והתקנות שהותקנו מכוחו).
	המשרד ממתין לסיום עבודת המטה של משרד המשפטים, הבוחן אמות מידה למתן סמכויות אכיפה למאסדרים שונים במשק, ובכלל זה למשרד. 
	כמו כן, גובש בשיתוף חברה חיצונית ובהנחיית היועץ המשפטי של המשרד - נוהל אכיפה שהכנתו הסתיימה ביום 19.6.2014. לאור קבלת ההסמכה כאמור, יוכל המשרד לאכוף את התקנות ועל ידי כך, בין היתר, יוכל לקבל את הנתונים הנדרשים לצורך בניית בסיס נתונים כאמור. עם זאת, לא יוכל המפקח לבצע אכיפה של התקנות המצריכות חקירה עד להסדרת הנושא מול משטרת ישראל ומשרד המשפטים.
	המשרד מציין כי הוועדה להצמדת רכב במשרד האוצר דחתה כבר שלוש פעמים (לרבות שתי פניות לוועדת הערעורים) את בקשת המשרד להצמדת רכב למנהל תחום (אכיפה ופיקוח), וזאת מנימוקים שאינם ידועים. בהיעדר אישור להצמדת רכב למפקח כאמור, אכיפת התקנות הנובעות מחוק מקורות אנרגיה תוכל להתבצע בצורה חלקית בלבד, וזאת לאור אופי עבודתו המצריך ביצוע ביקורת בשטח. לאור הביקורת, בכוונת המשרד לפנות לוועדה להצמדת רכב פעם נוספת. אולם המשרד שב ומדגיש כי בהיעדר המשאבים הנדרשים לצורך ביצוע האכיפה והטלת הקנסות, כנדרש בתקנות, לא תוכל להתבצע אכיפה מיטבית והאכיפה שתבוצע תהא מינימאלית.
	לאור ההתקדמות שחלה בנושא יכולת ביצוע האכיפה, גיבשה יחידת האכיפה תכנית אכיפה מסודרת שתצא אל הפועל בהקדם. כאמור, תכנית האכיפה תלויה במשאבים, לרבות העמדת רכב לטובת המפקח.



ליקוי

3. 	בהחלטה להפחתת פליטות מ-2010 קיבל משרד האנרגיה תקציב של 269 מיליון ש"ח לקידום התייעלות אנרגטית במגזר הביתי בשנים 2012-2011. הליך הפיקוח והבקרה שבוצע על פרויקטים שונים לסבסוד והחלפה של מכשירי חשמל ביתיים לקה בחסר. בין היתר ניכר כי לא נעשתה עבודת הכנה מתאימה טרם הוצאתם של הפרויקטים אל הפועל. הביקורת העלתה חשש ולפיו חלק מכספי הציבור שהושקעו בפרויקטים ירדו לטמיון בשל ליקויים שונים. האגף לא דרש קבלת מידע על מכשירי החשמל שהוחלפו בפועל ולפיכך הסתמך רק על אומדן שביצע לשם בדיקת ההתייעלות שהושגה. דבר זה פגע במהימנות הנתונים וביכולתם של מקבלי ההחלטות למדוד את התועלת בפרויקטים לעומת העלות שלהם.


תגובה
משרד התשתיות הלאומיות, האנרגיה והמים

3. 	המשרד, באמצעות יחידת האכיפה, ביצע פיקוח ובקרה אינטנסיביים על החברות שזכו במכרזים, בהיקף של אלפי ביקורות בכל רחבי הארץ. במקביל, בוצעה בקרה על ידי חברת הבקרה שנבחרה לצורך כך. במסגרת הפיקוח שבוצע על ידי יחידת האכיפה של המשרד נתגלו מספר חריגות שטופלו בחומרה על ידי המשרד, לרבות דרישה להשבת כספי הסבסוד של המשרד ונקיטת אמצעים נוספים. 
	יודגש כי ברובן המכריע של הביקורות לא נתגלו חריגות.
בנוסף, יוזכר כי בפרויקט החלפת המזגנים דרש המשרד מהחברות נתונים רבים, לרבות גיל המזגן המוחלף והספקו, המאפשרים מדידה טובה של רמת החיסכון שהושג בפועל. המדידה מוכיחה כי הפרויקט הינו כדאי ביותר וחוסך בצריכת האנרגיה בצורה משמעותית, הן למשק והן לצרכן הסופי. מהנתונים שנאספו לגבי גיל המזגן המוחלף משתמע כי רובם המכריע של המזגנים הינם בני עשר שנים ויותר, מעל ומעבר לציפיות הראשוניות לגבי רמת החיסכון שהושג כתוצאה מביצוע הפרויקט.


ליקוי

4. 	נמצאו ליקויים בהטמעת התייעלות אנרגטית ואכיפתה בקרב גופים ממשלתיים: הממונה לא פעל למימושה של החלטה 4095 ולא גיבש הוראות להתייעלות אנרגטית של גופים ממשלתיים ועמידה ביעדים כנדרש בתיקון לחוק מ-2011. במועד סיום הביקורת, דצמבר 2013 (להלן - מועד סיום הביקורת) יותר משלוש שנים לאחר סיום הליכי מכרז פיילוט ולאחר שנבחר ספק שביצע פעולות להתייעלות אנרגטית 



          בשבעה מבנים ממשלתיים על פי מכרז זה, אגף החשכ"ל וחברת ענבל טרם גיבשו לוח זמנים וקבעו אבני דרך להמשך קידום הפרויקט להתייעלות אנרגטית במבנים ממשלתיים נוספים.


תגובה
משרד התשתיות הלאומיות, האנרגיה והמים

4.	יודגש כי המשרד פנה מספר פעמים למשרדי הממשלה על מנת לקבל מהם את הנתונים הנדרשים, לרבות תכניות להתייעלות אנרגטית. לאור הביקורת המשרד יפנה למשרדי הממשלה פעם נוספת בבקשה להעביר את הנתונים.


ליקוי

5. 	בהחלטה להפחתת פליטות הופקד הטיפול בהתייעלות האנרגטית של כלל המגזרים, חוץ מהמגזר הביתי, על המשרד להגנ"ס, והוקצה לו לשם כך תקציב של 114 מיליון ש"ח לשנים 2012-2011, לשם מתן מענקים. בד בבד, משרד האנרגיה העניק גם הוא מענקים למגזרים השונים. מעורבותם של משרדים אחדים במתן מענקים יצרה הקצאה לא יעילה של משאבים שיכלו לשמש לטובת חיסכון באנרגיה.


תגובה
משרד התשתיות הלאומיות, האנרגיה והמים

5. 	המשרד פועל כבר שנים רבות לקידום נושא ההתייעלות האנרגטית. המשרד להגנת הסביבה פועל לקידום נושא הפחתת פליטות ולפיכך לא תמיד הפרויקטים שהוא מקדם תורמים להפחתת צריכת החשמל. 
	עם זאת, לאחרונה המשרד הציע למשרד להגנת הסביבה לצאת במשותף במכרז לביצוע התייעלות אנרגטית ברשויות מקומיות. המשרד סבור כי יש לאגם את המשאבים לצורך ההתייעלות האנרגטית במשרד התשתיות הלאומיות, האנרגיה והמים - וזאת, לצורך הקצאה יעילה של משאבים ולקידום מיטבי של נושא החיסכון האנרגטי. 
	המשרד סבור כי ראוי לחזור למצב שהיה קיים עד שנת 2010, כאשר נושא ההתייעלות האנרגטית רוכז בידי המשרד. במשרד נצבר ניסיון בן עשרות שנים בביצוע פעולות להתייעלות אנרגטית, ויהיה זה אך טבעי כי נושא כה חשוב יטופל ע"י הגוף המתמחה בכל הקשור בייצור חשמל בישראל.







תגובה
המשרד להגנת הסביבה


5. 	בוצעה התייעצות עם משרדי האנרגיה הכלכלה לגבי מודלים לתמיכה בהתייעלות אנרגטית מספר פעמים. בסוף אוגוסט 2014 השלימו המשרדים להגנת הסביבה ומשרד האנרגיה גיבוש מנגנון למתן מענקים להתייעלות אנרגטית ברשויות מקומיות. במסגרת יישום תכנית המענקים להפחתת פליטות גזי חממה אשר הופעלה בשנים 2011-13, גיבשו המשרדים להגנת הסביבה והכלכלה מנגנון למתן מענקים להשקעות בהתייעלות אנרגטית. גיבוש המנגנון בוצע לאחר שהתקיימו מספר התייעצויות עם נציגי האגף לשימור אנרגיה במשרד האנרגיה והמים. 


ליקוי

6. 	חברות להתייעלות אנרגטית מספקות אמצעי התייעלות לגופים שונים במשק ולוקחות על עצמן חלק מהסיכון הכלכלי הכרוך בכך. נמצא כי המשרד לא בחן אם יש לפעול להסדרת פעילותן של חברות אלה, ואם כן - באיזה אופן. כמו כן המשרד לא הקים קרן אשראי למתן הלוואות לחברות להתייעלות אנרגטית, כנדרש בהחלטה 4095.



תגובה
משרד התשתיות הלאומיות, האנרגיה והמים

6. 	בשיתוף פעולה עם משרד האוצר נבחרה חברת ייעוץ והוחל בביצוע סקר לבחינת דרכים לעידוד הנושא בישראל. תוצאות הסקר יפורסמו לאחר אישור המסקנות. 
	בנוגע להקמת קרן האשראי, למרות פניות המשרד, משרד האוצר לא אישר להקים קרן אשראי למתן הלוואות לחברות האסקו.


ליקוי

7. 	בשנת 2012 גיבשה רשות החשמל הסדר להפחתת ביקושים כוללת לחשמל בחודשי הקיץ, שיועד לצרכנים ביתיים בתעריף אחיד. צרכן שנרשם להסדר זה ויפחית בצריכת החשמל בשיעורים שבין 30%-15%, יזכה להנחה בחשבון החשמל. עלות ההנחה לצורך ביצוע ההסדר מתבטאת בהעלאת תעריף החשמל ומוטלת אפוא על כלל הצרכנים. שיעור הצרכנים שנרשמו להסדר וזכו להנחה עמד על כ-9% בלבד מכלל הנרשמים, ולא בוצע ניתוח המצביע על מובהקות בחיסכון בחשמל בקרב הנרשמים להסדר. למרות זאת החליטה הרשות להאריכו בשנה נוספת בשנת 2013.



ליקוי


8. 	על משרד האנרגיה לפעול לאלתר לאישורה בממשלה של תכנית לאומית רב-שנתית מפורטת להתייעלות אנרגטית, כמתחייב מהוראות התיקון לחוק משנת 2011.


ליקוי


9. 	על משרד האנרגיה לגבש מדיניות אכיפה; לסיים לאלתר את הסדרת פעילות הביקורת והאכיפה של הוראות החוק והתקנות - ובכלל זה לסיים את הליך הסמכת המפקחים לאגף; להסדיר עם משרד המשפטים, משטרת ישראל והמשרד לביטחון הפנים את סמכויות החקירה לפי החוק; להכין נוהל אכיפה מתאים; ליצור בסיס נתונים שלם על צריכת האנרגיה של הגופים שעליהם חלות הוראות החוק, וכן להכין תכנית ביקורת שנתית לקידום יעדיה של המדיניות שנקבעה.


ליקוי

10. 	על משרד האנרגיה לפעול להגברת הפיקוח והבקרה על הפרויקטים להתייעלות אנרגטית שהוא משתתף במימונם, הן במגזר הביתי והן במגזרים אחרים. כמו כן, על המשרד לפעול לקבלת נתוני אמת בדבר החיסכון האנרגטי המושג מהפרויקטים השונים, על מנת לאמוד את התועלת המושגת ביחס לעלות שהושקעה.


תגובה
משרד התשתיות הלאומיות, האנרגיה והמים

10. 	המשרד מבצע פיקוח הדוק על הפרויקטים להתייעלות אנרגטית. בין היתר, המשרד מבצע ביקורת באתר בו יותקן הפרויקט (טרם הפעלתו), וביקור נוסף לאחר קבלת דיווח על השלמת הפרויקט (לצורך בקרה). במקביל, המשרד דורש ומקבל את נתוני החיסכון המושגים מפרויקטים שונים. הנתונים נבדקים תוך ביצוע השוואה בין רמת ההתייעלות שהושגה בפועל לבין התחייבויות הזוכה בעת אישור הפרויקט.


ליקוי

11. 	על משרד האנרגיה לפעול ליישום החלטה 4095 והתיקון לחוק מ-2011 בנוגע להתייעלות אנרגטית בגופים הממשלתיים: ליצור תכנית להתייעלות במגזר זה ולגבש יעדי התייעלות; להנחות את הגופים הממשלתיים בנוגע לביצוע פעולות ליישום התכנית; לפעול לקבלת מידע בדבר הפעולות המבוצעות בגופים השונים כמתחייב ולהשתמש בסמכויות העומדות לרשותו מכוח החוק, לרבות אמצעי אכיפה. נוסף 



           על כך על אגף החשכ"ל לקבוע לוח זמנים ברור כולל אבני דרך לקידום פרויקט ההתייעלות האנרגטית במבנים ממשלתיים.


תגובה
משרד התשתיות הלאומיות, האנרגיה והמים

11. 	המשרד יפעל לקבלת מלוא הנתונים מהגופים הממשלתיים הרלוונטיים ויגבש יעדי התייעלות כנדרש. לאחר קבלת סמכויות החקירה, יוכל המשרד לאכוף את עמידתם בדרישות הנובעות מכוח החוק.


ליקוי

12. 	על משרד האנרגיה להשלים בהקדם את התקנת התקנות ואת עדכון התקנות המצויות בתהליכי עבודה. על האגף לשימור אנרגיה לבחון אם יש באפשרותו להמשיך ולקדם התקנת תקנות חדשות בנוגע למוצרי חשמל נוספים בהתחשב במשאבים הקיימים לאכיפתן.


תגובה
משרד התשתיות הלאומיות, האנרגיה והמים

12. 	ביום 23.6.2014, לאחר מספר פניות של המשרד, דנה ועדת הכלכלה של הכנסת בתקנה אשר מפחיתה את רף צריכת האנרגיה השנתית המחייב ביצוע סקר אנרגיה ל- 700 טון שווה ערך נפט (במקום 2,000 שעט"ן במקור). 
	עקב התנגדות משרד הכלכלה והתאחדות התעשיינים, ועדת הכלכלה לא אישרה את התקנה והנחתה את המשרד לקיים דיון עם המתנגדים לאישורה. בתיאום עם משרד המשפטים, עתיד להתקיים דיון בהשתתפות הגורמים הרלוונטיים (במשרד המשפטים) לצורך ליבון הטענות שעלו כנגד אישור התקנה. המשרד מקווה שיוכל לחזור לוועדת הכלכלה לאחר הדיון, על מנת לאשר את נוסח התקנות. בהקשר זה יוזכר כי נוסח התקנה תואם מראש עם משרד הכלכלה והיא אף פורסמה להערות הציבור וכי גם לאחר הפרסום לא התקבלו הסתייגויות של משרד הכלכלה.
	ביום 21.9.2014 אמור להתקיים דיון בוועדת הכלכלה של הכנסת לגבי שתי תקנות נוספות שהמשרד מבקש לאשר (לגבי ממירים דיגיטליים וגופי תאורה). במקביל, שתי תקנות אחרות נמצאות בתהליכי עבודה סופיים מול המשרדים הרלוונטיים, ולכשיושלמו, המשרד יביא אותן לאישור בוועדת הכלכלה כנדרש.




ליקוי


13. 	לצורך גיבוש תכנית ביקורת נדרש המשרד לאסוף נתונים על צריכת האנרגיה במגזרים שהוראות החוק חלות עליהם ולקבוע רף צריכה המחייב העברת דיווחים על צריכת אנרגיה שנתית, למנות אחראי אנרגיה ולבצע סקרי אנרגיה. הביקורת העלתה כי אין בידי המשרד בסיס נתונים שכזה, וכי לשם ביצוע הביקורות מסתמך המשרד על מי שהעביר נתונים בעבר. אין בידי המשרד מידע אילו גופים היו חייבים בהעברת נתונים על פי התקנות ולא עשו זאת, ואילו גופים חדשים החייבים בדיווח נוספו מאז הועברו הדיווחים האחרונים למשרד. במועד סיום הביקורת, המשרד פועל באמצעות ועדה משרדית להעברה ולקבלה של מידע ולקבלת קובץ מידע מחח"י על צרכני חשמל מעל רף מסוים.
	משרד האנרגיה מסר בתשובתו כי מיד לאחר קבלת הנתונים מחח"י יוחל בביצוע אכיפה. עוד ציין המשרד כי יפעל לאיסוף נתונים על צריכת מוצרי אנרגיה אחרים על מנת לבצע אכיפה גם בתחום זה.
	

תגובה
חברת חשמל לישראל בע"מ


13. 	משרד האנרגיה פנה במרץ 2013 לחברת החשמל לישראל בבקשת דיווח אודות צרכני החשמל מעל 1,000,000 קוט"ש במרץ 2013 והחברה הביעה את נכונותה להעביר את הנתונים הנדרשים.
	בהתאם לסעיף 7 לתקנות הגנת הפרטיות (תנאי החזקת מידע ושמירתו וסדרי העברת מידע בין גופים ציבוריים), התשמ"ו-1986 שעניינו "בקשה להעברת מידע" , התבקש משרד האנרגיה להגיש בקשתו לקבלת המידע  כאמור  על גבי טופס בקשה לקבלת מידע מאת גוף ציבורי לפי חוק הגנת הפרטיות, תשמ"א-1981.
	במסגרת הטופס נדרש, בין השאר, אישור היועץ המשפטי של הגוף הציבורי המבקש ולפיו למיטב ידיעתו המידע המבוקש הוא מידע שהגוף האמור זכאי לקבלו על פי סעיף 23(ג)(2) לחוק הגנת הפרטיות. 
	עד כה טרם התקבל בחברת החשמל טופס חתום כנדרש ועל כן טרם נשלח המידע המבוקש.

















הבטחת אספקתם של חומרי חציבה וכרייה

הגופים המבוקרים: משרד האנרגיה והתשתיות הלאומיות, משרד הפנים, המשרד להגנת הסביבה, רשות מקרקעי ישראל, משרד הבריאות, המינהל האזרחי באזור יהודה ושומרון, משרד הכלכלה, משרד התחבורה והבטיחות בדרכים, משרד הבינוי והשיכון, עיריות ערד ובאר שבע, משרד האוצר, רשות ההגבלים העסקיים והקרן לשיקום מחצבות. 


ליקוי

1. היעדר תיאום וביזור הסמכויות לניהול משאבי הטבע בין המשרדים השונים פוגעים ביכולתה של הממשלה לפקח באופן יעיל על אספקתם, הקצאתם השוויונית וניצולם של משאבי הטבע.


ליקוי

2. משרדי הממשלה המטפלים בתכניות הפיתוח העתידיות של ענפי הבנייה והתשתיות לא הכינו תחזית לעניין היקפי הצריכה של חומרי החציבה הנדרשים לענפים אלה.


תגובה
משרד הפנים

1,2	האגף לתכנון נושאי מסר כי בתאריך 7.8.14 יזם מינהל התכנון ישיבה עם גופי התשתית (רכבת, נתיבי ישראל, חוצה ישראל), משרד הבינוי והשיכון, ומשרד התשתיות, לצורך גיבוש מנגנון ונוהלי עבודה, כבר בשלבים המוקדמים, שיאפשרו ניצול יעיל של חומרי הגלם במסגרת עבודות הפיתוח. מהישיבה עלה כי משרד השיכון מוכן לבחון את הנושא ללא גיבוש מנגנון/הליך אלא בפרוייקט ספציפי. גופי התשתית לא רואים מקום ליצור הליך שיביא ליידוע מוקדם של המפקח על המכרות בדבר תכניות הפיתוח בעיקר עקב החשש מעיכובים בלו"ז של הפרויקטים ולכן הוחלט לא לקדם מסמך בנושא.


תגובה
משרד האנרגיה והתשתיות הלאומיות


2. 	במסגרת מסמך מדיניות לתכנית המתאר הארצית לכרייה וחציבה (תמ"א 14 ב') שהוכן בהנחיית משרדי הממשלה, ובהם משרד התשתיות הלאומיות האנרגיה והמים ואושר ע"י המועצה הארצית לתכנון ולבנייה, נקבעו היקפי הצריכה של חומרי החציבה למשק הבניה והסלילה עד לשנת היעד 2040. נכון לחודש ספטמבר 2014, מובא לאישור המועצה הארצית 



                    מסמך מדיניות נוסף - לתכנית מתאר ארצית לכרייה וחציבה של מינרלים תעשייתיים (תמ"א 14 ג') - אשר מציג את היקפי הצריכה של חומרים אלה עד לשנת היעד 2045. 
	מסמכי המדיניות הללו מהווים את תחזית היקפי הצריכה לחומרי החציבה. ככל שיתקבלו אומדני צריכה עדכניים של משרדי התחבורה והשיכון, המטפלים במרבית הפרויקטים הגדולים של ענפי התשתית, יהיה ניתן לעדכן את תחזיות הצריכה, אם יהיה צורך בכך.


ליקוי

3. בשנת 2013 העבירה מינהל מקרקעי ישראל (להלן-רמ"י ) למינהל את האחריות לתכנון מחצבות בלי שהמשרדים גיבשו במשותף אסדרה מחייבת - לרבות לוחות זמנים - להעברת תחומי האחריות בין הרשויות, ובלא שהוקצו המשאבים הדרושים לכך.


תגובה 
משרד האנרגיה והתשתיות הלאומיות


1,2,3. 	נושא הניצול המוקדם של חומרי הגלם - לפני פעולות הפיתוח - הינו נושא ידוע ומוכר מזה זמן רב, ויתרונותיו במונחים של ניצול מושכל ובר-קיימא ברורים. יחד עם זאת, הניסיונות שהמשרד יזם בשיתוף עם משרד הפנים - כדי לפרוט רעיון זה למונחים פרקטיים - העלו קשיים והסתייגויות. כך למשל, בדיון שנערך בעניין זה בחודש אוגוסט 2014 מרבית הנציגים הפנו למשרד כתף קרה בטענה כי הדבר יפגע בתכניות הפיתוח וכי לוח הזמנים הלחוץ ממילא אינו מאפשר להם לטפל גם בנושא זה. 
	המשרד פועל עתה להגברת המודעות לנושא בקרב הגורמים הרלוונטיים ומקווה כי יוכל לאתר בזמן פרויקט פיתוח מתאים על מנת לבחון את העניין בפועל, על כלל היבטיו. שיתוף פעולה מצד הגופים המקדמים פרויקטים גדולים (באמצעות יידוע מוקדם על תכניותיהם ועזרה בקידום ההליך התכנוני) יוכל לסייע רבות למימוש המשימה.


ליקוי

4. אין תיאום בין משרדי הממשלה המשתתפים בפיקוח על פעילות המחצבות ואין כל נוהל המגדיר את האופן הרצוי של הפיקוח, את יעדיו, את התזמון בין מועדי הפיקוח השונים ואת יחסי הגומלין בין הגורמים המפקחים.





תגובה
משרד הכלכלה


4. 	נכון לחודש ספטמבר 2014, מסתיימת עבודת הכנת נוהל הקובע דרישות בטיחות ובריאות תעסוקתית לעניין ביצוע עבודה במחצבות חול. בנוהל זה שולבו הערות ותיקונים של בעלי מקצוע במינהל הבטיחות. הנוהל יפורסם בקרוב ועותק ממנו יועבר גם לנציגי משרד האנרגיה, על מנת ליצור שיתוף פעולה והכרה משותפת של אופן עבודת המשרד. עצם הכנתו של הנוהל והכרת הדרישות המפורטות בו תעמיק את קשרי העבודה בין נציגי מינהל הבטיחות ונציגי משרד האנרגיה בתחומים אלה. למותר לציין, כי בכל הנוגע למחצבות אבן, שיתוף הפעולה קיים ומיושם הלכה למעשה בכל הנוגע לדרישות בטיחות ובריאות תעסוקתית וכן בכל הנוגע למתן היתרים לשימוש בחומרי נפץ בכפוף להיתרים לחציבה המוצאים על ידי משרד האנרגיה. 


ליקוי


5. היעדר תכנון מקדים ונכונות חלקית של בעלי הקרקע או של רשויות מקומיות לקדם את שיקום המחצבות פוגעים באינטרס הציבורי ומאפשרים השלכת פסולת ברשות הרבים, ואף שיש לקרן לשיקום מחצבות תקציבים המיועדים לכך.
	עם התפתחותם של ענפי התשתיות והבנייה, ולצד הגידול באוכלוסיית המדינה והמחסור בקרקעות זמינות, נוצרים קונפליקטים בין הצרכים השונים של החברה הישראלית. תכנון המחצבות מוסדר בחוק התכנון והבניה, התשכ"ה 1965 (להלן - חוק התכנון והבנייה), בשני מישורים - הארצי והמקומי. במקרים רבים התנגדו הרשויות להקמתן ולהפעלתן של מחצבות בשטח שיפוטן ופעלו במרץ לסכל תכניות של ועדות התכנון המחוזיות להקמת מחצבות אלה, אף שיש תכניות מאושרות במישור הארצי. לדברי גורמי תכנון האחראים לתכנון ענף החציבה, ההתנגדות הזאת עלולה לגרום להידלדלות העתודות של חומרי חציבה שאפשר להפיק מהמחצבות שכבר פועלות, לפגוע בתכניות להבטחת אספקתם של חומרי חציבה ולהקדים את היווצרות המחסור הצפוי בחומרי חציבה. כדי לשפר את היכולת של גורמי התכנון להוציא אל הפועל תכניות הרחבה במחצבות, הוכרו בשנת 2009 שטחי החציבה כתשתית לאומית שאת תכנונה יכולה לקדם הוועדה הארצית לתכנון ולבנייה של תשתיות לאומיות.
	נוסף על כך כמה מהמחצבות נמצאות בשטחים המוניציפליים של רשויות מסוימות, והן מפקחות על פעילות המחצבה ומפיקות ממנה תועלת אף על פי שהמטרדים הסביבתיים שמקורם במחצבה משפיעים על רשויות שכנות. עקב כך מתגלעות מחלוקות בין נציגי הרשויות המשתתפים בוועדות התכנון ונגרמים עיכובים בקבלת החלטות.



תגובה
משרד הפנים


5. 	האגף לתכנון נושאי מסר כי מסמך עם המלצות לגבי האופן בו יש לבצע שינויים בחלוקת ההכנסות ממחצבות הוצג בפני המינהל לשלטון מקומי ובפני ועדת מחצבות לצורך חלוקת הכנסות ממחצבות באופן שיוויוני בין הישובים הסמוכים למחצבה.


ליקוי


6. על אף שליטתן ארוכת השנים של חברות מועטות בענף החציבה והדרישה של ועדת הכלכלה של הכנסת מיוני 2013 כי רשות ההגבלים העסקיים תספק לה נתונים בנושא, בדצמבר 2013 (להלן - מועד סיום הביקורת) טרם נמסרו לוועדת הכלכלה הנתונים האמורים.


ליקוי

7. החלטות הממשלה, הוראות תקנות כספים ומשק ושינויי חקיקה בדבר מִחזור פסולת בניין והשבתה לשימוש לא השיגו את מטרתם. במסגרת פרויקטים ממשלתיים, השימוש בחומרים ממוחזרים אינו שיטתי והמשרדים הנוגעים בדבר לא ניתחו את הכשלים שגרמו לכך. משנת 2012 פעל המשרד להגנת הסביבה לאסדרת השימוש בפסולת בניין במסגרת פרויקטים ממשלתיים, באמצעות הצעת מחליטים, אולם במועד סיום הביקורת היא טרם אושרה.


תגובה
משרד הפנים

7. 	מחוז הדרום של המשרד מודיע כי בוועדה המחוזית דרום מקודמות תכניות מפורטות להקמת אתרי פסולת יבשה/בניין הכוללות בין היתר במסגרת השימושים המותרים בהם הקמת מערך מחזור הכולל מגרסה לפסולת בנייה.


תגובה
המשרד להגנת הסביבה

7. 	בעניין הכנת חקיקה לעניין השימוש בחומרים ממוחזרים, הנושא מקודם על ידי המשרד והצעת מחליטים מצויה על שולחנו של השר, לאחר גיבושה בעבודת מטה מעמיקה. 






ליקוי


8. הימשכות הליכי התכנון של תכנית מתאר ארצית (להלן - תמ"א) 14ב' לכרייה וחציבה ועיכובים בשיווק מחצבות שהוחזרו לרמ"י ובהוצאת מכרזים להפעלתן עלולים להקדים את מועד היווצרות המחסור בחומרי חציבה ואף להחמירו. היעדר תכניות של משרד התחבורה בנוגע לסוגיית השינוע המסילתי והיעדר אתרי פריקה ייעודיים באזורי הביקוש עלולים להביא לפגיעה ביישום אחת ההחלטות המרכזיות של תמ"א 14ב' לגבי אספקת חומרי חציבה ממחצבת תמר למרכז הארץ.


תגובה
משרד הפנים


8. 	האגף לתכנון נושאי מודיע כי תמ"א 42 כוללת כחלק ממרכיביה אתרי שינוע למטענים. התמ"א מצויה לקראת דיונים בועדות העורכים.
	מחוז דרום מציין כי בהוראות התכנית המקומית של המחצבה (פורסמה למתן תוקף ב-11/2/2010) נכלל סעיף לפיו תכנית מפורטת למסילת ברזל בתא שטח המיועד לכך תאושר לא יאוחר ממועד שיווק תא השטח המיועד לכרייה וחציבה. הפתרון המסילתי יהיה כרוך בחיבור לרשת המסילות הארצי. 
	לידיעת המשרד הובא כי רמ"י פרסמה מכרז להפעלת המחצבה ונבחר זוכה (לפני כחצי שנה).על משרד התחבורה להגיש תכנית למסילת הברזל בהקדם האפשרי.


תגובה
משרד התחבורה


8. 	המשרד יפעל במסגרת תכנית העבודה 2015 יחד עם כלל הגורמים הממשלתיים הרלוונטיים לקידום הנושא, כמו כן מנכ"ל משרד התחבורה יפעל לקדם את מעמד נציג המשרד בוועדת האורחים של תמ"א 14 ב', ממעמד של יועץ משקיף, למעמד של חבר בהתאם להמלצת הביקורת. ליקויים בניהול משק הכרייה והחציבה – תחזית לעניין היקפי הצריכה של חומרי החציבה. 
	ב- 7.5.14 הנחה מנכ"ל המשרד את חברת נתיבי ישראל בע"מ לרכז את נתוני הביקוש לטווחי הזמן הבינוני והארוך לחומרי חציבה, מכל חברות התשתיות שבאחריות משרד התחבורה. העבודה נמצאת בעיצומה והנתונים נאספים מכלל חברות התשתית וצפויה להסתיים עד לסוף שנת 2014. 






ליקוי


9. אף שהמחצבות פועלות זה עשרות שנים ובהיעדר מחקרים אשר ממצאיהם חד-משמעיים העוסקים בשאלה אם פעילות מחצבות ומכרות גורמת לזיהום אוויר הפוגע בבריאות האוכלוסייה שבקרבתם ולנוכח הידלדלות השטחים הפתוחים והתקרבותם של אזורים מיושבים אל אזורי החציבה, מועלות לפני ועדות התכנון התנגדויות שמונעות משיקולים סביבתיים ובריאותיים. חילוקי דעות בנושא זה תורמים להתמשכות תהליכי התכנון ומעמידים בספק את האפשרות להרחיב את אתרי הכרייה המיועדים לפי תמ"א 14ב'. לפיכך יש צורך שמשרד הבריאות יבדוק באופן פרטני את השפעתה של כל מחצבה על בריאות האוכלוסייה שבקרבתה. 


תגובה
משרד הבריאות


9. 	המשרד ממליץ לבחון קיום תסקירי השפעה על הבריאות כחלק משלים או נפרד מתסקירי השפעה על הסביבה, וזאת במקרים של תכניות אסטרטגיות או תכניות להקמת מתקנים בעלי השפעה פוטנציאלית משמעותית על הבריאות כגון תחנות כוח, מחצבות וכיו"ב. 
	על מנת לצמצם את התמשכות תהליכי התכנון עקב התנגדויות משיקולי בריאות, יש לבחון כבר בשלבי התכנון המוקדמים את ההשפעות הפוטנציאליות, חלופות מיקום וטכנולוגיה. 
	לשם כך המשרד מגבש נייר עמדה בנושא תסקירי השפעה על הבריאות ואפשרויות שילובם במערכת התכנון. נייר זה יופץ להתייחסות כלל הנוגעים הרלוונטיים.
	צפי לסיום: נובמבר 2014
	בשלב ביניים ועד להסדרת העניין, המשרד יחווה את דעתו על ממצאים סביבתיים שיש להם השפעה על הבריאות בכל מקרה בו המשרד להגנת הסביבה יבצע או ידרוש תסקיר השפעה על הסביבה. המשרד בשיתוף נציגים ממשרד האנרגיה והמים והמשרד להגנת הסביבה בוחן את האפשרות לבצע בחינה מחקרית של ההשפעה הסביבתית והבריאותית של מחצבות פעילות על היישובים הסמוכים.
	בשלב זה תתבצע בדיקת היתכנות של הערכת נתוני סביבה ותחלואה לפני ואחרי הפסקת פעילות של מחצבות מסוימות


תגובה
משרד הפנים


9. 	האגף לתכנון נושאי מודיע כי ב-1.5.13 אישרה ועדת הפנים של הכנסת תקנות אויר נקי. התקנות כוללות עדכון של ערכי איכות 



                   אוויר למזהמים הצפויים להיות במחצבות כמו חלקיקים נשימתיים PM2.5 PM10 הנחשבים למזהמים שכיחים בסביבה ומרכזיים מבחינת השפעותיהם על בריאות הציבור. ערכים אלו ייכנסו לתוקף ב-1.1.15 ואליהם יש להתייחס בתכנון. אשר על כן, ההמלצה כי המשרד יבדוק באופן פרטני את השפעתה של כל מחצבה על בריאות האוכלוסייה שבקרבתה אינה רלוונטית.

תגובה
המשרד להגנת הסביבה


9. 	בהינתן שמדינת ישראל הופכת עם הזמן לאחת המדינות הצפופות בעולם המערבי, הבעייתיות הנעוצה בקרבה של מחצבות לאזורים מבונים ולאזורים הרגישים סביבתית ואקולוגית, תלך ותתעצם עם הזמן. יחד עם זאת, חשוב להבהיר, כאמור, כי על פי הממצאים של 'ועדת בלינקוב' עד כה, לא יהיה זה נכון להצביע על הקונפליקט הסביבתי כחסם מרכזי בפעילותו של הענף. עוד יש להדגיש כי המשרד תומך בהרחבת מחצבות קיימות ככול האפשר, במידה שהן יעמדו בתקינה הסביבתית, וזאת על פני פתיחה של מחצבות חדשות, שיהוו מוקדים מגבילים נוספים לפיתוח בינוי למגורים ולפגיעה בערכי טבע ונוף קיימים (שגם כך האיום עליהם הולך ומתעצם).

ליקוי

10. על אף הזמן הממושך והמשאבים הרבים שהושקעו בקידום הכרייה בשדה בריר, לא הצליחו הגורמים המעורבים בנושא זה לגבש החלטה בעניינו. משרד הבריאות נדרש לקבוע את עמדתו לגבי אישור התכנית בשלביה המתקדמים. בהיעדר נתונים מספקים וחוות דעת מבוססות מהבחינה המדעית-מחקרית, התקשה המשרד לבסס את עמדתו, לרבות בנוגע לקיום כרייה ניסיונית, השתהה בקבלת החלטה בנושא, ולבסוף פנה לקבל ייעוץ חיצוני בין-לאומי בנושא בריר. בדוח של היועץ הבין-לאומי לבחינת השפעותיה של הכרייה בשדה בריר, שאותו הזמין משרד הבריאות בסוף שנת 2013, צוין בין השאר כי חוות הדעת בנושא שהכינו הגורמים השונים אינן עומדות בתקנים בין-לאומיים וגרמו בין השאר למחלוקות ולעיכובים במימוש אפשרויות הכרייה.


תגובה
משרד הכלכלה


10. 	עמדת המשרד, כי לאור התועלות הכלכליות, העסקיות, והתעסוקתיות, יש לאשר הכרייה בשדה בריר בשיטת כרייה בשלבים, כפוף לבחינה וניטור מקצועיים שיבחנו בפועל את ההשפעות והסיכונים הסביבתיים והבריאותיים של הכרייה. כל 



                   
                   זאת בהתאם לחוות הדעת של המומחה הבין לאומי, אשר קבע שאין סיכונים רדיולוגים כתוצאה מכריית פוספט. על כן יש לבחון את הכרייה בשדה בריר ככל פרויקט אחר בהתאם לעמידה בתנאי התסקיר הסביבתי אשר אושר ע"י המשרד להגנת הסביבה.
	לאור ההתנגדויות העיקריות של משרד הבריאות, השתתף המשרד בדיונים ובתגובות לחוות הדעת של המומחה הבין לאומי, שהוזמן ע"י משרד הבריאות. כמו כן, המשרד השתתף בדיוני ועדת הפנים והסביבה של הכנסת, בתאריך 3/5/2013, שדנה בנושא.
	ביום 20/5/14 המשרד הגיש, השגות מקצועיות המבקרות את פרשנות משרד הבריאות לממצאי המומחה הזר. בניגוד לעמדתו של משרד הבריאות אשר התבסס על דו"ח המומחה הזר ובחר שלא לאשר את הכרייה בשדה בריר בטענה שכריית הפיילוט לא תספק ביטחון כי לכרייה בהיקף מלא לא תהייה השפעה בריאותית שלילית, משרד הכלכלה קרא והבין מפורשות מדו"ח המומחה שכן ניתן לאפשר כרייה בשדה בריר. המומחה האמור לא שלל מכל וכל את הכרייה בשדה בריר, אלא הניח בפני מקבלי ההחלטות מצע לקבלת החלטה. הוא הציע חלופות לבחינת הנושא ובכלל זה את האפשרות לאישור הכרייה בשלבים ללא ביצוע פיילוט של כרייה ניסיונית, או כרייה בהיקף שיגדל בשלבים. 
	המשרד גם מתנגד לתפיסה החדשה שמשרד הבריאות מאמץ, של תסקיר השפעה על הבריאות. במדינת ישראל ישנם סטנדרטים של איכות אוויר כפועל יוצא מחוק אוויר נקי. אלו מייצגים את הריכוז המקסימאלי המותר והוא כבר משקלל בתוכו היבטים של בריאות הציבור לפיהם נקבעו ערכים אלו. כיום לפי החוק, כל עוד פרויקט הכרייה העתידי עומד בערכים, ניתן להוציאו לפועל. מנגד, משרד הבריאות, מבקש להתחיל לבחון את הדלתא המתווספת לריכוזים באוויר ולאו דווקא לבחון את הריכוז הכולל אם הוא עומד בסטנדרטים או לא. להחלטה לדרוש עמידה בתסקיר בריאותי נוסף על התסקיר הסביבתי ישנה השפעה רוחבית אדירת ממדים על הכלכלה, פיתוח המשק, התעשייה והמדינה. 
	המשרד קיים פגישה עם מנהלת מינהל התכנון במשרד הפנים, בתאריך 4/8/2014, להצגת עמדת המשרד, הן בנושא שדה בריר והן בראייה הרוחבית יותר של התייחסות לתסקיר ההשפעה על הבריאות.
	המשרד ממתין לדיוני ועדת העורכים של תמ"א 14, שממליצה לוועדת התכנון הארצית, הצפויה להתכנס בשבועות הקרובים.
	המשרד ימשיך בפעולות שיידרשו להסרת החסמים לאישור שדה בריר כמקור הפוספטים לתעשייה, לעתודה יצרנית משמעותית לתעשייה הכימית בכלל ותעשיית הדשנים בפרט.



תגובה
משרד הבריאות


10. 	חוות הדעת אשר הוגשו מטעם המשרד, היו מקצועיות ומספקות לשם גיבוש עמדת המשרד כפי שאכן גובשה והוצגה לפני שנים גם אם לא היו זהות לזו של המומחה מחו"ל. בסופו של יום, חוות הדעת של המומחה הבין-לאומי חיזקה את עמדת המשרד וכידוע היא לא השתנתה.
	במטרה להימנע ממצבים בהם המשרד נדרש לגבש החלטה בשלבים מאוחרים של תכנון, המשרד מקדם את נושא תסקיר השפעה על הבריאות שמטרתו לבחון את ההשפעות הבריאותיות כבר בשלבי התכנון הראשוניים.


תגובה
משרד הפנים


10. 	האגף לתכנון נושאי מבהיר כי הכרייה הניסיונית בשדה בריר אינה רלוונטית לאור החלטת מינהל התכנון לקדם את אתר זוהר דרום בתמ"א 14ב'.
	ב-31.3.14 התקבל מכתב משרת הבריאות לאחר שקבלו חוו"ד של מומחה אובייקטיבי שבחן את הכרייה בשדה בריר וההשפעות הבריאותיות הצפויות שלה. המסקנה של שרת הבריאות היא שהפיילוט לא יוכל לשקף באופן מלא את המצב בפועל וכי השתכנעה כי הכרייה בשדה בריר תביא לסיכון בריאותי שאינו עומד בסטנדרטים של סיכון בריאותי המקובלים בארה"ב ובאירופה כיום, ולכן הם מתנגדים לכריה בשדה בריר. עוד מציינת השרה כי יש להכין לגבי כל אתר המשפיע על בריאות הציבור, תסקיר השפעה על הבריאות.
	בנושא סקר בריאותי- סקר בריאותי אינו נדרש בחוק או בתקנות ואין הנחיות מאושרות לכך כיום. כמו כן לא נערך לפרוייקטי תשתית אחרים.
	הכנת מסמך המדיניות של תמא/ 14 ג' הסתיימה והוא יובא לאישור המועצה הארצית בחודש אוקטובר 2014. המסמך המליץ על אתר זוהר דרום (הכולל את שדה בריר) כאתר מרכזי לכריית פוספטים ועל קידומו בתמ"א/ 14 ב'. 
	כהכנה לדיון במועצה הארצית התקיימה ישיבה בראשות מנהלת מינהלת התכנון ובהשתתפות נציגי משרד הבריאות והגנת הסביבה, הכלכלה והתשתיות. בישיבה זו סוכם כי הכרייה בשדה בריר אינה שונה מפרויקטים חדשים אחרים הכוללים תוספת של זיהום אויר ביחס למצב הקיים, אך הם עומדים בתקני הסביבה שנקבעו בחוק אויר נקי ובתקנות. הובהרה עמדת משרד הבריאות לפיה אין לבחון פרויקט גדול וחדש שקרוב לריכוזי אוכלוסיה ומייצר חשש לסכנה בריאותית 



                    בקריטריונים של תקנים סביבתיים אלא יש להימנע באופן מוחלט מכל תוספת סיכון, גם אם הפרויקט עומד בתקנים סביבתיים. 
	לעמדה זו של המשרד השלכות רוחב ניכרות על פרויקטי התשתית, התחדשות עירונית וכלכלת ישראל. המשרד אינו מקבל את תקנות אויר נקי כסיכון קביל. 
	ממחוז דרום נמסר כי בישיבה שהתקיימה ב-4/8/2014 אצל מנהלת מינהל התכנון, סוכם כי בהתאם להמלצות מסמך המדיניות של תמ"א 14/ג, אתר הכרייה שדה בריר ייכלל ברשימת האתרים של תמ"א 14/ב (אשר תכלול בנוסף גם אתרים של מינרלים תעשייתיים).
	בנוסף, אתר זוהר דרום הכולל בשטחו את "שדה בריר" יקודם במסגרת תכנית מתאר ארצית ברמה מפורטת.

ליקוי

11. על משרד האנרגיה לגבש אסטרטגיה לאומית כוללת לניהול משאבי הטבע, לצורך הבטחת אספקתם, אסדרתם, ייעול השימוש בהם ועדכון החקיקה הרלוונטית בעניינם. לשם אבטחת אספקה סדירה של חומרי חציבה, על מוסדות התכנון והגורמים הנוגעים בדבר, ובראשם משרדי הפנים, האנרגיה ורמ"י, לפעול ביתר שאת לאישורה וליישומה של תמ"א 14ב' וזאת בהתחשב במגבלות הסביבתיות, הבריאותיות והתכנוניות. הימשכות ההליכים לאישורה של התמ"א מחייבת נקיטת צעדים מידיים למיצוי העתודות במחצבות הקיימות, לאישור תכניות להעמקתן ולשיווק המחצבות שבידי רמ"י.


תגובה
משרד האנרגיה

11. 	הליקוי מתייחס לשלושה נושאים שונים - העניין התכנוני ובראשו תמ"א 14 ב', סוגית שיווק המחצבות וקביעת מדיניות כוללת (אסטרטגיה) לניהול משאבי הטבע. היות והאחריות על נושאים אלה מוטלת על גורמים שונים, ואופן הטיפול בהם שונה בתכלית, חשוב להבחין ביניהם.
	אישור תמ"א 14 ב - המשרד פועל בשיתוף פעולה מלא עם משרד הפנים במטרה להביא לאישור מהיר ככל שניתן של התכנית. תמ"א 14 ב' תעלה לדיון במועצה הארצית עד סוף שנת 2014, לצורך העברתה להערות הוועדות המחוזיות. 
	שיווק המחצבות - נושא בעייתי זה נמצא באחריות רמ"י. המשרד פועל כמיטב יכולתו כדי לסייע לרשות לשווק את האתרים.
	מדיניות כוללת לניהול משאבי הטבע - המשרד מקבל את הערת הביקורת ותומך בריכוז ראייה כוללת של מכלול הנושאים 



                     הנוגעים בניהול אוצרות טבע במשרד. מדובר בעדכוני חקיקה ותקינה, ייעול השימוש בחומרי הגלם, ניצול מקורות חלופיים, חציבה בתת-הקרקע, יצירת מאגר נתונים כולל, צמצום השפעות סביבתיות, התחשבות בהיבטים כלכליים ועוד. 
	המשרד מתכנן לסיים מיפוי הנושאים והצרכים הקשורים בכך במהלך שנת 2015, כדי להגדיר את היעדים ולנסח את האמצעים הנדרשים להשגת יעדים אלה.


תגובה
משרד הפנים


11. 	האגף לתכנון נושאי מודיע כי נושא תכנון פעילותן של המחצבות לטווח הארוך וניצול העתודות במחצבות באופן מאוזן, מטופל במסגרת ועדת בלניקוב שהוקמה ביום 31.12.13 במטרה לבחון את מצוקת המקרקעין בתחום המחצבות.
	המשרד מבהיר כי, תמ"א 14 ב' אינה עוסקת בנושא של הרשאות אלא רק בנושאים תכנוניים, ומסמך המדיניות שלה מציג תחזיות מבוססות לביקוש לחומרי גלם.
	האגף מבהיר עוד כי במינהל התכנון הוחלט לקדם במסגרת תמ"א 14 ב' את אתרי הכרייה והחציבה למשק הבניה והסלילה יחד עם אתרי הכרייה והחציבה של מינרלים תעשייתיים. מהלך זה ייתר את הצורך בקידום שתי תכניות במקביל. בעקבות כך, חל שינוי בלו"ז הקידום של תמ"א 14ב'. תכנית זו, שתטמיע בתוכה גם את אתרי המינרלים התעשייתיים, אמורה לעלות לדיון במהלך החודשים הקרובים, לאחר שיאושר ע"י המועצה הארצית מסמך המדיניות למינרלים תעשייתיים.


ליקוי


12. על משרד האנרגיה להציג לממשלה בהקדם את בעיית המחסור המסתמן ואת השפעותיה הצפויות על פיתוח התשתיות, על בניית דירות למגורים ועל יוקר המחיה ולגבש הצעות אפשריות לפתרונה, ובכלל זה לטפל בסוגיית ביזור הסמכויות. בד בבד, עד שהממשלה תכריע בנושא, על משרד האנרגיה להמשיך לפעול באמצעות הכלים שעומדים לרשותו כדי להתמודד עם הבעיה ולצמצמה.


תגובה
משרד האנרגיה


12. 	כבר מספר שנים המשרד העלה על סדר היום את בעיית המחסור המסתמן בחומרי הכרייה והחציבה. לאור הנתונים, החליטה המועצה הארצית על הכנת תמ"א 14 ב'. כאמור, 



                   התכנית תוצג בקרוב במועצה הארצית והמשרד מקווה כי הנוגעים בדבר יתנו כתף לאישורה המהיר. 
	עד לאישור תמ"א 14 ב', במגבלות הנובעות מכך, המשרד ממשיך לפעול באמצעות הכלים העומדים לרשותו לקידום תכניות מפורטות באתרים שיש סיכוי לאישורם (כגון הר דרגות וקדרים), ביצוע סקרים גיאולוגיים לבחינת איכות חומר הגלם באתרים המוצעים בתמ"א 14 ב', ניצול חומרי גלם מאזורי הפיתוח, תמיכה בשינוע מסילתי (מלווה באתרי פריקה וטעינה), מתן סיוע לרמ"י בשיווק מחצבות ועוד. 


ליקוי

13. על משרד הבריאות לפעול בהקדם לגיבוש ולפרסום של כלים לבחינת השפעתן של הכרייה והחציבה על בריאות האוכלוסייה ואיכות חייה. היעדר כלים כאמור תורם לאי-ודאות בתחום ומגביר את החששות בקרב תושבים באזורי החציבה, גורמים אשר עלולים להביא לעיכובים משמעותיים בהליכי התכנון ולפגיעה כלכלית בענפים אלה ובמשק בכלל.


תגובה 
משרד האנרגיה

13. 	ראוי לוודא שככל שמשרד הבריאות יקדם כלים וכללים לבחינת השפעות הכרייה והחציבה על בריאות האוכלוסייה - אלה יוכנו בשיתוף ובתיאום עם הגופים הרלוונטיים לעניין, ויהיו מקובלים עליהם.


תגובה
משרד הבריאות

13. 	כלים מסוג זה כבר קיימים. הבעיה אינה בהערכת סיכון בריאותית אלא בצורך בקביעה ברמת הממשלה – מהי רמת הסיכון הקבילה. החלטה מסוג זה צריכה להיות בין משרדית ברמת כלל ממשלתית.

ליקוי

14. על הממשלה להכריע בהקדם לגבי עתידה של תעשיית הפוספטים לטווח הארוך ובתוך כך להביא בחשבון גם את טובת הדורות הבאים. עקב מוגבלות שיטות המחקר בתחום ודלות הידע הקיים בעולם, קשה לאמוד את ההשפעה של הכרייה על בריאות הציבור, ולכן מומלץ כי משרד הבריאות יציג לממשלה הצעה לקביעה של רמות סיכון לאומיות והממשלה תכריע בנושא זה. 



תגובה
משרד הבריאות


14. 	המשרד אימץ במקרה של שדה בריר את הגישה המקובלת בעולם להחלטה במקרה של תוספת סיכון כתוצאה מפרויקט חדש.
	המשרד מצפה שיתקיים דיון בנושא לצורך קבלת החלטה ברמה הממשלתית. משרד ראש הממשלה יעקוב אחר ההתפתחות בנושא.

ליקוי

15. על גורמי התכנון לגבש כלים מוסכמים וישימים ששימוש בהם במסגרת תכנון סטטוטורי של תשתיות יאפשר להבטיח כי נשקלו כל השיקולים הנוגעים לשמירה על חיי אדם, על בריאותם ועל איכות חייהם. בהתאם לכך, על משרדי הממשלה המעורבים בדבר לבדוק, כל אחד בהתאם לאחריותו המקצועית, את הצורך בכרייה בשדה בריר, את הסיכונים והסיכויים הגלומים בכרייה ואת היקפה והשפעותיה על בריאות האוכלוסייה, על המשק ועל התעסוקה. ראוי שהממשלה תבצע כל זאת לפני שייעשה בקרקע שימוש אחר.


תגובה
משרד האנרגיה


14-15. 	ההמלצות שגובשו במסגרת מסמך המדיניות לתמ"א 14 ג' הצביעו על נחיצותו של שדה בריר לתעשיית הפוספטים. המלצות אלו אמורות להגיע לשולחנה של המועצה הארצית בישיבתה הקרובה, בתחילת אוקטובר 2014. אימוץ המלצות צוות התכנון ע"י המועצה הארצית ייתן מענה להערת הביקורת בדבר הצורך לגבש עמדת ממשלה לגבי פיתוח שדה בריר. 
	במידה וההמלצות לא יקודמו - ולמשרד הבריאות תינתן סמכות מרחיקת לכת לקביעת רמת הסיכון הנשקף מאתרי הכרייה והחציבה – המשרד עלול לטרפד את הליכי התכנון של מחצבות בכלל ושדה בריר בפרט. 
	

תגובה
משרד הבריאות


15. 	המשרד סבור כי הכלי הנכון לצורך כך הוא תסקיר השפעה על הבריאות אשר יבחן לא רק את נושא ההשפעה הבריאותית הישירה אלא גם את כל הנושאים הקשורים לרווחת התושבים כגון תעסוקה, תדמית, תיירות וכו'.




ליקוי


16. 	על המשרד להגנת הסביבה בשיתוף משרדים אחרים, ובהם משרד האנרגיה, לגבש בהקדם הצעת מחליטים לאסדרת השימוש בחומרי בנייה ממוחזרים. כמו כן, עליו להחיש את גיבוש התקינה ונוהלי העבודה בנושא זה בחברות הממשלתיות ובמשרדי הבינוי, התחבורה והאנרגיה. על משרדי הממשלה העוסקים בתשתיות ובינוי לפעול להגברת השימוש בפסולת בניין כתחליף חלקי לחומרי חציבה במקרים המתאימים כדי להפיק מפסולת זו תועלת מרבית, וזאת תוך ניצול מיטבי של חומרי חציבה מאיכות נמוכה שמצטברים במחצבות.


תגובה
משרד האנרגיה


16. 	בכוונת מינהל אוצרות טבע לבחון את הנושא במסגרת גיבוש המדיניות הכוללת לניהול משאבי טבע.


תגובה
משרד הפנים


16. 	האגף לתכנון נושאי מודיע כי תמ"א/ 16 (טיפול בפסולת מוצקה) קובעת אתרים להטמנת פסולת מוצקה ומאפשרת בהוראותיה גם הקמת אתר למחזור פסולת בנין בהליך של היתר. עוד מאפשרת התמ"א הוספה או הגדלה של אתרי הטמנה באישור המועצה הארצית.
	בנוסף, לכל המחוזות יש תכניות אב לטיפול בפסולת יבשה. בחלק מהמחוזות קודמו ומקודמים תכניות מפורטות לטיפול והטמנה של פסולת בנין. תמ"א/ 14 ד' - מטרתה לאתר אתרי ויסות בפריסה ארצית לטיפול בעודפי עפר.


ליקוי


17. 	משרד מבקר המדינה מעיר למשרד האנרגיה כי תמ"א 14ב' לכרייה וחציבה היא בראש ובראשונה בעלת חשיבות מהבחינה התכנונית, משום שהיא נועדה לסמן אתרי כרייה וחציבה, ומשום שהיא כוללת "מסמך מדיניות" שמרכז אינטרסים של גופים שונים ומשמש כבסיס למדיניות בענפי כרייה וחציבה, אך היא אינה משמשת תחליף לאסטרטגיה. לדעת משרד מבקר המדינה, כדי להגביר את השקיפות לגבי היקפי העתודות של משאבי טבע בישראל ולהבטיח שחלוקתם תתבצע באופן צודק, והואיל ומרבית הידע המקצועי ומרבית האחריות המינהלית לגבי משאבי הטבע השונים נתונים בידי משרד האנרגיה, ראוי כי הוא ירכז את גיבושה של אסטרטגיה לאומית כוללת לניהול משאבי הטבע, יפרסמה וכן יפעל לעדכן את החקיקה 



           הרלוונטית בהתאם לכך. האסטרטגיה תבטא את חזונו ארוך הטווח ואת המדיניות הרצויה לגבי כלל משאבי הטבע, שלפיה יותווה מערך סדור של החלטות ופעולות ליישומה ויוקצו המשאבים הדרושים לשם כך. 


תגובה 
משרד האנרגיה


17. 	המשרד פועל לגיבוש מדיניות כוללת לניהול משאבי הטבע. במהלך שנת 2015 המשרד מתכנן להגדיר את היעדים ולסכם את האמצעים הנדרשים להשגתם. יישום המדיניות מותנה בקיום משאבים נוספים וכלים משלימים, לרבות עדכון החקיקה. 

ליקוי


18.	על משרד האנרגיה לשקול מהי הדרך המיטבית לייעל את הטיפול במערכת המחשוב ולהתאימה על פי הצורך לעבודה מול מערכות מחשוב חיצוניות. לדעת משרד מבקר המדינה ניהול מערכות מידע נפרדות בגופים השונים לטיפול במשאבי הטבע שמקורם במחצבות והאופן שבו מועבר המידע בין המערכות גורם להקצאה לא יעילה של משאבים ולפגיעה באיכות הנתונים ובאמינותם. עקב כך נפגמת יכולתם של מתווי המדיניות לקבל החלטות הנוגעות לניהול משאבים אלה ולפקח עליהם. על משרד האנרגיה לשקול אם לרכז בידיו את ניהול המידע לגבי עתודות משאבי הטבע, לרבות מידע שנמצא בידי משרדים אחרים.


תגובה
משרד האנרגיה


18. 	המשרד מסכים עם הביקורת בדבר חשיבות ניהול משאבי הטבע באמצעות מערכת מידע ממוחשבת המרכזת נתונים של כלל הגופים הרלוונטיים לעניין. נושא זה יבחן במסגרת מסמך המדיניות לניהול משאבי הטבע. 
	ככל הידוע למשרד, כיום אין מערכות מחשוב בין-משרדיות המרכזות מידע בנושאים משיקים המטופלים ע"י משרדים שונים. מכל מקום, המשרד יברר האם קיימת מערכת מחשוב ממשלתית שניתן להתבסס עליה (לניהול מידע על אוצרות טבע ועבודה מול מערכות מחשוב חיצוניות) או גורם ממשלתי שיכול לסייע בעניין זה. 
	עד שתוקם מערכת שכזאת יהיה ניתן, על בסיס המערכת הממוחשבת הנמצאת בידי מינהל אוצרות טבע, לספק בתוך זמן 



                     קצר נתונים מעודכנים על עתודות חומרי הגלם בענף הכרייה והחציבה - ובהמשך גם על כלל משאבי הטבע במדינת ישראל. 


ליקוי


19. 	משרד מבקר המדינה מעיר למינהל ולרמ"י כי עליהם לגבש במשותף אסדרה מחייבת שתעגן את העברת האחריות לתכנון המחצבות, תוך שימת דגש על אחריותו הכוללת של המינהל לניהול ענף הכרייה והחציבה, ובה ייקבעו בין היתר אופן הקצאת המשאבים הדרושים ולוחות הזמנים הנדרשים לכך. לדעת משרד מבקר המדינה, על משרד האנרגיה, בשיתוף משרד האוצר ורמ"י, לקבוע בהקדם את גבולותיהם של תחומי האחריות בין הרשויות השונות, ולפעול לייזום חקיקה ועדכונה באופן שיבטיח את הקצאת המשאבים הנדרשים לשם כך.


תגובה
משרד האנרגיה


19. 	המשרד ייקח על עצמו, כפי שהתחייב, את האחריות לתכנון אתרי הכרייה והחציבה בארץ - לאחר הקצאת המשאבים ותקני כוח האדם למימוש משימה חשובה זו.


ליקוי

20. 	מידע שנמצא בידי המשרד להגנת הסביבה מלמד כי חלק נכבד מפסולת הבניין ועודפי העפר (להלן - פסולת) המיוצרים בישראל הועברו במשך שנים ללא בקרה להטמנה באזור יהודה ושומרון (להלן - איו"ש). בספטמבר 2007 הוציא ראש המינהל האזרחי באיו"ש (להלן - המנהא"ז) צו אלוף האוסר על הכנסת פסולת לאזור זה ללא אישור מפורש מהמנהא"ז. לדברי המשרד להגנת הסביבה, עם כניסתו לתוקף של איסור זה עשה המנהא"ז כמה פעמים ביקורות לאכיפת הצו, ואלו הביאו להפחתה בהיקף ההעברות של פסולת לאיו"ש. אולם על פי המשרד להגנת הסביבה, בשנים האחרונות הצו לא נאכף ואין בקרה על כמויות הפסולת המועברות לאיו"ש. משרד מבקר המדינה פנה למנהא"ז על מנת לקבל נתונים לגבי האכיפה שביצע ליישום הצו ועל תוצאותיה, אולם במועד סיום הביקורת עדיין לא המציא המנהא"ז שום נתון מהנתונים המבוקשים.
	מנהא"ז מסר בתשובתו ממרץ 2014 למשרד מבקר המדינה כי לא ידוע לו על הבקשה האמורה מצד משרד מבקר המדינה, אך ציין כי בינואר 2014 הוקמה יחידה ייעודית שאמורה לטפל באכיפתה של העברת פסולת לאיו"ש.






תגובה 
המינהל האזרחי באזור יהודה ושומרון


20. 	בדצמבר 2013, הוקמה יחידת "דוד" המסופחת לקמ"ט איכות הסביבה, שתפקידה למנוע זליגת פסולת ללא היתר מישראל לתחומי אזור יו"ש. היותה של היחידה ייעודית לנושא זה, בפעילות שוטפת 24 שעות ביממה, הגדילה משמעותית את שיעורי התפיסה של עברייני פסולת. מתחילת פעילותה ועד היום (ספטמבר 2014) נתפסו והוחרמו על ידי היחידה 170 כלי רכב ששינעו פסולת בניגוד לצו. בנוסף , פעילות היחידה תרמה לעליה בהיקף הפסולת שהתקבלה בתוך האתרים המוסדרים בתוך ישראל ולעליה בכמות הבקשות להיתרי הכנסת פסולת ליו"ש לאתרים מוסדרים. לאור ההצלחה המרובה של יחידת "דוד", הוחלט לאחרונה על הכפלת מצבת כוח אדם ביחידה. 


ליקוי

21. 	שמירה על עקרונות בטיחות והבאה בחשבון של ההשפעה הסביבתית של תמ"אות על נושאים תשתיתיים במסגרת ביצוע תהליכי התכנון עשויות לסייע למדינה להוציא לפועל פרויקטים תשתיתיים. על משרד הפנים ועל ועדות התכנון לוודא שעקרונות אלו מיושמים במסגרת תהליכי התכנון של התמ"אות השונות.































































משרד הבינוי והשיכון

דירות שירות ויחידות מגורים במרכז הרפואי ע"ש חיים שיבא - תל השומר


גופים מבוקרים: משרד השיכון, חברת עמידר, המרכז הרפואי המשולב ע"ש חיים שיבא, משרד הבריאות, רשות מקרקעי ישראל, עיריית רמת גן, עיריית תל אביב, משרד הפנים.


ליקוי 

1. 	הקצאת דירות ללא נימוק: ועדת האכלוס של המרכז הרפואי המקצה את דירות השירות לסגל רפואי אינה מפרטת את הנימוקים להחלטותיה, וזאת בניגוד לסדרי מינהל תקין.


תגובה
משרד הבריאות

1. 	מחודש פברואר 2014 הובהר לבית החולים כי פניות עתידיות נוספות יתקבלו רק לאחר שבית החולים יעביר נימוקים מפורטים על גבי פרוטוקול ועדת האכלוס המקומית. 


תגובה
המרכז הרפואי המשולב ע"ש חיים שיבא

1. 	בית החולים מקבל את הערת הביקורת ויזם שינוי בפרוטוקול, באופן בו לצד כל בקשה לדיור שתאושר יופיע הנימוק והחלטת הוועדה במקום המצב הנוכחי בו נימוקי הוועדה מופיעים על גבי טופס הבקשה שהוגשה לוועדת הדיור.


ליקוי 

2. 	שימוש חורג בדירות: נמצא כי בבניין מסוים חלק מדירות השירות שימש למגורי אורחים ובהם כאלו המגיעים מחו"ל במסגרת תיירות מרפא וזאת בניגוד לנהלים. ממצאי הביקורת מצביעים על פיקוח לקוי של משרד הבריאות על השימוש שהמרכז הרפואי עושה בדירות. יתרה מזאת, המשרד לא ידע על השימוש החורג הנעשה בדירות והתוודע לכך רק במהלך הביקורת.







תגובה
משרד הבריאות


2. 	בעקבות דוח הביקורת, משרד הבריאות דרש מבית החולים לשנות את אופן הדיווח כך שיתאפשר מעקב ובקרה. משרד הבריאות מקבל את הערת הביקורת , כי שימוש למטרות החורגות מיעוד המבנה למגורי סגל או סטודנטים מצריך אישור המשרד והמשרד יפעל לביצוע תיקון הליקוי .


ליקוי

3. 	השכרת דירות לתקופות ממושכות בניגוד לנהלים: אף שנוהל משרד הבריאות ונוהל המרכז הרפואי קובעים כי תקופת השכירות המרבית היא שבע שנים, במרץ 2012 נמצאו 26 דיירים שהתגוררו בדירות השירות יותר משבע שנים, חלקם אף יותר מ-20 שנה, וזאת ללא אישורו של משרד הבריאות הנדרש על פי הנהלים. המרכז הרפואי התחייב לפני משרד הבריאות לפנות חלק מהדיירים הוותיקים, אך פינה רק חלק מהם; יש לציין בחיוב את העובדה שבמהלך הביקורת פינה המרכז הרפואי עוד כמה דיירים ותיקים. מתן אפשרות לדיירים להתגורר בדירות השירות תקופות ממושכות, יותר משבע שנים, מעורר חשש שהדירות האמורות לתת פתרון מגורים זמני לעובדים חיוניים ולסייע לעובד להיקלט בעבודה לה הוא נדרש, ייהפכו למגורים של קבע והמרכז הרפואי יתקשה להשיבן למאגר דירות השירות העומדות לצרכיו. נוסף על כך, מדובר בהעדפה של עובדים מסוימים הנהנים מהטבה כלכלית מהותית ומתמשכת העלולה לבוא על חשבון עובדים זכאים אחרים. 


תגובה 
משרד הבריאות

3. 	בית החולים נדרש לדאוג לפינוי הדיירים אשר לא קיבלו את אישור ועדת האכלוס העליונה במשרד הבריאות או לחילופין לאשר את החריגים במשרד הבריאות. 


תגובה
המרכז הרפואי המשולב ע"ש חיים שיבא


3. 	המרכז הרפואי פעל במהלך הביקורת לפנות את הדיירים המתגוררים מעל ל- 7 שנים. בעת סיום הביקורת ב-2014 התגוררו בשיכון הרופאים רק 7 דיירים מעל 7 שנים, ולגביהם מתקיימים מגעים עם משרד הבריאות לקבלת האישורים החריגים, חלק מדיירים אלה הינם בני מיעוטים חיוניים להם אין כל פתרון דיור באזור בית החולים. בית החולים מדגיש, כי 



                     מדובר באחוז קטן מאוד של שוכרים ורובם עונים על הגדרת הנחיצות לבית החולים, ומדגימים בנוסף אילוצים כמו חיוניות מתמשכת לצרכי בית החולים, או רקע סוציאלי קשה ויוצא דופן.

ליקוי

4. 	חוזי שכירות פגי תוקף: משנות השישים עד שנות השמונים של המאה העשרים חתמו עמידר והמרכז הרפואי על כמה חוזי שכירות שתוקפם היה שנה עד שלוש שנים. אף שפג תוקפם לא חידשה עמידר את החוזים עם המרכז הרפואי מאז סוף שנות השמונים. משרד השיכון לא עמד על היעדר חוזים בני תוקף ולא דרש מעמידר לעדכנם.


תגובה
חברת עמידר

4. 	חוזה השכירות הינו חוזה המתחדש ומוארך אוטומטית, כל עוד לא מתקבלת הודעה על הפסקת יחסי השכירות (בהתאם לסעיף 8.3 להסכם הניהול עם המשרד) . חברת עמידר פועלת על פי הנחיות משרד הבינוי השיכון בניהול רכוש זה.


ליקוי

5. 	אי-עדכון שכר הדירה במשך שנים רבות: על פי סיכום משנת 2000 בין משרד השיכון למרכז הרפואי ייקבע שכר הדירה השנתי בעבור דירות השירות על פי הערכת השמאי הממשלתי ויוצמד למדד המחירים לצרכן אחת לשלושה חודשים. משנת 2000 לא עדכנו משרד השיכון ועמידר את גובה שכר הדירה החודשי עבור כלל הדירות והוא עמד מאז ועד שנת 2013 על כ-146,000 ש"ח, לא כפי שנדרש על פי הסיכום ולא לפי מדד המחירים לצרכן. לו חושב לפי השומה המעודכנת משנת 2010 והוצמד למדד המחירים לצרכן, היה שכר הדירה במועד סיום הביקורת כ-523,000 ש"ח לחודש, דהיינו שכר דירה הגבוה כמעט פי ארבעה משכר הדירה החודשי שהמרכז הרפואי משלם בפועל. במהלך הביקורת, בפברואר 2013, החליט משרד השיכון לעדכן את שכר הדירה לשוכרים ציבוריים ובהם המרכז הרפואי. בהמשך להחלטה זו פנתה עמידר למרכז הרפואי ולעומד בראשו בדרישה לעדכן את גובה שכר הדירה, אך המרכז הרפואי ומנהלו התעלמו מהדרישה, והמרכז הרפואי המשיך לשלם שכר דירה לפי התעריף הישן. המרכז הרפואי העלה טענות בנוגע לזכויות הקנייניות של משרד השיכון בדירות וכפועל יוצא גם בנוגע לעצם תשלומי שכר הדירה ועדכונם. הוא לא העלה את טענותיו אלה לפני הגורמים הממשלתיים הרלוונטיים כדי לפתור את המחלוקת בינו ובין המשרד. משרד השיכון ועמידר לא 



               פעלו בנחישות מספיקה כדי לעדכן את שכר הדירה או למצוא פתרון למחלוקת בעניין זה.

תגובה
חברת עמידר


5. 	שכר הדירה נקבע כנגזרת של שמאות שווי הנכס, הקביעות השונות היו תוצאות של משא ומתן מתמשך לאורך שנים רבות, כתוצאה מצעדים חד צדדיים שבוצעו ע"י ביה"ח תל השומר. עמידר מציינת כי על פי חוזה הניהול שבסעיף 9.1, שכר דירה לנכסים המנוהלים נקבע באופן בלעדי במשרד הבינוי והשיכון הקובע את קריטריונים מעת לעת. בחודש ספטמבר 2013 שכר דירה (להלן: שכ"ד) הועלה ב-150 ש"ח לדירה לכל שוכרי הדיור הציבורי ובכללם למרכז הרפואי תל השומר. בספטמבר 2014 יועלה שכ"ד שוב, בהתאם לשמאות שביצע המשרד לשוכרים ציבוריים, גובה שכר הדירה ימשיך לעלות כך בחמש השנים הקרובות עד אשר יגיע לגובה שכר דירה מלא לכלל השוכרים הציבוריים. בית החולים תל השומר מסרב לשלם את תוספת שכר הדירה כפי שנקבע, וצובר כל חודש (מספטמבר 2013) חוב של כ-50,000 ש"ח. הנושא דווח למשרד הבינוי והשיכון וחברת עמידר ממתינה להנחיות משרד הבינוי והשיכון. 

ליקוי

6. 	שכר הדירה העודף שהמרכז הרפואי גובה מהשוכרים: דמי השכירות שהמרכז הרפואי גבה בעבור הנכסים עמדו במועד סיום הביקורת על כ-500,000 ש"ח לחודש. דהיינו, קיים פער של כ-355,000 ש"ח לחודש בין דמי השכירות שהוא גובה מדייריו ובין דמי השכירות שהוא משלם לעמידר בגין הדירות.


ליקוי

7. 	רמ"י ומשרד השיכון לא הסדירו את עניין חכירת הקרקע שעליה נבנו דירות השירות; מכיוון שכך, התגלעו מחלוקות ונוצרה אי-בהירות בנוגע לזכויות המשרד בדירות השירות. משנת 2004 קידמה הוועדה המקומית רמת גן, בשיתוף המרכז הרפואי ורמ"י, תכנית חדשה שכללה את מתחם דירות השירות וזאת ללא שיתוף המשרד ועמידר. על פי התכנית שהופקדה ייהרסו המבנים במתחם וייבנו 1,680 דירות; 1,269 מתוכן יירשמו בלשכת רישום המקרקעין על שם המרכז הרפואי וישמשו למגורי סגל רפואי. התנהלות כזאת עלולה הייתה להביא לידי פגיעה של ממש בזכויות המשרד. במהלך הביקורת ובעקבותיה עדכנה הוועדה המחוזית לתכנון את התכנית וקבעה שהדירות ייבנו להשכרה 



          "לרבות מגורי סגל רפואי" וכן הסירה את סעיף רישום הדירות. עלה כי הוועדה לא בחנה את ההיתכנות הכלכלית של התכנית.


תגובה
משרד הבריאות


7. 	תהליכי התכנון החדש למתחם דירות חדש בסוגיית השינוי התכנוני אינה מוכרת במשרד הבריאות, המשרד ילמד את הנושא יחד עם אגף החשב הכללי במשרד האוצר. 


ליקוי


8. 	משרד השיכון מינה, בניגוד לחוק התכנון והבניה, התשכ"ה-1965 (להלן - חוק התכנון והבנייה), נושאי משרה בכירים במשרד כנציגי השר בוועדה המחוזית לתכנון, שנשאו בכפל תפקידים בלי שקיבלו היתר לכך משר הפנים. לעובדה זו משמעות רבה לנוכח הליקוי בדבר אי-נוכחותו ואי-מעורבותו של הנציג בדיוני הוועדה. רמ"י והמשרד הגיעו לידי הסכמה כי יינתן למשרד פיצוי בגין הדירות שייהרסו, אך אין בידי המשרד מסמכים כלשהם המעידים על עבודת מטה שנעשתה בנוגע לפיצוי שיוכל לקבל. לכן, לא ניתן לוודא שההחלטה על כך היא אכן החלטה מיטבית המגִנה על זכויות המשרד.


ליקוי

 
9. 	כל עוד נמשך השימוש הנוכחי בדירות, על משרד השיכון לעגן את היחסים בינו ובין המרכז הרפואי בחוזה חדש ומעודכן ולגבות שכר דירה על פי שומה מעודכנת. כמו כן, עליו למצוא דרך שבה יוכל לפקח על קביעת גובה שכר הדירה שהמרכז הרפואי גובה משוכריו, ולוודא כי שכר דירה זה הולם את ייעודי השימוש בדירות, ואין הדבר הופך לפעילות עסקית מניבת רווח.


תגובה
משרד הבינוי והשיכון 

9. 	משרד הבינוי והשיכון מקבל את דוח הביקורת ופועל ליישום מסקנות הדוח. בסוגיית "דירות המושכרות לשוכרים ציבוריים" הנחה מנכ"ל המשרד דאז, לפעול להסדרתם ועדכונם של כלל החוזים עם השוכרים הציבוריים. בנוסף, ניתנה הנחיה לעדכן את שכר הדירה הנגבה מהם לשכר הדירה הריאלי, עוד קודם להסדרה המחודשת של החוזה עם שוכרים אלה. בעקבות כך, וכאמור בדוח הביקורת, המשרד הודיע בפברואר 2013 לכל השוכרים הציבוריים (שאינם באזורי עדיפות לאומית), ובתוכם לבית החולים תל השומר, על עדכון שכר 



                    הדירה לגובה שכר דירה ריאלי על פי שומה, וזאת על פני 5 שנים. הנהלת בית החולים השיבה כי היא מערערת על עצם ההכרה בכך שהדירות הינן רכוש המשרד, ומסרבת לשלם את שכר הדירה עבורן, ואף מסרבת להסדרה מחודשת של החוזה שנערך עימה. לאחר דין ודברים שהתקיים בנושא עם הנהלת בית החולים, פנה המשרד ליועצת המשפטית של המשרד שלו בבקשה להסדרת הנושא, קודם להבאת הנושא להכרעת היועץ המשפטי לממשלה. נכון להיום, לא ניתן לחתום על חוזה עדכני עם בית החולים ולגבות עבור הדירות את שכר הדירה הריאלי, בטרם בית החולים, שהינו יחידה ממשלתית, מסרב לחתום על כך. המשרד מקבל את דוח הביקורת בסוגיית פיקוח על קביעת גובה שכר הדירה שהמרכז הרפואי גובה משוכריו, ווידוא גובה שכר הדירה שיהלום את ייעודי השימוש בדירות. התיקונים לליקויים אלו יעוגנו במסגרת החוזה החדש שייערך מול המרכז הרפואי, ושם יקבע במפורש התניה שהשכירות מיועדת אך ורק לייעודים שהותרו על ידי המשרד וכן דרישה לדיווח רבעוני אודות השוכרים וגובה שכר הדירה הנגבה מהם. 

ליקוי

10. 	על המרכז הרפואי לפעול בהתאם לכללים שנקבעו ביחס לדירות, ולפעול לפינוי דיירים המתגוררים בדירות השירות תקופות ממושכות מעבר למותר. עליו גם להפסיק שימושים חורגים בדירות העומדים בניגוד לנהלים. כגוף ציבורי מצופה מהמרכז הרפואי למלא את חובותיו כשוכר של נכסי המדינה. עליו להגיע לידי הסכמות עם עמידר בנוגע לגובה שכר הדירה שהוא משלם ובנוגע למנגנון לעדכונו.


תגובה
המרכז הרפואי ע"ש שיבא

10. 	המרכז הרפואי ע"ש שיבא מקבל את הערת הביקורת ויפעל על פיה.


ליקוי

11.	נוכח טענותיו של המרכז הרפואי בנוגע לזכויות הבעלות על דירות השירות, ראוי, במידת הצורך, להביא סוגיה זו לפני היועץ המשפטי לממשלה.








תגובה
משרד הבינוי והשיכון


11.	כל הגופים הממשלתיים שבחנו סוגיה זו הגיעו למסקנה חד משמעית כי דירות אלה הינן רכושה של המדינה ולראיה ניתן לראות כי בית החולים שילם דרך קבע בגין דירות אלה ואף פנה בעבר בבקשה לקבלת הנחה בגובה שכר הדירה. המשרד פנה ליועצת המשפטית שלו בניסיון להביא להסדרת היחסים בין המשרד ובין בית החולים, קודם הבאת הנושא להכרעת היועץ המשפטי לממשלה.


ליקוי 


12.	על משרד הבריאות להפיק את הלקחים הנדרשים בנוגע לשימוש החורג שנעשה בדירות, לרבות במסגרת תיירות מרפא, ולבחון מחדש את סדרי הפיקוח והבקרה שלו בכל הנוגע לאופן הקצאת דירות השירות במרכז הרפואי.


תגובה 
משרד הבריאות


12. 	משרד הבריאות פעל להגברת הפיקוח ויישום הערות הביקורת. נערכה פגישה בדרג הניהול הבכיר של המשרד עם הנהלת בית החולים. המשרד ימשיך בתהליכי בקרה ומעקב ליישום ממצאי דוח הביקורת. בנוסף, המשרד שוקד על עדכון נוהל אכלוס דירות שירות שיסדר את סוגיית מגורי הסגל, הנוהל צפוי להתפרסם בתחילת שנת 2015. 

ליקוי


13. 	על משרד השיכון לפעול להסדרת הפיקוח והבקרה על הנכסים שעשויות להיות לו עליהם זכויות. הסדרה זו תאפשר לנציגי המשרד בוועדות התכנון לעקוב אחרי נכסי המשרד הקשורים לתכניות שהוועדות דנות בהן במטרה לשמור על נכסי המדינה. לנוכח חשיבות תפקידו של נציג השר במוסדות התכנון בכלל ובוועדה המחוזית לתכנון בפרט, ראוי שמשרד השיכון יסדיר את עבודתם של נציגי השר בוועדות התכנון, לרבות שיתוף ההנהלה בקשיים, אם קיימים כאלה, ודיווח שוטף על אופן התקדמות התכניות בוועדות השונות.


ליקוי


14. 	אין להתעלם מהפוטנציאל הגלום בתכנית החדשה שהוכנה למתחם דירות השירות. מן הראוי שגופים המעורבים בהחזקת נכסי המדינה, כמו משרד השיכון, מינהל הדיור הממשלתי ורמ"י, יגבשו את המתכונת הראויה לשיווק הקרקע ולקביעת ייעודה.




תגובה
משרד הבינוי והשיכון


13-14. 	המשרד פועל בימים אלה להסדרת רישומם בטאבו של כל הנכסים הנמצאים בבעלותו. משרד הבינוי והשיכון, כמו גם ליתר הגופים המעורבים בהחזקת נכסי המדינה, ישנה אחריות ציבורית-לאומית. מועצת מקרקעי ישראל, מכוח חוק, אמונה על קביעת המדיניות הקרקעית של המדינה, והיא הקובעת את מסלולי שיווק הקרקע השונים. במסגרת קביעת מדיניותה, שוקלת המועצה שיקולים רחבים. במסגרת זאת, בין היתר, החליטה המועצה על מסלולי שיווק כדוגמת "מחיר למשתכן" ו"מחיר מטרה" הכרוכים באובדן הכנסות בגין קרקע מבחינת המדינה, ואולם מקדמים מבחינת המדינה מטרות ראויות אחרות. ממשלת ישראל החליטה להקדיש משאבים לאומיים לטובת הקמת מאגר דירות להשכרה ארוכת טווח. מתחם תל השומר נבחר על ידי הגופים המקצועיים כאחד מן האתרים המרכזיים המתוכננים לשיווק לטובת מטרה זו. במסגרת זאת, התבקש המשרד לקבל את שוויין הנוכחי של דירות השירות, אשר יאפשר את ישימות הפרויקט מחד ומאידך יכניס לקופת המשרד מאות מיליוני ₪ אשר יוכלו לשמש לטובת רכישת דירות לטובת זכאי הדיור הציבורי.

ליקוי

15. 	משרד מבקר המדינה מעיר למרכז הרפואי כי עליו להקפיד ולפעול על פי הנהלים ולהגיש בקשה למשרד הבריאות בכל מקרה שתקופת השכירות עולה על שבע שנים. על המרכז הרפואי ועל משרד הבריאות לבחון את המשך מגורי הדיירים הוותיקים, ואם לא תימצא כל הצדקה ברורה ומוכחת לכך, עליו לפעול לסיום תקופת השכירות ולפינוי הדירות כדי להקצותן לעובדים אחרים הזכאים לכך.


תגובה
המרכז הרפואי ע"ש שיבא


15. 	בית החולים מקבל את דוח ביקורת, המרכז הרפואי מקפיד, ופועל על-פי הנהלים, מגיש בקשות מנומקות למשרד הבריאות להארכת השכירות מעבר ל-7 שנים. 



ליקוי

16. 	ייעודן של דירות השירות הנמצאות במתחם המרכז הרפואי הוא לתת מענה למגורי צוות המרכז הרפואי, שזמינותו הכרחית וחיונית לצורכי המרכז. הביקורת העלתה כשלים הנוגעים לסדרי הניהול של דירות 



          השירות, להליכי התכנון החדש במתחם ולאישורו הסטטוטורי. הליקויים מיוחסים למשרד השיכון, לעמידר, למשרד הבריאות, למרכז הרפואי, לרמ"י, לוועדה המקומית רמת גן ולוועדה המחוזית לתכנון.


תגובה
חברת עמידר


16. 	חברת עמידר השכירה את הנכסים במסגרת הסכם מסגרת המאפשר למרכז הרפואי להשכיר בשכירות משנה את הדירות לעובדיו. חברת עמידר אינה צד לקביעה גובה שכר דירה שמשלם כל עובד לבית החולים, המרכז הרפואי אמור להעביר תשלום בגין כל הדירות עליהן חתם באופן מרוכז לחברת עמידר, ועמידר מעבירה את התשלום לקופת המדינה. בכל הנוגע לזכויות הקניינות בנכסים אלה, מתנהל משא ומתן בין משרד השיכון למשרד האוצר. בהתאם להסכם הניהול, חברת עמידר אמונה על נושא ניהול ופיקוח על נכסים ולא מעורבות בקידום תוכניות בינוי ערים (להלן: תב"ע) למיניהן. חברת עמידר תמשיך לעדכן את המשרד על התוכניות האמורות להתבצע בשטח בו היא מנהלת נכסים עבור המשרד ככל שהמידע יהיה ברשותה. 


ליקוי


17. 	הוועדה המקומית רמת גן, בתיאום עם רמ"י והמרכז הרפואי, קידמה תכנית חדשה הכוללת גם את מתחם דירות השירות ללא שיתוף ראוי של משרד השיכון, דבר שעלול היה לפגוע בשמירה מיטבית על זכויות המדינה במתחם. יוצא אפוא כי משרד השיכון גילה במקרה דנן אזלת יד בנוגע לשמירה על זכויות המדינה בנכסים שהוא מופקד על ניהולם.



























































משרד הכלכלה
חסמי אסדרה המגבילים יבוא טובין

הגופים המבוקרים: משרד הכלכלה, מכון התקנים הישראלי, משרד האוצר, רשות המסים, משרד הבריאות, משרד החקלאות ופיתוח הכפר, רשות ההגבלים העסקיים. 


ליקוי


1.	מדיניות משרדי הממשלה בכל הנוגע לפתיחת שוק יבוא הטובין לישראל אינה אחידה ואינה מתואמת. התעשיינים והיצואנים משתפים פעולה לייצוג עמדותיהם מול משרדי הממשלה ונבחרי הציבור בכנסת, וציבור הצרכנים נמצא בעמדת נחיתות בייצוג עמדותיהם. נמצא כי משרד הכלכלה לא פעל להבטחת ייצוג מאוזן של כלל המגזרים במשק בתהליך קביעת המדיניות וקבלת ההחלטות הנוגעות ליבוא טובין, ולא וידא כי בתהליכים אלה יישמר האיזון בין עקרונות התחרותיות והפחתת המחירים ובין עקרון השמירה על התעשייה המקומית.

תגובה
מכון התקנים הישראלי


1. 	לנושא הכללת אסדרה ישראלית ייחודית בתקנים, המכון בדיעה כי קיימת החלטת ממשלה וחקיקה טכנית תבוצע במסגרת תקנים, שנית, מערך הבדיקות של המכון משרת את האינטרסים של משרדי הממשלה הרלוונטיים, באופן יעיל ומקצועי. אין זה סביר, כי יקום מערך פיקוח נפרד של כל משרד ומשרד, כך שכל מצרך מיובא יצטרך לעבור תהליך בדיקה ארוך ומסורבל של מספר גורמים. המכון יבדוק את ההתאמה לתקן והמשרד הרלוונטי ואת התאמה לתקנות. לפי שיטה זו, כל משרד יידרש להחזיק כוח אדם מקצועי מתאים ומעבדות בדיקה מתאימות לבדיקת האסדרה שבתחום אחריותו של המשרד, כדלקמן: משרד האנרגיה יבדוק נצילות אנרגטית, משרד הכלכלה יבדוק התאמה לדיני הגנת הצרכן, משרד התשתיות יבדוק היבטים בתחום המים והחשמל, המשרד להגנת הסביבה יבדוק התאמה לתקנות בתחום סמכותו וכך הלאה. המכון מוסיף ומציין, כי גם באיחוד האירופי קיים מנגנון של הכנסת שינויים לאומיים בתקנים אירופיים שהמדינות באיחוד נדרשות לאמץ, וזאת כאשר הרגולציה המדינתית מחייבת ביצוע התאמות בתקן המאומץ.





תגובה
התאחדות התעשיינים בישראל


1. התקינה הישראלית והגורמים הפועלים במסגרתה עשו במהלך שני העשורים האחרונים ועושים גם בימים אלה צעדים משמעותיים ליישור קו עם התקינה הבינלאומית. התעשייה הישראלית אימצה גישה זו לפני שנים רבות ונציגיה בועדות התקינה פועלים בהתאם. בנוסף, החקיקה הראשית והחלטות הממשלה עיגנו מגמה זו. התעשיינים הישראליים הם בעצמם רוכשים של מוצרים מיובאים בהיקף עצום, הן של חומרי גלם והן של אמצעי יצור. ככאלה, לתעשיינים הישראליים יש אינטרס מובהק למנוע כל הכבדה על היבוא. התעשיינים הישראליים גם עוסקים ביצוא, וככאלה יש להם אינטרס מובהק באחידות בין התקינה הישראלית לבין התקינה העולמית. אין לכן כל בסיס, במציאות העסקית העכשווית, להוציא את דיבתם של התעשיינים הישראליים, כאילו פעילותם במסגרת מכון התקנים מכוונת למניעת יבוא – ומעשיהם של נציגי התעשיינים במכון התקנים, מוכיחים זאת. כל מטרתן של ועדות התקינה היא בהכנת תקנים שהם, ע"פ רוב, מפרטים טכניים למוצרים. לא בכדי נקבע בעולם כי הייצוג של התעשייה המקומית בועדות התקינה צריך להיות משמעותי שכן לאנשי התעשייה, האמונים על ייצור המוצרים עצמם, יש את הראייה הרחבה והמקיפה ביותר ביחס לתקינת מוצרים, וכן ניסיון מעשי ותובנות התורמים להכנת התקנים ובסופו של דבר לייצור מוצרים איכותיים. הייצוג של המגזר היצרני במכון נותן לכך ביטוי ראוי, ובה בעת יודגש בשנית- נציגי מגזר זה מהווים כ- 25% מהנציגים בלבד, ואין להם רוב למול מכלול הגופים והארגונים (לרבות הממשלה) שמקבלים את החלטות במכון.

ליקוי


2.	נמצא כי מפעם לפעם קובעים משרדי ממשלה הוראות מאסדרות אשר מתנות יבוא טובין בהמצאת אישור או רישיון קודם יבוא הטובין, בלי שהפניה להוראות אלה, תופיע בצו יבוא חופשי כנדרש. זאת חרף פניות חוזרות ונשנות של נציגי משרד הכלכלה בעניין זה. כמו כן, לעתים קיימת אסדרה המגבילה את היבוא, אשר אינה עולה בקנה אחד עם אמנות או הסכמים בין לאומיים שעליהם חתומה ממשלת ישראל כנדרש, ויש לכך השלכות על יחסי החוץ של המדינה. במועד סיום הביקורת שיתוף הפעולה בין משרדי הממשלה בעניין זה היה מבוסס על רצון טוב בלבד. משרד הכלכלה ומשרד המשפטים חלוקים בנוגע לחובת משרדי ממשלה להיוועץ במשרד הכלכלה בכל הקשור להנחיות מינהליות שיש בהן כדי להשפיע על הסחר בטובין בין ישראל למדינות העולם.




ליקוי


3. 	להרכב ועדות התקינה במכון התקנים השפעה מהותית על התקינה בישראל. שיעור נציגי התעשיינים בקרב חברי ועדות התקינה המרכזיות גדול משיעור נציגיהם של הסוחרים ושל הצרכנים. מצב דברים זה עלול למנוע איזון בין האינטרסים השונים בעת קבלת תקינה, ויש בכך כדי להשפיע על הצרכנים ועל הסוחרים.


תגובה
מכון התקנים הישראלי


3. 	ייצוגם של המגזרים השונים בוועדות התקינה נקבע על ידי הוועד הפועל של המכון, שמבנהו קבוע בתקנון המכון. במידה רבה משקפת החלוקה בוועדות התקינה של המגזרים, את מעמדם של אותם מגזרים במועצה הכללית של המכון ובוועד הפועל של המכון, כפי הקבוע בתקנון המכון. חלוקה זו כמעט ולא השתנתה מאז התקנתו של התקנון הראשון של המכון, בשנת 1954. המכון אינו יכול, ואין זה מתפקידו, להיות מעורב בחלוקה המגזרית של האורגנים הציבוריים שלו. בכללי התקינה נקבע כלל השליש: שום מגזר לא יכול להוות מעבר לשליש מחברי ועדה מרכזית או ועדה טכנית. דרישה זו נשמרת בקפדנות על ידי המכון.	


תגובה
התאחדות התעשיינים בישראל


3. 	ההרכב הנוכחי של מוסדות המכון וועדות התקינה הינו הרכב נכון ומאוזן בו באים לידי ביטוי כל הגופים והרשויות הרלוונטיים לכל נושא ונושא. בוועדות התקינה שבמכון התקנים קיים כבר היום ייצוג לכל המגזרים הרלוונטיים לאותה וועדה. נוהל 205 של מכון התקנים לקביעת הרכבי הוועדות אינו מאפשר הגמוניה של אחד המגזרים שהרי הכללים קובעים כי הנציגות של כל אחד מהמגזרים לא תעלה על שליש מחברי הוועדה. בפועל לא קיימת וועדה בה יש למגזר היצרני רוב. ייצוג המגזר היצרני עומד כיום על מקסימום כ- 25% מהחברים במוסדות ובועדות. למול ייצוג זה של המגזר התעשייתי, 75% האחרים של החברים משקפים קשת רחבה של ארגונים ומשרדים ממשלתיים. 





ליקוי


4. 	כדי שיהיה אפשר לשחרר טובין מיובאים מהמכס ולשווקם בארץ, נדרשת בדיקה שתאשר את התאמתם לתקן הרשמי החל עליהם. הממונה על התקינה לא קבע נוהל עבודה לקבלת תקנים רשמיים או לביטולם, לפי קריטריונים קבועים, ברורים ושקופים, וממילא לא נקבע לוח זמנים לכך.


ליקוי


5. 	חוק התקנים, התשי"ג-1953, קובע שבעת אימוץ תקנים בין-לאומיים רשאי המכון לשנות תנאים בהם רק בנסיבות מיוחדות, כאשר יש הכרח לעשות כן בשל קיומם של תנאים ייחודיים למדינת ישראל. תקנים ייחודיים מחייבים בדיקה נוספת של הטובין בארץ, ועל כן קביעתם עלולה להשפיע על עלות הטובין. חרף ההצהרות של מכון התקנים ושל משרד הכלכלה, שלפיהן בסוף שנת 2013 מקורם של כ-60% מהתקנים בכלל ושל כ-90% מהתקנים הרשמיים היה בתקנים בין-לאומיים, נמצא כי רק כ-30% מכלל התקנים המאומצים אומצו ככתבם וכלשונם, והיתר אומצו בשינויים ותוספות לאומיים הייחודיים לישראל. יתרה מזאת, מבין התקנים הרשמיים המאומצים רק 5% אומצו ככתבם וכלשונם.


תגובה
מכון התקנים הישראלי


5. 	בעקבות התיקון לחוק התקנים התווספה בקרה חיצונית נוספת לתהליך האימוץ של תקינה בינלאומית וועדת האימוץ קיבלה בחוק סמכות להחזיר לוועדה הטכנית לעיון חוזר תקנים שאומצו בשינויים לאומיים ולא ככתבם וכלשונם. המכון פועל נמרצות על מנת להחליף תקינה מקורית בתקינה בינלאומית מאומצת, וזאת הוא עושה בשיתוף פעולה עם משרדי הכלכלה והאוצר בהתאם לתוכנית רב-שנתית שגובשה לפני מספר שנים בנושא, כפי שגם הוזכר במסקנות ועדת טרכטנברג. לנושא בדיקת ההשלמה - עלות בדיקת השלמה של סעיף או סעיפים לאומיים על פי תקן בינלאומי מאומץ למוצר שכבר נבדק בחו"ל בהתאם לתקן הבינלאומי, תלויה בהיקף ובסוג הבדיקה או הבדיקות הנדרשות. עלות של עשרות אלפי שקלים לבדיקה הינה דוגמה קיצונית ונדירה שאינה מעידה על הכלל, והיא מתייחסת רק לבדיקת דגם, בדיקה שמבוצעת אחת למספר שנים ואשר על בסיסה יבואן או מספר יבואנים יכולים לייבא מאות אלפי פריטים. עלותן של מרבית בדיקות ההשלמה הינן מאות או אלפי שקלים, ובכל מקרה אין בעלות הבדיקות כדי להשפיע על עלות הטובין ומדובר בפרומילים ממחיר המוצר לצרכן.




תגובה
התאחדות התעשיינים בישראל


5. 	התעשייה הישראלית שותפה מלאה להליך אימוץ תקינה בינלאומית. זו מדיניות רשמית שהתקבלה כבר לפני מספר שנים בבית ההתאחדות ולראיה- 90% מהתקינה הרשמית היום היא בינלאומית ואינה תקינה ישראלית מקורית. נציגי התעשייה בוועדות שותפים למהלך יחד עם שאר נציגי המגזרים ותרמו להליך אימוצם של התקנים הבינלאומיים. חשוב שייבדק וייאמר - לא מדובר בהתאמות אותן מקדמים כביכול נציגי המגזר היצרני בכדי ליצור חסמים כלשהם. כ-90% מהשינויים הלאומיים בתקנים המאומצים מהווים הכרח בשל חקיקה או רגולציה ישראלית שאינה זהה לזו הקיימת באיחוד האירופי ממנו מאמצות הועדות את עיקר התקנים. היום, בעקבות התיקון לחוק התקנים מאוקטובר 2013, נוספה אף בקרה חיצונית על סוגיית ההתאמות- וועדת האימוץ קיבלה בחוק סמכות להחזיר לוועדה הטכנית לעיון חוזר התקנים שאומצו בשינויים לאומיים ולא ככתבם וכלשונם. הוועדה תבחן האם ההתאמה אכן נדרשת.


ליקוי


6. 	הסכמי ההכרה עם מעבדות בין-לאומיות נועדו לפשט את הליכי יבוא הטובין, למנוע בדיקות כפולות ולהוזיל את הבדיקות, שעלויותיהן מגולמות במחיר המוצר לצרכן. סמוך למועד סיום הביקורת חתם המכון על חמישה הסכמי הכרה הדדיים עם מעבדות בין-לאומיות. עם זאת, מאחר שבמרבית התקנים הרשמיים המאומצים נערכו התאמות ושינויים, המחייבים ביצוע בדיקות השלמה לפי החלטת מכון התקנים, עולה חשש כי המטרות האמורות לא יושגו וכי ההליכים המסורבלים לא יצומצמו.


תגובה
מכון התקנים הישראלי


6. 	המכון סבור, כי פעולה כזו, כפי שהמליצה הביקורת, לא תועיל. המכון אינו נדרש להסמכה של הרשות מבחינה מקצועית, והסמכה איננה עוסקת בהיבטים אחרים. המכון הינו גוף מפוקח ומבוקר ועודף רגולציה לא ישרת את האינטרסים של הציבור, אלא רק יכביד על הפעילות של המכון ועל יעילותו, וסופו להביא לייקור תשומות ולייקור מחירי השירותים שהוא מספק.



ליקוי


7. 	אישורו האחרון של מחירון בדיקות היבוא המבוצעות על ידי מכון התקנים בידי משרד הכלכלה נעשה יותר מחמש שנים לפני מועד סיום הביקורת, ומאז לא השתנו תעריפי המכון. חרף העובדה שהמכון העביר את המחירון למשרד הכלכלה לאישור במהלך שנת 2012, ואף שהועלו טענות של לקוחות מכון התקנים בנוגע למחירים מופרזים שהוא גובה, טרם נבחן מחירון זה על ידי המשרד וטרם אושר על ידי שר הכלכלה. בכך נפגע הפיקוח של משרד הכלכלה על מחירי בדיקות היבוא במכון, הפועל כמונופול בתחום זה.


ליקוי


8. 	אף על פי שהמכון הוא רשות ציבורית, הנדרשת לפרסם דין וחשבון שנתי בהתאם לחוק חופש המידע, הוא אינו מפרסם דוח כאמור, לרבות מידע על פעולות התקינה ועל בדיקות התאמה לתקן רשמי לטובין מיובאים.


תגובה
מכון התקנים הישראלי


8. 	לאור הערת הביקורת, המכון הכין דין וחשבון שנתי לשנת 2013, כנדרש לפי חוק חופש המידע, והעלה אותו לאתר האינטרנט של המכון ביום 31 באוגוסט, 2014. בעתיד, יקפיד המכון על פרסום דוחות שנתיים בהתאם להוראות החוק והתקנות שהוצאו מכוחו. באשר לפרסום מידע לציבור בהתאם להוראות החוק, המכון סבור כי מרבית המידע מפורסם כבר היום באתר האינטרנט של המכון, אך הנושא נמצא בבדיקה של היועצים המשפטיים של המכון וככל שיימצא פער, הוא יטופל והמידע החסר יועלה לאתר האינטרנט של המכון ויועמד לעיון הציבור, עד לסוף שנת 2014. 

ליקוי


9.	מחד גיסא, המכון הוא גוף מונופוליסטי, הפועל כזרוע הארוכה של משרד הכלכלה בכל הנוגע לקבלת תקנים ולבדיקות ההתאמה של טובין מיובאים לתקן רשמי. מאידך גיסא מתחרה המכון במעבדות הפרטיות בתחום בדיקות לטובין המיועדים ליצוא. על אף תפקידיו השונים של המכון בהיותו מונופול כאמור, הפיקוח והבקרה על עבודתו חסרים.






תגובה
מכון התקנים הישראלי


9. 	המכון קובע כי לא קיימת בעיה מבנית ולא קיים חשש לניגוד עניינים בשל העובדה שהמכון עוסק הן בתקינה והן בבדיקות התאמה לתקן; התקינה מבוצעת על ידי ועדות ציבוריות המייצגות מגזרי משק שונים, ולא על ידי הנהלת המכון. למכון אין אינטרס להוסיף בדיקות או להחמיר בתקינה, והוא אף אינו מוסמך לקבוע אם תקן שנוצר ייהפך לתקן מחייב, באופן מלא או חלקי, או שיישאר בגדר תקן וולונטרי; סמכות זו נתונה בלעדית לשר הכלכלה, לעניין תקנים רשמיים, ולשרים אחרים לעניין תקנים מחייבים אחרים. כיום, לגבי רוב מוצרי הצריכה המיובאים, אין תחרות עם ייצור מקומי. על כן, גם באותם מקרים בהם הוספת סעיף לאומי, אינה מחויבת מהתאמה לשפה או לרגולציה מקומית, כוונת הסעיף היא להביא להקפדה נוספת מטעמי בטיחות, בריאות או הגנה על הסביבה, סיכונים שהצרכן אינו מודע להם, בעת רכישת המוצרים. סעיפים לאומיים רבים מגיעים מתחום הגנת הצרכן או על מנת לאפשר יבוא של מוצרים חליפיים ממדינה בה קיימת תקינה אחרת. התקנים הרשמיים הם התקנים העוסקים בבטיחות, בבריאות ובהגנת הסביבה. הקשר בין התקינה והבלעדיות בבדיקות היבוא לבין התחרות מול המעבדות הפרטיות בתחום היצוא הינו קלוש. המכון בדעה כי התחרות מול המעבדות הפרטיות קיימת בכל תחומי העיסוק של המכון, מלבד בתחום היבוא, וזו תחרות הוגנת ושקולה. כך בתחום בדיקות הבנייה וכך בתחום בדיקות היצוא. בכל הקשור לבדיקות יצוא, אין שום קשר בין התקינה הישראלית לבין הבדיקות, שהרי הבדיקות נערכות בהתאם לתקנים הבינלאומיים ולא בהתאם לסעיפים לאומיים כאלה ואחרים. 

ליקוי


10.	סיווג הטובין המאושר על ידי בתי המכס הוא הבסיס לקביעה אילו סעיפי החוק יחולו על הטובין ומשפיע על שיעור המכס החל עליהם. לא אחת מתגלעות מחלוקות בין בתי המכס ליבואנים בנוגע לסיווג הטובין. ליחידת הסיווג בהנהלת מינהל המכס אין מידע בנוגע למחלוקות אלו. מידע זה חיוני לשם יצירת אחידות בין בתי המכס, לשם מניעת מחלוקות חוזרות ונשנות ולשם קיום בקרה על עבודת המעריכים בבתי המכס. בעניין זה נמצא גם שאין בנמצא מאגר פתוח לציבור, ובו רשומות החלטות עקרוניות שהתקבלו בתחום סיווג הטובין.





תגובה
רשות המסים


10. 	ההמלצה בדבר ריכוז מידע בדבר מחלוקות בין יבואנים לבתי המכס השונים בעניין סיווג, מעוררת קשיים ואינה ישימה. מדובר בהחלטות רבות המתקבלות במסגרת העבודה השוטפת מול ציבור היבואנים. בחלק גדול מהחלטות אלו מדובר בתיקון טעויות בולטות שבוצעו על ידי סוכני המכס המייצגים את ציבור היבואנים ולכן לריכוז החלטות מסוג זה אין יתרון משמעותי. הקמת מאגר כאמור מטילה נטל כבד מאוד על המערכת, שכן במקרים רבים החלטת המעריך אינה מפרטת את נתוני הטובין אלא אך ורק את נימוקי הסיווג, וזאת בתשובה לפנייה ספציפית של היבואן. הקמת מאגר יעיל בנסיבות אלו מחייבת עריכה מפורטת של החלטות המעריכים, תוך פירוט העובדות הרלבנטיות, אשר חיוניות לעניין קביעת הסיווג. כאמור, קיים מאגר העומד לרשות בתי המכס הכולל את החלטות יחידת הסיווג בהנהלה בערעורים המוגשים על החלטות בתי המכס בנושאי סיווג. כמו כן קיים מאגר החלטות מקדמיות הניתנות על ידי בתי המכס השונים העומד אף הוא לרשות בתי המכס. בנוסף, מתקיימים פורומים מעת לעת של מעריכים ראשיים וכן פורומים של מעריכים לפי תחומי טיפול הדנים בנושאי סיווג שונים. יתירה מזאת, מתפרסמות הנחיות סיווג בסוגיות עקרוניות באתר רשות המסים ובמערכת המחשוב אליה מקושרים סוכני המכס. 
ההמלצה בדבר ריכוז מידע בדבר התדיינויות בבתי המשפט בענייני סיווג ותוצאותיהן- ריכוז מידע זה מבוצע במחלקה המשפטית, כאשר ככלל, פסיקה עקרונית בנושאי סיווג מובאת לידיעת בתי המכס באמצעות מנהלי בתי המכס. לעניין ההמלצה לקיום מאגר החלטות פומבי של החלטות סיווג עקרוניות, יובהר כי במסגרת רע"א 10144/06 מדינת ישראל נ. פרמה גורי בע"מ, מינהל המכס הבהיר, כי בכוונתו להקים מאגר פומבי במסגרתו יתפרסמו החלטות מקדמיות שניתנו ליבואנים במסגרת הליכי פרה- רולינג, טרם יבוא הטובין (ולא בנוגע למחלוקות המתעוררות בתהליכי שחרור הטובין). מאגר כאמור קיים אולם ההחלטות הכלולות אינן מפורסמות לציבור בשלב זה. תיקון חקיקה מתאים יבוצע, ככל הנראה, במסגרת תיקוני החקיקה הדרושים לצורך מערכת "שער עולמי" (מערכת סחר החוץ החדשה). לאחר ביצוע התיקון האמור, יינתן שיקול דעת אילו החלטות יפורסמו לציבור (כלומר, אין מדובר בפרסום של כלל ההחלטות שיינתנו אלא בפרסום חלקי) והפרסום יבוצע תוך התחשבות בשיקולים של סודיות, הגנת פרטיות וכיוצ"ב. בנוסף, מדובר בפרסום של החלטות שיתקבלו לאחר ביצוע תיקון החקיקה האמור. מעבר לכך, כבר בשלב זה מפורסמות באתר האינטרנט של רשות המסים ובמערכת המחשוב של המכס אליה מקושרים סוכני המכס, הנחיות סיווג בנושאים עקרוניים באופן תדיר.




ליקוי


11.	חלוקת מכסות היבוא ליבוא בפטור ממכס או במכס מופחת נעשית על ידי משרדי הכלכלה והחקלאות. חלוקת העבודה בין המשרדים אינה יעילה ויוצרת מנגנונים מקבילים וביורוקרטיה מיותרת. נוסף על כך הוראות מנכ"ל משרד הכלכלה לחלוקת המכסות אינן משקפות את עקרון התחרותיות.


תגובה
משרד החקלאות ופיתוח הכפר


11. 	אין מנגנון מקביל ובירוקרטיה מיותרת, מאחר וקיימת הפרדה ברורה וידועה בין המכסות המחולקות ע"י כל אחד מהמשרדים, ואופן החלוקה מפורסם לציבור. כמו כן אין מכסה או אישור הניתנים ע"י שני המשרדים או מכסות שונות לאותו מוצר המחולקות ע"י שני המשרדים במקביל. מאחר ולכל מכסה האפיון שלה כגון ביקוש והיצע לאותו מוצר, המכסות מחולקות בשיטות שונות בכדי לאפשר שוויוניות מצד אחד ומתן אפשרויות הוגנות לעוסקים בתחום המוצר מצד שני. בחודשים האחרונים התקיימו מפגשים בין נציגי משרד הכלכלה לנציגי משרד החקלאות, לאפיונה של מערכת דיגיטלית משותפת להגשת בקשות וניהול רישיונות בעלות ממשק משתמש דומה לכלל היבואנים, תהליך אשר צפוי להסתיים (ככל שיהיו הסכמות על המערכת המשותפת) במהלך שנת 2015.


ליקוי


12. 	לדעת משרד מבקר המדינה, נוכח הנסיבות שהשתנו בשל המחאה החברתית, פרסום המלצות ועדת טרכטנברג והחלטות הממשלה שהתקבלו בעקבותיה בזמן שחלף מפרסום המלצות ועדת דויטש וכן המגמה הביקורתית העולה מעמדתו של צוות משרד הכלכלה כאמור, מן הראוי כי משרד הכלכלה יבחן האם השתנו התנאים בתחום מאז פרסום המלצות ועדת דויטש, כדי לאפשר כניסתם של מכוני בדיקה נוספים לתחום בדיקות ההתאמה לת"ר לטובין מיובאים.




תגובה
מכון התקנים הישראלי


12. 	המכון סבור, כי אין מקום לפתוח לתחרות את תחום בדיקות ההתאמה לתקן של טובין מיובאים. המסקנות של ועדת דויטש שבחנה את האפשרות לפתוח את תחום בדיקות היבוא לתחרות אינן תלויות בזמן. המסקנות מבוססות על אדנים ענייניים ומקצועיים שלא השתנו מאז. ראיה לכך היא שאותן מסקנות נבחנו שוב בשנת 2007, על ידי גורם בלתי תלוי ובהתאם להזמנה של משרד האוצר דווקא, ונבחנו על ידי בית המשפט העליון, הן באותה עת והן בשנים האחרונות. המכון חולק על הטענה של המבקר כאילו חל שינוי בנסיבות בשל המחאה החברתית, בשל ההמלצות של ועדת טרכטנברג ולאור החלטות הממשלה שהתקבלו מאז שפורסם דוח ועדת דויטש. המחאה החברתית קמה בעקבות מחירי הדיור, עלות גני הילדים בארץ ומחירי המזון, נושאים שבהם המכון כלל אינו מעורב. זאת ועוד, המכון כמעט ואינו בודק מוצרי צריכה בסיסיים, כמו מזון למשל ועלות הבדיקות של מוצרי הצריכה שהמכון כן בודק, הינה פרומילים מעלות המוצר לצרכן. ועדת טרכטנברג לא בחנה את השפעת מחירי בדיקות היבוא במכון על עלות מוצרי הצריכה - וזאת להבדיל מוועדת דויטש שבחנה נתונים כלכליים אמיתיים ובעקבותיהם הגיעה למסקנה חד משמעית, כי עלות הבדיקה במכון מהווה כארבעה פרומיל מעלות המוצר לצרכן - והיא כלל לא המליצה על כניסתם של מכוני בדיקה נוספים לתחום בדיקות היבוא. כל שאמרה הוועדה הוא, שיש מקום להפחית את בדיקות היבוא על ידי מעבר למודל של תצהירים, וזאת תוך פיקוח מוגבר על שלב השיווק של המצרכים המיובאים. העובדות מלמדות, כי בשנים האחרונות מחירם של מוצרי צריכה מיובאים דווקא ירד, וזאת להבדיל ממחירם של מוצרים אחרים שבעטיים פרצה המחאה החברתית, שהובילה להקמתה של ועדת טרכטנברג. הפחתה של בדיקות עלולה להביא לירידה בבטיחות של המוצרים המיובאים, אך אין להבטיח כי היא תביא להוזלתם.


ליקוי


13. 	ביולי 2014, כחודשיים לאחר מועד כניסת התיקון לתוקף, כלל מערך הפיקוח במינהל תקינה 9 עובדים בלבד. כמו כן רק כחודשיים לאחר כניסת התיקון לתוקף, חתם שר הכלכלה על כתב ההסמכה של מכון התקנים לבדיקת תצהירי היבואנים והעבירו לשר האוצר. לדעת משרד מבקר המדינה, ראוי כי הממונה על התקינה יפקח מקרוב על בדיקת התצהירים, תוך שימור בסיס הידע בידיו, ובאמצעות מערך הפיקוח ידאג לקבלת משוב, אשר יבהיר אם תצהיר יבואן הוא אכן הכלי המתאים ביותר למטרה זו. כן יש מקום כי בתוך שלוש השנים שמיום כניסת התיקון לתוקף יבחן משרד הכלכלה את יעילותו של הסדר זה.




תגובה
רשות ההגבלים העסקיים


1,13. 	בדיקה של חסמים כלליים בתהליך הייבוא, שלא בהקשר לענף מסוים, כבר מתקיימת כיום במסגרת הצוות הבינמשרדי לבדיקת חסמי הייבוא, שבו חבר גם מנהל המחלקה הכלכלית ברשות. צוות זה נדרש, בין השאר, לקיומם של חסמים רגולטורים וחסמים חוזיים לייבוא. הרשות סבורה כי צוות זה הוא המתאים ביותר לגיבוש כלים לעניין חסמי הייבוא, בהתאם לסמכויות שבידי המשרדים השונים המיוצגים בצוות ולתחומי אחריותם. במסגרת זו, הרשות לוקחת חלק פעיל בכתיבת דוח הוועדה בנושא היבוא המסחרי, ובפרט בכל הנוגע לחסמים חוזיים לייבוא. כמו כן, רשות ההגבלים העסקיים השתתפה, ביחד עם משרד הכלכלה ומשרד החקלאות, בוועדה להורדת יוקר המחיה ("ועדת המזון"), בראשות מנכ"לית משרד האוצר, אשר בחנה חסמים לתחרות בתחום המזון, בדגש על ענפי הבשר והחלב, וביניהם חסמים שמקורם בייבוא. על בסיס מסקנות הוועדה החליטה הממשלה להטיל על משרד הכלכלה בהתייעצות עם משרד האוצר, הממונה על ההגבלים העסקיים ומשרד החקלאות לפרסם הליך תחרותי חדש לחלוקת המכסות הוולונטריות לייבוא מוצרי חלב הפטורים ממכס. נציגי הרשות פעילים במסגרת הצוות שהוקם על ידי משרד הכלכלה לבחינת הנושא. רשות ההגבלים העסקיים פועלת ותמשיך לפעול לאיתור חסמים לתחרות חופשית במשק הישראלי, ובכלל זה חסמים הקשורים לייבוא, ולהסרתם, זאת בשיתוף פעולה עם משרד הכלכלה וכל רשות ממשלתית אחרת בהתאם לצורך. 


תגובה
התאחדות התעשיינים בישראל


13. 	למרות התנגדות התאחדות התעשיינים וגופים נוספים (ביניהם ארגוני הצרכנים) הוביל משרד הכלכלה תיקון מהפכני לחוק  ברירת המחדל ביבוא מוצרים תהיה תצהיר יבואן בלבד. התיקון לחוק נכנס לתוקף באוקטובר 2013. התאחדות התעשיינים בדעה כי הוצאת מוצרים מפיקוח ובדיקה רצינית ואפקטיבית של מכון התקנים והסתפקות בתצהיר בלבד עלולה להביא לתחרות לא הוגנת עם התעשייה המקומית והיא בבחינת חוסר אחריות ובמקרים רבים פגיעה בביטחון הציבור. לרוב המכריע של היבואנים אין כלל יכולת לבדוק ולוודא את התאמת המוצרים לתקן והתצהיר שיוגש על ידם יינתן באופן 



                   אוטומטי ללא שום כיסוי אמיתי. הנתונים חושפים כי גם היום נתקלים בלא מעט מקרים בהם יש אי התאמה בין התצהיר לבין התאמתם של הטובין לתקן. יתרה מכך, חלק מהיבואנים כלל אינו קונה את הטובין ישירות מהיצרנים בחו"ל, כך שאין להם את היכולת ולו התיאורטית לבקש אישור על התאמה לתקן של המשלוח כאסמכתא לתצהיר שלהם. בדיונים שהתקיימו בכנסת השיב משרד הכלכלה לטענות אלה כי המעבר לתצהיר יבואן יותנה בהקמת מערך אכיפה גדול ורציני אשר יוודא כי הסחורות המיובאות אכן עומדות בתקנים ואינן מסכנות את הציבור. עד היום נוספו 3 פקחים בלבד.

ליקוי


14. 	על משרד הכלכלה ומשרד האוצר לגבש מדיניות אחידה ומתואמת בכל הנוגע לפתיחת שוק יבוא הטובין לישראל, תוך איזון בין עקרונות הגברת התחרותיות והפחתת המחירים ובין עקרונות השמירה על התעשייה המקומית וההגנה על בריאות הציבור ובטיחותו.


ליקוי


15. 	על הממונה על התקינה לגבש נוהל עבודה ובו מנגנון לקבלת תקנים רשמיים או להסרתם לפי קריטריונים קבועים, ברורים ושקופים, לרבות לוח זמנים לשם כך.


ליקוי


16. 	על משרד הכלכלה ועל הממונה על התקינה לוודא כי המכון יאמץ תקנים בין-לאומיים בהתאם לחוק התקנים, הקובע כי חריגה מתקן בין-לאומי תיעשה בנסיבות מיוחדות בלבד, כאשר יש הכרח לעשות כן. על משרד הכלכלה לוודא כי הסכמי ההכרה ההדדיים של המכון עם מעבדות בין-לאומיות ישמשו למטרות שלשמן נועדו - להקל את תהליך כניסת הטובין לארץ. בכלל זה על המשרד לעמוד על כך שההתאמות והשינויים הנעשים בעת קבלת תקנים יהיו מזעריים, כדי שבדיקות ההשלמה הנדרשות נוסף על בדיקות המעבדות הבין-לאומיות יצומצמו למינימום ההכרחי.


ליקוי


17. 	על הממונה על התקינה להוביל תהליכים לחיזוק מנגנוני הפיקוח והבקרה בעבודת מכון התקנים בכובעיו השונים, לרבות אישור מחירון המכון. במסגרת זו על המכון לנהוג בשקיפות ולפרסם את מלוא המידע, כנדרש בחוק חופש המידע ובתקנות שהותקנו על פיו. ראוי כי הממונה על התקינה יפקח מקרוב על בדיקת תצהירי היבואנים 



          המרוכזת בידי מכון התקנים, ויבחן את התועלת למשק במתן בלעדיות למכון בתחום זה, תוך העלאת החלופות המיטביות לבדיקת התצהירים בהתאם לצורך.


ליקוי

18. 	בד בבד, מן הראוי כי משרד הכלכלה יבחן את האפשרות לניתוק הקשר בין הליך התקינה במכון התקנים לבין בדיקות היבוא וביניהן לבין פעולותיו המסחריות של המכון. כמו כן ראוי, כי משרד הכלכלה יחתום על הסכמי ההכרה בדרג של מדינות, כדי שמעמדן של המעבדות הפרטיות לא ייפגע.






































































הפיקוח הממשלתי על ענף היהלומים


הגופים המבוקרים: מינהל היהלומים – משרד הכלכלה, מכון היהלומים הישראלי, משטרת ישראל, רשות המסים, משרד האוצר, הרשות לאיסור הלבנת הון ומימון טרור, רשות החברות הממשלתיות, רשות הגנת הצרכן וסחר הוגן. 


ליקוי

1.	המפקח אינו דורש ממבקשי רישיון עיסוק ביהלומים להוכיח כי הם ממלאים די תנאים מהותיים שיש בהם כדי להבטיח את התאמתם לעיסוק בענף.


ליקוי

2.	בדצמבר 2013 (להלן - מועד סיום הביקורת), עדיין לא הייתה בידי המפקח רשימה של החברים הפעילים בבורסת היהלומים (להלן - הבורסה), וממילא נבצר ממנו לבדוק אם יש חברי בורסה שאין להם רישיון מטעמו.


ליקוי

3. 	במועד סיום הביקורת יהלומים הם בין הטובין היחידים הנשלחים מחברת השילוח באמצעות בית המכס בנתב"ג ישירות אל היהלומן, בלי בדיקה בבית המכס. זאת ועוד, למפקח על היהלומים, הממונה על תחנת המכס, אין סמכויות חקירה ואכיפה, וכמו כן אין בידיו כלים העומדים לרשות עובדי בית המכס בנתב"ג.


ליקוי

4. 	למנהל תחנת המכס של המינהל יש השפעה על הענף מתוקף סמכויותיו, והוא ומעריכי היהלומים עובדים מול קבוצה קטנה של בעלי השפעה בענף. במשך הזמן נוצרת היכרות אישית בין מנהל תחנת המכס והמעריכים ובין היהלומנים ונציגי חברות השילוח. למרות זאת אין פיקוח ובקרה על עבודתם.


ליקוי

5. 	המערכת הממוחשבת של המינהל אינה מתריעה בעצמה על יהלומן שנרשמו נגדו אירועים חריגים. המערכת אינה מאפשרת עיבוד של המידע הקיים במינהל ועיבוד של מידע מודיעיני ממקורות אחרים. אי-אפשר גם לייצא את המידע האגור בה לתכנת מחשב אחרת לשם ניתוחו ולשם איתור דפוסי פעולה חשודים.



תגובה
משרד הכלכלה


5. 	עוד בטרם תקופת הביקורת, נוצרו במערכת המחשוב שדות רישום של סוגי אירועים שונים ביחס ליהלומן שחרג, כגון: איחור בהגעה לשחרור חבילה, התרחשות תפיסה לגביו בנתב"ג, פתיחת חבילה באופן עצמאי ועוד. המערכת הממוחשבת מאפשרת להפיק דו"ח לפי סוג האירוע ומכאן לצפות בריכוז היהלומנים בו. תהליך קימברלי מנוהל בישראל ברמה הגבוהה ביותר. מאז החל התהליך היו שתי ביקורות יזומות של ועדות בדיקה בישראל. ישראל קיבלה ציונים טובים מאוד, ועד כה לא הובעה כל הסתייגות מפעילות המשרד. ישראל ביחד עם חלק גדול ממדינות העולם אינה רוצה לציין את מקור היהלומים והמשרד נסמך על הצהרת המדינה מפיקת התעודה. על פי עמדתנו יש להיצמד למדיניות במרבית המדינות ולא לבצע שינוי. המערכת הממוחשבת המשמשת היום את מינהל היהלומים היא מערכת מיושנת הכתובה במג'יק ונמצאת באחריות ובתחזוקה של מל"מ מערכות, הנותנת שירותים לרשות המיסים. משרד הכלכלה בודק את האפשרות של הסבת המערכת לכלים יותר חדשים, והעברתה לאחריות אגף מערכות מידע במשרד מה שייתן את המענה לכל הבעיות.

ליקוי


6. 	לא נמצאו מסמכים המעידים כי המפקח מקיים בקרה על פעולות חברות השילוח המכינות את רשימוני היצוא של יהלומים מלוטשים. לא נמצאו גם מסמכים המעידים על כך שהמפקח מבקש מהמעריכים לבצע בדיקה מדגמית של חבילות היהלומים כדי לוודא שיש התאמה בין תכולתן ובין הפרטים ברשימון היצוא.


תגובה
משרד הכלכלה


6. 	תהליך הייצוא הינו בשלבי אפיון מחדש בשיתוף מינהל היהלומים, רשות המיסים (מכס בנתב"ג) ואגף מערכות מידע במשרד. במסגרת התהליך יבוצע שימוש בטופס מקוון בו הנתונים מוקלדים על ידי הפונה ואינם מאפשרים שינוי נתונים על ידי גורם אחר. נכון לספטמבר 2014, הטפסים של תהליך היצוא הממוחשב נמצאים בבדיקות קבלה ובזמן הקרוב יעלו לייצור ויופעלו בשטח.






ליקוי


7. 	בשנים 2014-2011 דנה ועדה ברשות המסים בשינויים הנדרשים בשיטת המיסוי של הענף. במועד סיום הביקורת, דצמבר 2013, טרם סיימה הוועדה את עבודתה ומשום כך היא טרם החליטה אם לעשות שינויים בשיטת חישוב ההכנסה החייבת במס של היהלומן ובהקלות הניתנות לו כיום.

תגובה
רשות המסים


7. 	בנושא מיסוי בענף היהלומנים, יושבת על המדוכה ועדה פנימית אשר דנה בכל ההיבטים השומתיים, התפעוליים, הוראות ניהול ספרים, התחשיב הענפי, בקרה ופיקוח על היהלומים במכס ועוד. הרשות סבורה שלכל ההערות שהועלו בדוח זה בנושא ענף היהלומנים ניתנות תשובות במסגרת דוח הוועדה הפנימית. 

ליקוי


8. 	משרד הכלכלה, משרד האוצר ורשות המסים לא הציגו למשרד מבקר המדינה הסדר או מסמך רשמי שמכוחו מעבירה המדינה את כספי ההיטל על יהלומים מלוטשים מיובאים אל מכון היהלומים. ברבות השנים משרדים אלו לא נתנו דעתם על ההיגיון שבגביית ההיטל, ולא שקלו אם יש מקום להעביר את כספי ההיטל שנגבו לאוצר המדינה או לחלקם בין הגופים השונים בענף היהלומים, או אם ניתן להטילו גם על יהלומי גלם ועל יהלומים סינטטיים.

ליקוי

9.	בינואר 2008 פנה מכון היהלומים לרשם ההקדשות כדי שירשום אותו כחברה לתועלת הציבור (להלן - חל"ץ). רק לאחר מועד סיום הביקורת, במאי 2014, כשש שנים וחצי לאחר הפנייה, רשם רשם ההקדשות את המכון כחל"ץ. עד אז לא הייתה בקרה מטעם הרשם על עסקאות רגילות של המכון עם בעלי עניין (הבורסה והתאחדות תעשייני היהלומים). חלק מהחברים בוועדת הביקורת של מכון היהלומים מתמנים מטעם גופים בענף היהלומים והם משתתפים בדיונים ובהצבעה על עסקאות שנוגעות לגופים שאליהם הם שייכים. בדירקטוריון יש נציגים של גורמים חיצוניים לענף היהלומים, דוגמת נציגי הממשלה, הסתדרות העובדים הכללית החדשה (להלן - ההסתדרות) והבנקים, אולם יותר ממחצית מחבריו הם נציגי ענף היהלומים. אישור עסקאות עם בעלי עניין בדירקטוריון המכון, בשעה שרוב חבריו הם בעלי עניין, מלמד כי הרכב הדירקטוריון איננו מאוזן.




תגובה
מכון היהלומים הישראלי


9.	עוד טרם נרשמה החברה כחל"צ (חברה לתועלת הציבור), פעלה החברה בכל פעילויותיה כחל"צ, דיווחה לרשם על עסקאות עם בעלי עניין, מינתה ועדת ביקורת שאינה מורכבת מחברי דירקטוריון וכו'. סעיף 345א לחוק החברות קובע "כי לא הצהירה החברה בפני הרשם כאמור בסעיף זה, אין בכך כדי לגרוע מהיותה חל"צ", כך שמיום כניסת תיקון 6 לתוקף היתה החברה בפועל חל"צ. לנושא ועדת הביקורת - חברי ועדת הביקורת נבחרים על ידי האסיפה הכללית (לפי עקרונות חל"צ) והם מאשרים עסקאות עם בעלי עניין. אין כל מגבלה בחוק כי ימונו חברים הקשורים לבעלי המניות. המכון מקפיד על כך כי מקום שהדיון קשור לגוף שחבר הועדה קשור אליו, לא ישתתף חבר הועדה בדיון ובהצבעה באותו נושא. באשר לדירקטוריון, גם אז מתבקשים הנוגעים בדבר לא להשתתף. אין כל מקום לטיעון נגד הרכב הדירקטוריון המורכב גם מנציגי ענף היהלומים זה עניינם וזה כספם. בנוסף, לכל אחד משני הגופים מהענף יש רק 5 דירקטורים מתוך 21, ולכן בכל נושא ספציפי הנוגע לאחת הקבוצות, אין לגוף זה רוב בדירקטוריון, והוא גם אינו יושב בישיבה. לנושא ייצוג נציגי הממשלה - באשר לייצוג הממשלה בועדת הביקורת ניתן לומר כי גם לנציג האחד של הממשלה יש משקל רב בוועדה וההחלטות תמיד בהסכמתו. מעבר לכך, לפני מספר חודשים הסמיכה האסיפה הכללית להוסיף נציג נוסף של הממשלה לוועדת הביקורת על חשבון נציגם של הבנקים, כך שלממשלה יהיו שני חברים בוועדת ביקורת ולא אחד. החלטה זו מתיישבת עם רוח הדברים במכון היהלומים להגביר ולעגן ככל האפשר את עמדת הממשלה בגופי החברה השונים, גם כשהדבר אינו מעוגן בתקנון החברה. בנוסף לכך יצוין כי האסיפה הכללית היא הבוחרת בוועדת ביקורת והאסיפה היא גם הממנה נציג מדינה לועדת הביקורת מיוזמתה.


ליקוי


10.	לדעת משרד מבקר המדינה, בהתחשב בהחלטת המכון להפסיק את ההשקעה בפיתוח טכנולוגיה ב-IDT, ונוכח תרומתה הצנועה של החברה לענף וההשקעה הניכרת בהפעלת החברה שעיקר הוצאותיה הן הוצאות ניהול ותקורה, חייבת הנהלת המכון לשקול אם יש צורך בהפעלת החברה במתכונתה הנוכחית. 






תגובה
מכון היהלומים הישראלי


10. 	המכון מציין כי דווקא ירידת רמת הייצור בענף היהלומים הישראלי הובילה את דירקטוריון מכון היהלומים להכריז על תוכנית חירום להצלת התעשיה, אשר במסגרתו יוקם מפעל תעשייה חדיש, אשר יאגד בתוכו מספר יצרנים ולרשותם תעמיד החברה את הטכנולוגיה החדישה ביותר וכל זאת כדי להעלות את רמת הייצור בישראל ולהביא לכך שחברות יהלומים יעבירו למפעל זה ייצור שהם שולחים כיום למדינות כמו הודו או סין. לאור חשיבות הפרויקט החליטו לפני מספר חודשים נשיאי ענף היהלומים לאחד את ועדות התעשיה והטכנולוגיה של בורסת היהלומים, התאחדות תעשייני היהלומים ומכון היהלומים תחת יו"ר אחד. כמו כן הוחלט לתקצב את הפרויקט ביותר ממיליון דולר עוד בשנת התקציב הזו וכן שהמפעל החדיש ינוהל על ידי מכון היהלומים. אלמלא היה קיים המכון והייתה קיימת החברהIDT כי אז המכון היה מוותר על ענף תעשייה חשוב שיש לסייע לו להתחרות עם מרכזי ליטוש אחרים ולא לפרקו. 


ליקוי


11.	במסגרת הדיונים על חוק היהלומים המתגבש, על משרד הכלכלה, בשיתוף גורמי האכיפה (משטרת ישראל, הרשות לאיסור הלבנת הון ומימון טרור ורשות המסים) וגורמים בענף היהלומים, לבחון את האפשרות לביצוע שינוי מהותי במשטר הפיקוח על הענף, כדי להפוך אותו ליעיל ואפקטיבי. נוסף על כך עליהם לבחון אם משרד הכלכלה הוא המשרד המתאים להפעלת תחנת המכס של היהלומים.


תגובה
משטרת ישראל


11. 	המשטרה אכן צברה ניסיון, ובדגש על השנים האחרונות, בעברות חמורות במסגרתן היו מעורבים עבריינים בתחום היהלומים, כאפיק להלבנת הון. הידע שנצבר יכול לשמש את העוסקים במלאכת החקיקה, על מנת לחסום פרצות ולהציב חסמים, לשם שיפור המצב הקיים. המשטרה תקדם בברכה כל שיתוף פעולה בנושא.


תגובה
משרד הכלכלה


11. 	משרד הכלכלה שוקד מזה תקופה ארוכה על הכנת תזכיר חוק 



                   הפיקוח על היהלומים שיחליף את צו הפיקוח על היהלומים, יבואם ויצואם, התשל"ט–1979. טיוטת התזכיר הוכנה לפני זמן רב ואולם בעקבות הערות מהותיות רבות של משרד המשפטים ועבודה שנעשתה בשל הערות אלו, התקדמות החקיקה התעכבה. בתחילת חודש ספטמבר נקבעו מספר פגישות ארוכות ומרוכזות עם נציגי משרד המשפטים כדי לעבור על כל ההערות ולגבש טיוטה מוסכמת לפני הפצת התזכיר. לעניין הביקורת על היעדר הבקרה על פעילות מכון היהלומים – תפקידי מכון היהלומים, תקציבו ואופן הבקרה על פעילותו יוסדרו בחוק הפיקוח על היהלומים. 


ליקוי


12. 	על משרד הכלכלה, משרד האוצר ורשות המסים, בשיתוף הגורמים השונים הפועלים בענף להידרש באופן מעמיק לנושא ההיטל על יבוא יהלומים מלוטשים ותכליתו. בין היתר, עליהם לבחון את הצורך בהיטל לנוכח צמצום ענף ייצור היהלומים בארץ ואת מטרותיו. כמו כן יש לבחון אם יש להמשיך להעביר את כל כספי ההיטל לידי מכון היהלומים דווקא. יש לייחס משנה חשיבות לצורך בבדיקת נושא ההיטל, לנוכח העסקאות המתבצעות עם בעלי העניין המיוצגים במכון. עסקאות אלו גם מגבירות את הצורך בקיומם של מנגנוני פיקוח חיצוניים: הפעלת סמכותו של רשם ההקדשות לבחון עסקאות וחיזוק הפיקוח של רשות החברות הממשלתיות. נוסף על כך על המכון לשקול את המשך פעילות חברת הבת IDT, שהפסיקה למלא את מטרתה העיקרית - קידום הפיתוח של טכנולוגיה בענף היהלומים.


תגובה
משרד הכלכלה


12. 	לעניין הביקורת על אופן הטלת ההיטל, העברתו למכון, נושא זה נבחן בשנית במסגרת חוק הפיקוח על היהלומים.


ליקוי


13. 	משרד מבקר המדינה מעיר כי אף שענף היהלומים הוא תחום בעל חשיבות לכלכלה הישראלית, מדינת ישראל טרם גיבשה רגולציה בנושא הלבנת הון בענף זה. על משרד הכלכלה להביא את הכנת הצו הייעודי בתחום זה לידי סיום, ולפרסמו כדי להחיל משטר איסור הלבנת הון בענף היהלומים.






תגובה
משרד הכלכלה


13. 	לעניין הביקורת על אי התקת צו איסור הלבנת הון בנושא חובות זיהוי ודיווח של סוחר באבנים יקרות - ביום 15/7/14 אושר הצו בוועדת חוקה חוק ומשפט של הכנסת, ביום 16/7/14 נחתם הצו על ידי השר והועבר לפרסום ברשומות. בטרם כניסת סעיפי הצו לתוקף – המפקח על היהלומים יפעל להבאת ידיעת החובות שמכוח הצו לכל בעלי הרישיונות. המפקח על היהלומים, בשיתוף הרשות להלבנת הון, יבצע אכיפה הנדרשת עפ"י החוק בענף היהלומים, וזאת לאחר שתוכן תכנית הדרכה כללית והוראות לביצוע הנדרש בהתאם לצו שפורסם.


תגובה
משרד המשפטים


13. 	ביום 15.7.2014 אישרה ועדת חוקה את צו איסור הלבנת הון (חובות זיהוי, דיווח וניהול רישומים של סוחר באבנים יקרות למניעת הלבנת הון ומימון טרור), התשע"ד-2014. הצו כולל חובות שיחולו על סוחרים באבנים יקרות בעסקאות מכירה אשר נעשו בתמורה לכספים בסכום העולה על 50,000 ₪ (או 75,000 ₪ בעסקה קמעונאית, ו-5,000 ₪ בעסקה עם לקוח ממדינה בסיכון). בין היתר, הוטלו חובות זיהוי הכוללות ביצוע הליך של "הכרת הלקוח", ביצוע בקרה שוטפת, חובות דיווח על עסקאות הנחזות בעיני הסוחר כבלתי רגילות, וכן חובת קביעת מדיניות ונהלים. יצוין כי חובות הזיהוי, הכרת לקוח ושמירת מסמכים יכנסו לתוקף בתום שנים עשר חודשים מיום פרסום הצו ברשומות וחובת הדיווח תיכנס לתוקף בתום עשרים וארבעה חודשים מיום פרסום הצו ברשומות.


ליקוי


14. 	משרד מבקר המדינה מעיר למינהל כי עליו למפות את כל הנושאים שיש להסדירם בנהלים, לנסח לאלתר נהלים ברורים שיסדירו את עבודת המינהל ולפרסמם באופן מרוכז, וזאת כדי להגביר את השקיפות ולאפשר ליהלומנים לפעול בהתאם לדרישות המינהל.


תגובה
משרד הכלכלה


14. 	בחודשים אפריל, יוני 2014 פורסמו שני נהלים חדשים (נוהל תיקונים ונוהל יבוא גלם) לאחר שעברו התאמה לשינויים שחלו בעבודת המינהל. עד סוף 2014 יושלמו עוד שני נהלים נוספים, בהתאמה להסדרי העבודה.




ליקוי


15. 	משרד מבקר המדינה מעיר לוועדה ברשות המסים כי עליה להגיע בהקדם האפשרי להכרעה בשאלה אם יש להותיר את הפעלת תחנת המכס בידי מינהל היהלומים אם לאו, ולהגיש את המלצותיה בהתאם לכך. לאחר הגשת ההמלצות, על רשות המסים לדון בעניין זה עם משרדי הכלכלה והאוצר. אם יוחלט להשאיר את הפעלתה של תחנת המכס בידי המינהל, יחייב הדבר הקניית סמכויות מתאימות של חקירה ואכיפה לעובדיו.


תגובה
משרד הכלכלה


15. 	עוד במהלך הביקורת החליט מינהל היהלומים, בשיתוף המכס וגורמים נוספים, לאפשר את שחרור הטובין במכס רק באמצעות חברות השילוח. הפקדת המשלוחים והשחרורים באמצעות חברות השילוח מבטל את הדרישה מהלקוחות להגיע בתוך 48 שעות לתחנת המכס (מהלך שהחל כבר באפריל 2014), וכמו כן ניתק את החברה ממגע ישיר עם המשלוחים (עד לשחרור במכס) ועם מעריכי היהלומים והנהלת מינהל היהלומים.  


ליקוי


16. 	משרד מבקר המדינה מציע כי משרד המשפטים ישקול בחינה מחדש של התנאים שנקבעו להעברת מידע ממשטרת ישראל ומשירות הביטחון הכללי לרשות המסים ולמפקח על היהלומים. 


תגובה
משטרת ישראל


16. 	אין כל סמכות כיום בחוק בכלל ובתקנות איסור הלבנת הון (כללים לשימוש במידע שהועבר למשטרת ישראל ולשירות הבטחון לשם חקירת עברות נוספות ולהעברתו לרשות אחרת) התשס"ו 2006 בפרט, להעביר מידע שעניינו פיקוח על היהלומים או כל מידע אחר שמקורו ברשל"ה למפקח על היהלומים, לא במישרין וגם לא באמצעות רשות המסים. הגופים אליהם מותר להעביר מידע מנויים בתוספת השלישית לתקנות שצוטטו בדוח והמפקח על היהלומים אינו אחד מהם. יודגש כי גם בעתיד רק שנתיים לאחר שיפורסם ברשומות הצו המוזכר בסעיף 121 לדוח, תנתן למשטרה סמכות מצומצמת להעביר מידע שמקורו ברשלה"ה למפקח על היהלומים, וגם אז רק מידע כאמור למטרות העיקריות של חוק איסור הלבנת הון קרי לפיקוח וועדות עיצומים על פי חוק איסור הלבנת הון בלבד.




תגובה
משרד המשפטים


16. 	תיקון חוק איסור הלבנת הון (תיקון מס' 10), התשע"ב-2012 החיל את משטר איסור הלבנת הון על סוחרים באבנים יקרות וקבע את המפקח על היהלומים כממונה לפיקוח על מילוי הוראות החוק על ידי סוחרים באבנים יקרות בהתאם לסעיף 11יג לחוק איסור הלבנת הון, התש"ס-2000 (להלן – החוק). סעיף 35 לתיקון קובע כי תחילתן של הוראות אלו תהיה ביום כניסתו לתוקף של צו שיותקן מכוח החוק. מאחר וצו זה הותקן ביום 15.7.2014 וטרם נכנס לתוקף, הרי שהמפקח על היהלומים טרם הוסמך כממונה לפי החוק, ולפיכך עדיין אינו רשאי לקבל מידע שמקורו ברשות מהגופים המוסמכים בהתאם לתקנות איסור הלבנת הון (כללים לשימוש במידע שהועבר למשטרת ישראל ולשירות הביטחון הכללי לשם חקירת עבירות נוספות ולהעברתו לרשות אחרת), תשס"ו-2006.



































































משרד הפנים
רשות האוכלוסין, ההגירה ומעברי הגבול

העסקת עובדים פלסטינים בענף הבניין בישראל

הגופים המבוקרים: יחידת האכיפה למעסיקים – משרד הפנים, אגף החשב הכללי – משרד האוצר, רשם הקבלנים – משרד הבינוי והשיכון, משרד הכלכלה, מפקדת תיאום פעולות הממשלה בשטחים.

ליקוי
1. 	עד שנת 2011 חולקו 14,500 היתרים למעסיקים לפי בקשותיהם ללא כללים אחידים, פומביים ושוויוניים ולא על פי תבחינים מקצועיים. במאי 2011 הסתכם מספר היתרי ההעסקה בענף הבניין בכ-15,500. במועד זה "צילם" אגף מת"ש מצב זה ואישר לכל מעסיק להמשיך להחזיק את ההיתרים שבידו (להלן - המכסה ההיסטורית), ללא בחינה עניינית של צורכי המעסיק או פעילותו. שתי ועדות שמינה מנכ"ל רשות האוכלוסין במאי ובדצמבר 2011 לקביעת אמות מידה להקצאת היתרים בענף הבניין לא ביצעו את שהוטל עליהן. כ-12,000 היתרים נוספים חולקו בשנים 2013-2011 בהסתמך על הבחנה שרירותית בין קבלנים חדשים לוותיקים ועל יסוד המכסה ההיסטורית, שחולקה מלכתחילה באופן לא שוויוני. אופן הקצאת ההיתרים הנוספים הנציח את היעדר השוויון ההיסטורי.

ליקוי
2.	אגף מת"ש העניק היתרי העסקה למעסיקים שאינם רשומים כדין בפנקס הקבלנים שברשם הקבלנים, וגם לא שלל היתרים מקבלנים שהתברר כי אינם רשומים, וזאת שלא בהתאם להוראותיו שלו. הדבר הביא לגידול במספר הקבלנים שאינם רשומים וקיבלו היתרים, מ-406 קבלנים בינואר 2012 ל-688 קבלנים ביולי 2013, שבידיהם כ-3,500 היתרים. ביולי 2013 הסתכמה מכסת ההיתרים ב-27,500. משמע שכ-13% ממכסת ההיתרים באותו מועד ניתנה לקבלנים שאינם רשומים. ביולי 2013 העביר אגף מת"ש לרשם הקבלנים לראשונה את שמות הקבלנים המחזיקים בהיתרים לצורך בקרה בדבר רישומם בפנקס הקבלנים.

ליקוי
3.	יחידת האכיפה למעסיקים ברשות האוכלוסין מופקדת על האכיפה של העסקת עובדים פלסטינים בהיתר. ואולם, לא מתבצעת העברת 



          מידע סדורה בין אגף מת"ש ובין יחידת האכיפה בנוגע למעסיקים שיש חשש כי הפרו את ההיתר. נוסף על כך, כאשר עובדי היחידה מבקרים באתר בנייה, הם אינם בודקים אם העובדים אשר מועסקים בפועל הם אלה שבגינם ניתנו ההיתרים למעסיק.

ליקוי
4. 	בדצמבר 2013, ארבע שנים לאחר שנחתם הסכם קיבוצי שהסדיר, בין השאר, את תנאי העסקת העובדים הפלסטינים בענף הבניין, עדיין לא השלים אגף מת"ש את הליך השוואתם של השכר ושל עלות העסקתם של העובדים הפלסטינים בענף הבניין לאלה של העובדים הישראלים לפי החלטת הממשלה מ-1970. יש לראות בחומרה את התנהלות אגף מת"ש אשר אינו מוודא כי עובדים אלה מקבלים את מלוא זכויותיהם החוקיות וההסכמיות, לרבות שכר מינימום ענפי, זכויות מכוח ותק, ימי חג, דמי חופשה ודמי הבראה. תלושי השכר שמנפיק האגף לעובדים הפלסטינים אינם משקפים את מלוא רכיבי השכר שהם זכאים להם.

ליקוי
5. 	על פי תנאי היתר ההעסקה, מעסיק המקבל היתר חייב להעסיק את העובדים בהיקף של משרה מלאה. הנהלת אגף מת"ש מודיעה למדורים מדי חודש מהו המספר המזערי של ימי ההעסקה המחויבים בתשלום באותו החודש (להלן - ימי מינימום). משרד מבקר המדינה רואה בחומרה את התנהלות אגף מת"ש שאִפשרה למעסיקים לדווח על העסקת עובדים פחות מימי המינימום. עולה חשש כי מעסיקים שילמו שכר ישירות לעובדים עבור ימי עבודתם ולא דיווחו על כך לאגף מת"ש. בכך אִפשר אגף מת"ש למעסיקים לחסוך את התשלומים למס הכנסה ובגין הזכויות הסוציאליות, ולעובדים - לקבל תוספת שכר בלא ניכויים.

ליקוי
6. 	בשנת 1994 נחתם הסכם ביניים ישראלי-פלסטיני בדבר הגדה המערבית ורצועת עזה. בהסכם נקבע כי מדינת ישראל תנכה משכר העובדים הפלסטינים דמי ביטוח בריאות (להלן - בול בריאות). עוד נקבע כי המדינה תגבה מן המעסיקים את ההפרש בין שיעור ההפרשות לביטוח הלאומי בגין עובד ישראלי ובין ההפרשות האמורות בגין עובד פלסטיני, כהיטל השוואה. הוסכם כי כספים אלו יועברו מדי חודש לרשות הפלסטינית, לשם מתן הטבות סוציאליות ושירותי בריאות. כספי היטל ההשוואה ובול הבריאות שנגבו עבור כל הענפים - לרבות ענף הבניין - בגין השנים 2013-2006, והועברו מאגף מת"ש לאגף החשכ"ל, הסתכמו ב-31.12.13 ביותר מ-876 מיליון ש"ח. כספים אלו לא הועברו לרשות הפלסטינית, וסוגיית העברתם נדונה בין נציגי מדינת ישראל לנציגי הרשות הפלסטינית.




ליקוי
7. 	אגף מת"ש, אגף החשכ"ל ואגף שוק ההון, הביטוח והחיסכון במשרד האוצר (להלן - אגף שוק ההון) לא התאימו את נוהלי תשלום הפנסיה לעובדים הפלסטינים לתיקוני החקיקה שחלו בנושא משנת 1995, כשנסגרו קרנות הפנסיה הוותיקות לכניסת מבוטחים חדשים.

ליקוי
8. 	התשלום לעובדים הפלסטינים בעד זכויותיהם הפנסיוניות מבוצע מהפרשות הכספים וניכויי השכר שגובה אגף מת"ש. את יתרת הפרשות המעסיקים וניכויי השכר לפנסיה מעביר אגף מת"ש לאגף החשכ"ל, והוא מנהל אותם. כספים אלו אינם מנוהלים בהתאם למנגנון איזון אקטוארי.

ליקוי
9. 	בדצמבר 2011 הוכנה במשרד האוצר הערכת החבות האקטוארית בגין תשלומי פנסיה לכל העובדים הפלסטינים המועסקים בישראל בכל ענפי התעסוקה ל-31.12.09 (להלן - הדוח האקטוארי). לפי הנתונים המעודכנים לפברואר 2012, השכר היומי המזערי בענף הבניין היה גבוה ב-37% וב-55% מהשכר היומי שעליו התבסס הדוח האקטוארי. לנוכח זאת, במועד סיום הביקורת - חמש שנים לאחר שנאספו הנתונים שעליהם התבסס הדוח האקטוארי - עולה חשש כי ההתחייבויות לתשלום כספי הפנסיה גדלו בשיעור ניכר לעומת ההערכה שעשה האקטואר.

ליקוי
10.	מנהלת מדור פעלה בניגוד עניינים בכך שפתחה תיק מעסיק לחברה שבבעלות בעלה ובתה. נוסף על כך, היא טיפלה בבקשה של החברה לוועדת חריגים למתן רישיון עבודה עבור עובד ואישרה לחברה דיווח על מספר ימי העסקה הפחותים ממכסת ימי המינימום. לאגף מת"ש לא היו הסדרים לדיווח על זיקות שעלולות להעמיד עובדים בניגוד עניינים.

ליקוי
11. 	על הנהלת אגף מת"ש לקבוע ללא דיחוי עקרונות ענייניים, שוויוניים, אחידים ופומביים לחלוקת כל היתרי ההעסקה, שייגזרו מהיקפי 



         העבודה ובשיתוף הגורם המקצועי - רשם הקבלנים. על הנהלת אגף מת"ש להבטיח כי רק קבלנים הרשומים בפנקס הקבלנים יוכלו להחזיק בהיתרי העסקה לעובדים בענף הבניין.

ליקוי
12.	על אגף מת"ש לפעול לאלתר להשוואת תנאי השכר של העובדים הפלסטינים לאלו של העובדים הישראלים, ולתת ביטוי מלא בתלושי השכר לכל התשלומים שלהם זכאים העובדים הפלסטינים. לנוכח ממצאי דוח זה, על אגף מת"ש ואגף החשכ"ל להשלים בהקדם את בחינת האפשרות להעברת השכר נטו לעובדים הפלסטינים באמצעות אגף מת"ש.

תגובה
רשות האוכלוסין וההגירה
4,12. 	חברת מל"מ נמצאת בעיצומו של פיתוח תלוש שכר חדש הכולל בתוכו את השינויים והעדכונים בהסכם הקיבוצי בענף הבניין. הפיתוח צפוי להסתיים בחודשים הקרובים, ולאחר סיומו, תועבר הודעה בהתאם לכלל המעסיקים.

ליקוי
13.	על אגף מת"ש ואגף החשכ"ל להתאים את הכללים החלים על ניהול כספי הפנסיה של עובדים פלסטינים לאלה של עובדים ישראלים ולקבוע מי הגורם האחראי לניהול כספים אלה.

ליקוי
14. 	על אגף החשכ"ל לבצע הערכה אקטוארית מחודשת על בסיס נתונים מעודכנים וענייניים על שכר העובדים, מספרם וגיל הפרישה, ועל בסיס הנחות מוצא אקטואריות מעודכנות וענייניות הנוגעות לאוכלוסיית העובדים הפלסטינית.














משרד התחבורה והבטיחות בדרכים
תכנית נתיבי ישראל – פיתוח מערך הרכבות


הגופים המבוקרים: משרד התחבורה, אגף התקציבים – משרד האוצר, אגף החשב הכללי – משרד האוצר, חברת רכבת ישראל, חברת נתיבי ישראל – החברה הלאומית לתשתיות ותחבורה בע"מ, חברת חוצה ישראל בע"מ, חברת נתיבי איילון בע"מ, מינהל התכנון – משרד הפנים, וועדות התכנון – משרד הפנים, רשות החברות הממשלתיות.


ליקוי

1.	בשנת 2007 יזמה המועצה הארצית לתכנון ולבנייה את הכנתה של תכנית מתאר ארצית משולבת לתחבורה יבשתית, כדי לגבש מתווה ברור לקידום התשתיות התחבורתיות בארץ. בהחלטת הממשלה הוטל על משרדי התחבורה והפנים להשלים את הכנתה, ולהביאה לאישור המועצה הארצית לתכנון ולבנייה והממשלה עד סוף שנת 2011. תכנית המתאר לא הובאה לאישור הממשלה במועד שנקבע וטרם הושלמה.


תגובה
משרד התחבורה והבטיחות בדרכים

1. 	תמ"א/42 הינה תמ"א משולבת לתחבורה יבשתית. תמ"א/3 ו-23 אושרו בשנות השבעים ומאז נעשו בהם שינויים נקודתיים רבים בהם אבדה במקצת הראייה הכוללת. לכן הכנת תמ"א חדשה אין משמעותה קומפילציה של תמ"אות קיימות כמות שהן, אלא מהלך תכנוני נרחב הבוחן את הדברים מחדש ומהיסוד, וזאת במציאות מורכבת בהרבה  - צפיפות גבוהה, סטנדרטי תכנון משופרים, מודעות לבעיות סביבתיות ועוד כהנה וכהנה. בנוסף, מוסיפה התמ"א מרכיבים חדשים המבטאים את מדיניות משרד התחבורה והממשלה, כגון: מתחמ"ים, דרכים מוטי תח"צ, צירים בלעדיים לתח"צ וכו'. כל אלה מצריכים עבודת איסוף נתונים, ניתוח ותכנון נרחבים, תוך מיפוי הרצונות של ה"לקוחות" הרבים והשונים, ומאמץ להגיע לאיזון בין הדעות השונות והסכמות. למעשה, לא נעשתה עבודה תכנונית דומה בהיקפה בשום תחום, ולכן הזמן הנדרש הוא מעבר להחלטה במקור.

ליקוי

2. 	תכנון והקמה של מסילה רביעית לרכבת, שיאפשרו את הפעלת קווי הרכבת המתוכננים והקיימים ואת הגברת התדירות של קווים קיימים, משתהים כבר שנים רבות. השיהוי הרב עלול לגרום להגבלת תנועת הרכבות, בעיקר בשעות השיא, באזור מרכז הארץ, המנקז אליו את מרבית קווי הרכבת ומהווה "צוואר בקבוק".




תגובה
רכבת ישראל


2.	חב' נתיבי ישראל מונתה לקדם את תכנון המסילה הרביעית. הפרויקט אינו באחריות רכבת ישראל, אך הרכבת ערוכה להשלמת תכנון וביצוע המסילה הרביעית, ככל שתיועד לכך בהחלטה מוסמכת.


ליקוי


3.	עד מועד סיום הביקורת, לא חתמו המדינה וחברת הרכבת על הסכם פיתוח חדש מעודכן, שיסדיר בין השאר, את אופן הכללתם של הפרויקטים הרכבתיים והשינויים שחלו בעקבות החלטת הממשלה, לגבי העברת האחריות להקמת מסילות ברזל מחברת הרכבת לחברת נתיבי ישראל, על מנת לעגן את ההתחייבויות של כל אחד מן הצדדים להוצאה מן הכוח אל הפועל של התכניות.  


תגובה
רכבת ישראל


3.	בחודש יוני 2014, נחתם הסכם הפיתוח המעודכן של רכבת ישראל המתייחס לכלל הפרויקטים הרכבתיים הרלוונטיים ולשינויים שנערכו מאז חתימתו של ההסכם הקודם.

ליקוי

4. 	טרם אושר תדר שיאפשר הפעלת מערכת בקרת איתות חדשה לרכבת, שנועדה לווסת את תנועת הרכבות, להגביר את בטיחות תנועת הרכבות ולהביא להגדלת קיבולת הרכבות במסילות הקיימות, עד להשלמת הקמת המסילה הרביעית. בהיעדרו, קיים חשש שההשקעה הגדולה של המדינה בפיתוח תשתית הרכבות לא תניב את התפוקות המרביות, ושאיכות השירות של הרכבת לאחר הפעלת קווי רכבת נוספים - תיפגע. 


ליקוי


5. 	במהלך הביקורת מסר מנהל מינהלת נתיבי ישראל למשרד מבקר המדינה, נוסח של נוהל הבטחת איכות משותף לחברת נתיבי ישראל וחברת הרכבת, שהוכן כבר באוגוסט 2012. הביקורת העלתה כי החברות לא אישרו את הנוהל.


תגובה
רכבת ישראל


5.	רכבת ישראל פועלת בשיתוף פעולה עם חב' נתיבי ישראל באשר להליכי המסירה של פרויקטי המסילה שהועברו לביצוע חב' נתיבי ישראל. כך, קיים נוהל עבודה מסודר לביצוע הבטחת איכות עליונה על ידי רכבת ישראל ובהמשך לכך הן חב' נתיבי ישראל והן רכבת ישראל עובדות לפיו. אין שום קשר בעיכוב בביצוע הליך החתימות (הטכני במהותו) ובין הקפדה מדויקת ודקדקנית על הוראות הבטיחות ובחינה קפדנית של איכות ביצוע עבודות הקבלנים, על ידי רכבת ישראל, באמצעות הפעלת מערכת הבטחת האיכות. זאת ועוד, חב' נתיבי ישראל מפעילה בקרת איכות מטעם הקבלן המבצע והבטחת איכות מטעמה (וזאת בנוסף ובמקביל להבטחת איכות על המבוצעת על ידי רכבת ישראל) וזאת כדי לוודא עמידה בסטנדרטים נדרשים של רכבת ישראל והכול במטרה מובהקת לשמור על איכות החומר והביצוע. לא זו אף זו, חב' נתיבי ישראל קיבלה את הנחיות הבטיחות הנהוגות ברכבת ישראל ומחויבת לפעול לפיהן ללא כל קשר לנוהלי העבודה בין שתי החברות הממשלתיות. 


ליקוי


6.	משרד מבקר המדינה מעיר למשרד התחבורה, כי עליו לדאוג לשמירת הידע וליצירת היכולות הטכניות בתוך המשרד כדי לחזק את הבקרה ולשמר אצלו את הידע שנצבר בעניין זה, באופן בלתי תלוי בחברת בקרה זו או אחרת. בייחוד בנוגע לפרויקטים תשתיתיים רחבי היקף ורב-שנתיים.


תגובה
משרד התחבורה והבטיחות בדרכים


6. 	משרד התחבורה פועל באמצעות אגף תיאום ותשתיות להקמת מערכת לניהול הידע המקצועי ויצירת כלים למעקב מוסדר אחר התקדמות הפרויקטים המבוצעים עבור המשרד.


ליקוי


7. 	על משרדי התחבורה והפנים לפעול להשלמת תכנית מתאר ארצית משולבת לתחבורה יבשתית. על משרדי התחבורה והאוצר, אשר השקיעו מיליארדי ש"ח בפיתוח הרכבת, לפעול ללא דיחוי להשלמת הקמתה של המסילה הרביעית, במטרה להבטיח ניצול יעיל של רשת המסילות ושל קווי הרכבת, הן הקווים הקיימים והן הקווים המתוכננים. נוכח הדחייה המסתמנת במועד השלמת המסילה הרביעית, על משרדי הממשלה לפעול כדי לאפשר הגדלת קיבולת הרכבות, ובכלל זה, הפעלת מערכת בקרת איתות חדשה למערך הרכבות, שהפעלתה תגביר את הבטיחות בתנועת הרכבות.




תגובה
משרד התחבורה והבטיחות בדרכים


7. 	פרויקט המסילה הרביעית באיילון הינו אחד מפרויקטי התשתית המורכבים ביותר העומדים בפני מדינת ישראל. הפרויקט כולל ממשק מורכב בנושא תכנון מערכת הניקוז של כל אזור המרכז. משרד התחבורה ער לפיגור שנוצר בקידום התכנית אך מבקש לציין כי מדובר בתכנית מורכבת בקני מידה יוצא דופן. לאחר תחילת העבודה הסטטוטורית על התכנית פנו גופים שונים למשרד התחבורה על מנת לבחון אפשרות לניצול מי השיטפונות במקום הפנייתם לים כפי שקבעה החלופה על פיה תוכנן התווי מלכתחילה. לפיכך, פועל כיום משרד התחבורה בשיתוף פעולה עם רשות המים, רשויות הניקוז ומשרד החקלאות, תוך ראייה של משק המים הארצי לבחינת אפשרות לניצול מי השיטפונות לטובת משק המים ולהפנותם לשימוש חקלאי בדרום הארץ. הליך מורכב זה אומנם מוביל מעצם טבעו להתמשכות חלק מתהליכי התכנון אך יתרונו המובהק לפיתוח המדינה ולמשק המים ברור לכל. משרד התחבורה פועל כדלקמן לייצוב הפרויקט וקידומו: א. כמפורט לעיל שילוב גורמי משק המים במציאת שימוש במי השיטפונות לטובת משק המים הארצי. ב. בהמשך למדיניות זו נקבע בות"ל שני מסלולים לקידום התכנית:1. קידום תכנון המסילה.2. קידום תכנון הניקוז.

ליקוי


8.	 עד מועד סיום הביקורת טרם אושרה הקצאת התדרים למערכת החדשה. על משרדי התחבורה והאוצר, אשר השקיעו מיליארדי ש"ח בפיתוח הרכבת, לפעול להפעלת מערכת בקרת האיתות החדשה בהקדם האפשרי, מאחר שהפעלתה תגביר את הבטיחות בתנועת הרכבות ותאפשר להגביר את תדירות הרכבות בפרק זמן מסוים בלי לצמצם קווים. מאחר שפתרון זה מוגבל לפרק זמן מסוים, על כל הגופים האחראיים - משרד התחבורה, משרד האוצר וחברת הרכבת - לפעול ללא דיחוי גם להשלמת הקמתה של המסילה הרביעית, כדי להבטיח ניצול יעיל של רשת המסילות ושל קווי הרכבת, הן הקווים הקיימים והן הקווים המתוכננים.






תגובה
משרד התחבורה והבטיחות בדרכים


8. 	משרד התחבורה בדעה כי יש צורך לטווח הארוך במערכת ה – ETCS, המערכת הקיימת אינה יכולה לתת מענה לגידול בתנועת הרכבות בשנים הקרובות. בדיקת כדאיות כלכלית למערכת נערכת ואמורה להסתיים ברבעון האחרון של שנת 2014. יחד עם זאת ועל פי תוצאות ראשוניות שהתקבלו קיימת הצדקה כלכלית לפרויקט. לפיכך, אושרו לרכבת תקציבים לצורך התחלת קידום התכנון. במקביל משרד התחבורה פועל מול משרד התקשורת ומשרד הביטחון להקצאה התדרים הנדרשים לתפקוד מערכת ה - ETCS. למרות שקיימים סיכומים עקרוניים עם מערכת הביטחון בנוגע להקצאת התדרים, אין עדיין סיכום רשמי. משרד התחבורה פועל להשיג הסכמה להקצאת התדרים עד סוף שנת 2015.




































































הפיקוח על הפעלת הרכבת הקלה בירושלים

הגופים המבוקרים: משרד התחבורה והבטיחות בדרכים, משרד האוצר, עיריית ירושלים.


ליקוי


1. 	ביוני 2008 חתמו נציגי אגף החשכ"ל והזכיין על התוספת הראשונה לחוזה, ועיקרה תשלום של 150 מיליון ש"ח לזכיין בגין אחריות המדינה לעיכובים בשל דרישותיה לתוספות שונות בשלב ההקמה. כמו כן נדחה מועד תחילת הפעלתה של הרכבת לספטמבר 2010. בנובמבר 2011 חתמו הצדדים על הסדר ובו הקלת הדרישות מהזכיין על פי החוזה, בין היתר, בנוגע לתחילת הפעלת הרכבת. 


ליקוי


2. 	במרץ 2012 חתמו הצדדים על התוספת השנייה לחוזה, שהייתה בתוקף עד אוגוסט 2012. בתוספת זו נקבעו הקלות לזכיין בתחומי השירות לנוסע, ההפעלה והתחזוקה ותשלומים בגין "הכנסה מובטחת". עוד הוסכם לדחות את השינוי במערך התחבורה הציבורית בחלקה הצפוני של העיר. התוספות הוארכו שוב ושוב, עד סוף מאי 2014.


תגובה
משרד התחבורה והבטיחות בדרכים


1,2.	החל מיוני 2014 הפעלת ותחזוקת הרכבת הקלה מתבצעת בהתאם להוראות חוזה הזיכיון (מתכונת BOT)". בימים אלה (ספטמבר 2014) מקיים ה- JPTA מגעים עם הזכיין לצורך הסדרת הנושאים שבמחלוקת בהסכם, ובהם: הסדרת אופן חישוב העלויות של תוספות השירות שמעבר לבסיס השירות המינימלי הקבוע בחוזה; אופן חישוב הקנסות בגין השירות המפורטים בחוזה; אופן ספירת הנוסעים; בחינת הפעולות הנדרשות לביצוע שינויים נוספים בפריסת התחבורה הציבורית בעיר. הנושא צפוי להסתיים עד לסוף שנת 2014.


ליקוי


3. 	לעתים התגלעו חילוקי דעות בקרב חברי המינהלה, בין השאר בנושאים כספיים, ולרוב התקבלה עמדתו של נציג החשכ"ל. החשכ"ל הוא האחראי לביצוע תקציב המדינה, ומכאן שתפקידו העיקרי הוא לשמש שומר הסף לגבי הוצאות הממשלה. מצד שני, בשל השתתפות נציגו במינהלה הוא גם אחראי מטעם המדינה להוצאה לפועל של החוזה. דבר זה עלול לפגוע בהפרדת הסמכויות הנדרשת בין מי שנושא בתפקידו של שומר סף ובין מי שמוציא לפועל חוזים ופרויקטים. 



תגובה
משרד התחבורה והבטיחות בדרכים


3. 	הסכם הזיכיון קבע מתכונת של ניהול פרויקט על ידי המינהלת המורכבת מבכירי משרדי התחבורה, האוצר והעירייה. כל גורם במינהלת מעלה סוגיות ומפעיל את סמכויותיו כאשר בהקשרים החוזיים מתקבלות ההחלטות בשיתוף. קבלת ההחלטות במינהלת מתקבלות בהסכמה, לאחר דיונים משותפים. כאשר הדין אינו מקנה סמכות לגורם מסוים, אין כל העדפה לגורם כלשהו במינהלת ולאף נציג אין זכויות וטו. בהתאם, בנושאים תחבורתיים משרד התחבורה הוא הדומיננטי והמכריע וכל הדרישות המקצועיות והתחבורתיות לרבות רמת השירות ומועד ביצוע הפעימות, נקבעות על ידו. בנושאים כספיים משרד האוצר הוא הגורם הרלבנטי והמכריע, ובנושאים עירוניים לדוגמה התמודדות עם סופות שלג – העירייה היא המתווה את המדיניות. מנהל אגף בכיר רכבות ל"מנהל מסילת ברזל מקומית" אשר משמש כיו"ר המנהלה של הרכבת הקלה מוביל יחד ובשיתוף פעולה עם עיריית ירושלים והאוצר את פיתוח הרכבת הקלה בירושלים ומסדיר את פעילות המינהלה.

ליקוי

4. 	מאז 2009 המדינה והזכיין מצויים בהליך בוררות, שעיקרו טיפול בתביעות הדדיות הנוגעות לנזקים בגין עיכוב ביצועו של הפרויקט. סכום התביעות הוא כמיליארד ש"ח מכל צד. המחלוקות התכופות ביניהם וההעברה של נושאים רבים לבוררות (בהם נושאים שהם ליבת הפרויקט), מלמדות על ניהול בסיסי לקוי של כל מערכת ההסכמים בין המדינה לזכיין, דבר המצריך תיקון ללא דיחוי.


תגובה
החשב הכללי - משרד האוצר

4. 	מצד המדינה נערכו מאמצים וניסיונות להגעת פשרה על מנת לסלק התביעות. בין היתר מטעמי יעילות בהתנהלות, אולם אלו לא צלחו. 







ליקוי


5. 	"מומחה מקצועי בלתי תלוי" שנועד ליישב חילוקי דעות בין הצדדים מונה במסגרת הליך הבוררות המשפטית, ולא קודם לכן כנקבע בחוזה. עקב כך היה חסר מנגנון סיוע מקצועי ליישוב 


תגובה
משרד התחבורה והבטיחות בדרכים


4,5. 	הליך הבוררות בראשות השופט בדימוס בועז אוקון ועו"ד דב וויסגלס ובעזרת המומחה ההנדסי אינג' אבי אודוין והמומחה הכלכלי פרופ' אמיר ברנע מתקיים ואמור להסתיים בשנת 2016.


תגובה 
החשב הכללי – משרד האוצר


5. 	באוגוסט 2014 מונה מומחה בלתי תלוי בסוגיית השינוי במערך התחבורה הציבורית בחלקה הצפוני של העיר. 


ליקוי


6. 	בחוזה ובתכניות הפרטניות לא הוגדרו בבירור מדדים מסוימים של רמת שירות. כשהתגלעו מחלוקות בין הצדדים בנושא זה הן לא לובנו ולא הביאו לידי קביעת מדדים ברורים ומוסכמים, דבר שגרם לקשיים בקביעת רמת השירות.


תגובה
משרד התחבורה והבטיחות בדרכים

6. 	בשלבים מוקדמים ועוד בטרם הופעלה הרכבת הגדירה המדינה מדדים שונים וכך לדוגמה הוכן נוהל המגדיר מדדים לסיווג מידת האיחור או רמת הלכלוך בקרונות. כיום פעולת המדינה לטיוב המדדים ומטילה קנסות על הזכיין לגבי חריגות שונות ברמת השירות בהתאם למדדים המשופרים שנקבעו על ידה.

ליקוי

7. 	מאוגוסט 2012 החל המהנדס לשלוח לזכיין דרישות לתשלום קנסות בגין חריגות מהחוזה ומתוספותיו, בעיקר בגלל עיכובים בנסיעות הרכבת, אבל רק באוגוסט 2013 קיזז המשרד מהתשלום החודשי לזכיין בגין הקנסות - סך של כמיליון ש"ח.




תגובה
משרד התחבורה והבטיחות בדרכים


7. 	למרות ההיבטים הייחודים של המערכת בירושלים, שהשפיעו על המדדים השונים במבחן המציאות והקושי בהגדרת מדדים מוסכמים, לא מנע הדבר מהמדינה לפעול בהתאם למוטל עליה. המדינה מטילה קנסות ומעדכנת את הזכיין לגבי חריגות שונות ברמת השירות בהתאם למדדים שנקבעו על ידה.

ליקוי


8. 	עקב ריבוי תלונות הציבור על השירות לנוסע ברכבת הקלה, בעיקר בגין הטלת דרישות לא סבירות לתשלום מוגדל (קנסות) ובגין התנהגות הפקחים מטעם הזכיין, בנובמבר 2012 תוקנה פקודת מסילות הברזל [נוסח חדש], התשל"ב-1972 (להלן - הפקודה), שהסדירה הקמת ועדת ערר. רק באוקטובר 2013 מונו חברי ועדת הערר.


תגובה
משרד התחבורה והבטיחות בדרכים


8. 	ועדת הערר מתכנסת ודנה בעשרות בקשות של נוסעים לערר על ההחלטה של הזכיין. עררים אלו משיגים על הטלת תשלום מוגדל ע"י הזכיין על נוסעי הרכבת הקלה.


ליקוי


9. 	באוגוסט 2011 תוקנה הפקודה והוסדרה בה פעילות הרכבת הקלה. על פי הפקודה, המנהל לעניין מסילת ברזל מקומית מטעם משרד התחבורה (להלן - המנהל) מופקד על ביצוע הפקודה, אך הוא לא הוציא נהלים לפיקוח על הרכבת הקלה לפי פקודה זו. 


ליקוי


10. 	משרד התחבורה והמינהלה לא קבעו כללים המגדירים בבירור את חלוקת התפקידים בין המנהל (לפי הפקודה) ובין המינהלה (לפי החוזה) ואת דרכי שיתוף הפעולה ביניהם.







ליקוי


11. 	משרד התחבורה, עיריית ירושלים והצוות לא אישרו נוהל לנושא ההיערכות לפעולה במצבים של השבתה חלקית או מלאה של הרכבת הקלה, ולא תורגלה הפעלתם של אמצעי תחבורה חלופיים.


תגובה
משרד התחבורה והבטיחות בדרכים


10,11.	תכנית העבודה של משרד התחבורה כוללת הסדרת הפיקוח על רכבת המקומית. במסגרת הסדרה זו נבחנים דרישות המנהל לפי הפקודה אל מול התחומים המפוקחים ע"י יחידת המהנדס על פי הסכם הזיכיון, בהתאם לממצאי הבחינה יוגדרו ויגובשו נהלים להסדרת הפעילות, דרכי פעולה וממשקי העבודה עם יחידת המהנדס לצורך פיקוח על הפעלת הרכבת הקלה בירושלים. צפי לסיום במהלך החציון השני של שנת 2015. משרד התחבורה מקדם השלמת נוהל השבתת רכבת. צפי להשלמת הנוהל עד לסוף שנת 2014.


ליקוי


12. 	לדעת משרד מבקר המדינה, על משרדי התחבורה והאוצר ועיריית ירושלים, המופקדים על הפרויקט, לבחון את התנהלותם בו ולפעול להשלמת יישום החוזה כך שהשירות לציבור יהיה ברמה המיטבית. כמו כן עליהם לבדוק את סדרי הניהול, הפיקוח והבקרה בפרויקט, להפיק לקחים מהממצאים שהועלו בביקורת וליישמם בפרויקט זה ובפרויקטים דומים המתוכננים בארץ בשיתוף יזמים פרטיים.


תגובה
החשב הכללי – משרד האוצר


12. 	במסגרת עבודת האגף התבצעו, במספר הזדמנויות, תהליכי הפקת לקחים הנוגעים בין היתר לפרויקט זה או לסוגיות בו. כמו כן, ביישום פרויקטים אחרים בתחום התחבורה הציבורית או בשיתוף המגזר הפרטי יש הקפדה על שיתוף הלקחים והטמעתם בפרויקטים אחרים. 



















































ארגון מחדש של התחבורה הציבורית בירושלים


הגופים המבוקרים: משרד התחבורה והבטיחות בדרכים, אגד, משרד האוצר – אגף התקציבים, משרד האוצר – אגף החשב הכללי, עיריית ירושלים. 


ליקוי

1.	היעדים שנקבעו לארגון מחדש של התח"צ בירושלים היו כלליים בלבד: קיצור משך הנסיעה, הקטנת רמת זיהום האוויר במרכז העיר והוצאת קווי אוטובוסים ממרכז העיר. לא נקבעו מדדים כמותיים ברורים המאפשרים השוואה בין התכנית לביצוע, כדי להעריך את הצלחת התכנית. לאחר הארגון מחדש לא נערכה בדיקה כוללת של זמן ההגעה של הנוסע מתחנת המוצא ליעד, כדי לוודא שאכן הארגון מחדש הביא לשיפור השירות לציבור בירושלים. המשרד לא קבע מראש מועדים ליישום הפעימות, וגם לא את פרק הזמן לסיום הארגון מחדש של כל מערך קווי התח"צ בעיר. בהיעדר מועדים מתוכננים לסיום הארגון מחדש של מערך התח"צ, חסר כלי ניהולי ואמצעי מהותי לביקורת אחר העמידה במימוש הפעימות, הן למבצעים והן לציבור הנוסעים בתח"צ בירושלים.


תגובה
משרד התחבורה והבטיחות בדרכים


1.	היעד המרכזי הניצב בפני משרד התחבורה הינו שיפור רמת התחבורה הציבורית (להלן התח"צ) ושדרוג השירות לציבור. המדדים להשגת היעדים נבדקים באופן שוטף בין היתר באמצעות ביצוע סקרים. הסקרים משמשים ככלי ממדרגה ראשונה לבחינת עמידה ביעדים וכן להסקת מסקנות לגבי המצב הקיים ומתן כלים לתכנון שיפורים ושדרוג המערכת. החל משנת 2014 מבצע המשרד באמצעות צוות תכנית אב לתחבורה סקר מתמשך תלת שנתי שנועד למדוד את השינויים בהרגלי הנסיעה בעקבות מערך התחבורה הציבורית החדש (בכל שנה ידגמו כ-1,500 משקי בית). על מנת להשוות בין מצב הדברים לפני הארגון מחדש של התח"צ בעיר והפעלת הרכבת הקלה ולאחריה, יתבצע סקר מקיף אשר מטרתו לבחון האם היה מעבר נוסעים מהרכב הפרטי לתחבורה הציבורית. כמו כן, מתוכנן סקר מוצא- יעד בין הנוסעים בתחבורה הציבורית בעיר, אשר יסייע בבחינת התאמת רשת הקווים הנוכחית לצרכי התושבים וככלי תכנון לקווים העתידים. הסקרים צפויים להתבצע החל מחודש אוקטובר 2014 על ידי צוות תכנית אב לתחבורה ירושלים. 




ליקוי


2.	במתן הבלעדיות לזכיין בחוזה שנחתם עוד ב-2002 לא התחשבו במידה מספקת בשמירה על טובת משתמשי התח"צ, דבר שהגביל את תכנון קווי האוטובוסים בירושלים. המשרד גם לא קבע כמטרת-על את שיפור השירות לנוסעים על ידי פיתוח חלופות של מגוון אמצעי תח"צ לנוחותם ולרווחתם של הנוסעים ולא בחן את התועלת הממשית לציבור לעומת הנזק העלול להיגרם לו בהיעדר חלופות נוספות.


תגובה
משרד התחבורה והבטיחות בדרכים


2.	הסכם הזיכיון קבע מגבלות על התחרות בקו הרכבת הקלה. המשרד, ששם בראש מעייניו את האינטרס של כלל המשתמשים במערכת התח"צ, פעל תוך כדי יישום הפרויקט ושיפור רמת השירות ברכבת, כדי להבטיח מענה ראוי למשתמשי המערכת כולה. במסגרת זו הוספו / לא בוטלו קווים מסוימים אשר סיפקו שירות בין שכונות העיר, כולל שכונות דרום מערב וצפון העיר, ליעדים שונים כדוגמת אזורי תעסוקה, אוניברסיטאות והיציאה מן העיר. יישום הארגון מחדש בפעימות בשל העיכובים בהפעלת הקו האדום (המדינה סבורה כי הדבר נובע ממחדלי הזכיין והנושא מצוי בבירור משפטי) רמת השירות של הרכבת בשלבי פעילותה המוקדמים לא היתה מספקת. לאור זאת, החליט המשרד לקדם בשלבים את הארגון מחדש של כלל התח"צ בעיר, על ידי ביצוע פעימות. המשרד בחר בדרך זו, שכן מהניסיון הנרכש סבר המשרד כי יהיה בכך להקל על ציבור משתמשי התח"צ וההדרגתיות תאפשר מעבר טוב יותר למערך החדש. לא ניתן וגם לא היה צורך להיערך לעניין מראש ולא ניתן היה לקבוע מראש לוחות זמנים לפעימות אלה, שכן כל מהותן היה ביצוע הדרגתי, בד בבד עם התקדמות ההפעלה וההטמעה של הרכבת הקלה ושל השינויים במערך התח"צ וכנגזרת של אלה. לאור הצלחת הטמעת מערך התח"צ החדש בירושלים, שכאמור לעיל התבצע בשלביות – "פעימות", מתעתד המשרד להמשיך ולהשתמש בשיטה זו של יישום הדרגתי, ששלביו יקבעו בהתאם למצב בשטח.


ליקוי

3. 	טרם הפעלת הרק"ל באוגוסט 2011 המשרד לא הכין תכנית מפורטת לאופן הפעלת מערך האוטובוסים בעיר למקרה שהרק"ל לא תעמוד ברמת השירות הנדרשת על פי החוזה או ברמות הביקוש. המשרד גם לא דאג לעגן זאת בהסכם עם הזכיין.




ליקוי


4. 	ממסמכי המשרד עולה כי ניתן היה להפעיל בתחילה את הרק"ל תוך הכנסת שינויים קלים בלבד בתח"צ, באופן שלא יפגע במערך הקווים הישן ולא יסב בלבול וקושי למשתמשי התח"צ. 


ליקוי


5. 	לא נקבעה מסגרת תקציב כוללת לתכנית הארגון מחדש של התח"צ בירושלים, והמשרד תקצב את התכנית כל שנה מחדש בהתאם למשימות שהועלו.


תגובה
משרד התחבורה והבטיחות בדרכים


5.	לנושא ניהול המיזם ובקרה תקציבית - לאור האופי ההדרגתי של יישום השינויים במערך התחבורה החדש, לא ניתן היה לקבוע מסגרת תקציבית רב שנתית. בהתאם לשלביות הפרויקט כמתואר לעיל, התקציב נוהל ברמה השנתית כמענה לתמונת המצב הנדרשת בשטח. משרד התחבורה עורך ביקורת ומעקב אחר הביצוע התקציבי של המטלות ואחר הצפי לשנה הבאה. המשרד מאשר ומבצע בקרה שוטפת אחר תקציב והוצאות צוות תכנית אב לתחבורה והוא ימשיך לעשות זאת על מנת לוודא שאין חריגה בתקציב.


ליקוי


6. 	מפת הקווים שצורפה לחוזה לא כללה תכנון מפורט של מסלול קווי האוטובוס, ובביטול קווים מהשכונות ליעדים בעיר לא הייתה התחשבות מספקת תוך מזעור הפגיעה במשתמשי התח"צ.


ליקוי


7. 	הצגת מפת שינויים כללית בלבד של העיר בפני נציגי המינהלים הקהילתיים לא אפשרה להם ללמוד את השינויים הצפויים ואת השלכותיהם על תושבי השכונות. הצוות והעירייה לא הציגו בפניהם את כל השינויים במסלולים בעיר, כך שלא הייתה בידי התושבים היכולת לוודא כי השינויים המתוכננים בקווים עונים על צורכיהם.




תגובה
משרד התחבורה והבטיחות בדרכים


7.	לנושא שיתוף הציבור בשינויים בקווי התח"צ - המשרד מקדם ומשתף כל העת את הציבור בשינויים בקווי התחבורה. המשרד קיים מפגשים עם הציבור במטרה להבין את הצרכים שלהם ולשתף אותם בשינוי הקווים המתוכננים. המשרד ימשיך לעשות זאת ביתר שאת ויגביר פעולות אלה על מנת להקל על הציבור.


ליקוי


8. 	יישום "הפעימה הצפונית" על פי התכנון, ולפיו יבוטלו קווי האוטובוס לרחבי העיר, יותיר בידי הנוסעים משכונות צפון-מזרח העיר רק את הברירה של קו הרק"ל. הפניית כל נוסעי התח"צ משכונות אלה לרק"ל תיצור עומס ברכבת, במיוחד בשעות השיא, ותלותם בה עלולה לפגוע באיכות השירות. למרות אי-בצוע הפעימה ועלותה הכספית הגבוהה למדינה, המשרד לא קיים הליך מסודר של הפקת לקחים מבעיות התכנון ב"פעימה הצפונית", ולא הציג תכנית מתוקנת ומותאמת לצורכי התושבים בשכונות הצפוניות.


תגובה
משרד התחבורה והבטיחות בדרכים


8. 	לנושא יישום הפעימה הצפונית - התכנית להפעלת קווים מזינים בשכונות צפון מזרחה של העיר לא יושמה במלואה והדבר יתבצע רק לאחר שהזכיין יגיע לרמת השירות הנדרשת. לכן, בשלב זה, נשמרים קשרים ישירים בין השכונות באזור זה ליעדים שונים בעיר. המשרד רואה לנגד עיניו את טובת הציבור ועל כן ימשיך ויפעל בגמישות מרבית ויתאים עצמו למצב בשטח, במטרה להבטיח לתושבים תחבורה ציבורית יעילה ורמת שירות טובה. 


ליקוי

9.	אף כי עברו שנתיים מתחילת הפעלת הרק"ל, טרם נחתם בין המדינה לאגד הסכם על נוהל להפעלת אוטובוסים ציבוריים בעת השבתה של הרק"ל. מצב כזה אף לא תורגל, ולא נקבעו תעריפי השירות - כל זאת בניגוד למתחייב מהסכם הסובסידיה עם אגד מ-2005 (להלן - הסכם הסובסידיה).






תגובה
משרד התחבורה והבטיחות בדרכים


9.	לנושא נוהל להפעלת תח"צ במקרה של השבתת הרכבת ושילוט מידע בזמן אמת - נוהל הפעלת התחבורה הציבורית בעת השבתת הרכבת הקלה מצוי בהליכים אחרונים של אישור, וזאת לאחר עבודה רבה ומורכבת שבוצעה בדרגים שונים של משרד התחבורה ושל עיריית ירושלים ומול זכיין הרכבת הקלה ואגד. המשרד שקד על תכנון וביצוע בפועל של מתן חלופות בעת השבתה מלאה או חלקית של הרכבת. בנסיבות שונות אף נוסה והופעל הנוהל בהצלחה (למרות שטרם נחתם סופית). הנוהל הופעל בחודשי קיץ 2014, במספר אירועים בהם הושבתה חלקית פעולת הרכבת כתוצאה משריפות בדרום מערב העיר והתפרעויות בשכונת שועפאת.


תגובה
אגד


9. 	אגד הכינה מפת חירום למקרים של השבתת הרכבת הקלה לתקופות ארוכות, הכוללת את העקרונות של נוהל ההשבתה, לרבות מסלולי הקווים, תדירויות, ניוד משאבים וכיו"ב. לגבי ההסכם בין אגד למדינה - משרד התחבורה, בשיתוף עם אגד, עירית ירושלים, ותכנית אב לתחבורה, גיבש נוהל להפעלת התחבורה הציבורית בעת השבתת הרכבת הקלה (להלן: "הנוהל"). הנוהל מבוסס על ניוד משאבים מקווי שרות אחרים של אגד בעת השבתה. לנושא אי תרגול הפעלת אוטובוסים בעת השבתת הרק"ל - במהלך השנה האחרונה יושם הנוהל בהצלחה במספר מקרים בהם הרכבת הושבתה, כגון: הפרות סדר בשועפט, שריפת ענק באזור הר הרצל, שלג בירושלים, תאונות על גבי המסילה (כשזמן פינוי המסילה ארך זמן) ותקלות רכבת (ירידת רכבת מהמסילה). לנושא אי קביעת תעריפי שירות - לא ניתן לקבוע מראש את עלות השירות, שישתנה בהתאם להיקף ההשבתה ולמספר האוטובוסים שיידרשו בפועל. במסגרת סעיף 4.1.2 לתוספת להסכם הסובסידיה מיום 31.12.2005, שנחתמה ביום 23.2.14, נקבע כי מנגנון ההתחשבנות בגין שינוי מערך הקווים יבוצע על בסיס העקרונות שבתוספת. יצוין כי התמחיר לעלות ק"מ נקבע בסעיף 1.7 לתוספת.


ליקוי

10.	הקווים העורקיים המהירים (להלן - הקווים המהירים או קווי BRT,HGB) הם עמוד התווך בתכנית הארגון מחדש, ואי-הפעלתם כמתוכנן, מעמידה בספק את כדאיותה מלכתחילה. החלטת המשרד על דחיית המכרז לתכנון קווי ה-BRT המהירים והפעלתם לא לוותה בהליך סדור, מנומק ומתועד, ובהיעדר מסמכים בעניין זה לא ניתן היה לבדוק אם התבססה על בדיקה מקצועית מעמיקה.




ליקוי

11.	משרד התחבורה אינו מפעיל את קווי ה-BRT לפי המתכונת שתוכננה: תדירותם בחלק מהמקרים נמוכה (רק שלוש או ארבע נסיעות בשעה), עליית נוסעים אינה מתאפשרת מארבע הדלתות, בכניסה אין מכונות תיקוף, האוטובוסים אינם רבי-קיבולת, בחלק מהמסלול הקווים אינם נוסעים במסלול לתחבורה ציבורית (להלן - מת"צ או נת"צ), והם אינם זוכים לעדיפות ברמזורים.


תגובה
אגד


11.	 לנושא תדירות הקווים - נכון לספטמבר 2014, תדירות הנסיעות בקווים המהירים, שנקבעה על ידי משרד התחבורה, שהוא הגורם המקצועי, היא 7 נסיעות בשעות השיא ו-4 נסיעות בשעות השפל. בנוסף, קו שירות מספר 78 יוצא משכונת תלפיות מזרח בין השעות 07:00-08:00 בבוקר, בתדירות של 6 דקות (10 אוטובוסים בשעה). אגד מציינת כי הקווים המשרתים על ציר התנועה מדרך חברון ועד רחוב גולדה פועלים בתדירות משולבת. לדוגמה, אם ישנן 5 נסיעות בשעה לכל קו שירות (מספר 71 ו-72) במצטבר ישנן 10 נסיעות של קווי שירות לאורך הציר. כך גם באשר לקווי שירות מספר 74 ו-75. לנושא אוטובוסים רבי קיבולת - אגד מפעילה בקווים המהירים רק אוטובוסים מסוג ה-BRT, בדגם דומה לדגם הרכב המופעל במסגרת פרויקט "המטרונית" בחיפה. התפוסה המרבית של אוטובוס היא עד 139 נוסעים. יצוין, כי בסעיף 54.3 למכרז 8/2008 להפעלת מערכת BRT מטרופולין חיפה, נדרש כי הקיבולת תהא לא פחות מ-110 נוסעים לרכב. לנושא אוטובוסים משודרגים בעלי ארבע דלתות - כמות האוטובוסים הנדרשת להפעלת קווי השירות נגזרת מלוח הזמנים ומהתדירות. נכון להיום, אגד מפעילה 113 אוטובוסים מסוג BRT בקווים המהירים. בשעות השפל אגד מנצלת אוטובוסים מסוג BRT, שלא נחוצים לה לשם הפעלת הקווים המהירים, במסגרת קווי שירות אחרים בירושלים, מבלי שהדבר בא על חשבון הפעילות של אגד בקווים המהירים.

ליקוי

12. 	המשרד לא דאג שהתכנית להצגת מידע בזמן אמת בתחנות האוטובוס בירושלים תבוצע מיד עם תחילת יישום הארגון מחדש בעיר. שנתיים לאחר הפעלת הרק"ל, השירות ניתן רק ב-50 תחנות אוטובוס, וכניסוי בלבד. המת"צ בציר בר-אילן, למשל, לא נסלל, בניגוד לתכנית.




תגובה
משרד התחבורה והבטיחות בדרכים


12.	לנושא שילוט בזמן אמת - המשרד תקצב הצבתם של 300 שלטים ברחבי ירושלים, אשר יציגו את המידע הרלבנטי בנוגע לאוטובוסים. נכון לחודש אוגוסט 14 הוצבו כבר כ- 70 שלטים, כ-30 שלטים נוספים מותקנים בימים אלו. יתרת השילוט תותקן בהתאם לתכנית העבודה עד לחודש יולי 2015, ע"י חברת "מוריה".


תגובה
אגד


12. 	אגד מספקת את כל המידע הנדרש ממנה על מיקום האוטובוסים שלה בהתאם להנחיות של משרד התחבורה לאספקת המידע.


ליקוי


13. 	הפיכת הרחובות אגריפס ושטראוס לנת"צים יצרה פקק תנועה בלתי-פוסק ברחובות אלה, ובכך לא השיגה את המטרה של הקמת הרק"ל והארגון מחדש בתח"צ - בין היתר הוצאת חלק מהאוטובוסים ממרכז העיר, צמצום הפקקים והורדת רמת זיהום האוויר במרכז העיר.









































































פרק שלישי

מוסדות המדינה, חברות ממשלתיות
ותאגידים























































החברה הממשלתית לתיירות בע"מ
מכרזים והתקשרויות


גופים מבוקרים: החברה הממשלתית לתיירות בע"מ - חמ"ת, משרד התיירות.


ליקוי 

1. בחינת הצעות של קבלנים במכרזים לביצוע פרויקטים- בשנים 2013-2011 ברוב המכרזים לביצוע פרויקטים בחרה ועדת המכרזים בקבלן הזוכה רק לפי הצעת המחיר הנמוכה ביותר, ושלא על סמך השוואה בין ההצעות לפי כל אמות המידה שפורסמו בטופסי המכרז. כמו כן, ככלל, החמ"ת לא פרסמה בטופסי המכרזים את המשקל היחסי של אמות המידה ואת אופן שקלולן. דרך פעולה זו פוגעת בשקיפות ההליך וביכולת להבטיח שוויוניות בעת בחינת ההצעות וביצוע התקשרויות באופן המיטבי. 


תגובה
החברה הממשלתית לתיירות בע"מ


1.	הנוהל לפיו עבדה ועדת המכרזים של החברה הממשלתית לתיירות בוטל ותחתיו נקבע נוהל רכש והתקשרויות חדש, אשר קובע כי כל מכרז ייבחן לגופו של עניין, וכי ייקבע האם יש צורך בנוסף למחיר גם בקביעתן של אמות מידה ביחס לאיכות. בכל מכרז בו יינתן ניקוד עבור איכות ייקבע גם המשקל היחסי של אמות המידה ואופן שקלולן, ואלה יפורסמו במכרז על מנת לאפשר למציעים להכין הצעה מיטבית.


ליקוי


2. ב-16 מכרזים היו ההצעות הזוכות נמוכות ב-21% עד 48% מהערכת שווי ההתקשרות (להלן - האומדן). נוהל החברה אינו קובע כיצד על ועדת המכרזים לפעול כאשר הצעות המחיר שהתקבלו נמוכות מהאומדן. לדעת משרד מבקר המדינה כאשר יש הפרשים ניכרים בין ההצעות הזוכות ובין האומדן, על החמ"ת לשקול לבדוק את הסיבות להפרשים, לברר אם נפלו פגמים בהליך הכנת האומדן ולהפיק לקחים לטיוב הליך המכרזים בעתיד. 







תגובה
החברה הממשלתית לתיירות בע"מ

2. 	החברה הממשלתית לתיירות פועלת ותפעל בהתאם להוראות תקנה 20(ד) לתקנות חובת המכרזים, התשנ"ג–1993. ועדת המכרזים הונחתה על ידי מנכ"ל החברה להקים ועדת משנה אשר תקיים ישיבה לצורך הפקת לקחים. פרוטוקול הישיבה יועבר לידי חברי ועדת המכרזים.


ליקוי

3. בשנים 2013-2011 אישרה ועדת המכרזים 25 פעמים, ב-14 פרויקטים, שינויים של תנאי ההתקשרות הראשונה עם קבלנים שזכו במכרזים לביצוע הפרויקטים; כל השינויים כללו הגדלה של היקף העבודה ושל סכומי ההתקשרות בשיעור כולל של עשרות אחוזים בכל פרויקט ונעשו בפטור ממכרז (להלן - התקשרויות המשך). בפרוטוקולים של ועדת המכרזים לעתים לא צוין אם תנאי התקשרויות ההמשך זהים לתנאי ההתקשרות הראשונה או מיטיבים עם החמ"ת ולעתים לא צוין מהן הנסיבות שלאורן ביצוע העבודות הנוספות באמצעות הקבלן שזכה במכרז נדרש מטעמי חיסכון ויעילות. לפיכך אי-אפשר לוודא שכל התקשרויות ההמשך אושרו כנדרש בתקנות; שהן היו עדיפות מביצוע מכרז חדש וחסכו לחמ"ת כספים; ושלא היה בהן משום מתן רווח חריג לקבלן המכסה על ההצעה הנמוכה המקורית שהגיש במכרז. 


תגובה
החברה הממשלתית לתיירות בע"מ


3. 	ועדת המכרזים הונחתה לאשר התקשרויות המשך רק במקרים חריגים ולאחר שנבדק כי ההתקשרות עומדת בתנאים המצטברים הקבועים בתקנות המכרזים, כמו גם את העובדה שהתקשרות ההמשך עדיפה על יציאה למכרז חדש. עוד הונחתה הוועדה לתעד בפרוטוקול את העמידה בתנאים אלו.


ליקוי


4. רשימות מציעים - רק במהלך הביקורת ובעקבותיה החלה החמ"ת לפרסם באתר האינטרנט שלה את רשימות הספקים בכוח (להלן - רשימות מציעים) שהיו ברשותה. בניגוד לנדרש בתקנות, החמ"ת לא פרסמה הודעות בדבר האפשרות להגיש בקשה להיכלל ברשימות המציעים. כמו כן, ניהול הרשימות נעשה ידנית ושלא בידי ועדת המכרזים, והרשימות לא עודכנו אחת לשנה. 




תגובה
החברה הממשלתית לתיירות בע"מ


4. 	רשימות המציעים עודכנו ופורסמו באינטרנט בחודש יוני 2013. בחודש זה נבדקה מהימנותה ועדכניותה של רשימת המציעים ומאז נבדקת מידי חצי שנה. הרשימה תעודכן פעם נוספת בסוף שנת 2014. אישור כניסה למאגר רשימת המציעים מחייב אישורה של ועדת המכרזים


ליקוי 


5. בקרה על פרטי ההתקשרויות- בשנים 2013-2011 לא דיווחה ועדת המכרזים לוועדת הביקורת של החמ"ת על כל ההתקשרויות שהוחלט לבצען בפטור ממכרז, בניגוד לנדרש בתקנות. בידי החמ"ת גם לא היה להמציא למשרד מבקר המדינה את סכומי כל ההתקשרויות הללו. זאת ועוד, בשנת 2013 לא דיווחה הנהלת החמ"ת לדירקטוריון החברה על כל בעלי המקצוע שהיא מעסיקה ועל פרטי ההתקשרויות עמם, כנדרש בנוהל החברה. נציג משרד התיירות לא השתתף ברוב ישיבות ועדת המכרזים בשנים 2013-2011, אף שהוא רשאי להשתתף בהן כמשקיף ומטרתו לשמש כפיקוח חיצוני על פעילות הוועדה.


תגובה
החברה הממשלתית לתיירות בע"מ 


5. 	ועדת נותני השירותים בוטלה, ומשנת 2014 כל פטור ממכרז, מאושר על ידי ועדת המכרזים והמנכ"ל מדווח לוועדת הביקורת. המינוי לוועדת המכרזים יבוצע על ידי הדירקטוריון וכתבי מינוי יצא מיד לאחר המינוי. נוהל "הכנה וביצוע מכרז" בוטל כבר, ותחתיו נקבע בחודש פברואר 2014 נוהל רכש והתקשרויות חדש בהתאם לתקנות המכרזים.


תגובה
משרד התיירות 


5. 	משרד התיירות ידרוש כי וועדת המכרזים של החברה הממשלתית לתיירות (להלן החמ"ת) תדווח אחת לרבעון על התקשרויות בפטור ממכרז, עם העתק למשרד. בנוסף, המשרד יוודא כי חשב המשרד או נציגו, ישתתף בישיבות וועדת המכרזים, במטרה להגביר את פיקוח המשרד על התקשרויותיה של החברה הממשלתית לתיירות בע"מ. 






ליקוי 


6. ניהול המידע בקשר לפרויקטים- החמ"ת לא הקפידה לשמור במרוכז את המסמכים הרלוונטיים לכל פרויקט. עד דצמבר 2013 גם לא הוטמעה בחמ"ת מערכת מחשוב המאפשרת לקבל מידע מקיף על ניהול כל הפרויקטים שבאחריותה ועל כל פרויקט בנפרד.


תגובה
החברה הממשלתית לתיירות בע"מ


6. 	החברה הקימה מערכת לניהול פרויקטים במסגרתה המסמכים אמורים להיות מתועדים. המערכת עוברת תהליך הטמעה בחברה אשר יסתיים בסוף שנת 2014. 


תגובה 
משרד התיירות


6.	משרד התיירות יוודא כי החמ"ת תשמור את כל המסמכים הרלוונטיים לכל פרויקט, גם במערכת מחשוב, תוך מתן גישה של המשרד למערכת.


ליקוי


7. ליקויים בהתקשרויות - החמ"ת לא המציאה למשרד מבקר המדינה תיעוד המצביע כי בעת קבלת ההחלטה לבצע התקשרות לשם קבלת שירותי תקשורת, ובעת קבלת ההחלטות על הארכותיה, נשקלו נחיצותה וכדאיותה הכלכלית של ההתקשרות. החמ"ת שילמה את מלוא סכום ההתקשרות להכנת נהלים בלי שדירקטוריון החברה אישר את הנהלים כנדרש בהסכם ההתקשרות. על דירקטוריון החמ"ת לנקוט צעדים שיבטיחו כי החברה תוודא את נחיצותן של התקשרויות טרם חתימתן, וכי תשלומים ישולמו רק לאחר קבלת כל האישורים הנדרשים.
 

תגובה
משרד התיירות 


1-7. 	משרד התיירות קיבל את המלצות הביקורת בעניין החמ"ת והחל ביישומן. במסגרת זו המשרד יפעל להגברת הפיקוח והבקרה על פעילותה של החמ"ת, התקשרויותיה ובכלל זה ההוצאות המנהליות של החברה. המשרד ידרוש מהחמ"ת להקפיד על תיקון הליקויים ולפעול בעתיד בהתאם להערות הביקורת. החמ"ת תתבקש לדווח למשרד על שינויים בהרחבת מכרזים ותוספות העולות על 50% מההתקשרות הראשונה, וכן 



                    לבקש ממבקר הפנים של חמ"ת ומוועדת הביקורת לעקוב אחר עבודת ועדת המכרזים ולוודא כי יועברו אליה דיווחים, בזמן אמת, על התקשרויות בפטור ממכרז.












































































חברת נמלי ישראל - פיתוח ונכסים בע"מ
הסדרי פנסיה של עובדי חברת נמלי ישראל בחברות הנמלים

הגופים המבוקרים: חברת נמל אשדוד, חברת נמלי ישראל פיתוח ונכסים בע"מ , חברת נמל חיפה בע"מ, רשות החברות הממשלתיות, אגף הממונה על השכר – משרד האוצר, אגף שוק ההון – משרד האוצר, אגף החשב הכללי – משרד האוצר. 


ליקוי

1.	כספי היעודות לפנסיה תקציבית שניהלה רשות הנמלים עבור עובדים וגמלאים וההתחייבויות הפנסיוניות שלה כלפיהם חולקו בין תאגידי הנמלים. נכון למועד הביקורת עדיין לא הוקמו קופות גמל מרכזיות לקצבה שבהן יופקדו כספי היעודות, על אף האמור בחוק הספנות והנמלים ואף שחלף המועד האחרון שנקבע לכך בחוק - 31.12.09.


ליקוי

2.	על פי חוק הספנות והנמלים, המנהל (כהגדרתו בפקודת מס הכנסה) מוסמך לקבוע כי תאגידי הנמלים יהיו פטורים מתשלום מס המוטל על הכנסה בגין סכומי הכסף המיועדים להפקדה בקופת גמל מרכזית לקצבה, ובלבד שאלה יופקדו עד 31.12.09. אף שכאמור מועד זה חלף מבלי שהוקמו קופות גמל, בפועל לא חויבו תאגידי הנמלים במס בגין ההכנסות שנצברו בחשבונות הנאמנות שהם מנהלים.


תגובה
חברת נמלי ישראל


1,2.	מאז תיקון התקנות הרלוונטיות בסוף שנת 2012 פועלת חנ"י, בתיאום עם התאגידים הנמליים להקמה של קופה מרכזית, בכפוף להסכמים הקיבוציים ולהוראות הדין.


תגובה
חברת נמל אשדוד בע"מ


1,2. 	מאז 2005 הוארך תוקף הפטור מס מספר פעמים בדיעבד, וזאת מסיבותיהן של רשויות המס וללא שלחברת הנמל הייתה כל שליטה על כך. לרשות המיסים יש כוונה להאריך את תוקף הפטור וזאת לתקופה המשוערת הדרושה לסיום הקמת קופות הגמל המרכזיות לקצבה של התאגידים הנמליים. בכל מקרה, אין בניהול כספי הפנסיה על ידי חברת הנמל משום כוונה כלשהי להפחית את חבות החברה במס, שכן ממילא להבנת החברה כל הכנסה עודפת שתהיה לה ושלא תועבר לקופה המרכזית לקצבה, לכשתקום, תחויב במס במועד שהכספים הרלבנטיים יושבו לקופת החברה.




ליקוי


3. 	האקטוארים של תאגידי הנמלים, המחשבים את המחויבות האקטוארית של התאגידים, עושים שימוש בווקטור ריבית חסרת סיכון, המחושבת על פי תשואות של אגרות חוב ממשלתיות. היוון באמצעות ריבית חסרת סיכון מוביל, למעשה, להצגה ביתר של ההתחייבויות ומחייב את החברות להפקיד ביעודות סכומי כסף אשר סביר מאוד כי יתברר שהופקדו למעלה מן הנדרש.


תגובה
חברת נמלי ישראל


3.	כספים הנפדים מפקדונות אצל החשב הכללי (החזרי קרן ותשלומי ריבית), אינם ממוחזרים אצל החשכ"ל אלא מושקעים בשוק ההון בהתאם לכללי השקעה של החברה. עם זאת חנ"י מבקשת להבהיר כי חישוב ההתחייבויות של כספי פנסיה צריך להתבצע באופן שמרני ומושכל וזאת כדי למנוע הסתמכות על שיעורי תשואה שאינם מובטחים ולכן חשופים (בין היתר) לסיכוני שוק. הכספים המופקדים בפיקדונות אצל החשכ"ל נושאים ריבית שהיתה נהוגה בשוק ההון כאשר הופקדו בפיקדון, ואין בה הטבה. כמו כן הכספים נפדים באופן שוטף והחשב הכללי לא הסכים למחזר את הפיקדונות ולכן בתוך שנים ספורות עתידים הפיקדונות הנ"ל להיפרע במלואם.


תגובה
חברת נמל אשדוד בע"מ


3. 	המחוייבות האקטוארית של החברה חושבה על-פי הכללים הנהוגים בגופים דומים במשק הישראלי, ובהיעדר הנחיות אחרות של מי מהגורמים האמונים על הנושא (דוגמת המפקח על שוק ההון, הביטוח והחסכון במשרד האוצר ורשות נירות ערך), החברה היתה מחוייבת לנהוג כך. כמו כן, חברת הנמל מביאה בחשבון את התשואה המובטחת של פקדונות החשכ"ל ומגדילה את שוויים בסכום "שווי הוגן" על מנת לשקף תשואה זו. כל עוד לא הוקמה הקופה המרכזית לקצבה, חברת הנמל מחוייבת לנהוג בניהול הכספים המיועדים לקצבה בהתאם להסכם הקיבוצי בעניין זה ובזהירות המתחייבת מהיקף הכספים 



                    ומההשלכות שיש לניהול כספים המיועדים לתשלום קצבה. החברה מציינת כי בימים האחרונים פרסמה רשות נירות ערך טיוטת עמדת סגל חשבונאית להערות הציבור בנושא זה, הקובעת לראשונה כי קיים בישראל שוק עמוק באגרות חוב קונצרניות, כאשר תחולת עמדת הרשות בעניין זה, לכשתתקבל באופן סופי, לא תהיה רטרואקטיבית, רוצה לומר שלדעת הרגולטור המסדיר את שוק ההון בישראל, כפי שהוצגה בטיוטת נייר העמדה האמור, שוק כזה לא התקיים בשנים האחרונות באיכות גבוהה באופן מובהק.


ליקוי


4. 	בסוף שנת 2012 היה ביעודה לפנסיה תקציבית של חברת נמל אשדוד עודף של כ-592 מיליון ש"ח לעומת ההתחייבות האקטוארית שלה. אף שזה כמה שנים קיים סכום כסף עודף ניכר ביעודה זו של החברה, עד מועד סיום הביקורת לא משכה חברת נמל אשדוד את הסכום העודף לקופתה ואף לא הפסיקה להפקיד כסף ליעודה מדי חודש, על פי המנגנון שנקבע בהסכמים הקיבוציים משנת 2005.


תגובה
חברת נמל אשדוד בע"מ


4. 	חברת הנמל פעלה להפסקת ההפרשות לפנסיה לאחר שהתגלה העודף האקטוארי, שעה שהודיעה להסתדרות העובדים החדשה כי לאור העודפים שנצברו בכוונתה להפסיק את ההפרשות השוטפות. בתגובה להודעה זו חברת הנמל התבקשה על ידי ההסתדרות להשהות את הפסקת ההפרשות על מנת שההסתדרות תוכל לבחון את עמדתה בעניין זה. בפועל, ומשהחברה למדה כי להסתדרות אין טענות ראויות כנגד הפסקת ההפרשות, החל ממשכורת חודש יוני 2014 (ששולמה בחודש יולי 2014) הפסיקה חברת הנמל את ההפרשות השוטפות לפנסיה התקציבית (וזאת בדומה להפסקת ההפרשות על ידי חברת נמל חיפה בע"מ), יצויין עוד בהקשר זה כי ההסתדרות הודיעה כי היא מתנגדת לצעד זה ואף הכריזה בגינו (בין השאר) סכסוך עבודה הנדון בפני בית הדין לעבודה. כמו כן, על-פי הסכם העבודה הקיבוצי חברת הנמל חייבת בכיסוי כל גרעון אקטוארי בכספים המיועדים לפנסיה עד לתום שנת פרסום המאזן שהצביע על גרעון - יהא גובה הגרעון כאשר יהא. כיוון שניסיון העבר הוכיח שעודפים בקופת הנמל מחולקים לדרישת רשות החברות במלואם כדיבידנד למדינה (בסדרי גודל של מאות מיליוני ₪), כך שבמקרה של גרעון לא יעמדו לרשות חברת הנמל עודפי יעודה אלו לכיסויו - סבורה חברת הנמל שיש לנהוג במשיכת עודפים במשנה זהירות.



ליקוי

5. 	בינואר 2013 הפריטה המדינה את חברת נמל אילת בע"מ (להלן – חברת נמל אילת). בסוף שנת 2012 היה במאזן החברה עודף של כ-38 מיליון ש"ח ביעודות לתשלומים בגין סיום יחסי עובד-מעביד, מתוכו עודף של כ-22 מיליון ש"ח ביעודה לפנסיה תקציבית לעומת ההתחייבות בגינה. לאחר מועד הגשת הצעות המחיר בהליך מכירת החברה וכשבוע לפני חתימת הסכם המכירה עם הרוכש נחתם הסכם קיבוצי מיוחד בין החברה לבין ההסתדרות, ובו הוסכם כי לאחר מכירתה תמשוך החברה 20 מיליון ש"ח מהיעודות לקופתה. משמעות הסכם זה היא שבעת מכירת החברה הוגדלה קופת המזומנים שלה בסכום של 20 מיליון ש"ח, אולם המעריכים שהעריכו את שווי החברה והרוכשים הפוטנציאליים לא הביאו בחשבון סכום זה.


ליקוי

6. 	מאחר שבהסכמי הרפורמה לא הוגדרו מנגנונים לכיסוי הדרגתי של גירעונות אקטואריים, יהיה על תאגידי הנמלים לממן כיסוי של גירעונות כאלה בפרק זמן של פחות משנה. לעומת זאת, משיכת סכומי כסף עודפים מן היעודות לקופת התאגידים נמשכת שנים.


ליקוי

7. 	חנ"י אינה גובה מחברות הנמלים דמי ניהול בגין ניהול ההשקעות של כספי היעודה שלהן, אף שהוא מצריך ממנה השקעת משאבים. משרד מבקר המדינה מעיר כי ניהול הכספים דורש מחנ"י משאבים וראוי שתקבל בגינם תשלום. תשלום זה אינו אמור לחייב אותה לשאת באחריות לגובה התשואות.


תגובה
חברת נמלי ישראל


7. 	חנ"י הסכימה לנהל באופן מקביל וזהה לניהול היעודות שלה, גם כספים עבור חברות הנמל חיפה ואשדוד אשר היו ברשותה בעת הרפורמה של 2005. במסגרת הסכמי הפרטת חברת נמל אילת, התבקשה חנ"י לנהל גם כספים עבור עובדי חברת נמל אילת. עם זאת חנ"י הבהירה והדבר אושר בכתב ע"י חברות הנמל כי הדבר נעשה מבלי שתוטל עליה כל אחריות לגבי התשואות על הכספים. אי לכך חנ"י גם לא גובה דמי ניהול, וזאת כדי להימנע מיצירת מראית עין של אחריות לניהול הכספים. עם זאת כספי חברת נמל חיפה (למעט חלקה בפיקדונות החשכ"ל) הועברו לניהול חברת הנמל, וחנ"י וחברת נמל אשדוד נמצאות בהליך של העברת כספי חברת הנמל לניהול חברת הנמל.




תגובה
חברת נמל אשדוד בע"מ


7. 	חברת הנמל אינה משלמת לחנ"י דמי ניהול בגין ניהול הכספים המיועדים על ידה, הן כיוון שבפועל מדובר בכספים שבסופו של דבר יעברו לניהול הקופה המרכזית לקצבה של חנ"י (כשעובדי חברת הנמל יצאו לגמלאות) ולחנ"י יש אם כן אינטרס לנהל כספים אלו לפי מדיניותה, והן ובמיוחד מכיוון שחנ"י נמנעת מליטול אחריות לשירותים שהיא נותנת ולתוצאותיהם - דבר שהוא בבחינת חריג בולט בקרב גופים המנהלים כספים.


ליקוי

8. 	משרד מבקר המדינה מעיר למשרד האוצר, לרשות החברות ולתאגידי הנמלים כי יש לשמור על איזון בין הצורך להגן על זכויות העובדים והגמלאים לבין הצורך באיתנות פיננסית של תאגידי הנמלים. על תאגידי הנמלים לפעול להקמת קופות גמל מרכזיות לקצבה. על הגורמים המפקחים עליהם - רשות החברות, אגף שוק ההון ואגף הממונה על השכר - לדאוג שהדבר ייעשה בהתאם לחוקים ולהסכמות בנושא, ולקבוע כללים שיאזנו בין הצרכים הללו וישמרו על שליטת תאגידי הנמלים בכספי היעודות.


תגובה
חברת נמלי ישראל


8. 	חנ"י תיישם במנגנון עדכון התעריפים המפצה את חברת נמלי ישראל בגין התחייבותה למימון ההתחייבויות האקטואריות. בצורה זו חנ"י תוכל למלא את תפקידה בפיתוח המשק הנמלי ללא סיכון חיצוני לפעילותה אשר עלול לפגוע קשות במימון התשתיות הנמליות. חנ"י מדגישה כי הקמתה של קופה מרכזית לקצבה אינה משחררת את חנ"י מאחריותה לכיסוי גירעון אקטוארי, וכי המנגנונים שנקבעו מטילים על חנ"י לדאוג לאיזון הקופה המרכזית לקצבה גם לאחר הקמתה. ההסכמים הקיבוציים אינם מסווגים את האחריות לפי זהות הגורם המנהל את היעודות לקצבה. במצב הנוכחי לחנ"י יש שליטה ובקרה מלאה על ניהול ההשקעות ובקרה על אופן חישוב המחויבות האקטוארית.







תגובה
רשות החברות הממשלתיות


8. 	לעניין הקמת הקופה המרכזית לפיצויים והפטור ממס, התקיימו מספר דיונים בין גופים שונים הנוגעים בדבר הקמת הקופה המרכזית מחד, והארכת הפטור ממס מנגד. בדיונים אלו נכחו נציגים מאגפי האוצר: אגף התקציבים, אגף שוק ההון והחסכון, לשכה משפטית של האוצר, רשות החברות, רשות המסים. כמו כן נכחו נציגים ממשרד התחבורה ומחברת נמלי ישראל. גופי הממשלה נרתמו לקידום שני הנושאים. 

ליקוי


9.	לדעת משרד מבקר המדינה, על דירקטוריון חברת נמל אשדוד והנהלת החברה לפעול עם משרד האוצר כדי לקדם תהליך של בירור סכום העודפים וכדי להכריע מה ייעשה בהם. זאת, בהתאם להוראות שנקבעו בהסכמי העבודה הקיבוציים משנת 2005 ולנהלים המשתקפים מהן. כל זאת כדי לשמור על איזון אקטוארי ביעודות ובכך להבטיח שמירה נאותה הן על זכויות העובדים והן על האינטרסים של החברה ושל הציבור בכללותו.


תגובה
רשות החברות הממשלתיות


9. 	רשות החברות פנתה לחברה לקידום הפסקת היעודות ומשיכת הכספים העודפים. לאחרונה דיווחה חברת נמל אשדוד על הפסקת ההפקדות לייעודות, החל ממשכורת חודש יוני ופועלת לקידום משיכת כספים עודפים. 


ליקוי


10.	לדעת משרד מבקר המדינה, על רשות החברות להיוועץ בגופים הרלוונטיים (משרד האוצר, רשות ניירות ערך והמוסד הישראלי לתקינה בחשבונאות) כדי להגיע להסכמה בעניין שיעור ההיוון שישמש את החברות הממשלתיות להוון את התחייבויותיהן האקטואריות.


תגובה
רשות החברות הממשלתיות


10. 	לעניין סוגיית ריבית ההיוון, הנושא נמצא בבחינה רחבה בכלל המשק, בהשתתפות רשות ניירות ערך והמוסד לתקינה חשבונאית. נציגי רשות החברות השתתפו בדיונים המתקיימים בנושא זה. 



ליקוי


11. 	הסכמי הפנסיה מגדירים את אופן חישוב המשכורת הקובעת לחישוב תשלום הקצבה הראשון של עובד שחל עליו הסדר של פנסיה תקציבית. בנספחים להסכמים מפורטים תשלומים שיובאו בחשבון לצורך חישוב זה (להלן - רכיבי שכר פנסיוניים). כן נאמר בהסכמים כי נוסף על תשלומים אלה יוכר "כל תשלום אחר שהושמט מהרשימה האמורה ושהוכר על ידי רשות הנמלים עד למועד הקובע, וכן תוספת קיימת או חדשה שתוכר החל ממועד חתימת הסכם זה על ידי חברת הנמל ותקבל את אישור הגורמים הרלוונטיים במידת הצורך".
נראה כי לכאורה הותירו הסכמי הפנסיה פתח לתביעות עתידיות של העובדים להכרה ברכיבי פנסיה נוספים, או לפחות לא סתמו את הגולל על האפשרות שיוגשו תביעות כאמור.


תגובה
הממונה על השכר – משרד האוצר


11. 	לעניין חישוב הגמלה, סעיפים 106-105 בדו"ח: כחלק ממכלול ההסכמים שנחתמו במסגרת הרפורמה בשנת 2005, נחתמו גם "הסכמי מעבר" עם כל חברות הנמל. ההסכם עיגן את זכויות עובדי רשות הנמלים העתידים לעבור אל החברות הממשלתיות החדשות, וזאת בהתאם לחוק רשות הספנות והנמלים כמפורט לעיל. ראוי לציין, כי ענף נמלי הים עבר שינוי משמעותי במסגרת הרפורמה. מרשות מונופוליסטית, התרחש מעבר אל מודל משקי אחר, בו קיימת חברת בעלים לפיתוח (חנ"י), וחברות נמל נפרדות המתחרות זו בזו. שינוי ארגוני בסדר גודל כזה גרר עמו חשש גדול מאוד אצל עובדי הרשות לגבי האיתנות הפיננסית של כל אחת מחברות הנמל העתידיות, דבר שהוביל לכך שהעובדים ביקשו להבטיח זכויותיהם. בניסיון להסדיר את נושא המשכורת הקובעת לחישוב הגמלה, ועל מנת למנוע פרשנויות בעתיד, נעשה הליך הסדרה בסוגיית המשכורת הקובעת לחישוב הגמלה, כמפורט בהסכם הפנסיה (להלן – "הסדר הפנסיה"): "... לעניין חישוב המשכורת הקובעת לפי סעיף 8 לחוק הגימלאות, לצורך חישוב קצבתו הראשונה של העובד, יובאו בחשבון התשלומים המפורטים בנספח א' להסכם זה והם בלבד, ובנוסף כל תשלום אחר שהושמט מהרשימה האמורה ושהוכר על ידי רשות הנמלים עד למועד הקובע, וכן תוספת קיימת או חדשה שתוכר החל ממועד חתימת הסכם זה על ידי חברת הנמל ותקבל את אישור הגורמים הרלוונטיים במידת הצורך." (סעיף 4(א)). בנספח א' המתואר לעיל קבועה רשימה סגורה של רכיבי שכר, אשר הוכרו כרכיבים מאושרים במשכורת הקובעת לחישוב הגמלה. נספח זה הוסכם על ידי כל הגורמים המוסמכים לכך, אגב המעבר מרשות הנמלים לחברות 



                   ממשלתיות ובגינו. רשימת הרכיבים היא חלק מהליך ההסדרה, ומטרתה לקבוע בבירור, ולא להותיר לפרשנות, אילו רכיבים מאושרים במשכורת הקובעת לחישוב הגמלה. ודוק, קיומה של רשימה סגורה של רכיבים מאפשר וודאות רבה יותר, להבדיל מהמצב הקיים בחוק שירות המדינה (גמלאות)[נוסח משולב], תש"ל - 1970, שאינו קובע רשימה סגורה מעין זו. אף אם רשימה זו לא "סתמה את הגולל" על האפשרות שתוגשנה תביעות בנוגע להכרה ברכיבי פנסיה נוספים, הרי שעצם קיומה של רשימה סגורה יש בו בכל זאת וודאות רבה יותר מהמצב הרגיל. ההסכם אכן משאיר פתח להכרה ברכיבי פנסיה נוספים, עקב ההיתכנות לקיומם של רכיבים נוספים. עם זאת, אין זה אומר שרשימת רכיבי השכר הפנסיונים פתוחה ונתונה לפרשנות. הרשימה, כפי שהובהר, היא רשימה מפורטת ומקיפה. במידה שרכיב מסוים אינו ברשימה ועולה טענה בעניין, חובת ההוכחה מוטלת על הצד הטוען, עליו להוכיח כי מדובר ברכיב מוכר שמקורו קיבוצי, בהתאם לאישורים שניתנו במסגרת הסכמי הרפורמה. 





























מקורות חברת מים בע"מ

פרויקט מתקני חיבור מפעלי התפלה לרשת הארצית ופרויקט מערכת המים החמישית לירושלים וסביבותיה


הגופים המבוקרים: רשות המים, חברת מקורות, חברת שירותים חשמליים מכנים.


ליקוי

1. אף שרשות המים ומקורות סיכמו כבר בנובמבר 2011 כי הן יכינו יחד מחירון נורמטיבי לעבודות שתבצע מקורות, במועד סיום הביקורת (דצמבר 2013) טרם הוכן מחירון כזה.


תגובה
רשות המים


1.	נושא הכנת מחירון מוסכם עם חברת מקורות נמצא בעדיפות גבוהה בתכנית העבודה של אגף פיתוח ברשות המים. ממצאי הוועדה לרגולציה לטווח ארוך טרם הוצגו וטרם אושרו, אך נושא המחירון כבר מקודם ונכלל בתכנית העבודה ל-2015.  
	נכון לחודש ספטמבר 2014, רשות המים מכינה מסמכי מכרז להעסקת חברה חיצונית במטרה לקבל סיוע וייעוץ בבקרה על חברת מקורות. במסגרת המכרז אחד משירותי היועץ הינו הכנת מחירון נורמטיבי. הרשות מציינת גם שנושא בקרת עלויות הפיתוח והכנת המחירון זוהה כאחד הסיכונים הקריטיים של רשות המים ומנוהל במסגרת תהליך ניהול סיכונים.


ליקוי

2. לעתים רשות המים מקבלת החלטות בנוגע להצעות התקציב המפורטות לפרויקטים של מקורות ללא הנמקה. ברשות המים לא נמצאו מסמכים שמתעדים תחשיבים, דיונים או השגות שהועלו. אשר לפרויקטים של מתקני ההתפלה שנבדקו, שסכומם הכולל כ-1.3 מיליארד ש"ח, הרשות קיבלה את הצעות התקציב שהגישה לה מקורות להקמת רוב המבנים  בפרויקטים כפי שהן ולא עשתה בהן כל שינוי, ומכאן שהן שימשו כתקציב בפועל לביצוע כל אחד מהפרויקטים.







תגובה
רשות המים


2. 	בשל מורכבות הפרויקטים והיקפם החריג, החליטה רשות המים על הקמת מינהלות לליווי כל פרויקט. המינהלת מאפשרת בקרה שוטפת על התהליך והבטחת ביצועו במועד ומגבלות תקציב. ליווי זה הינו בנוסף להליכים הקבועים בנהלים או בכללים. 
	במסגרת עבודת המינהלת הוצגו בפניה התכנון המפורט של המתקנים, השינויים בהם (אם היו) והעלויות הצפויות. זאת בנוסף להליך הרגיל. הרשות מאמינה שליווי ניהול הפרויקט באמצעות מינהלת הינו אחד מהכלים הטובים ביותר הקיימים בניהול פרויקטים. ההשתתפות במינהלת נותנת כלים בנוסף (ולא במקום) להליך הרגיל של הבדיקות. 
	הליך בדיקת סיכומי המחירים (הצעות תקציב) הינו הליך שוטף באגף פיתוח, המתרחש יום-יום וכולל דיונים, הסברים וסיורים בשטח. עבור רוב הפרויקטים שבתכנית הפיתוח מתועדים החישובים והנימוקים. בנוסף, מתקיימים דיונים (מתועדים) שוטפים עם המטה של החברה פעם בשבועיים ודיון שוטף עם המרחב פעם בשבוע.
	יחד עם זאת, בניסיון לשפר את הליכים והתיעוד ומאחר והרשות סבורה שלא ניתן לתעד כל שיחה טלפון וכל דיון שוטף יומי, הוחלט באגף פיתוח שפגישות בנושא בדיקת/אישור סיכומי המחירים בין מהנדסי אגף פיתוח לבין עובדי יחידת הפיתוח של מקורות תתקיימנה פעם בשבוע והדיונים יתועדו. כמו כן תתועד בכתב כל החלטה על אישור ביצוע או על קיצוץ בעלות הביצוע, כולל נימוקים, ותשלח במייל יחד עם אישור הביצוע.


ליקוי


3. לדעת משרד מבקר המדינה, על יו"ר הרשות לבחון אם המשאבים שהרשות מקצה לאגף הפיתוח מאפשרים לו לעמוד במשימה החשובה של הפיקוח על הפרויקטים שמבצעת מקורות.


תגובה
רשות המים


3. 	הצורך בחיזוק האגף הובחן כבר במסגרת עבודת היועצים למבנה ארגוני חדש של הרשות. נמצא בהכנה מכרז להעסקת חברה חיצונית שתסייע לאגף בביצוע הבקרה. יחד עם זאת, אין ספק שהפתרון הטוב והיעיל ביותר הינו תוספת תקנים פנימיים של מהנדסים כך שהידע ישמר בתוך שירות המדינה. יתרה מזו, מדובר בזיכרון הארגוני שקשה להעביר אותו ליועצים חיצוניים ובעלות הגבוהה של יועצים אלה. רשות המים ואגף תקציבים חלוקים בסוגיה זו.




ליקוי


4. 	אישורי הביצוע של רשות המים לחלק ניכר מהמבנים בפרויקטים שנבדקו ניתנו רק לאחר שהתחילו העבודות, ואישורי הביצוע לחלק מהמבנים ניתן רק לאחר סיומן. במקרים אלה, האישור של רשות המים לתקציב הוא למעשה אישור בדיעבד של הוצאות שכבר הוצאו.


תגובה
רשות המים


4. 	הפרויקטים האמורים בדו"ח המבקר נשפטו בטרם כניסתם לתוקף של כללי המים (אשר פורסמו ביום 17.3.2011 ותחילתם 30 ימי לאחר מכן). על פי נוהל אישור פרויקטים (נוהל 2006), אישור ביצוע לפרויקטים ניתן מיד לאחר שיפוטם. מועדים אלו, הם המועד הנכון, שבו ניתן אישור ביצוע לפי הנהלים רלוונטיים.  אישורי הביצוע הנוספים ניתנו במקרים הללו בשלבים מאוחרים יותר, בסמוך להעברת סיכומי המחירים של כל מבנה. הוצאת אישור נוסף זה נועדה להבהיר כי גם המבנים הללו, אשר נשפטו לפי מסלול הנהלים שקדם לכללי המים, יטופלו בהמשך במסגרת כללי המים. נקודה נוספת שיש להבהיר היא, כי במקרים בודדים אפשרה רשות המים קידום חלקי (עבודות לפני השלמת הליכי האשור), כדי לאפשר ניצול של הזדמנויות סטטוטוריות.   אבדן הזדמנות סטטוטורית משמעו ייקור עלויות מיותר בהמשך. רשות המים, באמצעות אגף פיתוח, מבהירה באופן חד משמעי לחברת מקורות, כי תנאי להכרה בעלויות הינו קבלת אישור ביצוע לפרויקט טרם התחלתו.


ליקוי

5. 	משרד מבקר המדינה העיר לרשות המים כי אם היא סבורה שיש מקרים שבהם עדיף מתן אישור נפרד לחלקים שונים בפרויקט, עליה להביא את הסוגיה לדיון ולהחלטה לפני מועצת רשות המים, המוסמכת על פי חוק המים לתקן את כללי המים.


תגובה
רשות המים


5. 	מתן אישור ביצוע לפרויקט כולו תביא לעיכוב ניכר בלוחות הזמנים לביצוע. יתרה מזו, מבחינה מעשית לא ניתן לבצע את 



                   הפרויקט כולו במועד אחד אלא רק חלקי פרויקט (מבנים) והכל לפי קצב שחרור מקרקעין, קבלת היתרי בנייה, בשלות התכנון וכד'. סוגיית מתן אישור ביצוע לפי "מבנים" מעוגנת בנוהל 2006.
	אכן, בכללי המים לא הוגדרו המבנים ולא צוין נושא זה (לעומת זאת יש הגדרה בנוהל הגשת פרויקטים לוועדת חריגים). הרשות מכינה את התוספת וההבהרה הנדרשות בכללי המים בכוונה להגיש לאישור מועצת הרשות.


ליקוי


6. 	לרוב מחירי צנרת בקוטר 80 ו-100 צול שפורטו בהצעות התקציב של מקורות היו גבוהים מהמחירים שבהם רכשה אותם בפועל עוד לפני שהגישה את הצעות התקציב.


תגובה
רשות המים


6. 	בעת הגשת הצעות התקציב לא ידועות ההוצאות בפועל, הרי הצעת התקציב היא אומדן עלויות לאחר תכנון מפורט וטרם ביצוע. אם בכל זאת הרכש במקורות בוצע לפני הצעת התקציב, אין ספק שרשות המים מצפה שמקורות תציג עלויות בפועל וכך הובהר לה מספר פעמים.
	יחד עם זאת, יש לציין כי בכל מקרה ההכרה בעלויות תתבצע לפי הוצאות בפועל המתבררות לאחר סיום הקמת הפרויקט. אם הן קטנות יותר מהאישור שניתן, ההכרה תהיה בהוצאה בפועל. לאור זאת, לפער בין הידוע בעת אישור התקציב לבין הביצוע בפועל ניתן מענה בשלב ההכרה בעלויות (סעיף 104 לכללי המים).

ליקוי

7.	מקורות החישה את ביצוע העבודות במסגרת אחד הפרויקטים בעלות עודפת של 9 מיליון ש"ח, ללא אישור מפורש לכך מרשות המים.


תגובה
רשות המים


7. 	במספר דיונים שהתקיימו ברשות המים הובהר למקורות שאין צורך בהקדמת לוחות הזמנים לסיום הביצוע מאחר ואין צפי להקדמת לוחות הזמנים על ידי המתפיל. הצעת התקציב של מקורות לא אושרה ורשות המים ראתה בזה תשובה לשאילתה של מקורות לגבי הצורך בהקדמת לוח הזמנים. יחד עם זאת, הרשות מקבלת את הביקורת על הצורך בהעברת תשובה מפורשת בכתב.




ליקוי


8. 	רשות המים אישרה למקורות את הצעת התקציב להקמת אחד המבנים בפרויקט שורק אף שסכום ההצעה חרג מתקציב המבנה ב-37 מיליון ש"ח. הדבר לא עלה בקנה אחד עם נוהלי הרשות ונעשה בלא אישורה של ועדת החריגים ברשות המים. לא נמצאו ברשות המים מסמכים שמציינים את הנימוקים להחלטה.


תגובה
רשות המים


8. 	הרשות קיימה דיון בוועדת חריגים בנוגע  לתחנת כפר אוריה (מבנה במסגרת פרויקט הקו החמישי לירושלים קטע מערבי), למרות שלא הייתה חריגה במסגרת התקציב הכללי. הדיון התקיים בשל חשיבות התחנה ועלותה הגבוהה.


ליקוי


9. 	מקורות רכשה כ-25 ק"מ צנרת בקוטר 100 צול בעלות של כ-120 מיליון ש"ח ב-15 רכישות. לא נמצאו אסמכתאות המעידות שמקורות בחנה את האפשרות לבצע רכש מרוכז שהיה עשוי להביא לחיסכון. מקורות לא עשתה עבודת מטה סדורה המבטיחה היערכות מיטבית לביצוע הרכש. במסגרת שלוש רכישות התקשרה מקורות עם ספק בפטור ממכרז, אף שוועדת המכרזים של מקורות לא פעלה בהתאם להליך הקבוע על פי חוק חובת המכרזים, התשנ"ב-1992 (להלן החוק), על מנת לבסס את החלטת הפטור.


ליקוי

10. 	בין מקורות לרשות העתיקות התגלעה מחלוקת בעניין שיטת החישוב של העלויות שעל מקורות לשלם לרשות העתיקות למימון חפירות בדיקה באזור שבו מתוכננים פרויקטים של מקורות. מחלוקת זו גרמה לעיכובים בביצוע הפרויקטים ולהוצאת סכומי כסף גדולים בהרבה מהסכומים שמקורות סברה שעליה לשלם על בסיס תקנות העתיקות (אגרות למתן אישור פעולות), התשס"א-2001. באפריל 2014 המחלוקת טרם באה על פתרונה, ומקורות נאלצת לשלם לרשות העתיקות סכומים גדולים בשל הצורך לקדם את הפרויקטים. סכומים אלה מוטלים בסופו של דבר על הצרכן, שכן הם מתווספים לתעריף המים.




ליקוי


11. 	על רשות המים להקפיד על ביצוע בדיקה מעמיקה של הצעת התקציב בטרם מתן אישור ביצוע ותיעוד הבדיקה הנערכת כדי שתוכל לבצע בקרה ופיקוח נאותים על הוצאות מקורות, המתווספות בסופו של דבר לתעריף לצרכן. על רשות המים להקפיד לדרוש ממקורות לצרף להצעות התקציב גם פירוט מדויק של העלויות שעליהן התבססה מקורות בעת הכנתו. בפרט אם מדובר בהוצאות שכבר ידועות לה כיוון שכבר הוצאו בפועל.


ליקוי


12. 	על רשות המים להקפיד לדרוש ממקורות, כתנאי להכרה בעלויות ביצוע הפרויקטים, שתתחיל בביצוע פרויקט רק לאחר שתקבל ממנה אישור לביצועו. זאת, בין היתר, על מנת להבטיח בקרה ופיקוח נאותים על ביצוע הפרויקטים בהתאם לחלופה ההנדסית שנבחרה ולמסגרת התקציבית שנקבעה.


תגובה
מקורות


12. 	בהתאם להמלצת המבקר תבוצע הבחנה בין מגה פרויקטים לפרויקטים המנוהלים בשוטף עם הכנת כללי המים החדשים.


ליקוי


13. 	מקורות והרשות נדרשות להקפיד שכל שינוי בלוח הזמנים ילווה בהחלטה של הגורם המוסמך מטעם רשות המים ובאישור ביצוע מתאים.


תגובה
מקורות


13. 	המלצת המבקר מקובלת ותיושם בעתיד. 


ליקוי

14. 	על מקורות לבחון את הסיבות לפערים הגדולים שבין אומדני התכנון הכללי לתכנון המפורט, וכן עליה לדון בקביעת נהלים והוראות כדי להביא לידי כך שהתכנון הכללי יהיה מדויק יותר. הדבר נועד להבטיח שבעת הכנת תכנית הפיתוח ואישורם של הפרויקטים השונים יוצגו נתונים מבוססים ובדוקים כנדרש לצורך קבלת החלטות.




ליקוי


15. 	על מקורות להקפיד לפעול במסגרת כל התקשרויותיה לפי ההליך הקבוע בחוק חובת המכרזים והתקנות שנקבעו על פיו. בין היתר, אם ועדות המכרזים שלה אישרו התקשרות כפטורה ממכרז, עליהן לציין על אילו מסוגי הפטור שנקבעו בתקנות המכרזים התבססה החלטתן, וכן על מקורות להקפיד שהתקשרות בפטור ממכרז תעמוד בתנאי החוק והתקנות כמתחייב.


תגובה 
מקורות


15. 	המלצת המבקר מקובלת ומיושמת בהתאם לחוק חובת המכרזים. 


ליקוי


16. 	על רשות העתיקות, מקורות, רשות החברות והיועץ המשפטי לממשלה לפעול בהקדם ליישוב המחלוקת בין מקורות לרשות העתיקות בנוגע למימון חפירות בדיקה, ולקבוע בבירור אילו סכומים על מקורות לשלם לרשות העתיקות.


תגובה
רשות העתיקות


16. 	הרשות תומכת בקביעה כי ראוי שהמחלוקת לעניין התשלומים בגין ביצוע חפירות ארכיאולוגיות תוכרע על ידי היועץ המשפטי לממשלה בשיתוף כל הגורמים הנוגעים בדבר מוקדם ככל האפשר. 
























































חברת נת"ע – נתיבי תחבורה עירוניים להסעת המונים בע"מ
ניהול רכש ומכרזים וגיוס כוח אדם


הגופים המבוקרים: חברת נת"ע – נתיבי תחבורה עירוניים להסעת המונים בע"מ.


ליקוי

1.	 נת"ע פועלת על פי טיוטות נהלים בנושאי הרכש, רכישות בפטור ממכרז, הטיפול במכרז פומבי, עבודת ועדת המכרזים והטיפול בחוזים. על גוף ציבורי כמו נת"ע, האחראי להקמתו של מגה-פרויקט, לפעול על פי מערכת של נהלים מאושרים, ובכלל זה נוהל התקשרות ורכישות, כפי שדורשים כללי מינהל תקין.


תגובה
נת"ע – נתיבי תחבורה עירוניים בע"מ

1.  	לחברה תכנית עבודה מסודרת להשלמת מערך הנהלים. בתוך כך, החברה השלימה את עבודתה על שורה של נהלים והללו נחתמו וביניהם נוהל רכישות בפטור ממכרז, נוהל טיפול במכרז פומבי, נוהל עבודת ועדת מכרזים ונוהל טיפול בחוזים. בנוסף, העבודה על נוהל ערבויות וביטוחים מצויה בשלביה הסופיים.  

ליקוי


2. 	אף שהיקף פעילות הרכש של נת"ע מגיע למאות מיליוני ש"ח בשנה, רק ארבע מ-12 המשרות התקניות של אגף רכש ומכרזים (להלן - אגף הרכש) מאוישות (כ-33% בלבד). בין המשרות הלא מאוישות נמצאות המשרות של מנהל אגף הרכש, מנהל מגה-מכרזים וראשי תחום חוזים ומגה-מכרזים.



תגובה
נת"ע – נתיבי תחבורה עירוניים בע"מ


2.  	ב - 15 ביוני 2014 נכנס לתפקידו מנהל אגף בכיר רכש והתקשרויות, שהחל מיד עם כניסתו בהגדרת מבנה ארגוני חדש לאגף ובאיוש משרות. בנוסף, לאחרונה גויסה לחברה סגנית מנהל אגף רכש והתקשרויות אשר תחל בעבודתה באוקטובר 2014. כמו כן, האגף תוגבר בעובדי חברה נוספים שיסייעו 



                     בפעילותו וביניהם עורכת דין מהמחלקה המשפטית, עורכת דין מאגף נכסים ואחראי רכש מאגף מערכות מידע. זאת ועוד, בימים אלה משלימה החברה מבנה ארגוני חדש כולל לחברה, אשר יגדיר את התקינה בכלל האגפים. לאחר השלמת המבנה הארגוני, תפעל החברה לאיוש מלא של התקנים הדרושים. 


ליקוי


3. 	הרכש בנת"ע אינו מנוהל על ידי אגף הרכש, אשר אמור להיות המומחה לנושא, אלא מנוהל באופן מבוזר על ידי הגורם בנת"ע שיזם את הרכש, דבר שאינו תקין ופוגע בסדרי בקרה פנימיים. ניהול הרכש בצורה מבוזרת אינו מאפשר התמחות, בקרה יעילה ושמירה על הידע הארגוני ארוך הטווח בנושא הרכש.


תגובה
נת"ע – נתיבי תחבורה עירוניים בע"מ


3. 	מאז כניסתו לתפקיד של מנהל אגף בכיר רכש והתקשרויות, ובהתאם להחלטת ההנהלה החדשה, כלל פעילות הרכש בחברה מנוהלת כיום על ידי אגף רכש והתקשרויות בלבד. בתוך כך, בעקבות השינוי, יוזמי ההתקשרות בחברה מגדירים לאגף רכש והתקשרויות את צרכיהם ואת הדרישות המקצועיות הנדרשות מהגורם המבצע ואגף הרכש בוחן את הבקשה וככל שאישר את הצורך בהתקשרות, מוביל  האגף את תהליכי הרכש וההתקשרות. נוסף, בהתייחס לטענת המבקר ביחס לריכוז מסמכי הליכי המכרזים, החברה מציינת כי המלצת הביקורת מקובלת ומיושמת כיום הלכה למעשה. 


ליקוי


4. 	במהלך הביקורת נמצאו מאות פרוטוקולים לא חתומים של ועדת המכרזים. פרוטוקול ועדת המכרזים חתום כדין הוא מסמך משפטי המחייב את עובדי החברה ומהווה מסמך משפטי מחייב כלפי חוץ. היעדר פרוטוקולים חתומים הוא בניגוד לנקבע בתקנות חובת המכרזים.


תגובה
נת"ע – נתיבי תחבורה עירוניים בע"מ


4.  	בהתייחס לנושא החתימה על הפרוטוקולים של ועדת המכרזים, כל פרוטוקול נחתם ימים בודדים לאחר הדיון בוועדת המכרזים. לגבי הפרוטוקולים משנת 2011 והלאה, החברה מינתה משרד עורכי הדין שליווה את ועדת המכרזים 



                   בתקופה זו לצורך עריכת הפרוטוקולים ואלו ייחתמו על ידי חברי ועדת המכרזים דאז. באשר למידת הפירוט בפרוטוקולים,  נכון להיום, אגף רכש והתקשרויות מקפיד על הדרישה של ניסוח פניות מפורטות לוועדה אשר בהתאם להן מתקיים דיון והן מהוות חלק בלתי נפרד מפרוטוקול הוועדה. החלטות הוועדה כפי שמופיעות בפרוטוקולים, מפרטות את השינויים הנדרשים בתוכן הדברים כפי שהוצגו בפניות. כיום, לא זו בלבד שהפניות מפורטות מאוד ומהוות חלק מהפרוטוקול, אלא שבהחלט ניתן מהפרוטוקול להבין מה הם השינויים המסוימים הנדרשים וכך ניתן לבקר ולוודא כי השינויים אכן נעשו בטרם הפרסום. 


ליקוי


5. 	במכרז פומבי לבחירת שלושה קבלנים לביצוע שלושה פירי שילוח  נעשו ארבעה שינויים שהקלו בתנאי הסף באשר לסיווג הקבלנים שמסוגלים לבצע את העבודה, שלושה מהם לאחר שהמכרז פורסם. התנהלות זו מצביעה על ההכנה הלקויה של המכרז. כמו כן המכרז פורסם בלא שהיה בידי החברה תכנון מלא לפרויקט, ולכן לא צורפו מפרטים וכתבי כמויות למסמכי המכרז.
 

תגובה
נת"ע – נתיבי תחבורה עירוניים בע"מ


5.  	ועדת המכרזים מקפידה על קביעת תנאי סף אשר יאפשרו הגשת הצעות על ידי כמה שיותר מציעים אולם בד בבד לא יפגעו באיכות המציעים, מחיר ולוח הזמנים של הפרויקט. בהתייחס לאופן הפנייה לוועדת המכרזים, החברה לקחה לתשומת ליבה את הערת הביקורת וכיום ועדת המכרזים אינה מאשרת עוד פניות אליה באמצעות הדואר האלקטרוני. בהתייחס לסוגיית קיומה של מעטפה מחוץ לתיבת המכרזים במועד ודיון בה על ידי הוועדה, לאור הנסיבות בהן אירעו הדברים והיות ומדובר היה בתשובות ההבהרה של אותו מציע אשר מועד הגשתם לא היה אקוטי, לא היה כל פסול בדיון במעטפה זו. על אף זאת, החברה לקחה את הביקורת לתשומת ליבה, ישנה כיום הקפדה יתרה על נושא זה והוועדה דנה אך ורק במעטפות הנמצאות בתיבת המכרזים, יהיו הנסיבות אשר יהיו. 


ליקוי 

6. 	בעבודת החברה שזכתה במכרז לביצוע פיר שילוח באתר גלי גיל (להלן - חברה א') התגלו כשלים חמורים באיכות הביצוע, ובעבודת קבלן המשנה מטעמה היו פגמים מהותיים. כתוצאה מכך נאלצה נת"ע להורות לחברה א' להפסיק את העבודה באתר גלי גיל, וההפסקה הובילה לעיכובים ולעלויות מיותרות לפרויקט.




תגובה
נת"ע – נתיבי תחבורה עירוניים בע"מ


6.  	בהתייחס למועד סיום עבודת הפירים וקביעת מועדים לסיום עבודות, החברה הפיקה לקחים ממכרז ביצוע הפירים. במסגרת זו, לפני כחודש נכנסה לתפקידה סמנכ"לית הבטחת איכות, מערכות מידע וקיימות. בהתאם לתפיסת הבטחת האיכות, החברה תקיים תהליכים מוסדרים לבדיקת איכות עבודת אגפי התכנון והביצוע באמצעות חברה בינלאומית, שהינה חברת תשתיות גדולה ומנוסה בתחומי העשייה של החברה. החברה מקדמת פרסום מכרז לבחירת חברה לניהול תהליכי הבטחת האיכות בחברה בלוח זמנים קצר ביותר. סמנכ"לית הבטחת איכות כפופה ישירות למנכ"ל ואינה כפופה לחטיבת המשנה למנכ"ל הממונה על התכנון והביצוע. מבנה זה נועד לייצר מערכת בקרה פנימית ובקרה הדדית על איכות תוצרי העבודה בחברה. בשלב זה, ועד לבחירת חברה בינלאומית להבטחת איכות, מקיימת החברה תהליכי הבטחת איכות על ידי יועצים ישראלים. כך, למשל, לקראת פרסום מכרז ה-TBM+ Boxes, בוצעה עבודת בדיקה מקיפה של צוות יועצים משפטיים והנדסיים אשר הניבה תוצאות והביאה לשיפור באיכות המכרז שפורסם. עבודה זו אפשרה בקרה מצד גורם שאינו חלק מהעשייה ואיתור נקודות חולשה בתהליך ושיפורן. החברה סבורה, כי כלי הבטחת האיכות תוך הישענות על חברת תשתית בינלאומית לה ניסיון בתחום פעילותה של החברה יצמצם במידה רבה סיכוי להישנות ליקוי מסוג זה.


ליקוי 


7. 	חוק חובת המכרזים קובע בין היתר כי תאגיד ממשלתי לא יתקשר בחוזה לביצוע עבודה, או לרכישת שירותים, אלא על פי מכרז פומבי הנותן לכל אדם הזדמנות שווה להשתתף בו. בעקבות הפסקת העבודה של חברה א' ושל קבלן המשנה מטעמה, החליטה ועדת המכרזים של נת"ע להעביר ללא מכרז את ביצוע הפרויקט לחברה ב'. בהחלטה נקבע כי חברה ב' תשמש כקבלן משנה של חברה א'. בד בבד נחתם בין נת"ע לחברה א' מסמך "גמר חשבון וכתב העדר תביעות הדדי". נת"ע נמנעה מלבטל את החוזה עם חברה א' בנימוק שביטול יכול לפגוע בתדמיתה ולגרום להליכים משפטיים ממושכים. הסדר זה אינו עולה בקנה אחד עם חוק חובת המכרזים.




ליקוי


8.	החברה מסרה את פרויקט "קופסת" התחנה, השלב הראשון בבניית תחנת אם המושבות - המרוחק כ-260 מטר מפיר השילוח באם המושבות ושעלותו כ-205 מיליון ש"ח - לקבלן של פיר השילוח, שעלותו על פי החוזה כ-117 מיליון ש"ח, בדרך של מימוש אופציה להרחבה ולא באמצעות מכרז. בהתחשב בהיקפו הכספי של פרויקט "קופסת" התחנה ואי-התלות שלו בפרויקט פיר השילוח, אי-פרסום מכרז פומבי פוגע בעקרון שוויון ההזדמנויות, בתחרות החופשית בין מציעים פוטנציאליים, ביעילות ובחיסכון.


תגובה
נת"ע – נתיבי תחבורה עירוניים בע"מ


8. 	בהתייחס לסוגיית הרחבת ההתקשרות עם קבלן קופסת אם המושבות, לאור הביקורת שהובאה בטיוטת הדו"ח הקודמת, זמן קצר לאחר כניסתו לתפקיד, המנכ"ל החדש בחן שוב את הנושא ואת האפשרות לבטל את הרחבת ההתקשרות ולסיים את ההתקשרות עם הקבלן המבצע. לצורך קבלת החלטה בנושא פנתה החברה ליועץ משפטי חיצוני ויועץ הנדסי חיצוני לשם קבלת חוות דעתם בנושא. בחוות דעתם, אשר התקבלה בכתב, סברו היועצים כי סיום ההסכם עם הקבלן תחשוף את החברה להליכים משפטיים ולנזקים כלכליים כבדים, עיכובים נוספים בלוח הזמנים להשלמת תת פרויקט זה. יתר על כן, לדעת היועץ ההנדסי ההחלטה לאחד את תתי הפרויקטים הללו (פיר וקופסה) הייתה החלטה נכונה וראויה מבחינה הנדסית. לאור כך, ביום 23.7.14 נערך דיון בראשות המנכ"ל בהשתתפות מנהל אגף רכש והתקשרויות, ראש מטה המנכ"ל, היועץ המשפטי החיצוני והיועץ ההנדסי בו הציגו היועצים את חוות דעתם ואשר בסופו הוחלט, כי על אף שהתנהלות החברה לא הייתה תקינה בכל הקשור בנושא ולא תחזור על עצמה בעתיד, הרי שלאור החשיפה והנזקים הרבים שעשויים להיות לחברה לו תופסק עבודתו של הקבלן - יש להמשיך בביצוע הקופסה על ידי הקבלן ולא לעצור את עבודתו. 

ליקוי 

9. 	באוקטובר 2013 מנה תקן החברה 288 משרות, מתוכן 113 אינן מאוישות (כ 39%). כמו כן בחטיבת הקו האדום ובחטיבת התכנון, שבהן הפעילות העיקרית של נת"ע, אינן מאוישות עשרות משרות בשיעורים של 36% ו 45% בהתאמה. גיוס כוח אדם בחברה אורך בין חצי שנה לשנה, וקיים מחסור מתמשך במקצועות הליבה ובשדרת הניהול, הפוגע בהתנהלותה ומקשה עליה לעמוד ביעדיה ובמשימותיה הבסיסיות.




תגובה
נת"ע – נתיבי תחבורה עירוניים בע"מ


9. 	בהתייחס למחסור בכוח אדם במקצועות הליבה ובשדרת הניהול, מאז כניסתו לתפקיד של המנהל החדש, אושר מבנה השדרה הניהולית של החברה אשר על בסיסו גויסו בעלי תפקידים לאיוש המשרות. בתוך כך, גויסו לחברה משנה למנכ"ל, סמנכ"ל תכנון, סמנכ"ל ביצוע, סמנכ"לית הבטחת איכות, מערכות מידע וקיימות, סמנכ"ל כספים, מנהלת אגף מערכות מידע, מנהל אגף בכיר רכש, התקשרויות ולוגיסטיקה, ראש מטה מנכ"ל, מנהל אגף תקציבים  ומנהל אגף משאבי אנוש. כמו כן, החברה מצויה בשלבים מתקדמים בהליכי איתור של מנהל אגף חשבות. לאחר אישור המבנה הארגוני של שדרת הניהול פעלה החברה לאישור המבנה הארגוני לכל יתר דרגי החברה. המבנה יוצג בפני ועדת המנגנון של הדירקטוריון במהלך חודש ספטמבר. לאחר אישור הדירקטוריון צפויה החברה לפעול בלוח זמנים קצר לאיוש כלל המשרות שיוגדרו. החברה שינתה את תפיסתה והיא אוחזת בתפיסה ניהולית חדשה. בהתאם לתפיסה זו ניהול הפרויקטים יבוצע על ידי חברות ניהול חיצוניות, PMC, שימונו לכל אחד מקווי המתע"ן ויבצעו את העבודה החל משלבי התכנון וכלה בגמר הביצוע. במסגרת כך, החברה תקבע את המדיניות והסטנדרטים בתחומים השונים ותוודא כי העבודה מבוצעת ברמת האיכות שהוגדרה בכל שלבי הפרויקט בתהליכי הבטחת איכות מובנים וסדורים. החברה סבורה, כי העברת האחריות והסמכויות למנהלי הפרויקטים החיצוניים תביא לכך שיצומצם הצורך בריבוי תקנים בחברה. שינוי זה יוביל לכך שהחברה תישען על שדרה ניהולית בכירה ומקצועית, כאשר דרג העובדים הכפוף להם יהיה עובדים ויועצים מתמחים שיופעלו במיקור חוץ. מיקור החוץ יאפשר לחברה להתמודד עם הקושי הקיים בצורך לגייס עובדים איכותיים בעלי יכולת לקדם פרויקט מורכב זה מחד ואי היכולת לשלם להם את המשכורות המוצעות להם בשוק הפרטי ובשל כך אי היכולת לגייסם לשורותיה.


ליקוי


10. 	במועד סיום הביקורת מנה אגף משאבי אנוש חמישה עובדים בלבד לעומת תקן של עשרה עובדים, ומשרת מנהל אגף משאבי אנוש אינה מאוישת יותר משנתיים. אגף משאבי אנוש במתכונתו הנוכחית אינו ערוך דיו לגיוס של בכירים, של דרגי ביניים ושל כלל עובדי החברה. 




תגובה
נת"ע – נתיבי תחבורה עירוניים בע"מ


10.  	ההליך לאיתור מנהל אגף משאבי אנוש נמצא לקראת סיום והמועמד יובא לאישור הדירקטוריון בישיבה שתתקיים במהלך חודש ספטמבר. במסגרת הרביזיה הארגונית יבוטלו תקנים לא נחוצים ויוגדרו תפקידים שהחברה מעריכה שניתן יהיה לאייש וכי כאמור במסגרת התפיסה הניהולית החדשה, החברה תפעל לרכישת שירותים חיצוניים על חשבון תקני עובדי החברה.


ליקוי


11. 	בחודשים פברואר עד יוני 2013 פעלה נת"ע באמצעות מכרזים וחברות השמה לגיוס עשרה עובדים למשרות בכירות. מתוך עשר המשרות הבכירות האלה קלטה החברה רק שלושה עובדים: יועצת משפטית, סמנכ"ל קו אדום ומנהל אגף קו ירוק. החברה הפסיקה את הגיוס ליתר שבע המשרות הבכירות אף על פי שהוגשו קורות חיים של מועמדים שנדונו בוועדות האיתור. 


ליקוי


12. 	שלבי הגיוס בנת"ע של משרות זוטרות ושל דרגי הביניים אינם כוללים מבחני התאמה ו/או דירוג שיטתי של המועמדים על פי ציונים ומשקלים, המבוסס על אמות מידה שנקבעו מראש, ויש בהם משקל יתר להתרשמות הסובייקטיבית של המראיין. בכך נפגעים סדרי בקרה, וניתן שיקול דעת רחב לרכז הגיוס מאגף משאבי אנוש וליוזם הגיוס. מבדיקת הליכי גיוס למשרות שונות עלו הממצאים האלה: העדפה של מועמד מסוים תוך פגיעה בעקרון השוויון, חוסר באסמכתאות להליך הגיוס ופנייה למועמדים שלא עמדו בתנאי הסף.


תגובה
נת"ע – נתיבי תחבורה עירוניים בע"מ


12.  	בהתייחס לנוהל גיוס עובדים ופרמטרים לבדיקה במסגרת ראיונות עם מועמדים וממליצים, החברה מציינת, כי קיבלה את המלצת הביקורת ונוהל גיוס עובדים עבר לאחרונה שינוי משמעותי לצורך ייעול וחיזוק תקינות תהליכי העבודה, ובהם הוספת טופס מנחה לראיונות פרונטאליים עם מועמדים וטופס לשיחות עם ממליצים. הנוהל צפוי לעלות לאישור הדירקטוריון בשבועות הקרובים. בהתייחס להליכי גיוס העובדים, אופן עריכת המסמכים במהלך גיוס עובדים, שמירתם בצורה תקינה ושיפור התהליך בדגש על קיצור הליכי הגיוס החברה מציינת כי עם קליטת מנהל אגף משאבי אנוש, הליך שהינו כאמור לעיל בשלבי סיום, ואישורו של נוהל מעודכן, אופן עריכת המסמכים ישתפר ומקרים כדוגמת אלו המוזכרים בדו"ח לא ישנו. כמו כן, הליכי הגיוס ישתפרו ויהיו אובייקטיבים ויעילים יותר. בהתייחס לליקויים שנפלו בהליכי גיוס ספציפיים החברה מציינת כי היא מקפידה כיום על גיוס בהתאם לנהלים בלבד. כמו כן, הנושא מבוקר באופן שוטף על ידי מבקר הפנים על פי החלטת ועדת הביקורת של החברה. 




ליקוי 

13. 	הביקורת העלתה כי אין בחברה מידע מרוכז בחתך רבעוני, חצי שנתי או שנתי על ההתקשרויות המאושרות בוועדות המכרזים ועל התפלגויותיהן לפי סוגי השירותים, סוגי הרכש והיקפן הכספי. בידי אגף רכש ומכרזים של החברה נתונים על הליכי מכרז פתוחים, אך הם חלקיים ואינם ממצים. היעדר המידע עלול לפגוע בהסקת מסקנות ניהוליות על היקף פעילות אגף הרכש, על האופן שבו הוא מתנהל ועל הדרך המיטבית לניהול יעיל של הרכש והמכרזים בחברה.


תגובה
נת"ע – נתיבי תחבורה עירוניים בע"מ


13.  	החל מינואר 2013 נכנסה לשימוש בחברה מערכת ERP המאפשרת הפקת דו"חות בחתכים שונים לפי הצורך. במקביל, באמצע יוני 2014 מונה יועץ חיצוני לבחינת מערכת ה-ERP אשר תפקידו להמליץ על תכנית עבודה לפיתוחים נוספים על פי סדרי עדיפויות או על רכישת תוכנת ERP אחרת מארגון דומה. הנהלת החברה החדשה רואה בנושא חשיבות יתרה והוא זוכה לטיפול בעדיפות גבוהה.


ליקוי


14.	הביקורת העלתה כי לגבי רכישות עד 50,000 ש"ח, מחליטים על הצורך ברכש ועל אופן ביצועו באגף היוזם וללא מעורבות של גורם מקצועי מאגף הרכש שיבחן ויפקח על הרכש מבחינות שונות כגון חיוניותו לחברה; עמידה בחוקים, בתקנות ובנהלים; פיצול הזמנות מכוון למניעת דיווח לוועדת המכרזים; וקיום הליך תחרותי.


תגובה
נת"ע – נתיבי תחבורה עירוניים בע"מ


14.  	החברה קיבלה את המלצת הביקורת וביום 7.7.2014 הופצה להנהלה הנחיית ראש מטה המנכ"ל לפיה לכל הזמנת רכש עד 50,000 ₪ (כולל מע"מ) נדרש אישור אגף רכש והתקשרויות עוד 



                    טרם פתיחת ההזמנה במערכת הפריוריטי - ERP. בהתאם להנחיה, יש להעביר למנהל האגף פנייה מסודרת (בעותק קשיח) המפרטת את הצורך בהתקשרות, היקף כספי / כמותי, משך ההתקשרות (במידה ורלוונטי), שמות הספקים אליהם בוצעה הפניה והצעות המחיר שהתקבלו. רק לאחר אישורו, ניתן לפתוח את ההזמנה במערכת הממוחשבת. בנוסף,  נוהל רכישות בפטור ממכרז מגדיר חובת אישור אגף רכש והתקשרויות לצורך ביצוע רכש בכל סכום.


ליקוי


15. 	על דירקטוריון החברה להנחות את הנהלת החברה לקיים את כללי המכרזים בהתקשרויותיה לרכישת שירותים ועבודות ולגיוס כוח אדם. 


ליקוי


16. 	על משרדי התחבורה והאוצר לוודא כי נת"ע מתקנת את הליקויים שהועלו בדוח זה. נוכח ממצאי הביקורת ומורכבות הפרויקטים של מתע"ן, הממומנים במלואם על ידי המדינה, מן הראוי שמשרדי התחבורה והאוצר יפקחו באופן הדוק יותר על פעילות החברה ועל ביצועיה.


תגובה
נת"ע – נתיבי תחבורה עירוניים בע"מ


16. 	בהתייחס להמלצה כי על החברה, רשות החברות הממשלתיות ומשרדי התחבורה והאוצר לפעול לגיוס מנהלי פרויקטים בעלי ידע וניסיון לשם הבטחת עמידה בלוח הזמנים ובתקציב שנקבע החברה מציינת, כי כאמור לפי תפיסת הניהול החדשה, כלל הפרויקטים בחברה ינוהלו על ידי מנהלי פרויקטים חיצוניים – חברות תשתית בינלאומיות. החברה פועלת בימים אלו למינוי מנהל פרויקט בינלאומי לניהול הקו האדום. מיד לאחר מכן תפרסם החברה מכרז בינלאומי לבחירת מנהלי פרויקטים לשאר קווי המתע"ן. עקב כך, החברה לא רואה כיום צורך בגיוס עובדים רבים בעלי מומחיות כאמור. המבנה הארגוני החדש יכלול בעלי תפקידים שהחברה מעריכה שניתן יהיה לגייס בהתאם לתפיסת הניהול החדשה ובהתאם לטווחי השכר הקיימים והמתאפשרים לחברה לנוכח היותה חברה ממשלתית ולא חברה הפועלת בשוק הפרטי.



















































חברת רכבת ישראל בע"מ
התארגנות לחשמול קווי הרכבת


הגופים המבוקרים: חברת רכבת ישראל בע"מ, משרד התחבורה והבטיחות בדרכים, אגף החשב הכללי – משרד האוצר, אגף התקציבים – משרד האוצר, חברת נתיבי ישראל – החברה הלאומית לתשתיות ותחבורה בע"מ, הוועדה לתשתיות לאומיות – משרד הפנים.


ליקוי


1.	בסוף 2003 החלה חברת הרכבת בהכנת תהליך מכרזי לתכנון ולביצוע של פרויקט החשמול. באמצע 2005 פרסמה החברה הזמנה להשתתף בתהליך מיון מוקדם לביצוע הפרויקט. בשל עיכובים שחלו בהקמת הקו המהיר לירושלים, ובין היתר גם בשל הצורך באישור סטטוטורי מלא, לא התאפשר ביצועה של תכנית החשמול במתכונתה המקורית, ובסוף דצמבר 2008 בוטל המכרז. לביטול המכרז היו השלכות כספיות מהותיות כמו תשלום פיצויים בסך של כ-2.5 מיליון ש"ח שחברת הרכבת נאלצה לשלם למתמודדים שניגשו למכרז שבסופו של יום בוטל.


תגובה
רכבת ישראל


1.	לנושא ביטול המכרז - יובהר כי ביטולו של מכרז החשמול הקודם נקבע על ידי אגף התקציבים במשרד האוצר והוחלט בין היתר לאור שיקולים תקציבים כי ביצוע פרויקט החשמול ידחה עד למועד הנדרש לצורך חשמול הקו המהיר לירושלים, ככל שיוחלט על חשמולו. בהתאם לכך, הוחלט כי חברת רכבת ישראל תבטל את ההליך המכרזי לתכנית החשמול, ואכן ההליך המכרזי בוטל.


ליקוי


2.	לנוכח חשיבות פרויקט החשמול ומורכבותו ובשל אי-עמידה בתכניות הפיתוח של הרכבת לשנים 2008-2003 (להלן - תכנית החומש), היה על חברת הרכבת לנתח את הסיבות לכשלים בניהול הפרויקט בפעם הראשונה ולשפר את היערכותה לקראת חידוש ביצוע הפרויקט. גם משרדי התחבורה והאוצר לא ערכו בחינה מקיפה של מבנה חברת הרכבת ושל הכשלים וסיבותיהם ולא קיימו תהליך הפקת לקחים וגם לא בחנו את יכולותיה לעמוד בחידוש ביצוע פרויקט.





ליקוי


3. 	בפברואר 2010 החליטה הממשלה (החלטה מס' 1421) (להלן - החלטת הממשלה) על הנעה מחדש של פרויקט החשמול והפקידה את ביצועו בידי חברת הרכבת. משרד מבקר המדינה מעיר כי לפני החלטת הממשלה לא בחנו משרדי התחבורה והאוצר את היערכותה של החברה לקראת ביצוע הפרויקט ולא את יכולותיה לבצעו; הדבר מקבל משנה חשיבות, בייחוד לנוכח הכשלים בקידום פרויקט החשמול בפעם הראשונה. מקבלי ההחלטות הטילו על חברת הרכבת לנהל פרויקט מורכב ומסובך בלי שבחנו את מסוגלותה לעמוד במשימה. משהוטל על חברת הרכבת לנהל את הפרויקט, היא לא נערכה כראוי לביצועו ולא הצליחה לקדמו כנדרש.


ליקוי


4.  	בהחלטת הממשלה האמורה נקבע כי חברת הרכבת תציג לוועדת ההיגוי של תכנית נתיבי ישראל, בתוך 90 יום, תכנית פעולה מפורטת למימוש תכנית החשמול. רק בספטמבר 2012 הכינה החברה את התכנית האמורה, וגם אז היא עדיין לא הייתה סופית. תכנית כוללת ומפורטת הוכנה רק באוקטובר 2013, שלוש שנים וחצי לאחר החלטת הממשלה, אך לא נכלל בה התקציב לפרויקט החשמול משום שהנושא עדיין היה בשלב של דיונים מול משרדי האוצר והתחבורה.


תגובה
רכבת ישראל


4.	לנושא אי הכנת תוכנית כוללת –נערכה פרוגרמה מקיפה לניהול תוכנית החשמול. הפרוגרמה כוללת, בין היתר, את מטרות התוכנית, שיטות לניהול הפרויקט, את אופן ביצוע הפרויקט, תוכנית לניהול סיכונים, אבני דרך ולוחות זמנים לפרויקט ועוד. הפרוגרמה הוגשה למשרד התחבורה. בנוסף לפרוגרמה הכוללת, קבעה מינהלת החשמול לוח זמנים מפורט לביצוע הפרויקט, הכולל את הממשקים עם מינהלת הקו המהיר לירושלים ועם הפרויקטים המבוצעים על ידי נתיבי ישראל ועם פרויקטים נוספים המבוצעים ברכבת. מינהלת החשמול ערכה אומדן תקציב מפורט ומבוסס לביצוע הפרויקט, שעבר גם בחינה נוספת על ידי חברה חיצונית. בנוסף, הכינה המינהלת באמצעות יועץ סיכונים תוכנית סיכונים מפורטת לפרויקט. תוכנית הסיכונים מנוהלת באופן שוטף תוך מעקב חודשי אחר הסיכונים והטיפול בהם. המינהלת עובדת בהתאם לתוכנית עבודה המפרטת את הפעילויות לביצוע תוך מעקב שבועי אחר ביצוע המשימות. 




תגובה
משרד הפנים


4. 	נכון לספטמבר 2014, תמו הליכי התכנון בועדה לתשתיות לאומיות ומסמכי התכנית הוכנו בחודש אוגוסט 2014 לצורך העברתם לאישור הממשלה. "בשנת 2004 הכריזו ראש הממשלה ושרי האוצר והפנים על תכנית החשמול כתכנית תשתית לאומית (להלן - תת"ל 18) שתקודם בוות"ל. הכנת התכנית בחברת הרכבת, לאחר החלטת הות"ל לפרסם "הודעה בדבר הכנת תכנית" לפי ס' 77 לחוק התו"ב, ארכה יותר משנתיים, ובאפריל 2007 התקיים הדיון הראשון בוות"ל להעברת התכנית להערות הועדות המחוזיות והשגות הציבור. הוועדה לתשתיות לאומיות קיימה שלושה דיונים בתכנית ובשלישי החליטה הוות"ל להעביר את התכנית להערותיהן של הוועדות המחוזיות ולהשגות הציבור.


ליקוי


5. 	למרות החלטתה של חברת הרכבת להקים מינהלת ייעודית לניהול הפרויקט (להלן - מינהלת החשמול), ממועד החלטת הממשלה בפברואר 2010 עד ינואר 2012 נוהל הפרויקט ללא מינהלת. לאחר הקמתה של מינהלת החשמול התנהלה תחלופה גבוהה בתפקיד מנהל המינהלת והתפקידים הבכירים לא אוישו במלואם. במרץ 2013 נכנס לתפקידו סגן מנהל המינהלת הישראלי ורק באוגוסט 2013 אוישו במלואם תפקידי הניהול. עד מועד סיום הביוקרת בדצמבר 2013 (להלן - מועד סיום הביקורת) לא הכינה המינהלת תכנית עבודה ולא קבעה נהלים המסדירים את העבודה בתוך הארגון ומול גופים חיצוניים. בהיעדר מינהלת ייעודית לא היה בחברת הרכבת גוף שיתכלל את פעילותן של החטיבות השונות, וכל אחת מהן פעלה כישות נפרדת ללא ראייה אינטגרטיבית אחת.


תגובה
רכבת ישראל


5.	לנושא תחלופה גבוהה של בעלי תפקידים - תכנית החשמול מנוהלת מבחינה ארגונית תחת מינהלת נפרדת ברכבת ישראל, מינהלת החשמול. במהלך שנת 2012 מונו ראש מינהלת זר (גרמני) וסמנכ"ל חשמול, במקביל איתרה רכבת ישראל מומחים בינלאומיים (מספרד וגרמניה) בעלי ניסיון וידע בתכנון וניהול פרויקטים של הסבת מערכת רכבתית מדיזל לחשמל (מהנדסי חשמול, מהנדסי איתות ותקשורת, מהנדסי נייד וכו'). במסגרת מינהלת החשמול גויס צוות עובדים לניהול פעילות התכנון והביצוע של כלל מערכת החשמול לאורך קווי השירות לנוסעים, עריכת מכרזים בינלאומיים, התקשרויות מול גורמים רלוונטיים בחברה ומחוצה לה, ניהול תקציב, בניית נהלים, בחינת השלכות משפטיות ועוד. למינהלת החשמול נבנה מבנה ארגוני מפורט שאושר בדירקטוריון הרכבת. המבנה הארגוני מגדיר את בעלי התפקידים במינהלת, המאויישים ברובם, לרבות בעלי התפקידים הזרים (מנהל הפרויקט, CTO, מנהל ציוד נייד ובקרי תכנון).




ליקוי


6. 	בשנת 2004 הכריזו ראש הממשלה ושרי האוצר והפנים על תכנית החשמול כתכנית תשתית לאומית (להלן - תת"ל 18) שתקודם בוות"ל. הכנת התכנית בחברת הרכבת ארכה יותר משנתיים, ובאפריל 2007 התקיים הדיון הראשון בוות"ל. באוקטובר 2007 החליטה הוות"ל להעביר בתנאים את התכנית להערותיהן של הוועדות המחוזיות ולהשגות הציבור; אחד התנאים היה אישורה של התכנית בוולחו"ף. בנובמבר 2007 התקיים הדיון הראשון בוולחו"ף, והדיון השני התקיים כשלוש שנים אחר כך, באוקטובר 2010. אישור התכנית בוולחו"ף ניתן בפברואר 2012. חברת הרכבת לא מילאה אחר כל התנאים, לכן התכנית לא הועברה לא להערותיהן של הוועדות המחוזיות ולא להשגות הציבור. יתרה מזאת, בדצמבר 2008, כאשר הוחלט לדחות את ביצוע הפרויקט, נקבע כי יש להמשיך בקידום התכנית הסטטוטורית, אך חברת הרכבת לא השלימה את קידומה. במועד סיום הביקורת, כשש שנים ממתן האישור הראשון וכשלוש שנים מיום החלטת הממשלה, עדיין לא הייתה תכנית סופית מאושרת.


תגובה
רכבת ישראל


6. 	לנושא עיכובים באישור התכנית - בשנת 2010 ניתנה על ידי הוועדה לתשתיות לאומיות רשימה ארוכה מאוד של תנאים שהיה על הרכבת למלא, ביניהם תכנית אב לשיפור השירות הרכבתי. החל מחודש אוגוסט 2010 ועד חודש אפריל 2012 מילאה חברת רכבת ישראל את תנאי ההפקדה שנקבעו. פרק הזמן למילוי תנאיי הוועדה נדרש בשל התארכות הדיונים שהתקיימו בולחו"ף, לרבות הגשת עתירה לבג"צ.


תגובה
משרד הפנים


6. 	לנושא התוכנית הסטטוטורית - בעת ההחלטה על העברת התכנית להערות והשגות, ניתן היה לקבל הרשאה לקווי 161 ק"ו ללא תכנית מתאר, ולכן הם לא נכללו בתחום תת"ל 18 



                   (אלא הוצגו ברקע בלבד). הנושא הועלה רק במאי 2013 בעקבות שינוי החלטה של מנהל התכנון והסכם שהושג בינו לבין חח"י במסגרת בג"צ של חח"י, לפיו קווי 161 ק"ו יחויבו בהגשת תכנית כתנאי להרשאה. על פי הסכם פשרה שהושג בין חח"י ומשרד הפנים בעקבות בג"צ של חח"י, השתנו הליכי אישורם של קווי 161 ק"ו. עד כה ניתן היה להקים קווים אלו מכח חוק משק החשמל – הרשאות לקווי חשמל. בעקבות הסכם הפשרה, ניתן לתת הרשאה רק ע"פ תכנית הכוללת סימונם של קווי מתח עליון. לעניין הכללת קווי 161 ק"ו בתכנית - הפרסום כבר נעשה והליך שמיעת ההתייחסויות לתוספת קווי החשמל בתכנית, הושלם ברבעון הראשון של 2014. נכון למועד השלמת הדו"ח (אוגוסט 2014) מסמכי התכנית מוכנים להעברה לדיון בממשלה. ההעברה בפועל מושהת על פי הנחית פרקליטות המדינה, בעקבות דיון משפטי שקשור לחישמול. לנושא אישור תת"ל 18 - באוגוסט 2013 אישרה הוות"ל את התכנית הסטטוטורית, אולם הגשת ההשגה העצמית של חברת הרכבת וקבלת השגתה של חח"י בנושא העלו את הצורך בהשלמה סטטוטורית של התכנית בנושא חיבור קווי הולכת החשמל מתח עליון ובנושא תחנות ההשנאה. במחצית של שנת 2014 צפוייה אישורה הסופי והעברתה לאישור הממשלה. חשוב לציין כי ללא אישורה של הוות"ל אין באפשרותה של החברה לקדם את התכנית. חברת הרכבת ציינה כי בהנחה שבתום שמיעת ההתנגדויות לפי סעיף 106ב לחוק התכנון והבנייה יאושרו גם קווי 161 ק"ו, תאושר תת"ל 18 במועד (אוגוסט 2014) וביצוע פרויקט החשמול לא יתעכב. נכון לאוגוסט 2014, מסמכי התכנית מוכנים להעברה לממשלה, אולם בגלל עתירה לבג"צ שהוגשה ע"י מועצה מקומית בנימינה, הנחתה הפרקליטות לא להעבירם לממשלה עד לדיון צפוי בבקשה לצו ביניים. לאחר אישור הממשלה ניתן יהיה להתחיל בשלב האישורים המפורטים לביצוע.


ליקוי


7. 	חלק ממסילות הרכבת עובר בסמוך לבתי מגורים, והנעת פרויקט חשמול המסילות העלתה לסדר היום את נושא הסכנה הטמונה בקרינה בלתי מייננת מקווי החשמל. עד מועד סיום הביקורת, כשבע שנים לאחר חקיקת חוק הקרינה הבלתי מייננת, התשס"ו-2006, לא התקין המשרד להגנת הסביבה תקנות מכוח החוק שיקבעו את רמת החשיפה המרבית המותרת. בנוגע לרמת החשיפה המרבית המותרת המשרד להגנת הסביבה קבע סף קרינה של 4 מיליגאוס, וזאת בניגוד לעמדתם של משרד האוצר ומשרד התשתיות הלאומיות, האנרגיה והמים. קביעה העלולה לייקר את עלויות פרויקט החשמול בכ-400 מיליון ש"ח. במקרה זה לא נהג המשרד להגנת הסביבה באופן עקבי, משום שהוא מאפשר, למשל במתקני חברת החשמל לישראל ובקווי החשמל שלה, רמות חשיפה גבוהות יותר מאלו שאושרו לחברת הרכבת בפרויקט החשמול.




ליקוי


8. 	בסמוך למסילות הרכבת ומתחתיהן עוברות תשתיות שונות (מים, תקשורת, חשמל ודלק) וחשמולן של המסילות עלול לגרום לסיכונים בטיחותיים שיעלו את הצורך בסידורי הגנה על תשתיות אלה או בהעתקתן שהוערכו על ידי הרכבת בכ-300 מיליון ש"ח. בנושא זה ישנה אי-ודאות רבה העלולה להשפיע על התקדמות הפרויקט, בין היתר עקב תלות בגורמי תשתית חיצוניים, קבלת היתרים מהרשויות המקומיות השונות ועלויות בלתי צפויות. עד מועד סיום הביקורת אין בידי חברת הרכבת מידע מדויק על כל התשתיות הקיימות בתוואי המסילות.


תגובה
רכבת ישראל


8. 	לנושא מיפוי תשתיות - רכבת ישראל מבצעת מיפוי מקיף ואיסוף מידע על כל התשתיות הקיימות בתוואי המסילות. הרכבת בתאום עם חברות התשתית הרלוונטיות מבצעת מיפוי יסודי של התשתיות הקיימות בקרבת המסילה ובוחנת את ההשפעה העתידית של מערכת החשמול על תשתיות אלה, את אופן המיגון ואומדן עלויות המיגון ו/או העתקה ככל שיידרשו. הרכבת נמצאת בהליך מיפוי יסודי של כל התשתיות המפריעות והמושפעות ובהליך איתור פיזי של התשתיות לאורך שני הקווים הראשונים לחשמול (כרמיאל-חוף הכרמל והרצלייה-ירושלים האומה). מופו כל קווי החשמל החוצים את המסילות לאורך הפרויקט, סוכם מול חח"י על הגבהת קווי מתח עליון והעתקת קווי מתח גבוה מעיליים לתת-קרקעיים, והוצאו הזמנות לכל מחוזות חח"י שהחלה בתכנון העבודות. מופו כל קווי בזק החוצים את המסילות, הוצאו הזמנות לבזק להעתקתם מעיליים לתת-קרקעיים, וחברת בזק החלה בתכנון ההעתקות. במהלך חודש ספטמבר 2014 ייחתמו מול חח"י הסכמי תאום טכני להקמת 14 תחנות ההשנאה הרכבתיות (תה"רים) שבמסגרת הפרויקט. נחתם הסכם עקרונות עם חברת מקורות, הסכמי עקרונות עם חברות תש"ן, קצא"א ונתג"ז לקראת סיכום סופי. במו"מ לחתימת הסכמי עקרונות דומים עם חברות התקשורת (הוט, פרטנר, סלקום) ועם רש"ת. גם עם צה"ל ומשרד הביטחון סוכמו עקרונות הטיפול בציוד ובתשתיות שלהם ומיגונם במידת הצורך.




ליקוי


9. 	בשלושת המרכיבים של התכנית - מכרז פרויקט החשמול, אישור תת"ל 18 והמכרז לרכש ציוד נייד חשמלי - ישנם פיגורים בלוחות הזמנים. הפיגור הגדול בהתקדמות תכנית החשמול מעלה את החשש כי הנחת המסילה לקו המהיר לירושלים תסתיים, אך לא ניתן יהיה להפעילו עקב אי-השלמתו של תהליך חשמול מערך המסילות והיעדר ציוד נייד חשמלי. הדחייה בהפעלת הפרויקט טומנת בחובה הפסד של מאות מיליוני שקלים בשנה למשק.


תגובה
רכבת ישראל


9. 	לנושא פיגורים בלוחות זמנים - בהתאם ללוח הזמנים של הפרויקט אשר עודכן לאחרונה והוצג גם לכלל גורמי הממשלה, הקו המחושמל הראשון להסעת נוסעים יהיה קו הרצליה – ירושלים-האומה שצפוי להיפתח מסחרית בסוף חודש מרץ 2018. לאחריו, בסוף יוני 2018 צפוי להיפתח מסחרית קו כרמיאל – חיפה חוף הכרמל. שלב המיון המוקדם של המכרז לתשתיות החשמול הסתיים במהלך חודש יוני 2014, חמש קבוצות עברו את שלב המיון המוקדם ואושרו  להשתתף בהמשך התהליך (חברה ספרדית וחברה סינית נפסלו). בסוף חודש יולי 2014 הועברו מסמכי המכרז לבדיקה ואישור של חברת הבקרה וגורמי הממשלה, המכרז עתיד להתפרסם במהלך חודש נובמבר 2014.
בהתאם ללוח הזמנים של הפרויקט צו התחלת עבודה אמור להינתן לקבלן הזוכה בתחילת שנת 2016 (לאחר כ- 10 חודשי מכרז). המכרז לרכש קטרים חשמליים פורסם בסוף חודש יולי 2014. שני הקטרים הראשונים הנדרשים להרצות צפויים להגיע לארץ במהלך הרבעון השני של שנת 2017. תחילת ההרצה של הנייד החשמלי מתוכננת לחודש ספטמבר 2017 לתקופה של כארבעה חודשים (כשנתיים לאחר מתן צו התחלת עבודה לקבלן הזוכה). מכאן, כי על פי הלו"ז המתוכנן של הפרויקט יהיה ניתן להפעיל את הקו המהיר מהרצלייה לירושלים עם סיום הקמתו כמתוכנן בסוף חודש מרץ 2018.  
לנושא אישור תת"ל 18 - תת"ל 18 אושרה באופן סופי על ידי מליאת הועדה לתשתיות לאומיות בחודש מרץ 2014, וממתינה בימים אלה (במהלך חודש ספטמבר 2014) לאישור הממשלה. בתאריך 30.6.2014, הגישה המועצה המקומית בנימינה-גבעת עדה עתירה לבג"צ נגד ממשלת ישראל, שר התחבורה, המועצה הארצית לתכנון ובניה, הוועדה הארצית לתכנון ובניה לתשתיות לאומיות, רכבת ישראל  וחברת נתיבי ישראל. בין היתר, ביקשה העותרת מבית המשפט להורות על מתן צו ביניים לעיכוב פרסומה למתן תוקף של תת"ל 18 עד לתיקונה כמפורט בכתב העתירה. המשיבים כולם הגישו תגובותיהם לבקשה למתן צו ביניים ולעתירה, אולם עד עתה, טרם התקבלה החלטת ביהמ"ש בדבר צו הביניים. עקב כך, הוועדה לתשתיות לאומיות מעכבת את העברת התכנית לאישור הממשלה. רק לאחר קבלת החלטת בית המשפט, ובכפוף לתוכנה ניתן יהיה להעביר את התכנית לאשור הממשלה. יובהר כי לולא הוגשה העתירה של המועצה המקומית בנימינה-גבעת עדה לבג"צ, תת"ל 18 הייתה מאושרת ככל הנראה במועד כמתוכנן (אוגוסט 2014), אולם כאמור העתירה מעכבת את העברת התוכנית לאישור הממשלה. הרכבת מדגישה כי על מנת למנוע פגיעה בלוחות הזמנים ובמקביל להמתנה לאישורה של  התכנית על ידי הממשלה, ממשיכה מינהלת החשמול לקדם את האישורים הסטאטוטוריים הנדרשים לפרויקט. 



להלן עיקרי הנושאים שטופלו עד כה: גיבוש עקרונות תכנון מפורט לביצוע - קיום ישיבות עבודה שוטפות עם צוות יועצי הות"ל על מנת לתאם את תכולת המסמכים והאישורים הנדרשים לשלב התכנון המפורט. עד כה גובשו עקרונות להגשת מסמכי תכנון נופיים לרשת המגע – OCS וכן הוגשו לעיון ראשוני מסמכי התכנון המפורט של תה"ר לבון (כרמיאל), עכו, והשפלה (לוד). פרסום הודעה בדבר רכישת שטחי ציבור (סעיף 5 ו-7 לפקודת הקרקעות)- מינהלת החשמול מקדמת  את הליך תפיסת החזקה בשטחים הנדרשים להקמת תה"רים. בהתאם לכך התקיים בתאריך 5.6.2014, דיון בוועדה המייעצת לשר התחבורה. הוועדה החליטה כי היא מאשרת את תשריטי ההפקעה וביום בו תאושר התכנית, תוכל הרכבת להביא לחתימת שר התחבורה את תשריטי ההפקעה ולהביא לפרסומה. בנוסף, החלה מינהלת החשמול בביצוע סקרים, בהתאם להוראות התוכנית - סקר קרינה אלקטרומגנטית, סקר אקוסטי, סקר עצים, סקר מכשור רגיש, סקר בעלי כנף, וסקרי השפעת החשמול על תשתיות מתכתיות ותשתיות תקשורת, כולל תשתיות איתות ותקשורת של רכבת ישראל, ציוד ועובדים בתחנות נוסעים, גשרי כביש מעל המסילות וסקר מבני דרך לאורך המסילות (גשרי רכבת, מעבירי מים, מעברי בעלי חיים וכד').


ליקוי


10. 	אומדני העלויות לחישמול הרכבת שהציגה חברת הרכבת בשנת 2004 (1.6 מיליארד ש"ח) ולפני קבלת החלטת הממשלה בשנת 2010 (11.2 מיליארד ש"ח) לא היו מבוססים ואף לא מציאותיים. לפי אומדנים מעודכנים של החברה, עלות הפרויקט צפויה להסתכם ב-13.7 מיליארד ש"ח. התייקרות עלויות הפרויקט פי 8.5 בתוך עשר שנים מלמדת על היעדר עבודת מטה מסודרת ויסודית ועל היעדר בדיקה של אומדני עלויות על פי תכנון מפורט, וכן על כשל של משרדי הממשלה שקיבלו את החלטותיהם על בסיס אומדנים שאינם אמינים.




תגובה
רכבת ישראל


10.	לנושא אומדן הפרוייקט  – אומדן ה- 1.6 מיליארד כלל רק את הקמת תשתיות החשמול ולא כלל את כל מרכיבי ותכולת פרויקט החשמול כיום, כגון: רכש נייד חשמלי והסבת נייד קיים, תשלום פיצויים לפי סעיף 197 לחוק התכנון והבנייה, עלות ההתארגנות הרכבתית, עלות התאמת והחלפת מערכת האיתות ואת פרויקטי חיפה (שיקוע המסילה ושיקום נופי של רצועת החוף, בהתאם להוראות תת"ל 18 ולהסכם שנחתם עם עיריית חיפה רק בפברואר 2012). בנוסף, יש לציין כי האומדן הנ"ל נעשה במחירי שנת 2003.

ליקוי


11. 	עקב חשיבותו של הפרויקט לחברת הרכבת ולמשק, על מנכ"ל החברה ועל דירקטוריון החברה להעניק למינהלת החשמול סמכויות ביצוע, להציב לה יעדים ברורים, לפקח על יישומם ולוודא שהפרויקט מתקדם כנדרש. 


ליקוי


12.	 על חברת הרכבת לערוך בחינה יסודית לגיבוש דרכים לקידום הפרויקט ולבצע אותו בלוחות הזמנים, בתקציבים ובסטנדרטים הנדרשים.


תגובה
רכבת ישראל


12. 	רכבת ישראל, בחנה ביסודיות את היערכותה לקידום הפרויקט, והקימה במהלך שנת 2013 את מינהלת החשמול במתכונתה הנוכחית, כולל שילוב מנהלים ומומחים זרים במינהלת (מחברת DBI הגרמנית), על מנת לעמוד בסטנדרטים המקצועיים הנדרשים לפרויקט ראשון וייחודי מסוגו בארץ. מינהלת החשמול הכינה כאמור לוחות זמנים ואומדן תקציבי מפורטים ומעודכנים, ומבצעת מעקב ובקרה באופן שוטף על מנת לעמוד בלוחות הזמנים והאומדן.





ליקוי


13. 	על משרדי התחבורה והאוצר מוטלת האחריות להפיק לקחים, להגביר את הפיקוח והבקרה על החברה ולנקוט את הצעדים הנדרשים כדי למנוע פיגורים נוספים בלוחות הזמנים וחריגה מעלויות הפרויקט במהלך ביצועו.


תגובה
משרד התחבורה והבטיחות בדרכים


13. 	המשרד ער לבעייתיות בקידום פרויקט החשמול ופועל באופן שוטף להקצאת משאבים ולבקרה מפורטת אחר קידום הפרויקט, שיפור הליכי הניהול ברכבת ופתרון חסמים מול הרשויות. 
להלן הפעילויות שמשרד התחבורה פועל באופן שוטף: א. פגישות בקרה שבועיות בהשתתפות ראש מינהלת תכנית נתיבי ישראל במשרד התחבורה, גורמי ניהול הפרויקט ברכבת ישראל וגורמים מקצועיים שונים כנדרש, לצורך מעקב ופתרון החסמים. ב. פעילות שוטפת על ידי  ראש מינהלת נת"י מול רשויות רלוונטיות ובכלל זה הות"ל, משרד העבודה בנוגע לעובדים זרים, משרד לאיכות הסביבה, משרד הבריאות, משרד ראש הממשלה ועוד. פעילות זו תרמה רבות לפתרון חסמים מהותיים בקידום הפרויקט, ובכלל זה קביעת רמת הקרינה המקסימאלית המותרת, אישור משרד הבריאות לתכנית והאצת הליכי אישור התכנית בות"ל. ג. הפעילות מול מינהלת רכבת ישראל לשיפור ניהול הפרויקט ברכבת ובכלל זה חיזוק מערך הניהול ע"י חברת ידע זרה, שיפור נוהלי העבודה וחיזוק מערך הניהול ע"י גורמי חוץ. בעקבות פעילות זו קודם פרויקט החשמול בשנה האחרונה באופן מהותי לעומת מצבו טרם תקופה זו. 
להלן אבני הדרך המרכזיות לקידום הפרויקט אשר ניתן לציין שהושגו בשנה הקרובה:1. אישור התכנית הסטטורית בות"ל (תתל"ל 18). 2. קידום הכנת המכרז להקמת תשתיות החשמול. הצפי הוא כי המכרז יפורסם עד סוף שנת 2014. 3. פרסום מכרז רכש קטרים חשמליים. 4. שילוב גורמי מקצוע זרים בעלי ניסיון רב בפרויקטים בינלאומיים דומים בניהול הפרויקט מטעם רכבת ישראל.


תגובה
רכבת ישראל


11-13.	חברת הרכבת מדגישה כי פרויקט החשמול הוגדר ע"י הנהלת הרכבת כבעל עדיפות וקדימות גבוהה. תכנית החשמול מנוהלת 



                   מבחינה ארגונית תחת מינהלה נפרדת ברכבת ישראל, מינהלת החשמול. למינהלת החשמול הוענקו סמכויות ביצוע ועצמאות בקבלת החלטות ניהוליות ומקצועיות. במהלך שנת 2012 מונו ראש מינהלת זר (גרמני) וסמנכ"ל חשמול, במקביל איתרה רכבת ישראל מומחים בינלאומיים (מספרד וגרמניה) בעלי ניסיון וידע בתכנון וניהול פרויקטים של הסבת מערכת רכבתית מדיזל לחשמל. למינהלת החשמול הוצבו יעדים ברורים לקידום הפרויקט. נערכה פרוגרמה מקיפה לניהול תוכנית החשמול. הפרוגרמה כוללת, בין היתר, את מטרות התוכנית, שיטות לניהול הפרויקט, את אופן ביצוע הפרויקט, תוכנית לניהול סיכונים, אבני דרך ולוחות זמנים לפרויקט ועוד. המינהלת עובדת בהתאם לתוכנית עבודה המפרטת את הפעילויות לביצוע תוך מעקב שבועי אחר ביצוע המשימות וכיו"ב. במסגרת המעקב והבקרה על תוכנית העבודה השנתית של החברה, מתבצע פיקוח על ביצוע היעדים שהוגדרו גם עבור המינהלת, הן על ידי הנהלת החברה והן על ידי דירקטוריון החברה.

